(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΝΒ΄

Τρίτη, 14 Ιανουαρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ Γ. Παπανδρέου, Δ. Αυγερινοπούλου και Σ. Κουλκουδίνα, σελ.
3. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 9ο Γυμνάσιο Αχαρνών, το Δημοτικό Σχολείο Οινοφύτων, το 2ο Γυμνάσιο Ξυλοκάστρου, το 6ο Δημοτικό Σχολείο Αιγίου, το Γυμνάσιο Βελεστίνο Μαγνησίας, το 1ο Δημοτικό Σχολείο Πύλου Μεσσηνίας και το 1ο Γυμνάσιο Τρίπολης, σελ.
4. Επί προσωπικού θέματος, σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Τετάρτης 15 Ιανουαρίου 2025, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης «Κύρωση του από 10 Οκτωβρίου 2018 Τροποποιητικού Πρωτοκόλλου της Σύμβασης του Συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα», σελ.
2. Κατάθεση Εκθέσεως Διαρκούς Επιτροπής: H Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο νόμου του Υπουργείου Υγείας «Κύρωση της από 16.12.2024 Σύμβασης συμπλήρωσης/επέκτασης του αντικειμένου τής από 3.6.2019 Επιμέρους Σύμβασης Δωρεάς για το έργο V της από 6.9.2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας», σελ.
3. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας «Κύρωση της από 16.12.2024 Σύμβασης συμπλήρωσης/επέκτασης του αντικειμένου της από 3.6.2019 Επιμέρους Σύμβασης Δωρεάς για το έργο V της από 6.9.2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας», σελ.

ΠΡΟΕΔΡΕΥΟΝΤΕΣ

ΜΠΟΥΡΑΣ Α. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί προσωπικού θέματος:

 ΒΕΛΟΠΟΥΛΟΣ Κ. , σελ.
 ΛΙΝΟΥ Α. , σελ.

Β. Επί διαδικαστικού θέματος:

 ΓΙΑΝΝΟΥΛΗΣ Χ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΙΝΟΥ Α. , σελ.
 ΜΠΟΥΡΑΣ Α. , σελ.
 ΝΑΤΣΙΟΣ Δ. , σελ.
 ΠΛΑΚΙΩΤΑΚΗΣ Ι. , σελ.
 ΧΗΤΑΣ Κ. , σελ.

Γ. Επί του σχεδίου νόμου του Υπουργείου Δικαιοσύνης:

 ΒΕΛΟΠΟΥΛΟΣ Κ. , σελ.
 ΓΙΑΝΝΟΥΛΗΣ Χ. , σελ.
 ΓΡΑΜΜΕΝΟΣ Β. , σελ.
 ΔΗΜΗΤΡΙΑΔΗΣ Π. , σελ.
 ΕΥΘΥΜΙΟΥ Ά. , σελ.
 ΗΛΙΟΠΟΥΛΟΣ Α. , σελ.
 ΚΑΖΑΜΙΑΣ Α. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΟΜΝΗΝΑΚΑ Μ. , σελ.
 ΚΟΥΡΟΥΠΑΚΗ Α. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΙΑΚΟΥΛΗ Ε. , σελ.
 ΛΟΒΕΡΔΟΣ Ι. , σελ.
 ΜΑΝΤΖΟΣ Δ. , σελ.
 ΜΠΟΥΓΑΣ Ι. , σελ.
 ΠΑΠΑΗΛΙΟΥ Γ. , σελ.
 ΤΖΑΝΑΚΟΠΟΥΛΟΣ Δ. , σελ.
 ΤΣΙΡΩΝΗΣ Σ. , σελ.
 ΧΗΤΑΣ Κ. , σελ.

Δ. Επί του σχεδίου νόμου του Υπουργείου Υγείας:

 ΑΘΑΝΑΣΙΟΥ Μ. , σελ.
 ΓΕΩΡΓΙΑΔΗΣ Σ. , σελ.
 ΓΙΑΝΝΟΥΛΗΣ Χ. , σελ.
 ΔΕΛΒΕΡΟΥΔΗΣ Κ. , σελ.
 ΔΗΜΗΤΡΙΑΔΗΣ Π. , σελ.
 ΗΛΙΟΠΟΥΛΟΣ Α. , σελ.
 ΚΑΡΑΜΠΑΤΣΩΛΗ Κ. , σελ.
 ΚΑΤΣΑΦΑΔΟΣ Κ. , σελ.
 ΚΕΦΑΛΑ Γ. , σελ.
 ΚΟΝΤΗΣ Ι. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΜΠΡΟΥΛΗΣ Γ. , σελ.
 ΜΑΝΤΖΟΣ Δ. , σελ.
 ΝΑΤΣΙΟΣ Δ. , σελ.
 ΝΟΤΟΠΟΥΛΟΥ Α. , σελ.
 ΠΑΠΑΔΟΠΟΥΛΟΣ Μ. , σελ.
 ΠΑΠΑΔΟΠΟΥΛΟΣ Ν. , σελ.
 ΠΕΡΚΑ Θ. , σελ.
 ΤΣΙΜΑΡΗΣ Ι. , σελ.

Ε. ΠΑΡΕΜΒΑΣΕΙΣ:

 ΤΑΣΟΥΛΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ NB΄

Τρίτη 14 Ιανουαρίου 2025

Αθήνα, σήμερα στις 14 Ιανουαρίου 2025, ημέρα Τρίτη και ώρα 10.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, καλημέρα. Αρχίζει η συνεδρίαση.

Εισερχόμεθα στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Κύρωση του από 10 Οκτωβρίου 2018 Τροποποιητικού Πρωτοκόλλου της Σύμβασης του Συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως της συμφωνίας, καθώς και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά, με την προϋπόθεση, βέβαια, ότι δεν θα μιλήσει ο Πρόεδρος της Κοινοβουλευτικής τους Ομάδας.

Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συμφώνησε.

Θα ξεκινήσουμε με αντίστροφη σειρά. Τον λόγο έχει ο κ. Πέτρος Δημητριάδης από τους Σπαρτιάτες.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, επειδή είναι η πρώτη μου ομιλία στην ολομέλεια της Βουλής, εύχομαι κι εγώ με τη σειρά μου καλή χρονιά, χρόνια πολλά, καλή δύναμη σε όλους μας και μακάρι κι αυτό το κοινοβουλευτικό έτος και αυτή η περίοδος να πάει ομαλά και να προσφέρουμε προς όφελος της Ελλάδας και του ελληνικού λαού.

Σήμερα, λοιπόν, ερχόμαστε να συζητήσουμε ένα σχέδιο νόμου, το οποίο προβλέπει την κύρωση ενός τροποποιητικού πρωτοκόλλου της Σύμβασης του Συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα, η οποία υπεγράφη τον Οκτώβριο του 2018.

Θέλω να πω το εξής: Το συγκεκριμένο πρωτόκολλο ουσιαστικά τροποποιεί την αρχική σύμβαση 108/81. Επρόκειτο για μια σύμβαση η οποία προέβλεπε την προστασία από την αυτοματοποιημένη επεξεργασία. Μία σύμβαση που ήταν σε πολύ καλό δρόμο -είχε πολύ πλήρες περιεχόμενο- και μάλιστα σε όλα της τα άρθρα ανέφερε, συνεχώς, την προστασία από την αυτοματοποιημένη επεξεργασία δεδομένων. Ένα ζήτημα πάρα πολύ ευαίσθητο, διότι ξέρετε όσον αφορά τα προσωπικά δεδομένα, ειδικά σε μια περίοδο όπου καλπάζει η τεχνολογία -όπου όλοι είμαστε έκθετοι σε χάκερς ή σε τεχνικές επιθέσεις- ότι πρέπει να προστατεύονται και μάλιστα να προστατεύονται με το μέγιστο δυνατό τρόπο.

Δυστυχώς, όμως, μελετώντας και κάνοντας μια σύγκριση των δύο συμβάσεων -του πρωτοκόλλου του τροποποιητικού και της αρχικής σύμβασης- βλέπω ότι στο συγκεκριμένο πρωτόκολλο ουσιαστικά αποδυναμώνεται η προστασία. Μάλιστα, στο άρθρο 3 συγκεκριμένα, υπάρχει μία εξαίρεση από την προστασία της αυτοματοποιημένης επεξεργασίας, πράγμα το οποίο μας δημιουργεί πάρα πολλούς προβληματισμούς και θεωρούμε πως θα έπρεπε να είναι πιο πλήρες νομικά το κείμενο και να προστατεύει πολύ περισσότερο το πρωτόκολλο.

Μας δημιουργεί ιδιαίτερα αρνητική εντύπωση το γεγονός ότι σε μία περίοδο κατά την οποία τα προσωπικά δεδομένα είναι έκθετα, αυτό το συγκεκριμένο πρωτόκολλο αποδυναμώνει τη νομική προστασία, ενώ θα έπρεπε να την ενδυναμώνει. Θα έπρεπε, δηλαδή, να γίνεται το αντίθετο. Αυτό το λέμε, διότι είναι πραγματικά πάρα πολύ κρίσιμο, πάρα πολύ σημαντικό και θα πρέπει όλα τα νομικά κείμενα τα οποία σχετίζονται με την προστασία δεδομένων προσωπικού χαρακτήρα -με τα προσωπικά μας δεδομένα- να παρέχουν τη μέγιστη δυνατή θωράκιση έναντι της παραβίασης των προσωπικών δεδομένων, πράγμα το οποίο δυστυχώς με το παρόν πρωτόκολλο δεν γίνεται. Αντιθέτως, έχουμε αποδυνάμωση της αρχικής σύμβασης, η οποία ήταν πολύ πιο πλήρης. Το έχω αναλύσει και το αναλύω. Μάλιστα, σε όλα τα άρθρα -και τα είκοσι επτά- ανέφερε ακριβώς το ίδιο: Προστασία από αυτοματοποιημένη επεξεργασία των δεδομένων προσωπικού χαρακτήρα, ενώ, δυστυχώς, εδώ έχουμε πλέον μια αποδυνάμωση.

Γι’ αυτούς, λοιπόν, τους λόγους, επειδή είχαμε επιφυλαχθεί και στην επιτροπή, εμείς δεν θα υπερψηφίσουμε το πρωτόκολλο, διότι θεωρούμε ότι δεν έχει την κανονική θωράκιση που προβλέπεται για την αυτοματοποιημένη επεξεργασία προσωπικών δεδομένων.

Ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Δημητριάδη.

Θα δώσω, τώρα, τον λόγο στον ειδικό αγορητή από τη Νίκη, κ. Σπυρίδωνα Τσιρώνη.

Ορίστε, κύριε Τσιρώνη, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, καλούμαστε σήμερα να κυρώσουμε την τροποποιημένη σύμβαση της αρχικής 108/81.

Η αρχική, όμως, σύμβαση του ’81 στον τίτλο της, στον σκοπό της αλλά και στα είκοσι επτά της άρθρα, αναφέρεται, ορίζει, εξηγεί και προστατεύει τον Ευρωπαίο πολίτη από την αυτόματη επεξεργασία, εν μέρει ή εν όλω, των προσωπικών δεδομένων.

Μας φέρνετε σήμερα εδώ και μας παρουσιάζετε την δήθεν «εκσυγχρονισμένη» τροποποίησή της, έχοντας αφαιρέσει από τον τίτλο τον σκοπό αλλά και από τα άρθρα της, την χρήση του όρου αυτόματη επεξεργασία, πλην μίας μόνο υποπερίπτωσης στο άρθρο 9α. Το απίθανο δε, είναι ότι δεν υπάρχει πουθενά μέσα ο ορισμός, όπως υπήρχε στην αρχική, το τι σημαίνει αυτόματη επεξεργασία. Τι δεν σας άρεσε σε αυτόν τον όρο;

Το δεύτερο που προκαλεί απορία είναι το γεγονός ότι η νέα σύμβαση ήρθε την ίδια χρονιά στην Ευρωπαϊκή Ένωση -δηλαδή, το 2018- που τέθηκε σε ισχύ ο γενικός κανονισμός για την προστασία των δεδομένων, στον οποίο να τονίσω ότι κι εκεί αναφέρεται ο ορισμός της «αυτόματης επεξεργασίας».

Εσείς, κύριε Υπουργέ, λέτε ότι η σημερινή σύμβαση έχει ως στόχο την εναρμόνιση με τον γενικό κανονισμό προσωπικών δεδομένων. Τότε, για ποια εναρμόνιση μιλάμε, αφού αφαιρέσατε τον ορισμό; Να τονίσω, εδώ, ότι ο ορισμός της αυτόματης επεξεργασίας στην αρχική σύμβαση 108 είναι ο μόνος που περιέχει και προστατεύει όχι μόνο από την εν όλω, αλλά και την εν μέρει αυτοματοποιημένη επεξεργασία των δεδομένων.

Θα περιοριστώ μόνο σε αυτά τα δύο σημεία, όσον αφορά την παρούσα σύμβαση, για να ασχοληθώ στον υπόλοιπο χρόνο με τον πραγματικό κίνδυνο της αυτοματοποιημένης επεξεργασίας των προσωπικών δεδομένων, που δεν είναι άλλος, από τον πολυδιαφημιζόμενο από την Κυβέρνησή σας προσωπικό αριθμό.

Θα προσπαθήσω, με απλά λόγια, να περιγράψω, για να καταλαβαίνει ο κόσμος, τι σημαίνει πρακτικά ο προσωπικός αριθμός, αλλά και τον ύπουλο τρόπο με τον οποίο τον φέρνετε στους Έλληνες πολίτες.

Ξέρετε γιατί έχουμε ξεχωριστούς αριθμούς, όπως ο ΑΜΚΑ, ο ΑΦΜ και ο αριθμός δελτίου ταυτότητας; Ξέρετε γιατί μας χρειάζεται για όλα αυτά για κάθε ξεχωριστό μητρώο να χρησιμοποιούμε διαφορετικό αριθμό; Αν νομίζετε ότι απλά δεν βρέθηκε μέχρι σήμερα Υπουργός να ενοποιήσει όλες τις βάσεις δεδομένων, δηλαδή, κάθε ένα από τα μητρώα μεταξύ τους, απατάσθε οικτρά και επικίνδυνα! Και στην απάτη αυτή, η Κυβέρνησή σας, μέσω του πρώην αλλά και του νυν Υπουργού Ψηφιακής Διακυβέρνησης συμπαρασύρει και τους πολίτες.

Ο λόγος για τον οποίο κάθε υπηρεσία του δημοσίου έχει έναν δικό της μοναδικό αριθμό, για να βρίσκει τους πολίτες, όπως είναι το ΑΜΚΑ, το ΑΦΜ και το δελτίο αριθμού ταυτότητας, είναι γιατί απαγορεύεται ρητά από τον νόμο να είναι ο ίδιος μοναδικός ανά εγγραφή αριθμός για όλα τα μητρώα, βάσει του άρθρου 22 του γενικού κανονισμού προστασίας δεδομένων, γιατί αυτό αποτελεί τον ορισμό του «profiling». Και γιατί έτσι μιλάμε για το απόλυτο ηλεκτρονικό φακέλωμα!

Οι νέες γενιές, όμως, έχουν άγνοια για το τι σημαίνει «φακέλωμα», ενώ τη μνήμη των παλαιών την έχετε εξασθενήσει, πάλι με έναν δόλιο τρόπο. Η Κυβέρνησή σας το γνωρίζει αυτό και πού είναι η πονηριά που σκαρφίστηκε; Επειδή δεν μπορεί να βάλει τον προσωπικό αριθμό ως μοναδικό χαρακτηριστικό σε όλα τα μητρώα, φτιάχνει ένα νέο μητρώο, το οποίο θα διαχειρίζεται η Γενική Γραμματεία Πληροφοριακών Συστημάτων και το οποίο περιλαμβάνει όλους τους μεμονωμένους αριθμούς, για κάθε μητρώο, όπως τον ΑΦΜ, τον ΑΜΚΑ, τον αριθμό δελτίου ταυτότητας, για κάθε πολίτη. Στο νέο, αυτό, μητρώο θα μπαίνουν υπάλληλοι της κάθε υπηρεσίας με τον προσωπικό αριθμό, ώστε να βρίσκουν το μοναδικό αριθμό, που αντιστοιχεί για το δικό τους μητρώο. Δηλαδή, ΑΜΚΑ, ΑΦΜ, αριθμό δελτίου ταυτότητας.

Με τη μέθοδο αυτήν, όμως, αποδεικνύεται ότι ο προσωπικός αριθμός είναι και άχρηστος και επικίνδυνος, γιατί πολύ απλά ο αριθμός δελτίου ταυτότητας μπορεί να κάνει αυτήν τη δουλειά, χωρίς να χρειάζεται να γίνει ο άνθρωπος ένας αριθμός που αναγνωρίζουν τα πληροφοριακά συστήματα, μέσω του προσωπικού αριθμού, καθότι ο αριθμός δελτίου ταυτότητας περιέχεται στο μητρώο προσωπικού αριθμού, σύμφωνα με τον ν.4727/20 και συγκεκριμένα στο άρθρο 11.

Κάπου εδώ όμως ανέλαβε εργασία η επικοινωνιακή ομάδα της Κυβέρνησης. Σε όλες τις συνεντεύξεις του ο κ. Παπαστεργίου αναφέρει ότι θα διορθώσει τα λάθη που υπάρχουν στα μητρώα του κράτους και οι δημοσιογράφοι αναφέρουν σε κάθε συνέντευξη, κάνοντας τη βρώμικη δουλειά, ότι είναι λογικό και χρήσιμο να γίνει. Μα αυτό ακριβώς είναι το παράνομο. Έτσι μένει η αίσθηση στον κόσμο ότι τα μητρώα ενώνονται, ενώ στην ουσία είναι παράνομο. Το παράδοξο δε είναι ότι σε καμμία συνέντευξη δεν τους διορθώνει.

Η ύπαρξη του προσωπικού αριθμού ως πληροφοριακής οντότητας είναι από τη σύλληψή της επικίνδυνη, γιατί έστω και έμμεσα μπορεί να λειτουργήσει ως πρωτεύον κλειδί για όλες τις βάσεις δεδομένων σε μία σχέση ένα προς ένα με τον ΑΜΚΑ, τον ΑΦΜ και τον αριθμό δελτίου ταυτότητας. Δημιουργεί δηλαδή την προϋπόθεση για τον συσχετισμό όλων των προσωπικών στοιχείων του πολίτη σε μία λογική βάση. Αυτό είναι το απόλυτο ηλεκτρονικό φακέλωμα, είναι ο ορισμός της δημιουργίας προφίλ.

Ως Νίκη θα βρεθούμε απέναντι σε κάθε τέτοια προσπάθεια με ποικίλους νομικούς και μη τρόπους. Και απορώ αλήθεια γιατί αυτοί που πανηγύριζαν στα τέλη της δεκαετίας του ‘80 για το κάψιμο των φακέλων, σήμερα ψηφίζουν πρόθυμα το πιο επικίνδυνο ηλεκτρονικό φακέλωμα.

Επίσης να πω ότι θεωρώ απαράδεκτο να βγαίνουν Υπουργοί στα κανάλια και να κουνάνε το κινητό στο χέρι με το πρόσχημα ότι έχουμε παραδώσει όλα μας τα προσωπικά δεδομένα, για τον απλούστατο λόγο ότι οι σχέσεις μας με τις εταιρείες αυτές στις οποίες παραδώσαμε όσα δεδομένα θέλαμε, είναι μία σύμβαση με όρους και προϋποθέσεις. Εκεί συναινούμε στο τι θα δώσουμε και πόσο θα δώσουμε και αυτοί θα μας παρέχουν υπηρεσίες. Αν οι εταιρείες αυτές παραδώσουν τα προσωπικά μας δεδομένα, το πιο πιθανό είναι να βρεθούν αντιμέτωπες με την πτώχευση.

Κουνώντας το κινητό περιπαικτικά σε δημόσια θέα εξασθενείτε πονηρά το αίσθημα υπεράσπισης του δικαιώματος του κάθε πολίτη για την προστασία των προσωπικών του δεδομένων. Είναι σαν να λέτε ότι «αφού συναινέσατε να τα δώσετε στην εταιρεία, είστε υποχρεωμένοι χωρίς συναίνεση να τα δώσετε στην Κυβέρνηση».

Κλείνοντας, κύριε Υφυπουργέ, επειδή στην επιτροπή μού είπατε ότι ο ορισμός της αυτόματης επεξεργασίας βρίσκεται στο άρθρο 3, που εξαφανίστηκε ως διά μαγείας, να σας ενημερώσω ότι ψεύδεστε. Όχι μόνο δεν περιλαμβάνεται, αλλά εξαιρείται από τον ορισμό της επεξεργασίας δεδομένων. Καταθέτω στα Πρακτικά το άρθρο 3.

(Στο σημείο αυτό ο Βουλευτής κ. Σπυρίδων Τσιρώνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στην περίπτωση 2 στην παράγραφο 2 τον εξαιρεί κιόλας. Στην παράγραφο 1 λέει μόνο «επεξεργασία δεδομένων», φεύγει το «αυτοματοποιημένη». Στην παράγραφο 2 εξαιρεί και την αυτοματοποιημένη επεξεργασία.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Τσιρώνη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», σαράντα δύο μαθήτριες και μαθητές και τρεις συνοδοί εκπαιδευτικοί από το 9ο Γυμνάσιο Αχαρνών.

Η Βουλή σάς καλωσορίζει και σας ευχόμαστε καλή χρονιά.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον ειδικό αγορητή από την Ελληνική Λύση τον κ. Βασίλειο Γραμμένο.

**ΒΑΣΙΛΕΙΟΣ ΓΡΑΜΜΕΝΟΣ:** Σας ευχαριστώ πολύ, κύριε Πρόεδρε.

Καλή χρονιά σε όλο το Σώμα! Καλή χρονιά στους Έλληνες πολίτες και στα παιδιά που μας παρακολουθούν από εκεί πάνω ψηλά! Τους εύχομαι καλή πρόοδο και να είναι πάντα υγιείς.

Συζητάμε σήμερα ένα νομοσχέδιο που αφορά στα προσωπικά μας δεδομένα. Η εφαρμογή της ευρωπαϊκής νομοθεσίας, πέρα από τη νομική υποχρέωση, σηματοδοτεί και την απόφαση για την ενίσχυση του κράτους δικαίου, της ατομικής ελευθερίας και της υπευθυνότητας στον τομέα της προστασίας των προσωπικών μας δεδομένων.

Για ποια διασφάλιση της ασφάλειας και της ιδιωτικότητας όμως μιλάμε και για ποια ενίσχυση της εμπιστοσύνης των πολιτών προς τις υπηρεσίες του δημοσίου τομέα από τη στιγμή που τα προσωπικά μας δεδομένα, που συνιστούν προστατευόμενο έννομο αγαθό, καταστρατηγούνται καθημερινά από τα λάθη της Κυβέρνησής σας, κύριε Υπουργέ, και τις εγκληματικές σας παραλείψεις;

Φέρνετε, λοιπόν, το νομοσχέδιο αυτό το οποίο πλανάται στη σκιά του πρόσφατου σκανδάλου διαρροής προσωπικών δεδομένων από το Υπουργείο Εσωτερικών. Οι Έλληνες πολίτες εμπιστεύτηκαν το ελληνικό δημόσιο με την εγγραφή τους στις σχετικές πλατφόρμες, κύριε Υπουργέ, για να ψηφίσουν και η Κυβέρνησή σας μοίρασε τα προσωπικά τους δεδομένα σε Ευρωβουλευτές και υποψηφίους της Νέας Δημοκρατίας. Για ποια προστασία μιλάμε;

Ας ακούσει, λοιπόν, και ο Έλληνας πολίτης που μας παρακολουθεί σήμερα, που ίσως δεν γνωρίζει, κάτι πολύ σοβαρό. Η Ανεξάρτητη Αρχή Προστασίας Δεδομένων Προσωπικού Χαρακτήρα επέβαλε πρόστιμο 400.000 ευρώ στο Υπουργείο Εσωτερικών, που μάλιστα πληρώθηκε από το ίδιο Υπουργείο, το Υπουργείο Εσωτερικών, από τον Έλληνα φορολογούμενο.

Τι σημαίνει αυτό; Σημαίνει, κύριε Υπουργέ, ότι τα χρήματα αυτά τα πληρώσαμε εμείς, οι Έλληνες πολίτες, γιατί εσείς δεν μπορέσατε να διαφυλάξετε τα προσωπικά μας στοιχεία και μπήκατε στη διαδικασία να τα μοιράζετε σαν φέιγ βολάν στους δικούς σας νεοδημοκράτες υποψήφιους Ευρωβουλευτές.

Ακούστε τώρα, κάποια στελέχη της Κυβέρνησης παρέβησαν τις κείμενες διατάξεις αλλά ο Έλληνας πολίτης «πλήρωσε τη νύφη». Άκρως απαράδεκτο αυτό που έγινε. Από την πρώτη στιγμή που αποκαλύφθηκε το σκάνδαλο με τη διαρροή των ηλεκτρονικών διευθύνσεων του εξωτερικού, όλοι εμείς στην Ελληνική Λύση κάναμε λόγο για μια αδιαμφισβήτητη εμπλοκή και ευθύνες σίγουρα του Υπουργείου Εσωτερικών και της τότε Υπουργού της κ. Κεραμέως. Οι εξελίξεις, δυστυχώς, μας επιβεβαίωσαν πλήρως για ακόμα μία φορά.

Επίσης, κύριε Υπουργέ, θα ήθελα να θίξω ένα ακόμη ζήτημα για τα προσωπικά δεδομένα. Διάβασα πρόσφατα ότι μέχρι το προσεχές καλοκαίρι -σας το είπα και στην επιτροπή, σας το επισήμανα- προβλέπεται να έχουν εγκατασταθεί και να λειτουργούν οι πρώτες από τις χίλιες νέες έξυπνες κάμερες νέας τεχνολογίας για τροχαίες παραβάσεις. Πέρα από τις κάμερες, θα λειτουργεί το νέο πληροφορικό σύστημα. Σε αντίθεση με τις τριακόσιες ογδόντα οκτώ νέες κάμερες της Περιφέρειας Αττικής που θα καταγράφουν παραβίαση κόκκινου και θα φωτογραφίζουν μόνο το πίσω μέρος του οχήματος, ως είθισται, οι νέες κάμερες θα βγάζουν εικόνα του οδηγού για βεβαίωση παραβάσεων, όπως η χρήση κινητού, λέτε, και αν φοράει ζώνη ο οδηγός ή δεν φοράει ζώνη.

Συμφωνούμε ότι πρέπει να τοποθετηθούν νέες κάμερες στους δρόμους για να μην παραβιάζεται ο Κώδικας Οδικής Κυκλοφορίας. Οι νέες όμως κάμερες πλέον θα φωτογραφίζουν το παρμπρίζ του αυτοκινήτου και όχι το πίσω μέρος του αυτοκινήτου όπως γινόταν μέχρι σήμερα, κάτι που αποτελεί σίγουρα κατάφωρη παραβίαση των προσωπικών μας δεδομένων.

Αυτό δεν έπρεπε να το δείτε, κύριε Υπουργέ; Δεν μας απαντήσατε στην επιτροπή. Σας το επισημάναμε αλλά δεν πήραμε την απάντηση. Είναι ιδιαίτερα σημαντικό γιατί και εκεί θα υπάρξει μια καταστρατήγηση προσωπικών δεδομένων και το γνωρίζετε. Σταματήστε να αντιμετωπίζετε επιδερμικά τα ζητήματα που αφορούν τα ευαίσθητα προσωπικά δεδομένα.

Θέλετε κι άλλα παραδείγματα, κύριε Υπουργέ;

Πρώτον, πιστοποιητικά εμβολιασμού επί COVID. Υποχρεώνατε τον Έλληνα πολίτη, όλους εμάς, όταν θα πηγαίνουμε σε ένα κατάστημα εστίασης, στο σούπερ μάρκετ ή στο κρεοπωλείο ή οπουδήποτε αλλού να επιδεικνύουμε το απαραίτητο πιστοποιητικό το οποίο αφορούσε στα προσωπικά δεδομένα υγείας. Το επιβάλατε. Άρα παραβιάζετε κατάφωρα τα προσωπικά μας δεδομένα.

Δεύτερον, σκάνδαλο υποκλοπών και «Predator». Δεν μπορούμε να ξεχάσουμε ότι η δημοκρατία διασωληνώθηκε κλινικά με τα καλώδια και τις επισυνδέσεις των υποκλοπών στο Μαξίμου. Δικαιοσύνη και Κυβέρνηση της Νέας Δημοκρατίας επιδόθηκαν σε ένα ρεσιτάλ κουκουλώματος του σκανδάλου των υποκλοπών.

Τρίτον, παραβίαση προσωπικών δεδομένων από εταιρείες κινητής τηλεφωνίας. Πολίτης κέρδισε πρόσφατα δικαστήριο κατά ιδιωτικής εταιρείας κινητής τηλεφωνίας.

Τέταρτον, funds. Μεταβιβάζετε οικονομικά δεδομένα οφειλετών πριν από την τυχόν εκχώρηση δανειακών συμβάσεων στις τράπεζες σε ξένα funds.

Πώς επιτρέπετε μέσω του «ΤΕΙΡΕΣΙΑ» οι τραπεζίτες να γνωρίζουν τα προσωπικά δεδομένα τα δικά μας, κύριε Υπουργέ; Γιατί το κάνετε αυτό; Άλλη μια κατάφωρη παραβίαση των προσωπικών δεδομένων.

Τα funds παίρνουν στο τηλέφωνο όλη μέρα τους πολίτες, τους απειλούν, τους εκβιάζουν.

Αυτή είναι η διαφορά μας, κύριοι της Κυβέρνησης. Εσείς εκπροσωπείτε αυτούς που αδικούν. Εμείς εκπροσωπούμε όλους αυτούς που καθημερινά αδικούνται. Εμείς εκπροσωπούμε τον ταλαίπωρο ελληνικό λαό, τον καταπιεσμένο ελληνικό λαό, αυτόν που δεν έχει να πληρώσει και που δύσκολα τα βγάζει πέρα. Μαζί τους είμαστε, γι’ αυτούς είμαστε εδώ, αυτούς υπηρετούμε, κύριε Υπουργέ, και αυτούς θα συνεχίσουμε να υπηρετούμε.

Καταψηφίζουμε το παρόν νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Γραμμένο.

Κυρίες και κύριοι συνάδελφοι, θα ήθελα να ανακοινώσω στο Σώμα ότι η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Κύρωση της από 16-12-2024 Σύμβασης συμπλήρωσης/επέκτασης του αντικειμένου τής από 3-6-2019 Επιμέρους Σύμβασης Δωρεάς για το έργο V της από 6-9-2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας».

Έχουμε επίσης και ένα αίτημα για άδεια απουσίας συναδέλφου στο εξωτερικό, του κ. Γεωργίου Παπανδρέου. Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Θα δώσω τώρα τον λόγο στον ειδικό αγορητή από τη Νέα Αριστερά, τον κ. Δημήτριο Τζανακόπουλο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, ευχαριστώ πάρα πολύ.

Κυρίες και κύριοι συνάδελφοι, δυστυχώς, παρά το γεγονός ότι υπάρχει πλούσια πολιτική ατζέντα ιδιαίτερα εν όψει του ζητήματος της εκλογής του ή της νέας Προέδρου της Δημοκρατίας, το πεντάλεπτο δεν μου επιτρέπει να επεκταθώ ιδιαίτερα. Μόνο ένα πολιτικό μεθοδολογικό σχόλιο.

Η στρατηγική της συναίνεσης φαίνεται ότι στην πραγματικότητα έδωσε τη δυνατότητα στον κ. Μητσοτάκη να φέρει το σύνολο του πολιτικού συστήματος προ τετελεσμένων. Και αυτό είναι ένα μάθημα το οποίο παίρνουμε όλοι μας σε σχέση με αυτήν την πολιτική της στρατηγικής της συναίνεσης, την οποία ιδιαιτέρως φαίνεται να προωθεί το ΠΑΣΟΚ μετά την εκλογή του ως Προέδρου του κ. Ανδρουλάκη για άλλη μια φορά, ο οποίος ακόμα και εχθές επιμένει σε αυτήν τη στρατηγική, θεωρώντας ότι μπορούν να υπάρξουν όροι και προϋποθέσεις κοινής πολιτικής στάσης με τη Νέα Δημοκρατία στο όνομα της εθνικής ενότητας ή στο όνομα της ενότητας της κοινοβουλευτικής δημοκρατίας. Αυτή η ενότητα είναι μια φανταστική αρχή, δεν υπάρχει πουθενά παρά μόνο στα μυαλά των ανθρώπων που την εισηγούνται.

Περνάω στο νομοσχέδιο και πάρα πολύ σύντομα λέω το εξής. Η επεξεργασία και η αξιοποίηση των προσωπικών δεδομένων είναι πλέον δομικά εγγεγραμμένη στην ίδια τη διαδικασία αξιοποίησης του κεφαλαίου στο σύνολό του και όχι μόνο στις ειδικές εκείνες μορφές οι οποίες σχετίζονται με το διαδίκτυο ή με εταιρείες υψηλής τεχνολογίας. Στο σύνολο της κεφαλαιακής σχέσης εγγράφεται πια η διαδικασία αξιοποίησης και επεξεργασίας προσωπικών δεδομένων.

Αφορά από τις στρατηγικές μάρκετινγκ, τις στρατηγικές ανοίγματος αγορών, τις στρατηγικές του targeting και τον τρόπο με τον οποίο κάθε φορά οι επιχειρήσεις διαμορφώνουν και προετοιμάζουν τους όρους της νέας τους παραγωγής, προς ποια κατεύθυνση θα κινηθεί, ποια τμήματα του πληθυσμού θα στοχεύσει, πώς θα διευρυνθεί στο πλαίσιο της παγκόσμιας αγοράς.

Δεν είναι μια παράπλευρη διαδικασία πια είναι ουσιώδες στοιχείο που εγγράφεται ακριβώς στη διαδικασία παραγωγής και ανταλλαγής αξιών. Και η νομοθεσία που ρυθμίζει τους όρους επεξεργασίας και αξιοποίησης των προσωπικών δεδομένων, ακριβώς επειδή είναι μια νομοθεσία η οποία προωθείται στο πλαίσιο της παγκόσμιας αγοράς και των όρων λειτουργίας, δεν μπορεί παρά να αποδέχεται αυτήν την πραγματικότητα, να παριστάνει ότι αυτή η πραγματικότητα είναι αναπόδραστη και να υποκρίνεται ότι μπορεί να την ελέγξει.

Προσέξτε τώρα. Το τροποποιητικό πρωτόκολλο έχει κυρωθεί στις 10 Οκτώβρη του 2018, εξίμισι χρόνια πριν. Ξέρετε τι έχει μεσολαβήσει από τότε; Η αλματώδης ανάπτυξη της τεχνητής νοημοσύνης. Πλέον η επεξεργασία των προσωπικών δεδομένων, που κατά κόρον όλοι μας όσοι χρησιμοποιούμε κοινωνικά δίκτυα τροφοδοτούμε αυτά τα κοινωνικά δίκτυα με προσωπικά δεδομένα, προσωπικές προτιμήσεις, στην πραγματικότητα τυγχάνουν επεξεργασίας αυτομάτως από την τεχνητή νοημοσύνη, πράγμα το οποίο στην παρούσα νομοθεσία δεν λαμβάνεται καθόλου, μα καθόλου υπ’ όψιν.

Τα σχετικά άρθρα που μιλούν για αυτοματοποιημένη επεξεργασία δεν λαμβάνουν υπ’ όψιν τους τις ειδικές μορφές αυτοματοποιημένης επεξεργασίας της τεχνητής νοημοσύνης για τον απλούστατο λόγο ότι η τεχνητή νοημοσύνη τότε δεν είχε φτάσει στα σημεία που σήμερα έχει φτάσει. Αλματώδης είναι η ανάπτυξη αυτών των επιστημονικών τεχνικών.

Άρα, πρόκειται για μια παρωχημένη, απαρχαιωμένη και αναγκαία προσχηματική νομοθεσία. Δεν μπορεί να ελέγξει το πεδίο το οποίο ισχυρίζεται ότι προσπαθεί να ελέγξει, δηλαδή το πεδίο της επεξεργασίας και αξιοποίησης προσωπικών δεδομένων στον χώρο της ιδιωτικής αγοράς.

Τα αυτά ισχύουν και για το κράτος και πολύ περισσότερο που εδώ έχουμε να κάνουμε με ένα κράτος το οποίο υπό την πολιτική κυριαρχία της διακυβέρνησης της Νέας Δημοκρατίας τα τελευταία πέντε χρόνια έχει γίνει ο μεγαλύτερος παραβάτης των προσωπικών δεδομένων. Δεν είναι μόνο το σκάνδαλο της διαρροής των e-mails μέσω του κόμματος της Νέας Δημοκρατίας και της ειδικής προνομιακής σχέσης που διατηρούσε με το Υπουργείο Εσωτερικών. Είναι φυσικά και το μεγάλο σκάνδαλο των υποκλοπών και των παρακολουθήσεων από το «Predator» και από την ΕΥΠ.

Και αναρωτιέται κανείς, γιατί τέτοιου είδους απάντηση δεν έχουμε πάρει, κύριε Υπουργέ, και θα ήθελα μια απάντηση από τη μεριά σας και ολοκληρώνω, τι πρόκειται να γίνει. Ακόμα και αν υποθέσουμε καλοπροαίρετα ότι πλέον το «Predator» δεν λειτουργεί και πλέον η ΕΥΠ συμμορφώνεται εν πάση περιπτώσει με τις νέες νομοθετικές προβλέψεις οι οποίες ήρθαν κατόπιν εορτής, κατόπιν του σκανδάλου, υπάρχει έρευνα σε σχέση με το τι έχει συμβεί με τη διακράτηση των προσωπικών δεδομένων από τις εκατό έως εκατόν πενήντα τουλάχιστον παρακολουθήσεις πολιτικών προσώπων, δημοσιογράφων, της ηγεσίας του Στρατού;

Έχουμε κάποια εικόνα ως συντεταγμένη πολιτεία και ως δημοκρατικό κράτος για το τι έχει συμβεί με αυτά τα προσωπικά δεδομένα, ποιος τα έχει στα χέρια του, πώς μπορεί να τα επεξεργαστεί και να τα αξιοποιήσει, τι σημαίνει αυτό για τους όρους αξιοπιστίας του πολιτικού συστήματος και του κρατικού μηχανισμού; Δεν έχουμε.

Άρα λοιπόν, κύριε Υπουργέ, είναι το λιγότερο προσχηματικό να ισχυρίζεστε ότι με την παρούσα νομοθεσία θα μπορέσουν έστω και κατ’ ελάχιστον να επιλυθούν οι μεγάλες συγκρούσεις και αντιφάσεις που προκύπτουν στη σύγχρονη κοινωνία και ιδιαίτερα στη σύγχρονη ελληνική κοινωνία από την επεξεργασία και αξιοποίηση των προσωπικών δεδομένων.

Εμείς από την πλευρά μας, ακριβώς επειδή αυτήν τη νομοθεσία τη θεωρούμε παρωχημένη και προσχηματική, θα τοποθετηθούμε με «παρών» στην κύρωση του συγκεκριμένου πρωτοκόλλου.

Σας ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Τζανακόπουλο.

Θα δώσω τώρα τον λόγο στην ειδική αγορήτρια από το Κομμουνιστικό Κόμμα Ελλάδας, την κ. Μαρία Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ πολύ, κύριε Πρόεδρε.

Η Κυβέρνηση φέρνει προς κύρωση την επικαιροποίηση της Σύμβασης 108 του Συμβουλίου της Ευρώπης για την προστασία του ατόμου από την επεξεργασία δεδομένων προσωπικού χαρακτήρα, με το σχετικό τροποποιητικό πρωτόκολλο του 2018.

Αυτό μάλιστα παρουσιάζεται ως μια αυτονόητη διαδικασία προς την οποία δεν χωρά αντίλογος. Είναι όμως έτσι; Βεβαίως από το 1981 ως σήμερα έτρεξαν με ταχύτητα οι τεχνολογικές εξελίξεις, διευρύνθηκε διεθνώς η επεξεργασία δεδομένων και αυξήθηκαν ραγδαία οι όγκοι και οι ροές των δεδομένων ανάμεσα στα κράτη. Η επεξεργασία δεδομένων γίνεται πλέον σε πρωτοφανή κλίμακα και αποτελεί όρο για την καπιταλιστική κερδοφορία και ανταγωνιστικότητα για την ψηφιακή αγορά και, βεβαίως, σήμερα ειδικά για την ανάπτυξη της τεχνητής νοημοσύνης.

Όμως αυτή η επικαιροποίηση της σύμβασης, ούτε ουδέτερη είναι ούτε αθώα όπως παρουσιάζεται, όπως δεν είναι ουδέτερη η τεχνολογική και οικονομική ανάπτυξη, στην οποία έρχεται να απαντήσει και η νέα Σύμβαση 108. Το παραμύθι ότι ο σκοπός των σχετικών ρυθμίσεων είναι να προστατευτεί η ιδιωτική ζωή και ευρύτερα τα δικαιώματα των εργαζομένων των λαών έχει δράκο και αυτός έχει αποκαλυφθεί εδώ και καιρό μπροστά στα μάτια των εργαζομένων των λαών που έχουν δει ιδίως τα τελευταία χρόνια τα προσωπικά τους δεδομένα να γίνονται λεία στα χέρια μεγάλων ομίλων των τεχνολογιών και της πληροφορικής, και όχι μόνο.

Τα είδε να γίνονται, βεβαίως, φύλλο και φτερό στα διάφορα πολιτικά γραφεία, τα είδε όμως να γίνονται και εργαλείο στα χέρια των κρατών και των ιμπεριαλιστικών οργανισμών για να εντείνουν την προληπτική παρακολούθηση και καταστολή σε βάρος του εργατικού λαϊκού κινήματος.

Γι’ αυτό αυτές οι στοχεύσεις προωθήθηκαν και με τη σύγχρονη ευρωπαϊκή νομοθεσία με κορμό τον Γενικό Κανονισμό Προστασίας Δεδομένων, τον γνωστό GDPR, την αστυνομική οδηγία, που ενσωματώθηκαν στην ελληνική νομοθεσία, με την ενεργητική τότε στήριξη όλων των αστικών κομμάτων, της Νέας Δημοκρατίας, του ΣΥΡΙΖΑ, του ΠΑΣΟΚ.

Μόνο το ΚΚΕ είχε καταψηφίσει και καταγγείλει τον αντιδραστικό χαρακτήρα της ευρωπαϊκής νομοθεσίας για τα προσωπικά δεδομένα, τα παράθυρα και τις πόρτες που ανοίγει, τόσο στα μονοπώλια όσο και στα κράτη και την ίδια την Ευρωπαϊκή Ένωση, να επεξεργάζονται αθρόα τα δεδομένα των λαών για τους αντιλαϊκούς και επικίνδυνους σκοπούς.

Γι’ αυτό δεν είναι απλά παρωχημένη, όπως είπε προηγουμένως ο κ. Τζανακόπουλος, η νομοθεσία. Είναι αντιδραστική και επικίνδυνη. Είπε χαρακτηριστικά ο Υπουργός στην επιτροπή: «Όταν διακυβεύεται υπέρτερο συμφέρον, όπως της εθνικής ασφάλειας, δικαιολογούνται οι περιορισμοί των δικαιωμάτων.». Αλλά δεν μας είπε πώς τέτοιες έννοιες γίνονται λάστιχο για να γίνουν κόσκινο τα προσωπικά δεδομένα, για να τυλίγονται σε μια κόλλα χαρτί το εργατικό λαϊκό κίνημα, όσοι συμμετέχουν σε αυτό και να στοχοποιούνται αυτοί που θεωρούνται ως κίνδυνοι για την εθνική ασφάλεια του κεφαλαίου.

Και, βεβαίως, όλοι οι άλλοι δεν βγάζετε τσιμουδιά γι’ αυτό το αντιδραστικό νομοθετικό πλαίσιο της Ευρωπαϊκής Ένωσης ή καλύτερα το βγάζετε λάδι και παρουσιάζετε τα όσα συμβαίνουν, τα όσα επικίνδυνα συμβαίνουν και στη χώρα μας ως μια δήθεν παρέκκλιση της ευρωπαϊκής κανονικότητας.

Με αυτήν την αντιδραστική νομοθεσία επιχειρείται να συντονιστεί τώρα και η Σύμβαση 108. Ενοποιούνται πρότυπα και ρυθμίσεις, ώστε οι ενωσιακοί κανόνες για την επεξεργασία, ανταλλαγή και ροή των δεδομένων να επεκτείνουν την εμβέλειά τους και σε άλλες χώρες μέλη της σύμβασης και του Συμβουλίου. Έτσι,, βεβαίως θα μεγαλώσει ο χώρος της οργανωμένης ανταλλαγής και των διαβιβάσεων δεδομένων, περιλαμβάνοντας μαζί με τα κράτη-μέλη της Ευρωπαϊκής Ένωσης και άλλους συνεργάτες και συμμάχους τους. Ενισχύονται έτσι φυσικά οι δυνατότητες συνεργασίας των κρατών ενάντια στους λαούς και τα εργατικά λαϊκά κινήματα.

Μάλιστα σε μια συνθήκη σοβαρής κλιμάκωσης των διεθνών ανταγωνισμών, των συγκρούσεων και πολεμικών αναμετρήσεων ο κεντρικός αντιδραστικός σκοπός που υπηρετείται και με την παρούσα σύμβαση είναι το δυνάμωμα της ίδιας της Ευρωπαϊκής Ένωσης στη διεθνή ιμπεριαλιστική αρένα. Η Ευρωπαϊκή Ένωση προσπαθεί να ενισχύσει τη στρατηγική της αυτονομία και την πολεμική της προετοιμασία με όλα τα μέσα, επιχειρεί να δυναμώσει και ως πόλος και κόμβος συγκέντρωσης και ανταλλαγής δεδομένων, για να μπορεί η ίδια η Ευρωπαϊκή Ένωση και τα όργανά της να συμμετέχουν στη ροή και τις διαβιβάσεις των δεδομένων.

Αυτή τη δυνατότητα της τη δίνει πλέον η επικαιροποιημένη σύμβαση, αφού αναγνωρίζει τη δυνατότητα όχι μόνο σε κράτη αλλά και σε διεθνείς οργανισμούς να μετέχουν σε αυτή, δηλαδή να συμμετέχουν στο παιχνίδι της ροής των δεδομένων.

Παράλληλα, οι κανόνες σχετικά με τα προσωπικά δεδομένα εξακολουθούν να αξιοποιούνται ως εργαλείο πιέσεων και όπλο στην ιμπεριαλιστική αντιπαράθεση, ιδίως στη σφοδρή κόντρα του ευρωατλαντικού στρατοπέδου, με το υπό διαμόρφωση ευρωασιατικό μπλοκ.

Βεβαίως, την ίδια ώρα, οι ανταγωνιστές μπορούν εύκολα να γίνουν ταυτόχρονα και συνεργάτες. Γι’ αυτό και η Ευρωπαϊκή Ένωση εγκαινίασε για παράδειγμα μηχανισμό επικοινωνίας με την Κίνα για τις ροές των δεδομένων. Αντίθετα, μόνιμα ριγμένος, αυτός που βρίσκεται σταθερά στο στόχαστρο τόσο των συνεργασιών όσο και των αντιπαραθέσεων και των συγκρούσεων, είναι ο λαός, που βρίσκεται πολλαπλά εκτεθειμένος μέσα και από τη συλλογή και επεξεργασία των δεδομένων του.

Γι’ αυτούς τους αντιδραστικούς σκοπούς η Ευρωπαϊκή Επιτροπή ιεράρχησε την υιοθέτηση του τροποποιητικού πρωτοκόλλου το 2018, προκειμένου τα κράτη-μέλη να κυρώσουν προς το συμφέρον της Ευρωπαϊκής Ένωσης το πρωτόκολλο και όχι, βεβαίως, για την προστασία των δικαιωμάτων και ελευθεριών. Και, βεβαίως, Νέα Δημοκρατία, ΣΥΡΙΖΑ και ΠΑΣΟΚ έσπευσαν για μια ακόμη φορά να υπερψηφίσουν στο Ευρωκοινοβούλιο αυτήν την απόφαση, για να δώσει τελικά το Ευρωκοινοβούλιο τη σύμφωνη γνώμη του στην αντιδραστική ενίσχυση της Ευρωπαϊκής Ένωσης, για την οποία, βεβαίως, σήμερα όλοι δεν βγάζετε τσιμουδιά.

Εμείς καταγγέλλουμε στον λαό, για μια ακόμη φορά, ότι και αυτή η σύμβαση δεν αφορά στην πραγματική προστασία των δεδομένων της προσωπικής και κοινωνικής του δράσης, των δικαιωμάτων του. Υπηρετεί ξένα και εχθρικά για τον λαό σχέδια και στοχεύσεις στο πλαίσιο του ιμπεριαλιστικού ανταγωνισμού του Συμβουλίου της Ευρώπης.

Τον καλούμε από τέτοιους οργανισμούς και από τέτοιες ρυθμίσεις να αφαιρέσει το δημοκρατικό προσωπείο, να μην έχει καμμιά εμπιστοσύνη και φρούδα ελπίδα πως αυτοί και οι κυβερνήσεις μπορούν να προστατεύσουν τα δεδομένα, πολύ περισσότερο τα δικαιώματά του, αλλά και να κάνει ο ίδιος δική του υπόθεση την προάσπιση των ελευθεριών και των αναγκών του.

Είναι προφανές ότι καταψηφίζουμε την κύρωση της τροποποιητικής σύμβασης.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Κομνηνάκα.

Θα δώσω τον λόγο τώρα στον ομιλητή του ΣΥΡΙΖΑ κ. Γεώργιο Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο αφορά την κύρωση Πρωτοκόλλου που συνδέεται με τη Σύμβαση 108/1982 του Συμβουλίου της Ευρώπης και αφορά, όπως επιγράφεται, στην προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα. Η προστασία των προσωπικών δεδομένων αποτελεί θεμελιώδες δικαίωμα, που κατοχυρώνεται τόσο συνταγματικά στο άρθρο 9Α όσο και στο ευρωπαϊκό θεσμικό πλαίσιο.

Σήμερα, στην εποχή της ψηφιακής επανάστασης, κατά την οποία οι πληροφορίες διακινούνται με ταχύτητα αστραπής και οι τεχνολογικές εξελίξεις συνδιαμορφώνουν και αναδιαμορφώνουν την καθημερινότητα όλων μας και πολλές φορές τη διαστρεβλώνουν, ακόμη και την παραποιούν, εμφανίζοντας μια πλασματική πραγματικότητα, μια πραγματικότητα που δεν υπάρχει, η προστασία της ιδιωτικής ζωής καθίσταται πιο επίκαιρη και πιο κρίσιμη από ποτέ.

Οι κίνδυνοι που απειλούν την προστασία της ιδιωτικότητας, της ιδιωτικής ζωής, είναι μεγάλοι, εμφανείς αλλά και υπόγειοι. Η ανεξέλεγκτη συλλογή, επεξεργασία και εκμετάλλευση των προσωπικών δεδομένων για αλλότριους σκοπούς, ιδίως εμπορικούς, κερδοσκοπικούς, από μεγάλους εταιρικούς ομίλους και οργανισμούς, αποτελεί απειλή για την ιδιωτικότητα των πολιτών.

Παράλληλα, παρατηρείται αυξανόμενη χρήση αλγορίθμων και της τεχνητής νοημοσύνης, που βασίζονται σε δεδομένα πολλές φορές χωρίς διαφάνεια και χωρίς λογοδοσία. Αυτές οι πρακτικές μπορούν να οδηγήσουν σε περαιτέρω διακρίσεις, κοινωνικό αποκλεισμό, αδικίες, ενώ ταυτόχρονα μέσω αυτών ενισχύονται οι κοινωνικές ανισότητες.

Συνεπώς, η απειλή δεν συνδέεται μόνο με ιδιωτικά συμφέροντα, αλλά και με τα συμφέρονται του κεντρικού κράτους. Ο κρατικός έλεγχος μέσω της παρακολούθησης και της κατάχρησης δεδομένων, θέτει σοβαρούς κινδύνους για τις ατομικές ελευθερίες και την ίδια τη δημοκρατία.

Φαίνεται βέβαια ότι αυτή η απειλή για την ιδιωτική ζωή, την ιδιωτικότητα, υπό τις σημερινές «συστημικές» συνθήκες, δεν μπορεί να αντιμετωπιστεί απολύτως παρά την προσπάθεια που επιχειρείται μέσω της σύμβασης του Συμβουλίου της Ευρώπης του 1982 και του υπό κύρωση πρωτοκόλλου.

Όμως, τόσο η σύμβαση όσο και το υπό κύρωση πρωτόκολλο, αποσκοπώντας στην ενίσχυση της προστασίας του ατόμου από τη διαχείριση και την επεξεργασία των προσωπικών δεδομένων, βρίσκονται στον αντίποδα της κυβερνητικής πολιτικής επί του πεδίου.

Συγκεκριμένα, η κυβερνητική πολιτική αποτυπώνεται στο σκάνδαλο των υποκλοπών -των παρακολουθήσεων- που αφορούν πολιτικούς αντιπάλους της Κυβέρνησης αλλά και μέλη του Υπουργικού Συμβουλίου, την ηγεσία των Ενόπλων Δυνάμεων, δημοσιογράφους και άλλους παράγοντες του δημόσιου βίου -και ποιος ξέρει ποιους άλλους- από την ΕΥΠ και το κακόβουλο λογισμικό «Predator», του οποίου μάλιστα η Κυβέρνηση της Νέας Δημοκρατίας επέτρεψε την εξαγωγή και σε άλλες χώρες.

Επιπλέον, αυτή η κυβερνητική πολιτική αποτυπώνεται και στο σκάνδαλο συγκάλυψης του παραπάνω σκανδάλου, αλλά και στη διαρροή προσωπικών δεδομένων και στοιχείων Ελλήνων πολιτών ψηφοφόρων.

Για αυτό το τελευταίο, υπάρχουν δύο καταδικαστικές αποφάσεις της Αρχής Προστασίας Δεδομένων Προσωπικού Χαρακτήρα, η Απόφαση 16 και η Απόφαση 38 του 2024, με τις οποίες καταδικάζονται αφ’ ενός η πρώην Ευρωβουλευτής της Νέας Δημοκρατίας Άννα - Μισέλ Ασημακοπούλου που ήταν αποδέκτης των προσωπικών δεδομένων και το Υπουργείο Εσωτερικών, στην καταβολή προστίμων για παραβάσεις των άρθρων του Γενικού Κανονισμού Προσωπικών Δεδομένων -είναι προφανές ότι το πρόστιμο εις βάρος του Υπουργείου Εσωτερικών, ύψους 400.000 ευρώ, θα κληθούν να το καταβάλλουν οι Έλληνες φορολογούμενοι, αυτοί θα «πληρώσουν τη νύφη»- και αφ’ ετέρου υψηλόβαθμα στελέχη της Νέας Δημοκρατίας και το ίδιο το κόμμα της Νέας Δημοκρατίας, επίσης για παραβάσεις του Γενικού Κανονισμού Προσωπικών Δεδομένων.

Όλα αυτά αναδεικνύουν ένα αδιαφανές περιβάλλον, μια βαθιά κρίση νομιμότητας και διαφάνειας που πλήττει την προστασία της ιδιωτικότητας και των δικαιωμάτων, τη λειτουργία του κράτους δικαίου, αποσκοπώντας και στην πολιτική χειραγώγηση. Μια βαθιά θεσμική κρίση διατρέχει τη χώρα που έχει συγκεκριμένη ταυτότητα, το σύστημα, το (καθεστώς Μητσοτάκη), κύριε Υπουργέ. Έτσι, αναδεικνύονται η απουσία λογοδοσίας, η «συστημική» κατάχρηση εξουσίας από παρακυβερνητικούς μηχανισμούς και σε αυτό το πλαίσιο, η κατάφωρη παραβίαση του Συντάγματος.

Η διαχείριση των αποκαλύψεων, η επιχείρηση συγκάλυψης από την Κυβέρνηση σε όλα τα επίπεδα -κοινοβουλευτικό και δικαστικό- πλήττει περαιτέρω την εμπιστοσύνη των πολιτών προς τους θεσμούς. Το ζήτημα αυτό αφορά την ουσία της δημοκρατίας. Εισάγεται, λοιπόν, προς κύρωση το τροποποιητικό πρωτόκολλο της σύμβασης για την προστασία των προσωπικών δεδομένων από μία Κυβέρνηση που έχει αρνητική προϊστορία, αρνητικό παρελθόν και παρόν, αρνητικά έργα και ημέρες και στον συγκεκριμένο τομέα.

Η Κυβέρνηση, με σειρά ενεργειών, απαξιώνει το κράτος δικαίου και υποβαθμίζει τις ανεξάρτητες αρχές και ιδίως τους απείθαρχους επικεφαλής των δύο αυτών αρχών, της Αρχής Προστασίας Δεδομένων Προσωπικού Χαρακτήρα και της Αρχής Διασφάλισης του Απορρήτου των Επικοινωνιών.

Κυρίες και κύριοι συνάδελφοι, η νομοθέτηση περιλαμβάνει την ψήφιση νόμων στη Βουλή, αλλά και την εφαρμογή τους, που προϋποθέτει τουλάχιστον οι κυβερνώντες, εν προκειμένω η Νέα Δημοκρατία και τα στελέχη της, να πειθαρχούν στους νόμους και να προωθούν κινήσεις για την εφαρμογή τους.

Όμως εσείς, κύριοι της Κυβέρνησης, πράττετε το εντελώς αντίθετο, παραβιάζοντας, ακόμη και ευθέως, τους ισχύοντες νόμους, ακόμη και αυτούς που εσείς έχετε ψηφίσει και μάλιστα προκαλώντας οικονομική επιβάρυνση στους πολίτες. Ως εδώ και μη παρέκει! Αρκετά έχετε φορτώσει τις πλάτες των Ελλήνων πολιτών. Αφού χρεοκοπήσατε τη χώρα, τους επιβαρύνατε με τα μνημόνια και με χίλιες δύο ρυθμίσεις που καλείται να πληρώσει η μεγάλη κοινωνική πλειοψηφία. Τα θαλασσοδάνεια του κόμματός σας, οι απευθείας αναθέσεις, είναι χαρακτηριστικές περιπτώσεις.

Εν κατακλείδι, η προστασία των προσωπικών δεδομένων δεν είναι μόνον νομική και τεχνική υπόθεση. Συνιστά ηθική και κυρίως πολιτική δέσμευση για την προάσπιση της ανθρώπινης αξιοπρέπειας. Στην ψηφιακή εποχή η μάχη για την ιδιωτικότητα είναι μάχη για τη δημοκρατία, αφού η προστασία των προσωπικών δεδομένων αποτελεί θεμελιώδες ανθρώπινο δικαίωμα και ακρογωνιαίος λίθος κάθε δημοκρατικής κοινωνίας. Και αυτά δεν μπορούν να ανατεθούν στη σημερινή Κυβέρνηση, διότι δεν τα αντέχουν η φιλοσοφία και οι πολιτικές της.

Ευχαριστώ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Παπαηλιού.

Θα δώσω τον λόγο στον ειδικό αγορητή από την Πλεύση Ελευθερίας, τον κ. Αλέξανδρο Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Σας ευχαριστώ, κύριε Πρόεδρε.

Η προστασία των προσωπικών δεδομένων είναι μια σχετικά πρόσφατη έννοια, η οποία σήμερα πλέον συνδέεται στενά με την ιδιωτικότητα και την ελευθερία του ατόμου. Πληροφορίες προσωπικού χαρακτήρα μπορούν να χρησιμοποιηθούν για να χειραγωγήσουν, να εκβιάσουν, να επηρεάσουν ή ακόμη και να αποκλείσουν άτομα ή κάποιες ομάδες από συγκεκριμένες κοινωνικές, πολιτικές και οικονομικές διαδικασίες.

Οι πληροφορίες αυτές χρησιμοποιούνται κυρίως από δύο κέντρα για να πραγματοποιήσουν αυτές τις διαδικασίες αποκλεισμού ή στόχευσης. Είναι οι πληροφορίες που διαθέτουν τα κράτη και οι φορείς που σχετίζονται με τα κράτη, αλλά είναι και οι πληροφορίες που χειραγωγούνται και ελέγχονται από ιδιωτικές επιχειρήσεις. Ειδικά στην περίπτωση του επιθετικού μάρκετινγκ, η χειραγώγηση προσωπικών δεδομένων είναι πλέον μια διαδικασία που έχει εξελιχθεί σε επιστήμη με τη χρήση αλγορίθμων και με τη χρήση βάσεων δεδομένων, οι οποίες χρησιμοποιούνται εκτεταμένα από μεγάλους επιχειρηματικούς ομίλους.

Από το 1981 το Συμβούλιο της Ευρώπης υιοθέτησε τη λεγόμενη σύμβαση 108 που ήταν μια πρώιμη συμφωνία για την προστασία προσωπικών δεδομένων. Αυτή όριζε κάτω από ποιες συνθήκες έχει το δικαίωμα ένας δημόσιος φορέας να τις επεξεργάζεται.

Η σύμβαση 108 -πρέπει να υπογραμμίσουμε- υιοθετήθηκε το 1981 από το Συμβούλιο της Ευρώπης, το οποίο είναι ένας διεθνής οργανισμός, ο οποίος είναι διαφορετικός και ανεξάρτητος από την Ευρωπαϊκή Ένωση πρέπει να πω για όσους μας παρακολουθούν. Έχει σαράντα έξι μέλη, εκ των οποίων όλα, και τα είκοσι επτά μέλη της Ευρωπαϊκής Ένωσης, είναι και μέλη του Συμβουλίου της Ευρώπης.

Η σύμβαση που έχουμε μπροστά μας σήμερα, είναι γνωστή με την συντομογραφία 108+, δηλαδή είναι επικαιροποιημένη. Είναι ένα πρωτόκολλο το οποίο επικαιροποιεί τη σύμβαση του 1981 και αυτό έρχεται σήμερα προς κύρωση στην Βουλή των Ελλήνων.

Η επικαιροποίηση έγινε τον Οκτώβριο του 2018 και έκτοτε έχουν περάσει έξι χρόνια και παραπάνω, μέχρις ότου φτάσει η σύμβαση στη Βουλή. Θα μπορούσαμε να πούμε ότι η σύμβαση 108+ χρειάστηκε έξι plus χρόνια να φτάσει στην ελληνική Βουλή!

Θυμάμαι ότι σε πρόσφατες κυρώσεις διεθνών συμβάσεων, είχαμε την ευκαιρία να υπογραμμίσουμε ότι η Κυβέρνηση τις καθυστερεί ιδιαίτερα. Θυμάμαι συγκεκριμένα τον κ. Βρούτση – αλλά και άλλους Υπουργούς της Κυβέρνησης- ο οποίος είχε πει πως έχουμε τώρα μειώσει τις καθυστερήσεις σε δύο με τρία χρόνια. Το παρουσίαζε αυτό ως επίτευγμα. Τώρα έχουμε μία σύμβαση η οποία εκκρεμεί για έξι χρόνια και παραπάνω και φτάνει σήμερα προς κύρωση στη Βουλή.

Επίσης, η Πλεύση Ελευθερίας έχει διατυπώσει την αντίρρησή της για τη διαδικασία με την οποία πραγματοποιείται η κύρωση της σύμβασης. Η διαδικασία που χρησιμοποιείται εδώ θα ήταν δόκιμη αν είχαμε τη σύμβαση αυτή σε ένα μοναδικό άρθρο στο νομοσχέδιο που έρχεται. Ωστόσο, το νομοσχέδιο έχει πέντε άρθρα, εκ των οποίων το πρώτο είναι το άρθρο που υιοθετεί, που κυρώνει τη σύμβαση και υπάρχουν άλλα τέσσερα άρθρα, τα οποία είναι εξουσιοδοτικές διατάξεις.

Επίσης, υπάρχει και μία διάταξη για τον ρόλο που θα πρέπει να παίξει και η Ανεξάρτητη Αρχή Προστασίας Προσωπικών Δεδομένων. Αυτά έρχονται μέσα σε ένα νομοσχέδιο το οποίο, όμως, συζητήθηκε μόνο μέσα από μία συνεδρίαση στην αρμόδια επιτροπή και δεν υπήρχε η απαιτούμενη διαδικασία της ακρόασης φορέων. Εμείς διαφωνούμε με τη διαδικασία που υιοθετείτε για την κύρωση της σύμβασης και θα θέλαμε να κληθούν οι φορείς, ούτως ώστε να υπάρχει μία ευρύτερη διαβούλευση για τον τρόπο με τον οποίο η σύμβαση υιοθετείται.

Τί επιτυγχάνεται με τη σύμβαση αυτή; Υπάρχει μια επικαιροποίηση, που αφορά σε μία σειρά από θέματα. Για παράδειγμα, τα γενετικά και βιομετρικά στοιχεία αντιμετωπίζονται από το πρωτόκολλο 108+. Ωστόσο, δεν αντιμετωπίζεται η επίδραση που είχε η τεχνητή νοημοσύνη, η οποία μεσολάβησε από το 2018 μέχρι σήμερα, ως ένας σημαντικός τεχνολογικός παράγοντας.

Επίσης, λαμβάνονται υπ’ όψιν οι επιπτώσεις της παγκοσμιοποίησης και ο τρόπος με τον οποίο τα προσωπικά δεδομένα θα μπορούν να μεταφέρονται ή να μην μεταφέρονται -ανά περίπτωση- από κράτος σε κράτος, καθώς και σε περιπτώσεις κρατών-μελών του Συμβουλίου της Ευρώπης.

Λαμβάνει υπ’ όψιν του ένα νέο κεφάλαιο, το κεφάλαιο 4, την ανάγκη χρήσης εποπτικών αρχών για την επιτήρηση της εφαρμογής της σύμβασης. Βεβαίως, υπάρχει και το άρθρο που δίνει τη δυνατότητα, το δικαίωμα στα άτομα να αιτούνται να ρωτούν και να μαθαίνουν πώς χρησιμοποιούνται τα προσωπικά τους δεδομένα από κάποιες αρχές, το οποίο είναι ένα δικαίωμα.

Αυτά από μια άποψη, είναι κάποιες θετικές εξελίξεις. Ωστόσο, στο πεδίο των ορισμών υπάρχει χαλάρωση του πλαισίου της παλαιότερης, της αρχικής σύμβασης του 1981. Πρέπει εδώ να πούμε, ωστόσο, ότι αυτό το πρωτόκολλο από το Συμβούλιο της Ευρώπης δεν εισάγει, αν θέλετε, ένα μεγαλύτερο ρυθμιστικό, ένα ισχυρότερο ρυθμιστικό πλαίσιο από την οδηγία της Ευρωπαϊκής Ένωσης, την 679 του 2016, που ενσωματώθηκε το 2019 στη χώρα μας και είναι η βασική οδηγία για την προστασία προσωπικών δεδομένων.

Η άποψή μας είναι ότι η σύμβαση αυτή έχει διακηρυκτικό χαρακτήρα. Γνωρίζουμε πολύ καλά από περιπτώσεις, όπως είναι το διπλό σκάνδαλο των υποκλοπών-που σχετίζεται και με τη χρήση του «Predator» και με την παρακολούθηση πολιτικών, δημοσιογράφων, στελεχών των Ενόπλων Δυνάμεων από την ΕΥΠ, αλλά και τις προσπάθειες συγκάλυψης αυτού του σκανδάλου- ότι τέτοιες συμβάσεις έχουν διακηρυκτικό χαρακτήρα. Επίσης, γνωρίζουμε από την υπόθεση Ασημακοπούλου, για την οποία η Πλεύση Ελευθερίας έπαιξε σημαντικό ρόλο. Καταθέσαμε, νομίζω, τις περισσότερες επίκαιρες ερωτήσεις από κάθε άλλο κόμμα, ούτως ώστε να διαλευκανθεί αυτή η υπόθεση και όπως γνωρίζουμε, υπήρξε από την Αρχή Προστασίας Δεδομένων επιβολή ποινής 400.000 ευρώ στο κόμμα της Νέας Δημοκρατίας, καθώς και σε κάποια συγκεκριμένα άτομα.

Αυτά μας δείχνουν ότι η προστασία των προσωπικών δεδομένων παραμένει ένα πεδίο όπου υπάρχει μεγάλο χάσμα ανάμεσα στην εφαρμογή και ανάμεσα στις διακηρύξεις. Φοβόμαστε ότι ο τρόπος με τον οποίο ενσωματώνεται αυτή η συγκεκριμένη σύμβαση είναι τέτοιος, ούτως ώστε να μην αλλάζει αυτό το πεδίο ή μάλλον αυτό το κενό που υπάρχει στην εφαρμογή των συμβάσεων αυτών.

Το άρθρο 3 συγκεκριμένα, αναφέρεται στον ρόλο της Αρχής Προστασίας Δεδομένων, στην επιτήρηση και την εφαρμογή της σύμβασης. Ωστόσο γνωρίζουμε ότι η Αρχή Προστασίας Δεδομένων είναι υποστελεχωμένη.

Επίσης, το πρωτόκολλο της σύμβασης αφήνει στα κράτη-μέλη τη δυνατότητα να αποφασίσουν ποιες κυρώσεις θα εφαρμόσουν. Στο νομοσχέδιο που έχουμε εδώ δεν υπάρχει άρθρο με κυρώσεις. Αυτό αφήνεται στην κρίση της Αρχής Προστασίας Δεδομένων, κάτι το οποίο θεωρούμε ότι εντάσσεται σε ένα πνεύμα χαλαρής αντιμετώπισης του ρυθμιστικού πλαισίου που εισαγάγουν αυτές οι συμβάσεις.

Τέλος, πρέπει να πω ότι μας προβληματίζει ιδιαίτερα η αιτιολογική έκθεση, η οποία, κύριε Πρόεδρε -και θα κλείσω με αυτό-, λέει ότι υπάρχει η προοπτική αύξησης εσόδων στη δημόσια διοίκηση από την εφαρμογή αυτής της σύμβασης καθώς και εξοικονόμηση χρόνου, ενώ υπάρχει και μείωση δαπανών, λέει η αιτιολογική έκθεση που συνοδεύει το νομοσχέδιο, για την αγορά. Ποιος τα γράφει αυτά, κύριε Υπουργέ;

Το ενδιαφέρον, βεβαίως, είναι ότι η έκθεση του Γενικού Λογιστηρίου του Κράτους λέει το ακριβώς αντίθετο. Ενώ η αιτιολογική έκθεση μιλάει για αύξηση εσόδων για τη δημόσια διοίκηση, η έκθεση του Γενικού Λογιστηρίου του Κράτους λέει ότι ενδέχεται να υπάρξουν κάποιες δαπάνες στον προϋπολογισμό από την εφαρμογή της σύμβασης.

Πρέπει να πω ότι η επικαιροποίηση, γενικά, έχει θετικά και αρνητικά στοιχεία, έτσι όπως έχει γίνει από το Συμβούλιο της Ευρώπης. Αλλά ο τρόπος με τον οποίο ενσωματώνεται και κυρώνεται αυτή η σύμβαση, με τα συνοδευτικά άρθρα από το Υπουργείο Δικαιοσύνης, μάς προβληματίζει ιδιαίτερα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Καζαμία.

Θα δώσω τώρα τον λόγο στην εισηγήτρια από το ΠΑΣΟΚ κ. Ευαγγελία Λιακούλη.

Παρακαλώ, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι η πρώτη συζήτηση στην Ολομέλεια σήμερα με την αρχή της νέας χρονιάς. Να ευχηθώ, λοιπόν και από την πλευρά μου καλή και ευλογημένη να είναι η νέα χρονιά, με υγεία, δύναμη, καλό έργο στο Κοινοβούλιό μας και βεβαίως, ειρήνη στον κόσμο μας, μια που έχουμε αρχίσει να το ξεχνάμε σαν ευχή, διότι το βρίσκουμε απρόσιτο πλέον, σαν μία ευχή που δεν μπορεί να πραγματοποιηθεί ποτέ.

Και να ήταν μόνο αυτό; Ξεκινάμε, δυστυχώς, τη νέα χρονιά με πολλές σκιές και μεγάλη αγωνία με όλες τις εξελίξεις στην Ελλάδα και στον κόσμο. Η Μέση Ανατολή συνεχίζει να φλέγεται. Στη διεθνή σκακιέρα έχουμε νέα γεωπολιτικά παιχνίδια: οι προκλήσεις της Τουρκίας που εντείνονται στο Αιγαίο και ο Τραμπισμός, ένα κίνημα πλέον που «σπάει ταμεία», με την ορκωμοσία του νέου Πλανητάρχη να κάνει sold out και οι επιφανείς δισεκατομμυριούχοι Αμερικάνοι να πληρώνουν όσο-όσο, την ίδια ώρα που ο Έλον Μασκ παίζει με τα καινούργια του παιχνίδια, που είναι έμψυχα όμως, δεν είναι άψυχα.

Στη χώρα μας την ίδια στιγμή, η φτωχοποίηση των ανθρώπων και η ασυδοσία στην αγορά, παράλληλοι δρόμοι. Ακρίβεια, στεγαστική κρίση, ανασφάλεια για το μέλλον, υπονόμευση των θεσμών και του κράτους δικαίου, κατάρρευση του ΕΣΥ -τι ασανσέρ, τι οροφές, τι όλα-, αθωράκιστη η χώρα στις απειλές της κλιματικής κρίσης, ξεχασμένοι και αόρατοι άνθρωποι. Το 2025 ξεκινάμε, κυρίες και κύριοι συνάδελφοι, με όλο και περισσότερους αόρατους ανθρώπους. Αόρατοι οι πλημμυρόπληκτοι της Θεσσαλίας, οι πυρόπληκτοι της Ελλάδας, οι σεισμόπληκτοι συνάνθρωποι. Στο Δαμάσι τέσσερα ολόκληρα χρόνια μετά, είναι ακόμη στα κοντέινερς, άνθρωποι χωρίς σπίτι. Στη Θεσσαλία πνιγμένοι, καθημαγμένοι, απελπισμένοι, ούτε ένα έργο μετά τις πλημμύρες, κανένα σχέδιο, κανένας οδικός χάρτης. Σαν να μην έφτανε αυτό, η Κυβέρνησή σας, που ανέθεσε με τον τρόπο που ανέθεσε τα έργα της Θεσσαλίας στους μεγάλους εργολάβους, είχε σαν αποτέλεσμα οι μικροί να κάνουν προσφυγή να δικαιωθούν με ασφαλιστικά μέτρα, τα έργα να πάνε στις καλένδες και εμείς να περιμένουμε, για να χάσουμε τα χρήματα από το Ταμείο Ανάκαμψης.

Στο χώρο της δικαιοσύνης επαίρεστε ότι επιταχύνετε πλέον τη δραστηριότητα και το έργο των δικαστηρίων, την ώρα που βγαίνουν οι σύλλογοι των εργαζομένων στα δικαστήρια και σας καταγγέλλουν ότι επικρατεί χάος, ότι έχουν φτάσει πλέον σε επίπεδα εργασιακής εξάντλησης, χωρίς να καταφέρνουν τίποτα. Τους έχετε κάνει, κύριε Υπουργέ, συγχρόνους Σίσυφους. Δυστυχώς, αυτό έχετε καταφέρει στη δικαιοσύνη.

Και τι έχετε κάνει ακόμα; Στο περίεργο αυτό εργαστήριό σας, υπό την αιγίδα του κ. Φλωρίδη και την εποπτεία του, απεργάζεστε καινούργια σχέδια που έχουν πάντοτε την ίδια εξίσωση, νέο ποινολόγιο, αυστηρότερες ποινές διά πάσαν νόσο: ενδοοικογενειακή βία αυστηρότερη ποινή, ανήλικοι αυστηρότερη ποινή, ποινικοί παραβάτες αυστηρότερες ποινές, οικονομικοί παραβάτες αυστηρότερες ποινές. Όλα το ίδιο.

Τιμωρητική δικαιοσύνη είναι η καθαρή σας κατεύθυνση. Δεν βλέπετε ότι η επανορθωτική δικαιοσύνη δυστυχώς σε διεθνές επίπεδο κερδίζει; Κερδίζει τους ανθρώπους και τους επανεντάσσει και τους επαναφέρει. Και φωνάζουμε και από αυτό το Βήμα ότι πρέπει επιτέλους να αγκαλιάσετε τις κοινωνικές επιστήμες και να υιοθετήσετε την επανορθωτική δικαιοσύνη, αλλά είστε πολύ μακριά από αυτό. Γιατί αντιλαμβάνομαι ότι η αντίληψή σας, η κουλτούρα σας δεν μπορεί καθόλου να σας βοηθήσει.

Σήμερα συζητάμε μία κύρωση σύμβασης για τα προσωπικά δεδομένα. Έχετε καθυστερήσει πέντε ολόκληρα χρόνια. Έχουμε υπογράψει, έχουμε επικυρώσει από το 2019 την πρώτη φάση της σύμβασης. Έχετε αναθέσει από το Υπουργείο Δικαιοσύνης να γίνει η μελέτη και δεν έχετε καταφέρει πέντε ολόκληρα χρόνια τον αυτοματοποιημένο τρόπο προστασίας των προσωπικών δεδομένων, που αυτό κυρώνουμε στην πραγματικότητα σήμερα, να το υιοθετήσει η ελληνική Κυβέρνηση.

Ναι, βεβαίως έχουμε πλέον επεξεργασία των προσωπικών δεδομένων, τόσο από ιδιώτες όσο και το δημόσιο, ώστε να προστατεύονται από ένα ειδικό πλέγμα. Χρειάζεται πρόοδος, χρειάζεται νέα ρύθμιση, χρειάζεται να κάνουμε περισσότερα πράγματα. Πλέον θεωρούμε ότι βρισκόμαστε σε έναν ψηφιακό κόσμο που τα δεδομένα αλλάζουν ταχύτατα και πρέπει βεβαίως η ελαχιστοποίηση της επεξεργασίας των προσωπικών δεδομένων να διασφαλιστεί σαν πρόνοια του κράτους.

Όπως τροποποιείται η σύμβαση 108 είναι ένα εργαλείο. Δεν φτάνει όμως μόνο αυτό. Βλέπουμε την παραβίασή του καθημερινά τόσο από τα τραπεζικά funds όσο και από ένα απλό blog, που μπορεί να σου δώσει μία προσφορά για να αγοράσεις ρούχα. Μην ξεχνάμε ότι βρισκόμαστε σε έναν κόσμο που δυστυχώς δέχεται πάρα πολλά ερεθίσματα, που δεν είναι έτοιμος ακόμη να τα αντιμετωπίσει και η χώρα μας δεν έχει δώσει τα καλύτερα δείγματα γραφής επί της δικής σας Κυβέρνησης, κύριε Υπουργέ.

Είχαμε τη δυσώδη υπόθεση των υποκλοπών, που είχε θύμα τον ίδιο τον Πρόεδρο του ΠΑΣΟΚ, τον Νίκο Ανδρουλάκη, αλλά και πολλούς ακόμη, πολιτικά πρόσωπα όπως αποκαλύφθηκε, δημοσιογράφους κ.λπ.. Μετά την περιβόητη «συγγνώμη» από αυτό το Βήμα -και από αυτό το Βήμα- του κυρίου Πρωθυπουργού είχαμε την απόλυτη συγκάλυψη, την οποία ζήσαμε όσοι τουλάχιστον συμμετείχαμε στην Εξεταστική Επιτροπή των υποκλοπών.

Και να ’ταν μόνο αυτό; Οι πολίτες διαθέτουν μνήμη και κρίση πλέον και έχουν πάρα πολλά να βάλουν στη σειρά για εσάς, όπως το περιβόητο σκάνδαλο που έχει να κάνει με τα ίδια πάλι τα προσωπικά δεδομένα, όταν διαρρεύσατε με δική σας επιμέλεια, της Κυβέρνησής σας, τα e-mail των ανθρώπων οι οποίοι εγγράφηκαν στους εκλογικούς καταλόγους, των ανθρώπων της ομογένειάς μας –προσέξτε! και πόσο ανέντιμο από τη δική σας πλευρά- και τα διαρρεύσατε για κομματικούς καθαρά λόγους.

Και δεν φτάνει αυτό, αλλά οργάνωσαν στελέχη σας μέσα στην καρδιά του Υπουργείου Εσωτερικών μία δήθεν διάρρηξη και έρχεται η Ελληνική Αστυνομία που λέει ότι ήταν ένα φιάσκο και γι’ αυτό δεν απολογήθηκε κανείς και ποτέ. Και δεν φτάνει μόνο αυτό, αλλά επιβάλλετε και 400.000 ευρώ πρόστιμο εναντίον του ελληνικού λαού! Δεν τα πληρώνει η Νέα Δημοκρατία αυτά. Πληρώνει ο ελληνικός λαός το πρόστιμο για τη διαρροή των e-mail των αποδήμων Ελλήνων από το εκλογικό γραφείο μέσω της Ευρωβουλευτού σας.

Όλα αυτά και πολλά ακόμα μας οδηγούν στο να λέμε, αγαπητέ κύριε Υπουργέ, πως δεν φτάνει μόνο να κυρώνουμε τις συμβάσεις ή να επεκτείνουμε την ισχύ τους ή τις τεχνικές λεπτομέρειες, αλλά θέλουμε και κυβερνήσεις που να έχουν πρόσημο προοδευτικό, που σημαίνει με απλά λόγια «σέβομαι τους θεσμούς, τις ανεξάρτητες αρχές και το κράτος δικαίου».

Τι να τις κάνει ο ελληνικός λαός τις κυρώσεις των συμβάσεων, όταν εσείς οι ίδιοι έρχεστε και τις καταλύετε και μάλιστα με έναν τρόπο που αφήνει το πιο άσχημο αποτύπωμα στην Ελληνική Δημοκρατία; Γι’ αυτά έχετε ευθύνη και κοντά βεβαίως είναι ο τρόπος, αλλά και ο χρόνος για τον οποίο θα κριθείτε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Λιακούλη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και τρεις συνοδοί εκπαιδευτικοί του Δημοτικού Σχολείου Οινοφύτων.

Η Βουλή σάς καλωσορίζει και σας ευχόμαστε καλή και ευλογημένη χρονιά.

(Χειροκροτήματα από όλες τις πτέρυγες της Βουλής)

Θα ολοκληρώσουμε τώρα τον κύκλο των εισηγητών και ειδικών αγορητών με τον κ. Ιωάννη Λοβέρδο από τη Νέα Δημοκρατία και στη συνέχεια έχει ζητήσει τον λόγο ο Πρόεδρος της Ελληνικής Λύσης κ. Κυριάκος Βελόπουλος.

Παρακαλώ, κύριε Λοβέρδο, έχετε τον λόγο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Καλημέρα σας και καλή χρονιά, αγαπητές κυρίες και κύριοι συνάδελφοι.

Είναι το πρώτο νομοσχέδιο το οποίο εισάγεται στη Βουλή των Ελλήνων μετά τις διακοπές των Χριστουγέννων και του νέου έτους και είναι ένα σημαντικό νομοσχέδιο, το οποίο ταυτόχρονα θα έπρεπε να το ψηφίσουμε όλοι χωρίς καμμία επιφύλαξη, γιατί είναι μια κύρωση μιας τροποποίησης που έγινε στο πρωτόκολλο της σύμβασης του Συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα.

Αυτό είναι και τίποτα άλλο, γιατί άκουσα πολλά πράγματα από τους συναδέλφους της Αντιπολίτευσης κατά τη διάρκεια των προηγούμενων ομιλιών. Και τι δεν άκουσα! Μόνο ότι ο σατανάς κρύβεται πίσω από τον μοναδικό προσωπικό αριθμό!

Όλα αυτά είναι καλά και καλό είναι να τα συζητήσουμε όποτε θέλετε και στη Βουλή. Σήμερα συζητάμε ένα συγκεκριμένο θέμα αποκλειστικά και μόνο, κυρώνουμε ή όχι αυτή την τροποποίηση του πρωτοκόλλου του Συμβουλίου της Ευρώπης η οποία ισχύει; Έχει ξεκινήσει από το 1985. Ψηφίστηκε και άρχισε να λειτουργεί, να ισχύει από το 1992 και έχει γίνει από το 2018. Το μόνο σωστό που άκουσα είναι γιατί καθυστέρησε αυτή η κύρωση. Συμφωνώ μαζί σας. Έπρεπε να έχει γίνει νωρίτερα, αλλά επιτέλους γίνεται. Δεν είναι καλό το ότι γίνεται;

Επίσης είναι μεγάλο θέμα, χωρίς καμμία αμφιβολία, η προστασία των προσωπικών δεδομένων. Εάν έπρεπε να γίνει κάποια συζήτηση με αφορμή και αυτό που συζητάμε σήμερα και θα το κυρώσουμε σε λίγη ώρα από τώρα -ελπίζω με την ψήφο όλων των κομμάτων της Βουλής και όχι μόνον της Νέας Δημοκρατίας, γιατί θα ήταν παράλογο να συμβεί κάτι τέτοιο- είναι ένα πράγμα και μόνο: Αρκούν αυτές οι νομοθετικές πρωτοβουλίες που λαμβάνουν τα κράτη είτε της Ευρωπαϊκής Ένωσης είτε του Συμβουλίου της Ευρώπης για να αντιμετωπιστεί το μεγάλο θέμα που είναι η προστασία των προσωπικών δεδομένων από ιδιωτικές κυρίως εταιρείες και όχι από κράτη;

Κατά τη γνώμη μου δεν αρκεί. Είναι αλήθεια ότι η τεχνολογία λειτουργεί, πάει πολύ πιο γρήγορα από ό,τι πηγαίνουν οι ρυθμιστικοί κανόνες της Ευρωπαϊκής Ένωσης. Αυτό είναι ένα θέμα πάρα πολύ ενδιαφέρον και πρέπει να το δούμε και το συζητήσουμε, αλλά αυτό είναι το βασικό θέμα που σήμερα υπάρχει στη χώρα.

Σήμερα ξέρετε μπορεί να έχει ένα δορυφόρο ο Έλον Μασκ και να παρακολουθεί τα πάντα, τι γίνεται ακριβώς μέσα εδώ στην Αίθουσα, τι γίνεται μέσα στο γραφείο σας, τα πάντα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Το «Predator» δεν παρακολουθούσε;

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Οποιοσδήποτε που έχει έναν δορυφόρο μπορεί να το κάνει αυτό σήμερα. Και δεν το κάνει το ελληνικό κράτος, επειδή το άκουσα αυτό να λέγεται και να ξαναλέγεται. Όλοι κατέληγαν στο δήθεν σκάνδαλο των υποκλοπών που έκανε η Κυβέρνηση Μητσοτάκη. Είναι το μόνο επιχείρημα το οποίο έχετε να πείτε…

**ΕΥΑΓΓΕΛΙΑ ΛΙΑΚΟΥΛΗ:** Δήθεν είναι;

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Δήθεν.

**ΔΗΜΗΤΡΙΟΣ ΜΑΝΤΖΟΣ:** Ο κύριος Πρωθυπουργός έχει μιλήσει για σκάνδαλα.

**ΕΥΑΓΓΕΛΙΑ ΛΙΑΚΟΥΛΗ:** Συγγνώμη ζήτησε ο άνθρωπος. Δήθεν είναι;

Διαφωνείτε με τον Πρωθυπουργό;

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Διαφωνώ με εσάς. Διαφωνώ με εσάς, αγαπητή κυρία Λιακούλη, που είπατε ότι θέλετε μια Κυβέρνηση με αριστερό πρόσημο γιατί έτσι θα διασφαλίζεται η ασφάλεια των τηλεπικοινωνιών.

Μήπως, κυρία Λιακούλη, έχετε ακούσει το όνομα Τόμπρας; Σας λέει κάτι το όνομα Τόμπρας; Και μιλάτε εσείς στο ΠΑΣΟΚ για υποκλοπές; Έλεος, έλεος! Πρέπει να υπάρχει και λίγος σεβασμός στην ιστορία και στη μνήμη μας.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τον Μαυρίκη…

**ΕΥΑΓΓΕΛΙΑ ΛΙΑΚΟΥΛΗ:** Απαντάτε με τον Τόμπρα;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, συνεχίστε κύριε Λοβέρδο. Όχι διάλογο, παρακαλώ.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ξέρω ότι σας ενοχλούν όλα αυτά.

**ΕΥΑΓΓΕΛΙΑ ΛΙΑΚΟΥΛΗ:** Τι αναγκάζεστε να επιστρατεύετε!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, όχι προσωπικές αναφορές.

Συνεχίστε παρακαλώ.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Σε κάθε περίπτωση, εγώ επαναλαμβάνω για μια ακόμη φορά ότι όλα αυτά τα θέματα, τα οποία είναι σημαντικά και τα οποία μπορούμε να τα συζητήσουμε ανά πάσα στιγμή, δεν είναι το θέμα του σημερινού νομοσχεδίου.

Το σημερινό νομοσχέδιο είναι ένα νομοσχέδιο που αφορά την τροποποίηση ενός πρωτοκόλλου που έχει γίνει από πλευράς του Συμβουλίου της Ευρώπης, στο οποίο συμμετέχουν όλα τα κράτη-μέλη της Ευρωπαϊκής Ένωσης και είναι αυτονόητο ότι πρέπει να το κυρώσει και η ελληνική πλευρά. Εάν υπάρχει –επαναλαμβάνω- κάποια ένσταση, ήταν στον χρόνο που ήρθε. Άργησε πράγματι. Αυτό, όμως, αποκαθίσταται σήμερα. Σας καλώ όλους να ψηφίσετε αυτό το νομοσχέδιο. Όλα τα άλλα είναι για άλλη συζήτηση, όχι αυτήν την ώρα και όχι σε αυτήν εδώ την Αίθουσα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Λοβέρδο. Ολοκληρώσαμε τον κύκλο των εισηγητών και ειδικών αγορητών.

Τον λόγο έχει ο Πρόεδρος της Ελληνικής Λύσης, ο κ. Κυριάκος Βελόπουλος.

Κύριε Πρόεδρε, παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Χρόνια πολλά και καλή χρονιά σε όλους! Και χρόνια πολλά και καλή χρονιά στα παιδιά που είναι πάνω, στα μικρά παιδιά!

Άκουγα τον κύριο συνάδελφο να ομιλεί για τον αριθμό, τον «σατανά» που κρύβεται από πίσω. Ξέρετε, είναι «σατανικό» να μιλάς για αριθμούς πραγματικά, όταν η Ελλάδα, το κράτος πληρώνει 400 χιλιάρικα, γιατί κάποιος «σατανάς» πετούσε τα e-mail και τα προσωπικά δεδομένα στον αέρα και τα διακινούσαν μεταξύ τους, ένας Θεοδωρόπουλος, μια Ευρωβουλευτής της Νέας Δημοκρατίας. «Σατανική σύμπτωση» και αυτή.

Κοιτάξτε, είναι εύκολο να προσπαθείς, να επιχειρείς -με έναν τρόπο άκομψο πολλές φορές- να αποδομήσεις τα επιχειρήματα των άλλων. Όμως, εδώ και έναν μήνα και παραπάνω επικρατεί μια περίεργη αντίληψη στο πολιτικό προσωπικό της χώρας να παίζετε με τους θεσμούς. Μια δημοκρατία, κύριοι συνάδελφοι, βασίζεται στους θεσμούς, θεσμοί οι οποίοι απαξιώθηκαν και απαξιώνονται καθημερινά: η δικαιοσύνη, η Βουλή, ο Κανονισμός της. Τα έχετε απαξιώσει όλα ως Κυβέρνηση και η Αντιπολίτευση μαζί με τον ΣΥΡΙΖΑ. Όμως, τώρα απαξιώνετε ακόμη και τον θεσμό της Προεδρίας της Δημοκρατίας. Τέτοια απαξίωση απέναντι σε ένα πρόσωπο το οποίο συνολικά το ψηφίσατε, πλην ημών! Εμείς δεν ψηφίσαμε την κ. Σακελλαροπούλου, όπως και το ΚΚΕ -εάν δεν κάνω λάθος, δεν είμαι σίγουρος- τότε εκείνη την περίοδο δεν ψήφισε την Πρόεδρο της Δημοκρατίας. Σήμερα οι ίδιοι άνθρωποι έρχονται και απαξιώνουν την κ. Σακελλαροπούλου πριν εκπνεύσει η καταληκτική ημερομηνία για να φύγει.

Αναρωτιέμαι: Όταν παίζεις με τους θεσμούς, όταν παίζεις με τη δημοκρατία, πώς επικαλείσαι τη δημοκρατία; Μου θυμίζει τον «παπατζή» που παίζει «εδώ παπάς, εκεί παπάς». «Εδώ Πρόεδρος, εκεί Πρόεδρος». Βγαίνει ένας, προτείνει τον ένα. Βγαίνει άλλος, προτείνει τον άλλον. Ο άλλος ξαφνικά θυμήθηκε κάποιον από το παρελθόν. Ο καθένας προτείνει όποιον θέλει. Τέτοια «παπατζηλίκια» δεν νοούνται και δεν αξίζουν στη δημοκρατία. Στη δημοκρατία πρέπει να τηρείς απαρέγκλιτα έναν κανόνα: Σέβεσαι τους θεσμούς τους οποίους υπηρετείς ο ίδιος.

(Χειροκροτήματα από την πτέρυγα της Ελληνικής Λύσης)

Δυστυχώς, δεν τους υπηρετείτε. Δυστυχώς, δεν τους σέβεστε και μετά επικαλείστε τους θεσμούς, τον θεσμικό σας ρόλο.

Ξέρετε, θα έλεγα ότι έχει γίνει ένα παιχνίδι η Προεδρία της Δημοκρατίας πλέον κομματικό. Ακούω τον κ. Ανδρουλάκη να λέει «να έχει ο Πρόεδρος προοδευτικό πρόσημο». Όταν μου πει τι σημαίνει «προοδευτικό πρόσημο», να το συζητήσουμε. Γιατί; Γιατί πολύ απλά τα έχει μπερδέψει. Αν είναι πρόοδος να ψηφίζεις υπέρ των παρόχων ενέργειας, έχω άλλη άποψη. Αν είναι πρόοδος να ψηφίζεις υπέρ των funds, έχω άλλη άποψη. Αν είναι πρόοδος να ψηφίζεις το 50% των νομοσχεδίων της Νέας Δημοκρατίας, έχω άλλη άποψη. Αν είναι πρόοδος να λες για την woke ατζέντα και να είσαι αμύντορας αυτής, έχω άλλη άποψη. Έχετε μπερδέψει έννοιες και όρους. Είναι η τακτική των τελευταίων δεκαπέντε ετών. Λέω μία λέξη, τη διαστρέφω, αλλάζω το νόημά της και μετά επιχειρηματολογώ.

Εμείς έχουμε να πούμε κάτι πολύ απλό. Για εμάς στην Ελληνική Λύση έχει ηττηθεί η παραφροσύνη. Είμαστε ιδιαίτερα χαρούμενοι γιατί στη γραμμή τη δική μας, στη γραμμή, αν θέλετε, την πατριωτική, κοινωνική, λαϊκή, εθνική ταυτίζονται οι απόψεις του κ. Τραμπ και του κ. Μασκ. Όλα αυτά που ενοχλούν εσάς εδώ μέσα έρχονται και επιδοκιμάζονται από μία αντίληψη παγκόσμια πλέον, γιατί αλλάζει ο κόσμος. Παραμένετε στον 20ο αιώνα και είμαστε οι εκπρόσωποι του 21ου αιώνος των φτωχών, των αδυνάτων και των αδυνάμων.

(Χειροκροτήματα από την πτέρυγα της Ελληνικής Λύσης)

Εδώ, λοιπόν, θα σας πω το εξής. Σας διαβάζω τι είπε ο Ζούκερμπεργκ, ο άνθρωπος που κατέβαζε αναρτήσεις ανθρώπων με τους οποίους διαφωνούσε:

«Θα επιστρέψουμε στις ρίζες μας και θα επικεντρωθούμε στη μείωση των λαθών, στην απλοποίηση των πολιτικών μας και στην αποκατάσταση της ελεύθερης έκφρασης στις πλατφόρμες μας. Πιο συγκεκριμένα, θα απαλλαγούμε από τους ελέγχους γεγονότων.»

Αυτά λέει ο Ζούκερμπεργκ, αυτός ο τύπος που κατέβαζε ειδήσεις που δεν ευνοούσαν το σύστημα της Νέας Δημοκρατίας, του ΠΑΣΟΚ και του ΣΥΡΙΖΑ. Αυτός ο τύπος με τον Αλικάκο, τον Δανιηλίδη και τα ανθελληνικά «HOAXES», που κάθε τι που ήταν αντίθετο με την καθεστηκυία τάξη το κατέβαζαν φασιστικά, αντιδημοκρατικά και κανένας από τους κυρίους αυτούς δεν διαμαρτυρήθηκε ποτέ.

Το χειρότερο δε είναι αυτό που λέει ο Ζούκερμπεργκ, ότι «αυτοί οι ελεγκτές ήταν πολιτικά προκατειλημμένοι και κατέστρεψαν την εμπιστοσύνη που δημιουργήσαμε». Επειδή διαφωνούσαν ιδεολογικά, δολοφονούσαν χαρακτήρες.

(Χειροκροτήματα από την πτέρυγα της Ελληνικής Λύσης)

Τους ανέχονταν οι κυβερνήσεις. Τους ανεχόταν η Νέα Δημοκρατία, γιατί βόλευε στο αφήγημα του Πρωθυπουργού. Διότι το αφήγημα του Πρωθυπουργού ήταν στη λογική του Σόρος. Εδώ αναρωτιέμαι: Τι λογόκριναν; Το μπάζωμα και το ξεμπάζωμα στα Τέμπη, την έκρηξη από το ξυλόλιο, το κάψιμο των ανθρώπων. Τα λογόκριναν, τα κατέβαζαν. Το αντιπυρικό υγρό το κατέβασαν. Τις ανεμογεννήτριες και τα φωτοβολταϊκά τα κατέβαζαν. Τα εμβόλια και τις παρενέργειες, που έκαναν το έγκλημα και το ΠΑΣΟΚ και η Νέα Δημοκρατία και ο ΣΥΡΙΖΑ να τα κάνουν υποχρεωτικά. Τι είπε ο Ζούκερμπεργκ; Είπε ότι «κρύβαμε τις παρενέργειες των εμβολίων επί τρία χρόνια» και κανείς δεν μίλησε γι’ αυτό. Ούτε ένα «συγγνώμη» από τον Πρωθυπουργό ή από το ΠΑΣΟΚ ή από τον ΣΥΡΙΖΑ ακούσαμε, ότι δηλαδή η δημοκρατία βιάστηκε, παραβιάστηκε από αυτήν την ιστορία.

(Χειροκροτήματα από την πτέρυγα της Ελληνικής Λύσης)

Τώρα, λοιπόν, που ο Ζούκερμπεργκ λέει ότι έπαιρνε εντολές για να λέει ότι τα εμβόλια ήταν καλά χωρίς παρενέργειες, τι έχετε να μας πείτε; Τώρα που μιλάει για τις παρενέργειες ξεκάθαρα ο ίδιος σε δήλωσή του ότι ο Μπάιντεν τον εκβίαζε, τον πίεζε με πρόστιμα και με κυνήγι και έπρεπε να κατεβαίνουν όλες οι αναρτήσεις, πού είναι οι επιστήμονες εδώ; Κυρία Λινού μου, δυστυχώς ηττηθήκατε.

Το πρόβλημα ποιο είναι όμως; Θα σας πω εγώ: Τις παρενέργειες θα τις πληρώσει ο ελληνικός λαός και τις πληρώνει. Εμείς τι λέγαμε τότε; Όποιος θέλει, πάει και το κάνει. Όποιος δεν θέλει, δεν το κάνει με τη βία, ούτε πληρώνει πρόστιμο.

(Χειροκροτήματα από την πτέρυγα της Ελληνικής Λύσης)

Αυτή είναι η δικαίωση της Ελληνικής Λύσης και αυτή είναι και η δημοκρατία, την οποία υπηρετούμε εδώ μέσα, αλλά το ξεχνούμε. Όταν υπηρετείς συμφέροντα των «PFIZER, ASTRAZENECA» και όχι την υγεία των Ελλήνων πολιτών, είσαι υπηρέτης των ολιγαρχών και όχι του απλού, φτωχού Έλληνα πολίτη.

(Χειροκροτήματα από την πτέρυγα της Ελληνικής Λύσης)

Ένα συγγνώμη δεν άκουσα. Και ξέρετε κάτι; Όλοι οι πολιτικοί Αρχηγοί, πλην ημών, ήταν στη γραμμή αυτή. Θα μου επιτρέψετε, με πολλή αγάπη, σε εσάς να το λέω: Το να επικαλείται ένας πολιτικός Αρχηγός προσωπικά δεδομένα, είναι να μας γελάνε και να κλαίνε οι ρέγκες μαζί. Ή το κάνατε το εμβόλιο ή δεν το κάνατε. Τα υπόλοιπα είναι υπεκφυγές.

Όμως, εδώ ερχόμαστε στους δημοσιογράφους, στη δημοσιογραφία. Εδώ και δεκαετίες οι δημοσιογράφοι έχουν πάψει να είναι δημοσιογράφοι. Δυστυχώς, είναι «ευαγγελιστές», είναι «ιεροκήρυκες», είναι «προτεστάντες» της πολιτικής, του συστήματος και όχι της υπηρεσίας της ενημέρωσης και της δημοσιογραφίας.

(Χειροκροτήματα από την πτέρυγα της Ελληνικής Λύσης)

Πώς το πετυχαίνει αυτό η Κυβέρνηση και η κάθε κυβέρνηση; Με το κρατικό χρήμα, όχι από την τσέπη της, με κρατικό χρήμα. Τώρα το Υπουργείο Υγείας, κύριε Υπουργέ, θα μοιράσει 3,5 εκατομμύρια ευρώ στα μίντια, ο κ. Γεωργιάδης για να διαφημίσει ένα έργο. Ακούστε το έργο: «Ανάπτυξη και Λειτουργία Μηχανισμού Συντονισμού, Πλοήγησης και Πολυκαναλικής Εξυπηρέτησης του Υπουργείου Υγείας». Για εξηγήστε μου τι σημαίνει αυτό. Ο Άδωνις ο Γεωργιάδης, μάγκας μεγάλος, παίρνει το κρατικό χρήμα, το μοιράζει στα κανάλια, στους δημοσιογράφους, στους κολλητούς του, στον Πορτοσάλτε, στον «ΣΚΑΪ», οπουδήποτε και όλη μέρα είναι στα κανάλια. Ανοίξτε το πρωί τα κανάλια και πείτε μου πόσοι Υπουργοί παρελαύνουν από εκεί. Πότε δουλεύουν, ρε παιδιά, αυτοί οι άνθρωποι; Τα βράδια που πίνουν ουίσκι στα διάφορα μπαράκια;

Ακούστε τι δίνουν: 3,5 εκατομμύρια ευρώ περί ανάπτυξης και λειτουργίας μηχανισμού συντονισμού, πλοήγησης και πολυκαναλικής εξυπηρέτησης. Το λέει αυτό η απόφαση του Υπουργού. Τι είναι αυτό;

Εξηγήστε μας, βρε παιδιά, τι είναι αυτό. Μήπως το δικό μου το μυαλό, μήπως η ευφυία μου δεν φτάνει στην ευφυία του Άδωνι Γεωργιάδη; Σαφώς και δεν μπορεί να φτάσει γιατί από τις κυβιστήσεις και τις κωλοτούμπες έχει ζαλιστεί ο εγκέφαλός του. Όλη μέρα κωλοτούμπα και κυβιστήσεις είναι. Εδώ αποκάλεσε ανθρωπάκια -ανθρωπάκια επαναλαμβάνω- και συναδέλφους του πολιτικούς, αλλά και πολίτες που είχαμε τότε απαυδήσει το 2021 με το «TurkAegean». Και τι μας είπε; Είστε ανθρωπάκια όλοι, δεν μου λέτε συγγνώμη, πείτε μου συγγνώμη. Ποιος το λέει αυτό; Αυτός που παρακάτω γράφει ότι ναι, από αμέλεια έγινε το λάθος, το λάθος που θα υπάρχει το «TurkAegean» μέχρι το 2031 όμως. Και η ζημία έγινε, γιατί η ζημία έγινε. Και στο ΜΒΙ έπαιζε η διαφήμιση «TurkAegean» και στο debate μεταξύ Τραμπ και Καμάλα Χάρις έπαιξε η διαφήμιση. Δηλαδή, κάψαμε ένα εκατομμύριο στρέμματα, σώσαμε 50.000, να του πούμε και συγγνώμη, δηλαδή, του ανθρώπου. Τα κάψατε αυτή, η Κυβέρνησή σας.

Πάμε, λοιπόν, να εξετάσουμε κάποια πράγματα για να κλείσω σιγά-σιγά σε σχέση με την πρότασή μας να έρθει ο Έλον Μασκ εδώ. Ξέρετε τι με ενόχλησε περισσότερο; Δεν θέλω να είστε συνάδελφοί μας. Η πολιτική αναξιοπρέπεια πολλών Βουλευτών και Υπουργών. Έβγαιναν στα κανάλια επί τρεις μέρες και μιλούσαν για την πρόταση της Ελληνικής Λύσης. Όμως, τα κανάλια που τους φιλοξενούσαν δεν καλούσαν την Ελληνική Λύση να εξηγήσει τον λόγο που το κάναμε. Δηλαδή, προτείνει κάτι η Ελληνική Λύση, βγαίνει ΠΑΣΟΚ - Νέα Δημοκρατία και ΣΥΡΙΖΑ, Νέα Δημοκρατία - ΠΑΣΟΚ και ΣΥΡΙΖΑ, ΣΥΡΙΖΑ - ΠΑΣΟΚ και Νέα Δημοκρατία σε όλα τα κανάλια. Αυτοί που προτείνουν, όμως, κάτι δεν βγαίνουν.

Αυτή είναι η δημοκρατία σας. Σας τη χαρίζουμε. Είναι ένας φασισμός αισχίστου είδους.

(Χειροκροτήματα από την πτέρυγα της Ελληνικής Λύσης)

Τι λέμε, λοιπόν; Λέμε: Μα, είναι φιλότουρκος ο κ. Μασκ. Έχει κάνει επενδύσεις εκεί. Ωραία. Η Ισπανία, η Ιταλία, η Ολλανδία, οι χώρες οι ευρωπαϊκές που έχουν επενδύσεις στην Τουρκία 300 δισεκατομμύρια περίπου -κατασκευάζουν αυτοκίνητα, ψυγεία- τι είναι; Δεν είναι φιλότουρκες; Δεν δίνουν μηχανές για να κατασκευάζουν ελικόπτερα οι Ισπανοί και οι Ιταλοί στους Τούρκους; Είναι. Εκεί, λοιπόν, γιατί είναι σύμμαχοί μας και φίλοι μας οι Ευρωπαίοι, ενώ ο Μασκ δεν μπορεί να έρθει στην Ελλάδα επειδή δήθεν είναι φιλότουρκος;

Ακούστε τώρα. Ο άνθρωπος αυτός διαθέτει τεράστια τεχνολογία. Τι έκανε η Ελληνική Λύση; Ο Πρωθυπουργός και η Κυβέρνησή του μαζί με το ΠΑΣΟΚ και τον ΣΥΡΙΖΑ είναι εμμονικά απέναντι στον Τραμπ, εμμονικά, και φάνηκε και σήμερα από ομιλίες πολλών και χθες. Είστε εμμονικά απέναντί του και του Έλον Μασκ. Είστε εμμονικοί γιατί είστε πρώτα απ’ όλα με τη woke ατζέντα, τη ρευστή εθνική συνείδηση, όχι στις παραδοσιακές αρχές, όχι την παράδοση.

(Χειροκροτήματα από την πτέρυγα της Ελληνικής Λύσης)

Κάνουμε μια γέφυρα ώστε να προσελκύσουμε έναν άνθρωπο που είναι υπέρ-Υπουργός να έρθει στη Βουλή και να μιλήσει στο Σώμα. Δηλαδή, ο φιλότουρκος δήμαρχος της Νέας Υόρκης που ήταν εκεί, που τα έπαιρνε από τον Ερντογάν ήταν καλύτερος από τον Ίλον Μασκ και τον χειροκροτούσατε εδώ μέσα όλοι; Οι Αζοφίτες, οι ναζιστές που τους φέρατε εδώ μέσα ήταν καλύτεροι από τον Ίλον Μασκ; Τι σας είπαμε;

Θα κυβερνάει, θέλετε δεν θέλετε, ο Ίλον Τραμπ. Μπορεί να διαφωνώ σε πολλά μαζί του και εγώ. Δεν συμφωνώ σε όλα μαζί του. Όμως, θα το θέσουμε ξανά. Θα κυβερνάει. Τι κάνετε, δηλαδή; Τι παριστάνετε εσείς; Τους νταήδες παριστάνετε σε ποιον; Σε ποιους; Στην υπερδύναμη που εσείς οι ίδιοι λέτε ότι είμαστε με τη Δύση, με τη σωστή πλευρά της ιστορίας; Κάνετε λάθη τα οποία τα πληρώνει ο ελληνικός λαός.

Δεν θα πω ότι έχει αναρτήσει πολλές φορές υπέρ της Ελλάδας. Θα πω ένα πράγμα μόνο. Ο τύπος αυτός ο απίστευτος ανήρτησε κάτι που πολιτικός Έλληνας δεν μπόρεσε να το αναρτήσει: Κωνσταντινούπολη, όταν ο Έλληνας Πρωθυπουργός πήγε στην Κωνσταντινούπολη και είπε Ιστανμπούλ.

(Χειροκροτήματα από την πτέρυγα της Ελληνικής Λύσης)

Αυτός ο τύπος ο απίθανος, ο Μασκ. Σας λέω συγκεκριμένα πράγματα. Τι σας πειράζει δεν καταλαβαίνω. Τι μας λέει, λοιπόν, το παλαιολιθικό σύστημα ΠΑΣΟΚ - Νέας Δημοκρατίας και ΣΥΡΙΖΑ; Ότι δεν μπορούμε να συζητάμε με τον Ίλον Μασκ - δεν μπορούμε-, αλλά μπορούμε να συζητάμε με τον Ερντογάν που λέει ότι θα έλθει βράδυ στην Ελλάδα. Να μας κάνει τι; Να πιει ποτήρια ουίσκι και κονιάκ; Θα έρθει βράδυ. Το λέει. Όμως, δεν μπορεί να συζητάει ο Πρωθυπουργός με τον κ. Ερντογάν.

Μέχρι χθες, λοιπόν, μας λέγατε ρωσόφιλους. Ξαφνικά μας λέτε τραμπόφιλους. Είτε τραμπόφιλοι είτε ρωσόφιλοι πρώτα είμαστε φίλοι με την πατρίδα και το εθνικό συμφέρον της και μετά με οποιοδήποτε άλλο. Καταλάβετέ το.

(Χειροκροτήματα από την πτέρυγα της Ελληνικής Λύσης)

Επίσης, ήθελα απλά να πω ότι απορώ με τους συστημικούς δημοσιογράφους. Απορώ: Πόσα λεφτά μπορεί να παίρνουν για να απευθύνονται σε ανόητους; Γιατί όλα αυτά που λέμε είναι λόγια που απευθύνονται σε ανόητους. Επιχειρούν να κάνουν το κρέας ψάρι. Την έφεραν στο ΠΑΣΟΚ. Ξέρετε τι έκαναν; Με τις δημοσκοπήσεις τον «φούσκωσαν» τον Ανδρουλάκη, τον πήγαν στο 22%. Τώρα, όμως, που αρχίζει και κλωτσάει τον πάνε τέσσερις μονάδες κάτω, γιατί πρέπει να τον «εκβιάσουν» πολιτικά, ώστε να συναινέσει στην εκλογή της Προεδρίας της Δημοκρατίας.

Όσο, λοιπόν, βγαίνετε στα κανάλια και σχολιάζετε τους δημοσκόπους, τόσο αυτοί οι δημοσκόποι θα εκβιάζουν το πολιτικό σύστημα. Αν είστε σοβαροί, όποτε βγαίνουν οι δημοσκοπήσεις να λέτε όλοι μαζί: Δεν σχολιάζω με πληρωμένες δημοσκοπήσεις. Τελεία και παύλα. Για να τις απαξιώσουμε, γιατί είναι απαξιωμένες έτσι και αλλιώς.

(Χειροκροτήματα από την πτέρυγα της Ελληνικής Λύσης)

Και για ποια Ευρώπη μιλάτε; Την Ευρώπη που στη Ρουμανία εξελέγη ένας ακροδεξιός, ναζιστής, φασίστας; Πείτε τον ό,τι θέλετε. Ο ρουμανικός λαός τον επέλεξε και έρχεται η Ευρώπη και τον αποκαθηλώνει.

Για ποια Ευρώπη μιλάτε; Των αξιών, της δημοκρατίας και του Διαφωτισμού, που στοχοποιούνται άνθρωποι μόνο και μόνο για τις ιδέες τους, όπου και ο Βολταίρος και ο Μοντεσκιέ και ο Διαφωτισμός και όλος ο αγώνας που έγινε για να γεφυρώσουμε τον Μεσαίωνα και να πάμε στη νέα Ευρώπη, που όλοι οραματιζόμαστε, έλεγαν ένα πράγμα: ελευθερία σκέψης, ελευθερία άποψης, ελευθερία έκφρασης, ελευθερία για τον πολίτη να λέει αυτό που πιστεύει και να ψηφίζει αυτόν που θέλει.

(Χειροκροτήματα από την πτέρυγα της Ελληνικής Λύσης)

Αυτή την Ευρώπη θέλετε; Της Φον ντερ Λάιεν; Που βγαίνει ξεδιάντροπα και λέει σαν επίτροπος ότι όταν δεν μας αρέσει μία κυβέρνηση θα τη ρίχνουμε; Αυτή είναι η Ευρώπη που θέλετε; Έ, όχι, λοιπόν, άλλη Ευρώπη θέλουμε. Θέλουμε την Ευρώπη των λαών, των εθνών και της ετυμηγορίας των πολιτών. Αυτήν την Ευρώπη θέλουμε που ο πολίτης θα αποφασίζει.

(Χειροκροτήματα από την πτέρυγα της Ελληνικής Λύσης)

Ακούστε τώρα το χειρότερο. Όλα αυτά με τον Ίλον Μασκ δεν τα παρουσίασε κανένα ελληνικό κανάλι. Ποιος τα παρουσίασε; Όλα τα τουρκικά κανάλια τα οποία καταφέρθηκαν εναντίον μας, γιατί βρήκαν την πρότασή μας πολύ σοβαρή για να έρθει ο Μασκ στην Ελλάδα. Οι εχθροί της Ελλάδας, οι Τούρκοι δημοσιογράφοι και τα έντυπα, το κρατικό πρακτορείο «ANADOLU», ολόκληρα άρθρα επί άρθρων. Και τα ελληνικά μέσα κάνουν το «παγώνι», γιατί όταν με το χρήμα φουσκώνουν το παγώνι, γίνεται διαφορετική είδηση.

Να πω, επίσης, το εξής: Έδωσα μία συνέντευξη στην «ΙΖΒΕΣΤΙΑ», μία από τις μεγαλύτερες εφημερίδες της Ρωσίας. Κανένα κανάλι δεν την παρουσίασε. Αυτό, όμως, δεν μας απασχολεί. Ξέρετε τι μας απασχολεί; Ο φόβος και ο τρόμος που σπέρνει στο διάβα της η Ελληνική Λύση από την επιχειρηματολογία, από τις προτάσεις και από την κυβερνησιμότητα που πλέον διαθέτουμε.

(Χειροκροτήματα από την πτέρυγα της Ελληνικής Λύσης)

Και ποιος διαμαρτύρεται; Διαμαρτύρεται η Γερμανία, γιατί παρεμβαίνει, λέει, ο Μασκ στις εκλογές της, που είχαν τον άνθρωπο, τον Τσίπρα, δεκαέξι ώρες σε ένα δωμάτιο οι Γερμανοί που δεν κάνουν παρεμβάσεις, με ψυχολογική βία, με ψυχαναγκασμό, με μπούλινγκ για να ψηφίσει κάτι που μπορεί να μην ήθελε. Οι Γερμανοί, οι απόγονοι των ναζί, που δεν αποζημίωσαν ποτέ τους Έλληνες και την Ελλάδα, που μας χρωστούν δισεκατομμύρια ευρώ, αρχαία αγάλματα, επανορθώσεις και αποζημιώσεις.

(Χειροκροτήματα από την πτέρυγα της Ελληνικής Λύσης)

Μιλούν αυτοί και τους δώσαμε το δικαίωμα να μιλούν, γιατί έχουν μια κυβέρνηση που είναι ταγμένη στην ιδεοληψία της υποταγής και όχι στην ιδεολογία της ελευθερίας της Ελλάδας. Αυτή είναι η πραγματικότητα και αυτή θα λέμε.

(Χειροκροτήματα από την πτέρυγα της Ελληνικής Λύσης)

Ο κόσμος αλλάζει, λοιπόν. Τέρμα αυτά που ξέρατε. Εμείς ήμασταν πολύ πιο μπροστά από όλους. Ανοίξαμε δρόμους, μιλήσαμε για ελευθερία, μιλήσαμε για δημοκρατία.

 Θα σας διαβάσω κάτι για να δείτε ποιος είναι ο Άδωνις Γεωργιάδης. Το 2017 έβγαλαν έναν τύπο, νομίζω λέγεται Μομφεράτος, φωτογραφία ότι είναι ο εκπρόσωπος του Τραμπ στην Ελλάδα. Λογικά δεν τον ξέρει ούτε η μάνα του, αλλά εν πάση περιπτώσει. Ακούστε, όμως, τώρα. Αυτός ο άνθρωπος έδωσε συνέντευξη στην «WASHINGTON POST» το 2017, η οποία εφημερίδα είχε αναλάβει εργολαβία να βάλει φυλακή τον Τραμπ. Το τι κατήγγειλε τότε για τον Τραμπ δεν φαντάζεστε. Έλεγε ότι ο Τραμπ απέκτησε σχέση με το Κρεμλίνο μέσω ενός Τζορτζ Παπαδόπουλου, ο οποίος ήρθε σε επαφή με τον Πούτιν μέσω του Πάνου Καμμένου. Αυτά έλεγε. Είχε συμμαχήσει, δηλαδή, με αυτούς που προωθούσαν και ήθελαν να βάλουν φυλακή -ο Άδωνις, η «WASHINGTON POST»- τον Τραμπ.

Και τώρα βγαίνει και γίνεται τραμπικός! Βγαίνει φωτογραφίες με τους τραμπικούς αγκαλιά! Και πού φτάσαμε ε; Να καλούν τον Πρόεδρο του υβριδίου, του κρατιδίου που λέγεται «ψευτο-Μακεδονία» -για εσάς Μακεδονία Βόρεια, Νότια, δεν με ενδιαφέρει, για εμάς «ψευτο-Μακεδονία»- και να μην καλεί ο Τραμπ στο επίσημο γεύμα την Ελλάδα. Αυτό πέτυχε η Νέα Δημοκρατία, το ΠΑΣΟΚ και ο ΣΥΡΙΖΑ! Να απαξιωθεί διεθνώς η Ελλάδα και να μην καλέσει ο Πλανητάρχης τον Έλληνα Πρωθυπουργό και καλεί το υβρίδιο, το κρατίδιο αυτό!

Καταλαβαίνετε τι κάνουμε; Καταλαβαίνετε ότι τους επόμενους μήνες μπορεί να έχουμε θέματα στην ευρύτερη περιοχή και δεν θα έχουμε δίπλα μας τις Ηνωμένες Πολιτείες, αλλά απέναντί μας, αφού ήδη βάλαμε απέναντι τη Ρωσία; Ήδη έχει πόλεμο ο Πρωθυπουργός, φοράει πανοπλία, δόρυ, μαζί με ξίφη εναντίον των Ρώσων. Τα καταλαβαίνουμε αυτά;

Η συνέντευξη του Αδώνιδος στα Πρακτικά της Βουλής, για να θυμάται ο ιστορικός του μέλλοντος.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα λοιπόν το χειρότερο. Βγαίνει χθες ο Πρωθυπουργός και ξαναξιφουλκεί εναντίον του Τραμπ και του Μασκ. Εξηγήστε μου στη Νέα Δημοκρατία γιατί το κάνετε αυτό. Εξηγήστε μου, ένας σοβαρός άνθρωπος!

Ακούστε. Διαμορφώνεται ένα πρωτόγνωρο σκηνικό, όπου παγκόσμιοι οικονομικοί παράγοντες διεκδικούν τον ρόλο διαμορφωτή της κοινής γνώμης σε πολλές χώρες, ένα φαινόμενο το οποίο και με τη συνδρομή της ακόρεστης κατανάλωσής fake news πολιορκεί -θα έλεγα- το δυτικό πολιτισμό του ορθού λόγου και της δημοκρατίας. Όταν όμως αυτά τα κάνει ο Σόρος ο φίλος του, είναι καλά. Άμα τα κάνει ο Μασκ, είναι λάθος, είναι παρέμβαση στη δημοκρατία. Όταν ο Σόρος όμως πληρώνει χιλιάδες δήθεν εθελοντές, χιλιάδες ΜΚΟ με δισεκατομμύρια ευρώ -ο κερδοσκόπος Σόρος, η ύαινα των χρηματιστηρίων ο Σόρος, αυτός που έπαιξε με τη λίρα, που έπαιξε με τη Μόσχα, που έπαιξε με την Αυστραλία και κέρδισε δισεκατομμύρια φτωχαίνοντας πολίτες-, όταν κάνει αυτός παρεμβάσεις, είναι καλά. Γιατί; Είτε ο Σόρος είτε ο Μασκ δεν μπορούν να παρεμβαίνουν σε εκλογές, σε κράτη, πρωθυπουργούς και πολιτικούς! Αυτή θα ήταν η σωστή πρόταση μιας ευνομούμενης πολιτείας. Και τα εκατομμύρια του Σόρος είναι εκατομμύρια καλά, τα δεχόμαστε εύκολα.

Πάμε λοιπόν και στην αποτυχία της Νέας Δημοκρατίας. Από τον Μάρτιο τα πράγματα θα είναι πάρα πολύ δύσκολα για την Ελλάδα και ίσως αυτό προμηνύει και εκλογές.

Οι «FINANCIAL TIMES» έγραψαν χθες: Τέλος από τον Μάρτιο οι κυρώσεις κατά της Ρωσίας. Ολόκληρο άρθρο, τέλος οι κυρώσεις. Επιβεβαιώνονται όλες οι φήμες λοιπόν ότι πηγαίνουμε για μία αποκλιμάκωση των κυρώσεων. Σωστή πλευρά της ιστορίας!

Πρωθυπουργός, ο πλέον αποτυχημένος πολιτικός σε αυτή την ιστορία με τη λάθος πλευρά της Ιστορίας! Μόνο η Ελληνική Λύση ήταν με τη σωστή πλευρά της ιστορίας και λέγαμε «ουδετερότητα και ειρήνη»!

(Χειροκροτήματα από την πτέρυγα της Ελληνικής Λύσης)

Ήταν λάθος, θα το πληρώσουμε στην πορεία και το πληρώσαμε οικονομικά. Πάρα πολλά, δισεκατομμύρια χάσαμε. Την ώρα λοιπόν που χάνει η Ελλάδα δισεκατομμύρια και δεν μπορούμε να στείλουμε τα μαρουλάκια μας, βγαίνει ο Μπλούμπεργκ και ακούστε, κύριε Γιαννούλη, τι λέει: Οι αμερικανικές εταιρείες στη Ρωσία -τώρα που έχουμε κυρώσεις, πλήρωσαν 1,2 δισεκατομμύριο δολάρια σε φόρους. Αμερικανικές εταιρείες που λειτουργούν στη Ρωσία τώρα που επιβάλαμε κυρώσεις -το λέει ο Μπλούμπεργκ, χθεσινός- πλήρωσαν φόρους 1,2 δισεκατομμύριο, δηλαδή λειτουργούν εκεί.

Και η Ελλάδα; Η Ελλάδα; Ούτε το ροδάκινο, ούτε το γάλα, ούτε το τυρί μπορούμε να στείλουμε! Αυτή είναι η σωστή πλευρά της ιστορίας. Αλλά αυτό ονομάζεται πολιτικός στραβισμός και όχι πολιτική ορθότητα.

(Χειροκροτήματα από την πτέρυγα της Ελληνικής Λύσης)

Κλείνοντας θα ήθελα να πω κάτι. Πώς το πετυχαίνετε αυτό με τους διαφόρους Πορτοσάλτε. Πορτοσάλτε -βέβαια!- μορφή, μεγάλη μορφή ο κ. Πορτοσάλτε, το λιβανιστήρι της Νέας Δημοκρατίας, ο οποίος μπορεί να βρίζει όλη μέρα εμάς, να λέει ψέματα εναντίον μας και μόλις μιλάμε γι’ αυτόν, λέει ότι τον στοχοποιούν.

Εγώ έχω μια ερώτηση να κάνω. Μου ήρθε μια καταγγελία για τον κ. Πορτοσάλτε. Την ώρα που η Ελλάδα έχει ανασφάλεια, γυναικοκτονίες, δολοφονίες, που έχουμε εγκληματικότητα, έξω από το σπίτι του κυρίου αυτού κουβούκλιο της Αστυνομίας να φυλάνε τον κ. Πορτοσάλτε.

Εγώ ρωτώ: Είναι αλήθεια, ναι ή όχι; Πόσοι αστυνομικοί φυλούν τον κ. Πορτοσάλτε; Είναι στόχος; Είναι στόχος; Πληρώνει ο ελληνικός λαός για να φυλάμε εφοπλιστές; Έκανε ερώτηση ο κ. Χήτας, ο κ. Χρυσοχοΐδης μάς απάντησε άλλα αντ’ άλλων. Και ρωτώ: Ο δημοσιογράφος που παίρνει 20 χιλιάρικα ή 10 χιλιάρικα γιατί να έχει; Να βάλει ιδιωτικό σεκιούριτι.

Η Αστυνομία θα φυλάει τον πολίτη και όχι τον οπλίτη της Νέας Δημοκρατίας δημοσιογράφο! Γιατί είναι οπλίτες της Νέας Δημοκρατίας οι κύριοι αυτοί!

(Χειροκροτήματα από την πτέρυγα της Ελληνικής Λύσης)

Με ποιο δικαίωμα σπαταλιούνται τα χρήματα του ελληνικού λαού για πείτε μου; Γιατί να μη φυλάμε τους πολίτες; Σε κάθε δημοσιογράφο, εφοπλιστή, παράγοντα που βγάζει εκατομμύρια και δισεκατομμύρια -δεν το καταλαβαίνω- να πληρώνει ο Έλληνας!

Και έχουμε και το εξής αμίμητο: Έχει αλλάξει ο χώρος, έχει αλλάξει η χώρα, έχει αλλάξει ο πλανήτης, αλλά συνεχίζει η Ελλάδα στο ίδιο μοτίβο. Ελληνικό Ανοιχτό Πανεπιστήμιο, ακούστε. Το Ελληνικό Ανοικτό Πανεπιστήμιο -έκανα ερώτηση- ανακοινώνει «Σπουδές Φύλου». Μη γελάτε! «Σπουδές Φύλου». Δηλαδή οι απόφοιτοι σε τι θέσεις εργασίας θα μπαίνουν, ρε παιδιά; «Σπουδές Φύλου»!

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εγώ θέλω τον κ. Μάντζο επειδή είναι νομικός -είστε από τους καλύτερους νομικούς που έχει το Κοινοβούλιό μας- να μας εξηγήσει τι σημαίνει «Σπουδές Φύλου». Εξηγήστε μου, ρε παιδιά! Τι πτυχίο θα είναι αυτό; Πού θα βρει δουλειά αυτό το παιδί; Εξηγήστε μου. «Σπουδές Φύλου». Δηλαδή τι σημαίνει; «Το», «η», «ο», «τα», «μου», τρανς. Είμαστε με τα καλά μας; Αμερικανιές; Χαζομάρες, ηλιθιότητες; «Σπουδές Φύλου»;

Και κλείνοντας θα αναφερθώ -γιατί έχουμε μία αντίληψη συγκεκριμένη- σε αυτή την ιστορία με τους τενεκέδες του λαδιού. Δεν είναι για να κοροϊδεύει κανείς. Το λάδι είναι η βαριά μας βιομηχανία. Είναι το προϊόν που μας δίνει τα περισσότερα έσοδα από συνάλλαγμα, πέραν του πετρελαίου, αλλά δεν το παράγουμε το πετρέλαιο εμείς, το κάνουμε εξαγωγές, μεταποίηση δηλαδή. Το λάδι είναι ο χρυσός μας. Ξεκίνησε μια ιστορία. Ξέρετε, είναι πιο χοντρή η ιστορία απ’ ό,τι φαντάζεστε. Ήμουν εδώ στη Βουλή όταν ο κ. Μητσοτάκης και οι υπόλοιποι της Νέας Δημοκρατίας είχαν αποφασίσει, μετά από μία έκθεση της «MACKENZIE», να κάνουν τα χίλια επτακόσια ελαιοτριβεία δύο: ένα στον βορρά και ένα στον νότο, ένα αμερικανικών συμφερόντων και ένα γερμανικών συμφερόντων. Είναι γραμμένα στην έκθεση και μάλιστα εκείνη την έκθεση την συνυπέγραφε και ο κ. Στουρνάρας μέσω του ΙΟΒΕ.

Γιατί όμως υπάρχει μια σύμπτωση; Η εταιρεία «MACKENZIE» και η ιστορία με το λάδι του κ. Μητσοτάκη έχει μια σύμπτωση, διότι ο κ. Μητσοτάκης ήταν σύμβουλος στην εταιρεία αυτή, στη «MACKENZIE». Στο βιογραφικό του το γράφει -σύμπτωση- «να εξαφανίσω χίλια επτακόσια ελαιοτριβεία στη Λέσβο, στην Κρήτη, στην Πελοπόννησο, στη Χαλκιδική για να έχουν μόνο οι Αμερικανοί και οι Γερμανοί ελαιοτριβείο μεγάλο -mega ελαιοτριβείο-, ήμουν σύμβουλος στην εταιρεία που εισηγείται αυτό και σήμερα Πρωθυπουργός. Για πείτε μου τι θα εφαρμόσω: τον αφανισμό του απλού αγροκαλλιεργητή ελαιοπαραγωγού, για να υπηρετήσω την πολυεθνική στην οποία ήμουν σύμβουλος»!

(Χειροκροτήματα από την πτέρυγα της Ελληνικής Λύσης)

Και ρωτώ: Ήταν ή δεν ήταν; Γράφει λάθος στο βιογραφικό του ή όχι;

Και κλείνουμε εδώ. Μετά την παραδοχή Ζούκεμπεργκ -επαναλαμβάνω- εάν ξεκινήσει το γαϊτανάκι -εγώ δεν το εύχομαι- που ξεκίνησε στις Ηνωμένες Πολιτείες, κύριοι της Νέας Δημοκρατίας, του ΠΑΣΟΚ και του ΣΥΡΙΖΑ, των μηνύσεων και αγωγών -γιατί ξεκίνησε στην Αγγλία, ξεκίνησε και στις Ηνωμένες Πολιτείες-, να δω πού θα κρυφτούν όλοι αυτοί που έβγαινε ο Πρωθυπουργός και έλεγε ότι τα εμβόλια είναι ασφαλή και οι μόνοι που λέγαμε ότι, παιδιά, «ασφαλή» είναι, ναι, αλλά όποιος θέλει το κάνει, ήμασταν εμείς. Η λέξη «ασφαλή» εντός εισαγωγικών γιατί είχαμε πει όλες τις παρενέργειες, οι οποίες κατέβαιναν ξαφνικά και στα Πρακτικά της Βουλής και όποτε το ανακοινώναμε.

Η παραδοχή λοιπόν σημαίνει ένα πράγμα, ότι το ελληνικό πολιτικό σύστημα δολοφόνησε τη δημοκρατία, δολοφόνησε την ενημέρωση, δολοφόνησε την οικονομία, δολοφόνησε τη ζωή μας, δολοφόνησε την υγεία μας -πρώτοι σε κατάθλιψη-, δολοφόνησε το μέλλον της Ελλάδας και Νέα Δημοκρατία, ΠΑΣΟΚ και ΣΥΡΙΖΑ είστε συνυπεύθυνοι στη δολοφονία της αλήθειας!

Εμείς λοιπόν θα λέμε την αλήθεια, θα λέμε την πραγματικότητα, θα αναστήσουμε την Ελλάδα! Θα διεκδικήσουμε το μέλλον, θα διεκδικήσουμε όλα όσα αξίζουν να πάρουν οι Έλληνες!

Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Πρόεδρο.

**ΑΘΗΝΑ ΛΙΝΟΥ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Ιωάννης Πλακιωτάκης):** Ζητάτε τον λόγο επί προσωπικού;

**ΑΘΗΝΑ ΛΙΝΟΥ:** Ναι, κύριε Πρόεδρε. Χρειάζομαι δυο τρία λεπτά επί προσωπικού, για να απαντήσω στον Πρόεδρο της Ελληνικής Λύσης.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, έχετε τον λόγο.

**ΑΘΗΝΑ ΛΙΝΟΥ:** Κύριε Πρόεδρε, δεν θυμάστε σωστά. Ήμουν η μόνη επιστήμονας που για συγκεκριμένες παρενέργειες μίλησα και δέχτηκα επίθεση από Βουλευτή -γυναίκα Βουλευτή- της Νέας Δημοκρατίας.

Επίσης, ήμουν η μόνη επιστήμονας η οποία επανειλημμένα μίλησα κατά της υποχρεωτικότητας αλλά υπέρ της ευρείας επικοινωνίας της υγείας και δήλωνα ότι στη χώρα μας δεν έχουμε ούτε έναν επιστήμονα -πλην μιας επιστήμονος που δεν θέλω να την αναφέρω- με πτυχίο Επικοινωνίας της Υγείας και βεβαίως, κανένας από τα μέλη της επιτροπής δεν έχει ούτε καν μετεκπαίδευση στην Επικοινωνία της Υγείας.

Όμως, παραμένω περήφανη και είμαι περήφανη και για το σύνολο της διεθνούς επιστημονικής κοινότητας για την άμυνα υπέρ των εμβολίων.

Αν δεν είχαν υπάρξει τα εμβόλια, κύριε Πρόεδρε, θα είχαμε επιπλέον των θανάτων που είχαμε -και είναι αποδεδειγμένο επιστημονικά- δεκάδες χιλιάδες θανάτων. Θα είχαμε περισσότερους θανάτους από COVID ακόμα και σήμερα και θα είχαμε επιπλέον τεράστιες παρενέργειες και μεγαλύτερο αριθμό του συνδρόμου post-COVID, που αναγκαζόμαστε -και ελλιπώς αναγκαζόμαστε, ενώ αλλού υπάρχουν πολύ περισσότερα- να έχουμε κέντρα θεραπείας ανθρώπων post-COVID, ανθρώπων δηλαδή που πάσχουν επειδή πέρασαν και επέζησαν από τον COVID.

Επομένως, οι λαϊκιστικές απόψεις κατά των εμβολίων είναι επικίνδυνες και σκοτώνουν ανθρώπους. Είναι καλύτερα να έχουμε σύνεση και ωριμότητα και να υποστηρίζουμε τις επιστημονικές απόψεις.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κύριε Πρόεδρε, έχετε τον λόγο για να το κλείσουμε το θέμα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κυρία Λινού, δεν κατάλαβα, «ήξεις, αφίξεις ου, εν πολέμω θνήξεις» ήσασταν. Δεν κατάλαβα, ή ήσασταν υπέρ ή κατά. Η ερώτησή μου ήταν ξεκάθαρη: Είστε υπέρ της υποχρεωτικότητας; Είπατε «όχι». Συμφωνούμε, λοιπόν, πως είστε μαζί μας. Είχα πει ποτέ εγώ ότι είμαι ο ίδιος εναντίον των εμβολίων;

**ΑΘΗΝΑ ΛΙΝΟΥ:** Τώρα…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μπράβο. Είπα ότι είμαστε εναντίον της υποχρεωτικότητας. Πάλι δεν το καταλάβατε. Και θα σας πω και κάτι, επειδή είστε επιστήμονας, δεν είστε τώρα θεωρία: Με «θα» επιστήμη δεν υπάρχει. Με «θα» επιστήμη δεν υπάρχει, πολιτική υπάρχει.

Και κλείνοντας να πω το εξής: Τι να πει ο Μαλόουν, τι να πει ο Μπαγκντί; Και από την άλλη, να σας το πω ευθέως: Το ότι βγαίνει ο Ζάκερμπεργκ και σας λέει, κυρία Λινού, ότι «όλες τις παρενέργειες που υπήρχαν τις κατεβάζαμε», αυτό πρέπει να καταγγείλετε και εσείς και όλο το Ελληνικό Κοινοβούλιο. Τα υπόλοιπα είναι επιστημονικά. Εδώ είναι η γιατρός μας να σας τα πει, είναι η συνάδελφός σας εδώ, να σας τα πει και αυτή. Τα ξέρει και εκείνη, δεν είστε μόνο γιατρός εσείς.

Λέω, όμως, το εξής: Αν είστε ειδική, ξέρετε πολύ καλύτερα από εμένα ότι το ανθρώπινο δικαίωμα στο κορμί μου να κάνω ό,τι θέλω είναι αναφαίρετο. Η υποχρεωτικότητα ήταν η αιτίαση, ήταν η αντίδραση και το κυριότερο -ακούστε λίγο- οι παρενέργειες θα φανούν στο μέλλον -οι παρενέργειες θα φανούν στο μέλλον!- και οι παρενέργειες θα έχουν ένα αποτέλεσμα. Να δούμε εδώ ποιος θα ζητήσει συγγνώμη. Πάντως ό,τι έχει πει η Ελληνική Λύση επιβεβαιώθηκε. Χαιρόμαστε που είσαστε εναντίον της υποχρεωτικότητας, να είστε καλά!

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τέσσερις μαθήτριες και μαθητές και τρεις συνοδοί εκπαιδευτικοί από το 2ο Γυμνάσιο Ξυλοκάστρου.

Η Βουλή σάς καλωσορίζει και σάς ευχόμαστε καλή χρονιά!

(Χειροκροτήματα από όλες τις πτέρυγες της Βουλής)

Θα συνεχίσουμε τώρα με τον κύκλο των Κοινοβουλευτικών Εκπροσώπων και αν δεν έχετε αντίρρηση, με αντίστροφη κοινοβουλευτική σειρά.

Θα δώσω τον λόγο στην κ. Ασπασία Κουρουπάκη από τη Νίκη.

Ορίστε, κυρία συνάδελφε, έχετε τον λόγο.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κυρίες και κύριοι Βουλευτές, το Τροποποιητικό Πρωτόκολλο της Σύμβασης του Συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα, όπως ακριβώς και ο Γενικός Κανονισμός Προσωπικών Δεδομένων της Ευρωπαϊκής Ένωσης είναι νομοθετήματα που εκ πρώτης όψεως δίνουν την εικόνα ότι προστατεύουν τα προσωπικά δεδομένα των πολιτών.

Στην ουσία, όμως, θολώνουν τη μεγάλη εικόνα, κρύβουν τον επερχόμενο ψηφιακό ολοκληρωτισμό και νομιμοποιούν ηθικά νέες μορφές ψηφιακής υποχρεωτικότητας. Αυτά τα νομοθετήματα δημιουργούν στον πολίτη μια ψευδαίσθηση ασφάλειας, την ίδια στιγμή που οι επιλογές του περιορίζονται. Αυτό παρατηρείται στην περίπτωση των ηλεκτρονικών επιδόσεων οι οποίες θα διεκπεραιώνονται ηλεκτρονικά στην ψηφιακή θυρίδα των πολιτών που δεν πρόλαβαν να κάνουν δήλωση εναντίωσης.

Αυτού του είδους τα νομοθετήματα που υποτίθεται ότι παρέχουν δικαιώματα προστασίας από την παράνομη επεξεργασία δεδομένων υπηρετούν σιωπηλά την υποχρεωτική ψηφιοποίηση των πάντων, γιατί αποπροσανατολίζουν. Οι πολίτες επαναπαύονται με τα υποτιθέμενα δικαιώματα που τους δίνει ο νόμος περί προσωπικών δεδομένων. Έτσι, υποτιμάται ο κίνδυνος στον οποίο κατά πάσα πιθανότητα θα μας εκθέσει η προωθούμενη εφαρμογή του Παγκόσμιου Ψηφιακού Συμφώνου του ΟΗΕ, το οποίο καταθέτω στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η ψηφιοποίηση των πάντων έρχεται με τίμημα την επιλογή της ελευθερίας. Δεν θα διευκολύνει τη ζωή μας, θα την ελέγξει πλήρως, ειδικά τώρα με την έλευση της τεχνητής νοημοσύνης για την οποία δεν αναφέρει σχεδόν τίποτα η υπό ψήφιση σύμβαση.

Στον νέο ψηφιακό παράδεισο που ετοιμάζονται να μας επιβάλλουν όλες οι πληροφορίες που αφορούν στα προσωπικά μας στοιχεία είναι εγγραφές σε μια βάση δεδομένων που διαχειρίζεται, τροποποιεί, ή αφαιρεί ένας άγνωστος ή ένα λογισμικό. Δεν θα έχουμε τον έλεγχο πάνω σε αυτές γιατί δεν θα γνωρίζουμε καν σε ποιον server είναι αποθηκευμένες. Θα φτάσουμε σε ένα σημείο που η ψηφιακή μας εικόνα θα είναι η αληθινή και εμείς η αντανάκλασή της και για όλα αυτά δεν έχει τίποτα να πει η νομοθεσία περί προσωπικών δεδομένων.

Εθελοτυφλούν όσοι δεν βλέπουν την ψευδαίσθηση ασφάλειας που δημιουργείται στους πολίτες, ενώ στην ουσία το κράτος, οι τράπεζες και οι μεγάλες επιχειρήσεις τους αφαιρούν επιλογές που ιδρύουν νέες υποχρεωτικότητες στο όνομα του ψηφιακού μετασχηματισμού.

Και αυτή η πραγματικότητα είναι ήδη εδώ. Χιλιάδες συμπολίτες μας, κυρίως συνταξιούχοι, δεν έχουν πια τη δυνατότητα να πάνε στην τράπεζα να κάνουν συναλλαγές. Πρέπει υποχρεωτικά να κλείσουν ραντεβού ηλεκτρονικά για να επισκεφθούν ένα τραπεζικό υποκατάστημα. Επιπρόσθετα, σημαντικό είναι το πρόβλημα που αντιμετωπίζουν οι ίδιοι, επίσης, ακόμα και για ένα ορθογραφικό λάθος που υπάρχει στο επώνυμό τους. Πόσες φορές έχουμε εκτεθεί ως κοινωνία, όταν ζητάμε από έναν πολίτη να αποδείξει ότι είναι ζωντανός γιατί οι υπηρεσίες του κράτους τον έχουν καταχωρίσει στους αποθανόντες; Με αυτόν τον τρόπο δεν καταστρατηγούνται τα δικαιώματα των ανθρώπων;

Πώς αιτιολόγησαν οι τεχνοκράτες στην Ευρώπη αυτές τις ψηφιακές υποχρεωτικότητες που κατήρτισαν τη νομοθεσία για τα προσωπικά δεδομένα;

Άλλωστε, το ίδιο το κράτος αδιαφορεί για τη διαφύλαξη των προσωπικών μας δεδομένων, ακούγοντας πολύ συχνά για περιστατικά διαρροής τους. Τόσο το θεσμικό πλαίσιο όσο και οι μηχανισμοί υπολειτουργούν και ο ρόλος της νομοθεσίας για τα προσωπικά δεδομένα είναι προπαγανδιστικός.

Δεν ξεχνάμε ότι στην Ελλάδα μάθαμε τον όρο «προσωπικά δεδομένα», όταν το κράτος μας ευαισθητοποιήθηκε με τη διαγραφή του θρησκεύματος από τις ταυτότητες. Από την άλλη, στο Ηνωμένο Βασίλειο, η Αστυνομία κάλυπτε σκανδαλωδώς τα στοιχεία ταυτότητας των παραβατικών αλλοδαπών που ενεπλάκησαν στις εκατοντάδες υποθέσεις βιασμών.

Πριν κλείσω την ομιλία μου, θα φέρω ένα ακόμη παράδειγμα που αποδεικνύει πόσο ευάλωτη είναι η κοινωνία στον ψηφιακό ολοκληρωτισμό και πόσο ανεπαρκής και προσχηματική είναι η προστασία που παρέχει η ευρωπαϊκή νομοθεσία για τα προσωπικά δεδομένα.

Πριν από λίγα χρόνια στην Ολλανδία ο τότε Πρωθυπουργός Μαρκ Ρούτε, που σήμερα είναι εκπρόσωπος του ΝΑΤΟ, κατηγορήθηκε σφοδρότατα για το σκάνδαλο των οικογενειακών επιδομάτων, όπου δεκάδες χιλιάδες οικογένειες υπέστησαν σημαντικές συνέπειες, όπως τεράστια πρόστιμα και φυλακίσεις επειδή ο αλγόριθμος είχε λάθη. Το καταθέτω στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σήμερα στην Ελλάδα υιοθετούμε την ίδια πρακτική με την εισαγωγή τεχνητής νοημοσύνης και πρακτικών profiling από την ΑΑΔΕ. Το καταθέτω στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε τέτοιες περιπτώσεις απουσιάζουν οι κανονιστικές ρυθμίσεις προστασίας από τα λάθη και από καταχρήσεις των εφοριακών και των αλγορίθμων τους. Δεν χρειάζεται να αποδεχόμαστε άκριτα τις κατευθύνσεις των τεχνοκρατών.

Για όλους αυτούς τους λόγους καταψηφίζουμε την κύρωση νόμου, διότι διακυβεύεται η ελευθερία του ανθρώπου.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Κουρουπάκη.

Και τώρα θα δώσω τον λόγο στον Κοινοβουλευτικό Εκπρόσωπο της Νέας Αριστεράς κ. Νάσο Ηλιόπουλο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε μια κύρωση που έχει έρθει από το Υπουργείο Δικαιοσύνης. Θεωρώ, όμως, ότι σήμερα σε αυτή την Αίθουσα πρέπει να συζητήσουμε και κάτι διαφορετικό, γιατί είστε μία Κυβέρνηση που από την πρώτη στιγμή μιλούσατε στο όνομα της δικαιοσύνης, μιλούσατε για την πάταξη της ανομίας. Βέβαια, η αλήθεια είναι ότι μιλούσατε πάντα με όρους καουμπόη, κάτι που συνεχίζετε να κάνετε και τώρα.

Μέσα στο Σαββατοκύριακο ένας οδηγός στα Χανιά, ο οποίος θα έπρεπε μετά από αστυνομικό έλεγχο να πάει κατευθείαν στο αυτόφωρο, αφέθηκε ελεύθερος. Μετά από λίγο αυτός ο οδηγός σκότωσε ένα εικοσιδυάχρονο παιδί. Μικρή υποσημείωση, αυτός ο οδηγός οδηγούσε Porsche. Σε έναν άλλο αστυνομικό έλεγχο πάλι στα Χανιά ο Κώστας Μανιουδάκης έπεφτε νεκρός στα χέρια της Ελληνικής Αστυνομίας. Η Αστυνομία αρχικά είπε ότι έπεσε και χτύπησε και γι’ αυτό έπαθε καρδιακό. Μέχρι που ήρθε ο ιατροδικαστής και είπε ότι τον Κώστα Μανιουδάκη τον χτύπησαν στο κεφάλι βάναυσα. Άρα οι αστυνομικοί τον Κώστα Μανιουδάκη, δηλαδή, τον σκότωσαν στο ξύλο. Μέχρι που ήρθε η ελληνική δικαιοσύνη και είπε ότι οι τέσσερις αστυνομικοί είναι πλέον κατηγορούμενοι για ανθρωποκτονία. Και τι έχετε κάνει εσείς; Αυτοί οι τέσσερις αστυνομικοί που είναι κατηγορούμενοι για ανθρωποκτονία είναι κανονικά ακόμα στην υπηρεσία τους. Τέσσερις αστυνομικοί κατηγορούμενοι για ανθρωποκτονία είναι κανονικά στην υπηρεσία τους! Διότι αυτή είναι η δημοκρατία σας και αυτή είναι και η αντίληψή σας για τη δικαιοσύνη. Έχεις Porsche; Δεν σε ακουμπάμε! Δεν έχεις Porsche; Σου λιώνουμε και το κεφάλι στο ξύλο! Αυτά κάνετε!

Μην ξεφυσάτε, κύριε Υφυπουργέ! Μην ξεφυσάτε, γιατί για όλα αυτά δεν απαντάτε. Και το γεγονός ότι με βάση τα όσα καταγγέλλονται υπάρχει πλέον εμπλοκή και της δικαιοσύνης, το γεγονός ότι η εισαγγελία δεν έβγαλε σε διαθεσιμότητα και δεν άσκησε κατηγορίες σε αυτούς τους ανθρώπους δείχνει πολλά πράγματα. Είναι η δημοκρατία του «ξέρεις ποιος είμαι εγώ;». Κι αν δεν σας θυμίζει κάτι το «ξέρεις ποιος είμαι εγώ;», είναι αυτά που έλεγε ο κ. Αυγενάκης τότε που βιαιοπραγούσε απέναντι στον εργαζόμενο στο αεροδρόμιο. Τον κ. Αυγενάκη τον είχατε διαγράψει και δεν υπήρχε περίπτωση εσείς να δεχτείτε πίσω τον κ. Αυγενάκη. Όμως, ο κ. Αυγενάκης γύρισε, γιατί αυτή είναι η δημοκρατία σας!

Και ξέρω πολύ καλά τι θα κάνετε. Θα πείτε ότι αυτή η κριτική είναι λαϊκίστικη, γιατί ό,τι σας ασκεί κριτική είναι λαϊκίστικο. Ξέρετε ποια είναι η αντιστροφή; Ότι βαφτίζεται λαϊκισμό κάθε κριτική, γιατί υπερασπίζεστε τις ελίτ, υπερασπίζεστε τα απεριόριστα δικαιώματα, την ανομία των ισχυρών, είτε αυτοί είναι οι ισχυροί του πλούτου είτε αυτοί είναι παγκόσμια ισχυροί είτε αυτή είναι η εργοδοσία. Αυτά κάνετε!

Και ερχόμαστε τώρα και συζητάμε για προσωπικά δεδομένα και για ασφάλεια προσωπικών δεδομένων. Με ποιους; Με εσάς; Με εσάς που είχατε υπό παρακολούθηση το μισό σας Υπουργικό Συμβούλιο και την ηγεσία του Στρατού; Με εσάς που λέτε ότι όλα αυτά ήταν τυχαίες συμπτώσεις, οι είκοσι εφτά κινήσεις ανάμεσα σε ΕΥΠ και «Predator» και εντάξει, διώξαμε τον κ. Δημητριάδη που δεν φταίει κιόλας, αλλά αν φταίει ή δεν φταίει δεν το ξέρετε ούτε εσείς, γιατί η γραμμή αλλάζει μία φορά το εξάμηνο και τελείωσε;

Κύριε Υφυπουργέ, όσον αφορά τους ανθρώπους που τώρα κατηγορούνται απλά με τέσσερα πλημμελήματα, μπορείτε να μου απαντήσετε από πού προκύπτει ότι το να παρακολουθείς την ηγεσία του Στρατού είναι πλημμέλημα; Διότι ο κ. Φλωρίδης την τελευταία φορά που τον ρώτησα από πού προκύπτει ότι η παρακολούθηση ανωτάτων στρατιωτικών είναι πλημμέλημα, είπε από τους Ποινικούς Κώδικες του 2019. Και σας το λέω ανοιχτά για να μην παρεξηγούμαστε. Είστε ψεύτες και απατεώνες! Είστε απατεώνες! Πείτε πότε έγινε πλημμέλημα το να παρακολουθείς την ηγεσία του Στρατού! Πείτε ένας από εσάς! Τόσο χυδαία ψέματα θα λέτε; Στοιχειωδώς ντροπή δεν έχετε; Λίγη ντροπή δεν έχετε;

Και πείτε μας και κάτι άλλο. Πού είναι τώρα όλο το υλικό των παρακολουθήσεων; Ποιος έχει το υλικό της παρακολούθησης του κ. Χατζηδάκη; Είναι ή δεν είναι εκβιαζόμενος ο κ. Χατζηδάκης, ο κ Βορίδης, ο κ. Άδωνις και όλοι αυτοί; Δεν σας νοιάζει, όμως! Δεν σας νοιάζει, γιατί είστε εγκληματική οργάνωση! Έτσι λειτουργείτε! Έτσι λειτουργείτε! Παρακολουθούσατε το μισό σας Υπουργικό Συμβούλιο και δεν τρέχει κάστανο! Και έρχεστε εδώ να συζητήσουμε για προσωπικά δεδομένα!

Και κλείνω με μία φράση γι’ αυτά που άκουσα από την Ελληνική Λύση. Δεν μου προκαλεί καμία εντύπωση το γεγονός ότι σε άλλη μία συζήτηση για τα προσωπικά δεδομένα η Ελληνική Λύση δεν είπε κουβέντα για τις υποκλοπές. Και δεν είπε κουβέντα για τις υποκλοπές, γιατί είναι η παράταξη η οποία ψήφισε μαζί με τη Νέα Δημοκρατία -μαζί με τη Νέα Δημοκρατία!- την αλλαγή της ΑΔΑΕ τότε που ήταν να μπει πρόστιμο από την ΑΔΑΕ στην ΕΥΠ. Αυτή είναι η αντίληψη για το κράτος δικαίου και τους θεσμούς.

Και μία φράση, όμως, για την ιστορία με τον Τραμπ, τον Ίλον Μασκ κ.λπ.. Έχετε μπλέξει λίγο τα μπούτια σας! Τσακώνεται ο Βελόπουλος με τη Λατινοπούλου και τον Γεωργιάδη για το ποιος είναι περισσότερο «τραμπικός» και «μασκικός» από τον άλλον. Πριν λίγε μέρες, ο κ. Γεωργιάδης είχε στο Υπουργείο του τον Πρόεδρο των φίλων του Τραμπ της Ελλάδας. Ο κ. Μηταράκης ήταν ο πρώτος που βιάστηκε να πει «τι καλός που είναι ο Τραμπ» κ.λπ.. Είχαμε έναν διάλογο με τον κ. Βελόπουλο στο Twitter, όπου μου απάντησε «ποιο είναι το πρόβλημα να κάνουν δημοψήφισμα στη Γροιλανδία και να αποφασίσουν πού θέλουν να πάνε;». Αλήθεια, κύριοι της Ελληνικής Λύσης, είστε με την αλλαγή συνόρων; Θέλετε να αρχίζουμε να κάνουμε δημοψηφίσματα στην Ευρώπη και να αλλάζουμε τα σύνορα; Βέβαια, ως σωστός πολιτικός απατεώνας μετά έσβησε την ανάρτηση, δεν την άφησε.

Και κοιτάξτε τώρα τι λαθροχειρία έκανε. Είπε ο κ. Βελόπουλος για τους Γερμανούς ότι είναι απόγονοι των ναζί. Όχι, απόγονοι των ναζί είναι το AFD, αυτοί που συζητάνε με τον φίλο σας Ίλον Μασκ! Στη Γερμανία υπήρχαν και αυτοί που πολέμησαν τον ναζισμό. Κι εσείς σήμερα κάνετε παρέα με αυτούς που στηρίζουν τους απογόνους των ναζί. Και έρχεστε εδώ και λέτε «Τι θέλετε; Κάνετε τους νταήδες στην υπερδύναμη;». Τόσο μεγάλη υπόκλιση απέναντι σε έναν άνθρωπο που λέει ότι θα κάνει οικόπεδο τη Μέση Ανατολή; Διότι αυτό στηρίζετε! Στηρίζετε τους νταήδες, αυτούς που δεν είναι με το Διεθνές Δίκαιο, αυτούς που κάνουν γενοκτονία στην Παλαιστίνη. Δεν λέτε κουβέντα για τη γενοκτονία στην Παλαιστίνη. Στηρίζετε τους ισχυρούς του χρήματος, στηρίζετε αυτούς που νομίζουν ότι ο κόσμος τούς ανήκει. Και γι’ αυτό για άλλη μια φορά αποδεικνύετε ότι η ακροδεξιά ήταν, είναι και θα παραμείνει ένας βολικός σύμμαχος των πιο ακραίων και αυταρχικών πολιτικών, όπως ήταν και ο πολιτικός σας πρόγονος, ο Λαϊκός Ορθόδοξος Συναγερμός, ένας πάγκος για τις κυβερνήσεις της Νέας Δημοκρατίας.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ηλιόπουλο.

Όπως βλέπω, δεν είναι εδώ αυτή τη στιγμή ο Κοινοβουλευτικός Εκπρόσωπος του ΣΥΡΙΖΑ κ. Χρήστος Γιαννούλης, οπότε θα δώσω τον λόγο…

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κύριε Χήτα, έχετε τον λόγο για ένα λεπτό.

**ΚΩΝΣΤΑΝΤΙΝΟΣ ΧΗΤΑΣ:** Δεν θα απαντήσουμε σε τίποτα απ’ όσα είπε ο συνάδελφος, γιατί στερούνται σοβαρότητας.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Αλήθεια, ε;

**ΚΩΝΣΤΑΝΤΙΝΟΣ ΧΗΤΑΣ:** Τους αφήνουμε στην πολιτική τους θλίψη, στον κατήφορο που βρίσκονται. Θα σας ευχηθούμε καλή επιτυχία και να βρείτε έναν άλλον τρόπο να επιδιώξετε την πολιτική σας ανάκαμψη. Καλό ταξίδι στον πάτο τον πολιτικό!

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Κοινοβουλευτικός Εκπρόσωπος του ΠΑΣΟΚ κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Σας ευχαριστώ πολύ, κύριε Πρόεδρε.

Καλή χρονιά με υγεία σε όλες και όλους τους συναδέλφους και στον ελληνικό λαό και από το Βήμα αυτό!

Συζητούμε σήμερα στο πρώτο αντικείμενο του νομοθετικού έργου της Βουλής γι’ αυτό το ημερολογιακό έτος, για το έτος 2025, μία αναγκαία, έστω και πράγματι καθυστερημένη, κύρωση διεθνούς συμβάσεως. Πρόκειται για την τροποποίηση της θεμελιακής για το ευρωπαϊκό κράτος δικαίου διεθνούς σύμβασης για την προστασία των δεδομένων προσωπικού χαρακτήρα.

Ήδη εδώ και πολλές δεκαετίες το Συμβούλιο της Ευρώπης έχει κατοχυρώσει με επιτυχία ένα εμβληματικό νομοθετικό κείμενο, το οποίο προέρχεται από έναν σπουδαίο διεθνή οργανισμό, ο οποίος έχει ευδιάκριτο αποτύπωμα στην προστασία της δημοκρατίας, του κράτους δικαίου, των ανθρωπίνων δικαιωμάτων στην Ευρώπη και πέρα από αυτή. Πρόκειται για τον πρώτο οργανισμό που ασχολήθηκε έμπρακτα με την προστασία των προσωπικών δεδομένων, αλλά και με τη διαχείριση των προκλήσεων και των κρίσεων που μπορεί να προκαλέσει η χρήση της τεχνητής νοημοσύνης τα επόμενα χρόνια. Αναφέρομαι ευθέως στη διεθνή σύμβαση που υπέγραψε το Συμβούλιο της Ευρώπης τον περασμένο Σεπτέμβριο, η οποία δεσμεύει την Ευρωπαϊκή Ένωση, άρα και τη χώρα μας.

Η εισηγήτριά μας κ. Ευαγγελία Λιακούλη έκανε ιδιαίτερη ανάλυση και τεκμηρίωσε και στην επιτροπή, αλλά και εδώ σήμερα, τη θέση μας, αλλά και το γιατί υπερψηφίζουμε αυτή τη σύμβαση.

Εξέθεσε, όμως, με επιτυχία και ενάργεια μία σειρά γεγονότων και υποθέσεων που ιδίως σε αυτή τη συγκυρία, με ευθύνη ακέραιη της Κυβέρνησης, έχουν εκθέσει τη χώρα μας διεθνώς στο κρίσιμο πεδίο της προστασίας δεδομένων προσωπικού χαρακτήρα. Και αυτό είναι το πρώτο από τα τρία σημεία στα οποία θα ήθελα να τοποθετηθώ σε αυτή την ομιλία μου. Το σκάνδαλο των υποκλοπών είναι μια ανοικτή πληγή στο κράτος δικαίου και πρέπει κάποια στιγμή να ομολογηθεί και από τους συναδέλφους της Νέας Δημοκρατίας ότι πρόκειται για σκάνδαλο. Αυτός ο οποίος πρώτος από τη Νέα Δημοκρατία το ομολόγησε είναι ο ίδιος ο Αρχηγός της και Πρωθυπουργός της Ελλάδας, ο κ. Μητσοτάκης, στο ντιμπέιτ των πολιτικών Αρχηγών πριν από τις πρώτες εκλογές του 2023, στις 10 Μαΐου 2023 στο Ραδιομέγαρο της Ελληνικής Ραδιοφωνίας - Τηλεόρασης.

Διαβάζω, λοιπόν, χαρακτηριστικά τι είπε ο κ. Μητσοτάκης: «Οι εξηγήσεις που δόθηκαν γι’ αυτές τις παρακολουθήσεις δεν ήταν επαρκείς. Ο κ. Ανδρουλάκης δεν αποτέλεσε κανέναν απολύτως κίνδυνο για την εθνική ασφάλεια της χώρας. Δεν έπρεπε ποτέ να βρίσκεται υπό καθεστώς παρακολούθησης». Και συνέχισε λέγοντας «Η δημοκρατία μας, ωστόσο, έχει κάνει σημαντική πρόοδο τον τελευταίο χρόνο, παρά το σκάνδαλο των υποκλοπών».

Ο ίδιος ο κύριος Πρωθυπουργός, ο Αρχηγός του κόμματος της Νέας Δημοκρατίας, αναφέρεται σε σκάνδαλο υποκλοπών. Η Ευρώπη, το Συμβούλιο της Ευρώπης, η Ευρωπαϊκή Ένωση, ο πλανήτης ολόκληρος μιλά για σκάνδαλο των υποκλοπών και ο εισηγητής της Πλειοψηφίας σήμερα από αυτό εδώ το Βήμα απαντά σε εμάς «Σιγά το σκάνδαλο» και ότι είναι δήθεν σκάνδαλο. Πρέπει κάποια στιγμή -ίσως η Κοινοβουλευτική Εκπρόσωπος της Νέας Δημοκρατίας που θα ακολουθήσει το κάνει- να υπάρξει μια συγκεκριμένη απάντηση επίσημη από το κόμμα της Πλειοψηφίας εάν η Νέα Δημοκρατία μοιράζεται με τον υπόλοιπο πλανήτη την ίδια άποψη, ότι δηλαδή πρόκειται για ένα σκάνδαλο παραβίασης του κράτους δικαίου, της δημοκρατίας και των ανθρωπίνων δικαιωμάτων.

Μάλιστα, η παραβίαση αυτή συνιστά σκάνδαλο πολιτικού και πολιτειακού χαρακτήρα, διότι πολύ απλά η παραβίαση της ιδιωτικότητας των επικοινωνιών έγινε από κρατική Υπηρεσία, από το κράτος, με πρόσχημα την εθνική ασφάλεια. Κι έτσι προκλήθηκε βλάβη ανεπανόρθωτη στη λειτουργία της δημοκρατίας μας. Το Συμβούλιο της Ευρώπης, τη σύμβαση του οποίου σήμερα σωστά κυρώνουμε, από τις 11 του Οκτώβρη του 2023 με ψήφισμα της Κοινοβουλευτικής του Συνέλευσης έχει μιλήσει ευθέως για τη χρήση παράνομων λογισμικών -του «Predator» στην Ελλάδα- και ζητεί από τη χώρα μας εξηγήσεις και στην Επιτροπή της Βενετίας και στην Κοινοβουλευτική Συνέλευση: Τι ακριβώς συνέβη με το «Predator»; Πότε θα υπάρξει ανεξάρτητη και σε βάθος διερεύνηση της υπόθεσης; Και, κυρίως, πότε θα αρθούν οι διατάξεις που απαγορεύουν την ενημέρωση των παρακολουθούμενων να μάθουν τον λόγο της παρακολούθησης; Τα λέει το Συμβούλιο της Ευρώπης!

Τίποτα από αυτά δεν έχει γίνει ως σήμερα πλήρως. Είναι περισσότερα τα ερωτήματα σήμερα από ό,τι ήταν στην αρχή αυτής της υπόθεσης. Ποιος, πότε, για ποιον λόγο, με ποιον τρόπο, με ποιον σκοπό έκανε όλη αυτή την προσπάθεια και ολοκλήρωσε τελικά το σχέδιο παρακολούθησης πολιτικών αντιπάλων, κρατικών αξιωματούχων, δημόσιων λειτουργών, στρατιωτικών;

Και ανάλογα διαφορετικά αποτελέσματα –το είπε και η κ. Λιακούλη- είχε και η διαρροή προσωπικών δεδομένων εκλογέων του εξωτερικού, γιατί και με την καταδίκη ακριβώς της Νέας Δημοκρατίας, των στελεχών της και του Υπουργείου Εσωτερικών –που το πρόστιμο θα το υποστούν οι πολίτες τελικά- αποδεικνύεται ως η πιο ηχηρή απόδειξη ότι υπάρχει και εκεί σκάνδαλο που κοστίζει στη λειτουργία των θεσμών.

Το δεύτερο σημείο –διατρέχω γρήγορα- είναι ότι η ίδια η επεξεργασία των προσωπικών δεδομένων συνιστά μια πολύ σοβαρή απειλή, όταν δεν εντάσσεται σε ένα πλαίσιο ρύθμισης. Κι εδώ υπάρχει το πλαίσιο ρύθμισης του Συμβουλίου της Ευρώπης, υπάρχει ο Γενικός Κανονισμός Προστασίας Δεδομένων Προσωπικού Χαρακτήρα από την Ευρωπαϊκή Ένωση. Όμως, οι απειλές εντείνονται και επιμένουν. Και όταν τα μέσα κοινωνικής δικτύωσης παρέχουν τον καλύτερο τρόπο για την επεξεργασία, την αυτοματοποιημένη πια, πλήθους δεδομένων μέσω της διαδικασίας του profiling, έρχεται και η τεχνητή νοημοσύνη στη συνέχεια να κάνει ακόμα πιο προκλητική την κατάσταση, πιο επικίνδυνη.

Τι ακριβώς συζητούμε σήμερα και για ποια ασφάλεια δεδομένων μπορούμε να συζητήσουμε σήμερα, όταν η ασφάλεια αυτή πλήττεται από τους ίδιους τους θεσμικούς φορείς που είναι προορισμένοι να την προστατεύσουν, όπως η Εθνική Υπηρεσία Πληροφοριών, το Υπουργείο Εσωτερικών, πολιτικά κόμματα; Αυτό είδαμε τα τελευταία τρία χρόνια. Για ποια ασφάλεια, λοιπόν, μπορούμε να μιλήσουμε στον ιδιωτικό χώρο;

Το ζήτημα πρέπει να αντιμετωπιστεί προφανέστατα σε νομοθετικό επίπεδο, διεθνές και εθνικό. Είναι μια χρονιά αυτή στην οποία μπορεί να ανοίξει και το ζήτημα της Αναθεώρησης του Συντάγματος. Θα το βρούμε μπροστά μας αυτό ως πρόκληση και γι’ αυτό θα πρέπει κάθε κόμμα να έχει κρυστάλλινη θέση απέναντι στην παράνομη επεξεργασία δεδομένων, στην παραπληροφόρηση, στα fake news στην πολιτική ζωή.

Και αυτό είναι το τρίτο σημείο στο οποίο καταλήγω, δηλαδή στον προφανή κίνδυνο στον οποίο, πλέον, βρίσκεται η ίδια η δημοκρατία μας εξαιτίας της κατάχρησης που γίνεται στην τεχνολογία. Και εδώ υπάρχει κι ένα παράδοξο. Η ακροδεξιά, η οποία είναι ο τυπικός εκφραστής της τεχνοφοβίας όλα τα προηγούμενα χρόνια, γίνεται σήμερα διαπρύσιος κήρυκας της κατάχρησης της τεχνολογίας από αυτόκλητους ιεροκήρυκες της ελευθερίας της άποψης και της γνώμης, της ελευθερίας της έκφρασης στο διαδίκτυο. Γιατί; Διότι δόθηκε χώρος απεριόριστος σε ιδιώτες δυνατούς, οικονομικά ισχυρούς, να επιτελούν δημόσια λειτουργία. Οι πλατφόρμες, οι κολοσσοί, διαχειρίζονται δημόσιο χώρο και έχουν γίνει οι φύλακες της πύλης, οι θυρωροί –θα λέγαμε- αυτής της ιδιότυπης νέας «αγοράς» με όρους αρχαιοελληνικούς, όπου όλα επιτρέπονται. Ό,τι και να γράφεται επιτρέπεται στον βαθμό που δεν απαγορεύεται από τους ίδιους τους διαχειριστές της πλατφόρμας.

Η απουσία αυτής της ρύθμισης επιστρέφει ως μπούμερανγκ στις δημοκρατίες. Πεδία οικονομικής δραστηριότητας –η διαχείριση αυτών των ιστοσελίδων, των πλατφορμών- με προφανή επίδραση στην κοινωνική ζωή και στη δημοκρατία, στον δημόσιο χώρο, αφέθηκαν αρρύθμιστα, με αποτέλεσμα οι κολοσσοί που τα διαχειρίζονται σήμερα να ενεργούν ως ρυθμιστές του εαυτού τους. Οι πλατφόρμες είναι εκείνες που αποφασίζουν κατά πόσον και αν και πότε και πώς θα ελέγχουν τα μποτς, τα τρολς. Ανέλεγκτα και απεριόριστα θα κάνουν τη ρύθμιση που θέλουν, θα ελέγξουν την ορθότητα των αναρτήσεων και των δήθεν ειδήσεων, αν το θέλουν. Αν δεν το θέλουν, θα αναστείλουν τον έλεγχο της πραγματικότητας των ισχυρισμών και των ειδήσεων, όπως είδαμε τώρα με τις πρόσφατες ανακοινώσεις στις Ηνωμένες Πολιτείες.

Κι έτσι, το διαδίκτυο πολύ αρμονικά γίνεται εργαλείο οξείας και επιθετικής ισχύος από κράτη, από εταιρείες ή ακόμη και από τρομοκρατικές οργανώσεις και βλέπουμε πλέον ζάμπλουτους επιχειρηματίες που εμπορεύονται την ελευθερία της έκφρασης για να διαδώσουν θεωρίες συνωμοσίας, fake news, να φτάνουν σήμερα στο σημείο να επιτίθενται ευθέως στη λειτουργία παλαιών δημοκρατιών της Ευρώπης, να επηρεάζουν πολιτικές εξελίξεις και εκλογικά αποτελέσματα.

Η ρύθμιση, λοιπόν, του διαδικτύου –και κλείνω, κύριε Πρόεδρε και ευχαριστώ για την ανοχή σας- είναι αναγκαία, σε ισορροπία με την τεχνολογική πρόοδο και την καινοτομία, όχι εις βάρος της καινοτομίας. Υπάρχει η χρυσή τομή και πρέπει να τη βρουν τα κοινοβούλια και οι δημοκρατίες, με την εφαρμογή των κανόνων του Ενωσιακού Δικαίου, όπως ο νόμος της Ευρωπαϊκής Ένωσης για τις ψηφιακές αγορές που πρέπει να διασφαλιστεί. Να μην καμφθεί η πολιτική και θεσμική βούληση της Ευρώπης για την υπεράσπιση των αξιών της δημοκρατίας απέναντι στην οικονομική παντοδυναμία της ψηφιακής ολιγαρχίας και του μονοπωλίου της πληροφορίας.

Η αντίδραση πρέπει να είναι καίρια και άμεση και για τον λόγο αυτόν εμείς ως δημοκρατική παράταξη, όπως και χθες ο Πρόεδρός μας Νίκος Ανδρουλάκης προανήγγειλε, θα αναλάβουμε πρωτοβουλίες και σε διεθνές και σε ευρωπαϊκό επίπεδο για τη συνειδητοποίηση αρχικώς του προβλήματος και για την ανταπόκριση στις νέες προκλήσεις και τους νέους κινδύνους, ώστε να είναι η τεχνολογία μέσο προόδου και όχι επιβολής.

Η υπεράσπιση της δημοκρατίας, κυρίες και κύριοι συνάδελφοι, από αυτές τις νέες εκδοχές απειλής είναι καθήκον όλων μας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μάντζο.

Έχει ζητήσει τον λόγο η Πρόεδρος της Πλεύσης Ελευθερίας κ. Ζωή Κωνσταντοπούλου.

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ πολύ, κύριε Πρόεδρε.

Να ευχηθώ και στη διαδικασία του νομοθετικού έργου της Βουλής καλή χρονιά!

Βέβαια, η Πλεύση Ελευθερίας είναι εδώ στη Βουλή από την περασμένη Παρασκευή. Ανοίξαμε τη Βουλή με την επίκαιρη ερώτησή μας για τη γενοκτονία στην Παλαιστίνη και την ευθύνη της ελληνικής Κυβέρνησης -που πλέον εκπροσωπεί την Ελλάδα στο Συμβούλιο Ασφαλείας του ΟΗΕ- να αναλάβει πρωτοβουλίες ηγεσίας για την ειρήνη, πρωτοβουλίες αντάξιες με την παρακαταθήκη της ιστορίας μας, με την λαμπρή ιστορία του ελληνικού λαού που έχει ιστορικά αντισταθεί στον ναζισμό, στον φασισμό, στα εγκλήματα που συνοδεύονται από τις λογικές της εξολόθρευσης ολόκληρων λαών, πληθυσμών, εθνών ή θρησκευτικών πληθυσμών. Ενός λαού, του ελληνικού λαού, που έχει γράψει την πιο λαμπρή ιστορία αλληλεγγύης και συμπαράστασης στον αδύναμο.

Αυτό πιστεύει η Πλεύση Ελευθερίας ότι είναι υποχρέωσή μας και αυτό που μας διακρίνει στη σύγχρονη εποχή. Δεν είναι, άλλωστε, τυχαίο ότι η Πλεύση Ελευθερίας ιδρύθηκε στις 19 Απριλίου 2016, την ημέρα θανάτου του Λόρδου Βύρωνα, που είναι και η Παγκόσμια Ημέρα Διεθνούς Αλληλεγγύης και Φιλελληνισμού!

Είναι, λοιπόν, σημαντικό η Βουλή επιτέλους να γεμίσει. Εμείς είμαστε εδώ και επιμένουμε σε αυτό! Είναι σημαντικό η Βουλή να συζητάει τα φλέγοντα θέματα. Γι’ αυτό και την Παρασκευή 10 Γενάρη και εχθές, Δευτέρα 13 Γενάρη, ήμασταν εδώ, με επίκαιρες ερωτήσεις που κατέθεσα ως Αρχηγός της Πλεύσης Ελευθερίας, εκπροσωπώντας την Κοινοβουλευτική μας Ομάδα και το κίνημά μας, για μείζονα ζητήματα: Για τη γενοκτονία στην Παλαιστίνη και την ειρήνη. Για την επαναφορά του δέκατου τρίτου και δέκατου τέταρτου μισθού, για την οποία η Πλεύση Ελευθερίας έχει καταθέσει πρόταση νόμου από τον Δεκέμβριο του 2023 -εδώ και δεκατρείς μήνες, δηλαδή- που έχει κοστολογηθεί από το Γενικό Λογιστήριο του Κράτους στα 2,1 δισεκατομμύρια ευρώ, κοστολόγηση που εκθέτει την Κυβέρνηση.

Διότι, αντί να μειώσει αυτά τα 2,1 δισεκατομμύρια ευρώ, για να εκπληρώσει τις υποχρεώσεις της και να σεβαστεί κεκτημένα εργασιακά δικαιώματα των εργαζομένων στον δημόσιο τομέα -δικαιώματα που δεν αμφισβητήθηκαν, ευτυχώς, ποτέ στον ιδιωτικό τομέα- προτίμησε να δώσει το τετραπλάσιο σχεδόν ποσό, 8 δισεκατομμύρια ευρώ, για να προπληρώσει αμφισβητούμενες και μη επισπευδόμενες, φερόμενες οφειλές στους δανειστές, για το υποτιθέμενο χρέος της χώρας! Αυτό, δηλαδή, που προκάλεσαν, διόγκωσαν και στη συνέχεια εξυπηρέτησαν οι κυβερνήσεις οι οποίες ελέγχονται για την οικονομική διαχείριση του δημοσίου χρήματος.

Ήμασταν εδώ κι εχθές, με μια εκτενή ανάπτυξη και συζήτηση του μείζονος ζητήματος των εργατικών δυστυχημάτων και ατυχημάτων και της έλλειψης δικλίδων προστασίας της υγείας και της ασφάλειας στην εργασία. Προστασίας, δηλαδή, των πιο αδύναμων των εργαζόμενων, του αδύναμου μέρους στην εργασιακή σχέση, στα πιο θεμελιώδη δικαιώματα, που είναι αυτά στην υγεία, στην ασφάλεια και στη σωματική ακεραιότητα.

Βέβαια, δεν σας έχει διαφύγει, κύριοι της Κυβέρνησης, ότι ξεκίνησε η χρονιά με εργατικά ατυχήματα και δυστυχήματα, που εκθέτουν την πολιτεία και την Κυβέρνηση. Μιλώ για τον εργαζόμενο που έπεσε από τη στέγη σχολείου στο Κιλκίς και έχασε τη ζωή του, μιλώ για την πτώση του ασανσέρ στον Ερυθρό Σταυρό με τραυματισμούς ασθενούς, συνοδού και δύο εργαζομένων σε ιδιωτικό ασθενοφόρο.

Αυτά τα προβλήματα δεν μπαίνουν «κάτω από το χαλί» ούτε η Αντιπολίτευση νομιμοποιείται να τα ξεχνάει και να τα «παρασιωπά» ή να μην τα «πολυφωτίζει». Γι’ αυτό κι εμείς, υπηρετώντας την αποστολή μας ως δύναμης Αντιπολίτευσης μέσα στη Βουλή, μέσα στην κοινωνία, μέσα στα κινήματα και δίπλα στους ανθρώπους των κινημάτων, αλλά και με νομικές ενέργειες -γιατί όλες τις δυνατότητες τις επιστρατεύουμε- επιμένουμε να φωτίζουμε και να διεκδικούμε για τους πολίτες, αλλά και να φέρνουμε τους πολίτες στη Βουλή και πρώτη-πρώτη τη νέα γενιά, που όπως βλέπω γέμισε πάλι τα θεωρεία της Βουλής με μαθητές, όπου θα μας πει ο κύριος Πρόεδρος από ποιο σχολείο είναι.

Είναι, πάντως, πάντα μεγάλη ευχαρίστηση και χαρά -καλώς τα παιδιά!- να υποδεχόμαστε στη Βουλή και τους εκπαιδευτικούς, πολίτες, ανθρώπους, παιδιά που είναι η ζωντανή εκπροσώπηση της κοινωνίας.

**ΠΡΟΕΔΡΕΥΩΝ (Ιωάννης Πλακιωτάκης):** Συγγνώμη, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρακαλώ.

**ΠΡΟΕΔΡΕΥΩΝ (Ιωάννης Πλακιωτάκης):** Αν μου επιτρέπετε να καλωσορίσουμε τα παιδιά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», είκοσι επτά μαθήτριες και μαθητές και τέσσερις συνοδοί εκπαιδευτικοί από το 6ο Δημοτικό Σχολείο Αιγίου.

Η Βουλή σάς καλωσορίζει. Καλή Χρονιά!

(Χειροκροτήματα από όλες τις πτέρυγες της Βουλής)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας καλωσορίζουμε και καλή χρονιά, παιδιά.

Ό,τι έλεγα για τα κινήματα. Υπάρχουν στην Αιγιάλεια, υπάρχουν στην περιοχή πολύ ζωντανά κινήματα υπεράσπισης του περιβάλλοντος, της δημόσιας υγείας, άνθρωποι που με την ενεργητικότητά τους και τη μαχητικότητά τους κατάφεραν εκείνα τα οποία συνήθως λένε οι εξουσίες ότι δεν γίνονται. Οι εξουσίες θέλουν να παρουσιάζουν στους ανθρώπους τις αλλαγές και τις κατακτήσεις ως κάτι αδύνατο. Η πραγματικότητα και η ιστορία της ανθρωπότητας, όμως, έχουν αποδείξει ότι τα πάντα είναι δυνατά και ότι κανείς, μα κανείς, δεν πρέπει να πείθει τη νέα γενιά, τους νέους ανθρώπους και τους ανήσυχους πολίτες ότι δεν μπορούν να αλλάξουν τον κόσμο. Μπορούν να αλλάξουν τον κόσμο, μπορούμε να αλλάξουμε τον κόσμο, μπορείτε, παιδιά, να αλλάξετε τον κόσμο και ο κόσμος αλλάζει, και αυτό εναπόκειται σε εμάς!

Έρχομαι στη ζοφερή επικαιρότητα και στις διαρκείς πρωτοβουλίες της Πλεύσης Ελευθερίας και τα δύο θέματα που θα θίξω αφορούν με έναν καθόλου έμμεσο, αλλά με άμεσο τρόπο, το Υπουργείο Δικαιοσύνης και δεν είναι βέβαια, δυστυχώς, η πρώτη φορά που τα αναφέρω εδώ στην Ολομέλεια και που τα αναφέρει η Πλεύση Ελευθερίας.

Πρώτο μεγάλο θέμα: Η οδική ασφάλεια στη χώρα. Εγκαταλελειμμένοι οι πολίτες, εγκαταλελειμμένοι οι οδηγοί, οι επιβάτες, οι δικυκλιστές, οι πεζοί σε ένα εντελώς «ξεχαρβαλωμένο» σύστημα κυκλοφορίας, χωρίς έλεγχο χωρίς κανόνες, χωρίς συνέπειες, χωρίς δρόμους, χωρίς έργα -τα οποία, παρ’ όλα αυτά, έχουν «χρυσοπληρωθεί»- χωρίς εγγυήσεις, χωρίς σηματοδότες πολλές φορές -ας όψεται και η «SIEMENS», μεγάλη προμηθεύτρια εταιρεία των σηματοδοτών- χωρίς όλα εκείνα που θα έπρεπε να έχει η χώρα μας το 2024. Μία χώρα με παράδοση δημοκρατίας, που όμως, το περιεχόμενο του κράτους δικαίου δεν εκπληρώθηκε ποτέ.

Όσα βλέπουν το φως της δημοσιότητας για το τραγικό δυστύχημα στα Χανιά, δυστυχώς, φωτίζουν μία πραγματικότητα που όσοι ζούμε στη χώρα και περπατάμε και αναπνέουμε στον δρόμο και όσοι ασχολούμαστε και με την απονομή της δικαιοσύνης, την γνωρίζουμε καλά. Ατιμωρησία, φαυλότητα, διαφθορά, διακριτική μεταχείριση, σκανδαλωδώς ευμενής μεταχείριση κι ένα κράτος το οποίο δεν δίνει το παράδειγμα για τα στοιχειώδη.

Δεν είναι να απορεί κανείς. Έρχεται Κώδικας Οδικής Κυκλοφορίας, από το αρμόδιο Υπουργείο, χωρίς να έχει το αρμόδιο Υπουργείο συμβουλευτεί την Επιτροπή Οδικής Ασφάλειας της Βουλής που συνεδριάζει εδώ και ενάμιση χρόνο! Ακούει θύματα, ακούει συλλογικότητες, ακούει οικογένειες, γονείς. Προσκαλεί, παρεμβαίνει, καταθέτει και το έργο της δεν αξιοποιείται. Όλο το κεκτημένο της δεν το ακούει κανείς.

Μα συμμετέχουμε σε μια εικονική διαδικασία; Εμείς δεν το δεχόμαστε. Ο Βουλευτής μας, ο Διαμαντής Καραναστάσης, που εκπροσωπεί την Πλεύση Ελευθερίας σε αυτή την επιτροπή, που κάποιοι, φαίνεται, τη θεωρούν «παρακατιανή» -εμείς θεωρούμε πολύ σημαντική την Επιτροπή Οδικής Ασφάλειας- δεν το δέχεται.

Όταν γίνονται όλες αυτές οι ενέργειες για να υπάρξει κοινοβουλευτική συμβουλή και συμβολή στην οδική ασφάλεια, μπορεί τελικά αυτό που διαπιστώνουμε να είναι ότι οι πλούσιοι οδηγοί επιβραβεύονται με ατιμωρησία και αφήνονται ελεύθεροι να σκοτώνουν, οι έχοντες διασυνδέσεις μπορεί να απολαμβάνουν ευμενούς μεταχείρισης και αστυνομικοί, εισαγγελείς, δικαστές να κάνουν τα στραβά μάτια και όλοι από εκεί και πέρα να προχωράμε σαν να μη συνέβη τίποτε; Δεν το δεχόμαστε και περιμένουμε να ακούσουμε όχι διακηρύξεις από τις συνήθεις που έχουμε ακούσει από τον κ. Χρυσοχοΐδη, αλλά να ακούσουμε πολύ πιο συγκεκριμένες ενέργειες και επιτέλους κάποιες ενέργειες ανάληψης ευθύνης. Σε αυτή τη χώρα δεν αναλαμβάνει ποτέ κανείς την ευθύνη. Και αν το κάνει, το κάνει εικονικά, όπως ο κ. Καραμανλής για τα Τέμπη. Κανείς δεν αναλαμβάνει την ευθύνη, κανείς δεν φταίει, όλοι αθώοι και όλοι αμέτοχοι!

Δεύτερο θέμα μείζον, γενοκτονίες. Η χρονιά ξεκίνησε με άλλη μία γυναίκα που εξέπνευσε μετά από περισσότερους από δύο μήνες μάχης απέναντι στη βάναυση κακοποίηση που την οδήγησε στο νοσοκομείο.

Κύριε Υφυπουργέ, γνωρίζετε. Έχω καταθέσει και τριάντα τρεις επίκαιρες ερωτήσεις στον κύριο Πρωθυπουργό, που αρνείται να απαντήσει, δύο στον κ. Φλωρίδη που είχατε την ευγένεια να έρθετε εσείς να τις απαντήσετε, μία ακόμη στον Υπουργό Προστασίας του Πολίτη που έστειλε τον Υφυπουργό για να την απαντήσει. Καμμία ενέργεια μέχρι σήμερα από την Κυβέρνηση για την ανάληψη σοβαρών πρωτοβουλιών πρόληψης και καταπολέμησης της έμφυλης βίας, των γυναικοκτονιών, των κακοποιητικών συμπεριφορών.

Και θα μου επιτρέψετε να σας πω, εν όψει και της συζήτησης του άλλου νομοσχεδίου που θέσατε σε δημόσια διαβούλευση, για το οποίο υπάρχει πολύ μεγάλη αντίδραση από τις οργανώσεις προστασίας των δικαιωμάτων των γυναικών, από τις οργανώσεις κατά της έμφυλης βίας, από τις συλλογικότητες υπεράσπισης της ισότητας, δεν μπορεί πια το 2025 να διεκδικούμε αυτά που με βάση το Διεθνές Δίκαιο, ότι με βάση το διεθνές κεκτημένο, με βάση το κεκτημένο του Συμβουλίου της Ευρώπης -φέρνετε εδώ σύμβαση, πρωτόκολλο, τροποποιητική εν πάση περιπτώσει διαδικασία πρωτοκόλλου σύμβασης του Συμβουλίου της Ευρώπης- δεν μπορεί να μην έχει ακόμη εφαρμοστεί η Σύμβαση της Κωνσταντινούπολης, δεν μπορεί να μην έχει ακόμη υλοποιηθεί η επιταγή προστασίας από την έμφυλη βία και να είναι έκθετη η χώρα μας, με διαρκείς παρατηρήσεις και επιπλήξεις από την Επιτροπή GREVIO, με διαρκείς επισημάνσεις και καταδίκες. Το λέω από συνειδησιακή πραγματικά αγωνία και από καθήκον ως η μοναδική γυναίκα Αρχηγός κόμματος στη Βουλή, που θεωρώ ότι οφείλω να εκπροσωπώ όλες τις γυναίκες σε όλη τη χώρα και έξω από τη χώρα, όλες τις γυναίκες που αγωνιούν να προστατευτούν επιτέλους, αλλά και τους άνδρες και όλους τους πολίτες που αγωνιούν για την αποκατάσταση του κράτους δικαίου στη χώρα.

Και με αυτή την αναφορά στο κράτος δικαίου θα μου επιτρέψετε να έρθω στο αντικείμενο της σημερινής συζήτησης που αγγίζει τον πυρήνα των ανθρωπίνων δικαιωμάτων και του κράτους δικαίου. Η ποιότητα της δημοκρατίας καθορίζεται από το κατά πόσον γίνονται σεβαστά τα δικαιώματα, οι ελευθερίες, οι εγγυήσεις ή οι αρχές του κράτους δικαίου. Και δυστυχώς στην Ελλάδα έχουμε καταγράψει μελανή διαδρομή, που δεν αφορά τον λαό της χώρας αυτής -ήταν πάντοτε δημοκρατικός ο ελληνικός λαός-, αφορά τις διακυβερνήσεις και τις επιβεβλημένες εξουσίες.

Στην περίοδο της χούντας η χώρα απεβλήθη, εξαναγκάστηκε η κυβέρνηση σε απόσυρση, από το Συμβούλιο της Ευρώπης και βοήθησαν σε αυτό, συνέβαλαν καθοριστικά οργανώσεις, δημοκράτες πολιτικοί, ακαδημαϊκοί, ακτιβιστές, διανοούμενοι, καλλιτέχνες από όλο τον κόσμο -και Έλληνες βεβαίως- που έδρασαν καθοριστικά για να φωτιστούν τα εγκλήματα της χούντας και η εκτροπή στη δημοκρατία. Κάποιοι ίσως που ακολουθούν τις σημερινές λογικές θα έλεγαν -και σίγουρα ειπώθηκε- ότι διασύρουν τη χώρα τους εκείνοι οι οποίοι ζητούσαν την αποβολή από το Συμβούλιο της Ευρώπης του τότε. Όμως είναι αυτονόητο ότι εκείνη η πράξη και εκείνη η επιβεβλημένη αποβολή σηματοδότησε μια διεθνή κατακραυγή τέτοια που επέσπευσε και πάντως υποστήριξε τις εξελίξεις για την αποκατάσταση της δημοκρατίας, μια διεθνή κατακραυγή τέτοια που χρειάζεται να υπάρξει σήμερα για το κράτος του Ισραήλ, για να πιέσει και να επιταχύνει την κατάπαυση όχι του πυρός, αλλά του εγκλήματος της γενοκτονίας.

Η κατάσταση της δημοκρατίας στη χώρα μάς καθορίζει όλους. Υπάρχουν άνθρωποι που έδωσαν στην πορεία των ετών τη ζωή τους, την υγεία τους, την ελευθερία τους για την ανεξαρτησία και για τη δημοκρατία. Ένας από τους ανθρώπους αυτούς είναι ο Νίκος Κωνσταντόπουλος στον οποίο πρόσφατα αναφέρθηκα στο πλαίσιο της δημόσιας συζήτησης που γίνεται για την Προεδρία της Δημοκρατίας, ένας άνθρωπος ο οποίος συμμετείχε ενεργά, ήταν πρωτοπόρος της αντίστασης στη δικτατορία και της αντιδικτατορικής δράσης, πλήρωσε για τη δράση του με τα πιο άγρια βασανιστήρια στα οποία δεν έσπασε, δεν υπέκυψε και φυλακίστηκε επί τέσσερα χρόνια πληρώνοντας το τίμημα και υπερασπιζόμενος τη δημοκρατία και την ελευθερία σε μια εποχή που κανείς δεν ήξερε τι έπεται και ουδέποτε εξαργύρωσε αυτούς τους αγώνες και ουδέποτε έγειρε προς την πλευρά της εξουσίας, των προνομίων και των πάσης φύσεως εξουσιών.

Δεν είναι τυχαίο ότι ο άνθρωπος αυτός υπήρξε βέβαια και ιστορικά συμπαραστάτης του παλαιστινιακού λαού στον αγώνα για ανεξαρτησία, συμπαραστάτης των πάσης φύσεως διωκόμενων από τις εξουσίες, συμπαραστάτης και υπερασπιστής των ανθρωπίνων δικαιωμάτων.

Και ο καθένας φυσικά τίθεται προ της ευθύνης τού ποια πρότυπα και ποια υποδείγματα προτείνει και επικαλείται και τι σημαίνει μια επιλογή Προέδρου της Δημοκρατίας. Σημαίνει μια διελκυστίνδα ανταγωνισμών κομματικών, εγκλωβισμών κομματικών, αποκατάστασης συνταξιοδοτικής πολιτικών προσώπων ή σημαίνει μια θεσμική επιλογή εγγύησης ότι την κρίσιμη στιγμή το πρόσωπο του Προέδρου της Δημοκρατίας θα υπερασπιστεί τη δημοκρατία και όχι το κόμμα του, θα υπερασπιστεί την κοινωνία και όχι την εξουσία; Αυτό είναι που πρέπει κανείς να αποφασίσει και να ζυγίσει.

Όταν πάντως υπάρχουν άνθρωποι που στην ιστορία της Ελλάδας έδωσαν τη ζωή τους, έδωσαν την υγεία τους, έδωσαν την ελευθερία τους, υπερασπιζόμενοι τη δημοκρατία και τα ανθρώπινα δικαιώματα, δεν νοείται το 2025 να είναι ακόμη ζητούμενο η δημοκρατία, οι αρχές του κράτους δικαίου και τα δικαιώματα.

Και πράγματι είναι ζητούμενα, είναι εξαιρετικά μελανή η καταγραφή του σεβασμού των ανθρωπίνων δικαιωμάτων στη χώρα, όχι μόνον από την κοινωνία ή από την Αντιπολίτευση, αλλά από τις αρμόδιες διεθνείς αρχές, από το Ευρωπαϊκό Δικαστήριο Δικαιωμάτων του Ανθρώπου, από την Επιτροπή του Ευρωπαϊκού Κοινωνικού Χάρτη, από τις διεθνείς οργανώσεις, τη Διεθνή Αμνηστία, το Human Rights Watch και μια σειρά από εγνωσμένου κύρους και δράσης διεθνείς οργανώσεις για τα ανθρώπινα δικαιώματα.

Η Πλεύση Ελευθερίας δεν μπορεί να μπει σε μια συζήτηση για τα δικαιώματα και για τα προσωπικά δεδομένα εικονική στη χώρα όπου και σήμερα -μπορούμε να κάνουμε και μεταξύ μας μια διαπίστωση- εμείς, εγώ δέχομαι μηνύματα από υποψηφίους σας προεκλογικά στο κινητό μου τηλέφωνο, στη χώρα όπου δεν προστατεύεται το στενό πλαίσιο, ο στενός πυρήνας των δικαιωμάτων, στη χώρα όπου δυστυχώς μαχόμαστε για τα αυτονόητα και στη χώρα όπου παρακολουθήσαμε όλο το τελευταίο διάστημα μια απόπειρα να ελεγχθεί και να στραγγαλιστεί η ανεξαρτησία των αρχών, όπως η ΑΔΑΕ, η Αρχή Διασφάλισης του Απορρήτου των Επικοινωνιών, όπως ο Συνήγορος του Πολίτη, αρμόδιος για όλες τις παραβιάσεις του κράτους δικαίου και για την αστυνομική βία και αυθαιρεσία και για παραβιάσεις του σκληρού πυρήνα των ατομικών δικαιωμάτων.

Όταν επιχειρείται, λοιπόν, αυτές οι ανεξάρτητες αρχές να ελεγχθούν και όταν μέχρι σήμερα στην αρμόδια επιτροπή της Βουλής, στην Επιτροπή Θεσμών και Διαφάνειας της Βουλής, δεν έχει κληθεί καμμία αρχή από αυτές που έχουν οριστεί ως θεματοφύλακες του κράτους δικαίου και των ανθρωπίνων δικαιωμάτων. Ούτε η Αρχή Προστασίας Δεδομένων Προσωπικού Χαρακτήρα, κύριε Υφυπουργέ, ούτε ως Συνήγορος του Πολίτη έχει κληθεί ούτε η ΑΔΑΕ έχει κληθεί. Η Πλεύση Ελευθερίας είναι εκείνο το κόμμα που το έχει ζητήσει επίσημα και εγγράφως δύο φορές και το 2023 και το 2024 και απάντηση δεν έχουμε πάρει.

Δεν θα μπούμε, λοιπόν, σε μια συζήτηση εικονική, γιατί θεωρούμε εικονική τη συζήτηση γύρω από αυτό το νομοσχέδιο που άλλωστε αφορά ένα πεπερασμένο, παρωχημένο πρωτόκολλο από εξαετίας, από το 2018, την ώρα που ακριβώς διακυβεύονται και διακυβεύθηκαν και πάρα πολύ πρόσφατα και ήταν θύματα Έλληνες του εξωτερικού και αυτό ίσως βοήθησε στο να αποκαλυφθεί η παραβίαση. Είχε η Πλεύση Ελευθερίας και με τον Κοινοβουλευτικό μας Εκπρόσωπο, τον κ. Καζαμία, επανειλημμένη παρέμβαση για το σκάνδαλο των προσωπικών δεδομένων προς την κ. Ασημακοπούλου.

Είναι εικονική η συζήτηση, αν δεν λύσουμε αυτά τα θέματα. Είναι εικονική η συζήτηση, αν δεν υπάρξει συνέπεια και λογοδοσία. Είναι εικονική η συζήτηση, εάν τελικά δεν υπάρξει δέσμευση -όχι λεκτική, από λόγια χορτάσαμε- έμπρακτη ότι τα δικαιώματα είναι αδιαπραγμάτευτα, είναι αδιαφιλονίκητα, είναι αδιαμφισβήτητα, είναι απολύτως απαραβίαστα και όποιος τα παραβιάζει ελέγχεται.

Καμμία παραίτηση φυσικά δεν σημειώνεται για τις παραβιάσεις των ανθρωπίνων δικαιωμάτων είτε μιλάμε για το πεδίο της προστασίας του πολίτη είτε μιλάμε για τον στενό πυρήνα των ανθρωπίνων δικαιωμάτων. Μόνο αποκεφαλισμούς καμμιά φορά παρακολουθούμε, οι οποίοι βέβαια δεν εξυπηρετούν την αποκατάσταση του δικαίου ούτε των δικαιωμάτων, αλλά μόνο τη διαφύλαξη μιας ισορροπίας στην εξουσία.

Η Πλεύση Ελευθερίας δεν ενδιαφέρεται για τις ισορροπίες, ενδιαφέρεται για την ουσία και αυτή θα υπερασπιστούμε με όλο μας το είναι, με παρουσία, με παρρησία, με ουσία, με παρεμβάσεις, ενοχλώντας πάρα πολλές φορές, υποστηρίζοντας ιδίως αυτούς που δεν έχουν φωνή και πρώτα από όλα τους πιο αδύναμους και επιμένοντας ότι αξίζουμε πολύ καλύτερα.

Αυτό που αξίζουμε εμείς θα το υπερασπιστούμε, θα το διεκδικήσουμε μέχρι τέλους, θα πείσουμε και πείθουμε τους πολίτες να το διεκδικήσουν και θα το κατακτήσουμε αργά η γρήγορα όλοι και όλες μαζί.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Πρόεδρο.

Κυρίες και κύριοι συνάδελφοι, έχουμε δύο αιτήματα για χορήγηση άδειας απουσίας στο εξωτερικό, της κ. Αυγερινοπούλου και του κ. Κουλκουδίνα. Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τις ζητηθείσες άδειες.

Και επίσης, έχω την τιμή να ανακοινώσω στο Σώμα το δελτίο επίκαιρων ερωτήσεων της Τετάρτης 15 Ιανουαρίου 2025.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 368/13-1-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμωνμε θέμα: «Σε "αχαρτογράφητα ύδατα" η ελληνική γεωργία από την Συμφωνία Ε.Ε. - χωρών της Mercosur;».

2. Η με αριθμό 367/13-1-2025 επίκαιρη ερώτηση του Βουλευτή Αχαΐας της Κ.Ο. «ΝΙΚΗ» κ. Σπυρίδωνα Τσιρώνη προς τον Υπουργό Ψηφιακής Διακυβέρνησηςμε θέμα: «Προσωπικός Αριθμός».

Θα δώσω τώρα τον λόγο στον Κοινοβουλευτικό Εκπρόσωπο του ΣΥΡΙΖΑ, τον κ. Χρήστο Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, επιτρέψτε μου ένα σχόλιο πριν τον πυρήνα του νομοσχεδίου.

Απευθύνομαι και σε εσάς, κύριε Υφυπουργέ, ως εκπρόσωπο της Κυβέρνησης και στην Κοινοβουλευτική Εκπρόσωπο της Πλειοψηφίας. Διαβάζω εδώ και λίγα λεπτά πηχυαίους τίτλους με μια προσωπική απόφαση του Πρωθυπουργού να ξηλώσει την Αστυνομική Διεύθυνση Χανίων γι’ αυτό το τραγικό περιστατικό που συνέβη στην Κρήτη.

Θέλω πραγματικά, αν υπάρχει δυνατότητα, κύριε Μπούγα, να δώσετε μία απάντηση αν νομιμοποιούμε με αυτόν τον τρόπο μια παλαιού τύπου και παλαιοκομματική αντίδραση «κατόπιν ενεργειών μου», όπου ο Πρωθυπουργός αναλαμβάνει με έναν γενναίο και δυναμικό τρόπο στην ουσία να μην αναλάβει την πολιτική ευθύνη για μια σειρά από περιστατικά που αφορούν τη λειτουργία της Ελληνικής Αστυνομίας, την αξιολόγηση, την αξιοκρατία, τις επιλογές, τον τρόπο δράσης και λειτουργίας, χωρίς να υποτιμώ ή να μηδενίζω την προσφορά του συνόλου του Σώματος.

Αλλά εν πάση περιπτώσει, όπως έχετε καταλάβει, έχουν πυκνώσει τα τελευταία χρόνια και θέματα αστυνομικής αυθαιρεσίας, αλλά και είναι πολλές οι προκλητικές υποθέσεις που αναδύονται στην επικαιρότητα γύρω από παραβατικές συμπεριφορές στο εσωτερικό της Ελληνικής Αστυνομίας, πλείστα όσα παραδείγματα. Και εν πάση περιπτώσει, δεν ζούμε στην εποχή του Μαυρογιαλούρου όπου ο Πρωθυπουργός με μια ανακοίνωση ξηλώνει την Αστυνομική Διεύθυνση Χανίων και εκεί τελειώνει η αναζήτηση ουσιαστικών, αξιολογικών δυνατοτήτων παρέμβασης και δεν κάνουμε λόγο βέβαια ούτε κατά διάνοια για το ζήτημα «πολιτική ευθύνη».

Αν έχετε την ευαισθησία θα ήθελα μία απάντηση για το αν με αυτόν τον τρόπο θα αντιμετωπίζονται και οι πολιτικές ολιγωρίες της Κυβέρνησης.

Γιατί -ερχόμενος τώρα στο θέμα του νομοσχεδίου που συζητάμε- ξέρετε και ο εισηγητής μας αλλά και συνάδελφοι από άλλες πτέρυγες της Βουλής ανέδειξαν μια σειρά από θέματα που αφήνουν την Κυβέρνηση έκθετη σε ό,τι αφορά το ζήτημα της προστασίας των προσωπικών δεδομένων, σε ό,τι αφορά το κράτος δικαίου, σε ό,τι αφορά μια ευνομούμενη πολιτεία, η οποία σέβεται την προσωπικότητα και τις ελευθερίες ενός εκάστου πολίτη.

Το πρόβλημα, κύριε Υπουργέ και αγαπητοί συνάδελφοι της Συμπολίτευσης, είναι ότι πλέον είναι κουραστικό αυτό που επαναλαμβάνεται εδώ και έξι περίπου χρόνια, να είστε αμετανόητα εμμονικοί στο να μην ακούτε κανέναν, να θεωρείτε ότι έχετε την απόλυτη αίσθηση και εκτίμηση της αυθεντικής αλήθειας και όλα αυτά που σας περιγράφει η Αντιπολίτευση, που σας καταγγέλλει, που σας προτείνει, που σας προκαλεί να δείτε και διαφορετικές οπτικές προσέγγισης, για παράδειγμα στον σεβασμό της λειτουργίας των ανεξάρτητων αρχών, βρίσκει μια αλαζονεία, «Μα εμάς μας επιλέγουν οι πολίτες στις δημοσκοπήσεις».

Λοιπόν δεν κυβερνούν οι δημοσκοπήσεις ούτε οι έρευνες της κοινής γνώμης. Κυβερνάτε εσείς, φυσικά πρόσωπα, πολιτικά πρόσωπα, σε θέσεις ευθύνης, με ευθύνη και υποχρέωση να σέβεστε στοιχειώδεις κανόνες της δημοκρατίας. Και δεν τους σεβαστήκατε, κύριε Υπουργέ. Δεν τους σεβαστήκατε στην υπόθεση της διαρροής των προσωπικών δεδομένων με πρωταγωνίστρια την πρώην Ευρωβουλευτή, την κ. Ασημακοπούλου. Δευτεραγωνιστές, αλλά πρωταγωνιστές στην αντιμετώπιση και στην αντίληψη περί του δημοσίου χρήματος στο Υπουργείο Εσωτερικών και φυσικά πρόσωπα πολύ κοντά στη Νέα Δημοκρατία.

Δεκάδες και εκατοντάδες χιλιάδες ευρώ επιβαρύνθηκε και το ελληνικό δημόσιο για κάτι που είχε και έχει πολιτικό άρωμα, πολιτική διάσταση και δεν υπήρξαν απαντήσεις. Απόφαση 16 του 2024 της Αρχής για την Προστασία των Προσωπικών Δεδομένων, αφορούν την κ. Ασημακοπούλου. Αναπάντητα ερωτήματα μέχρι σήμερα: Πού κατέληξε η ΕΔΕ; Είναι το ανέκδοτο αυτής της χώρας. Όταν δεν θέλεις να αποκαλυφθεί κάτι ή όταν θέλεις να πέσει κάποιος στα μαλακά, κάνε μια ΕΔΕ.

Επειδή λέγαμε και πριν για την Αστυνομία, θέλω να σας θυμίσω τι συνέβη και με την περίπτωση της γυναικοκτονίας έξω από το αστυνομικό τμήμα της Αττικής. Πού κατέληξε η ΕΔΕ που διατάχθηκε από το Υπουργείο Εσωτερικών; Δεν είστε αρμόδιος για το Υπουργείο Εσωτερικών, κύριε Υπουργέ, αλλά κάποιος από την Κυβέρνηση πρέπει να απαντήσει σε ό,τι αφορά αυτό.

Σε ό,τι αφορά τη δυσανεξία γενικότερα της Κυβέρνησης για τις ανεξάρτητες αρχές, το έχετε αποδείξει τον Αύγουστο του 2019, με το «καλημέρα» δηλαδή της Κυβέρνησής σας, ανασυγκρότηση της Επιτροπής Ανταγωνισμού, το 2021 με τον ν.4795 για τη θητεία των μελών των ανεξάρτητων αρχών, το 2021, με τον ν.4790 καταργείται η δυνατότητα της ΑΔΑΕ να γνωστοποιεί στον θιγόμενο την άρση του απορρήτου των επικοινωνιών του.

Βλέπω τον κ. Λοβέρδο να μπαίνει στην Αίθουσα, ο οποίος μίλησε ακόμη και για «δήθεν υποκλοπές», δηλαδή για κάτι που έχει παγιωθεί στη συνείδηση της ελληνικής κοινής γνώμης μόνο με μια διάσταση. Γιατί δεν έχουμε μάθει ακόμη τον λόγο που ο Αρχηγός της Αξιωματικής Αντιπολίτευσης, ο κ. Ανδρουλάκης, και μία σειρά κρατικών αξιωματούχων και ανώτατων πολιτικών και πολιτειακών παραγόντων, βρέθηκαν υπό την παρακολούθηση των τηλεφωνικών τους συνδιαλέξεων; Είναι ανεπίτρεπτο σε αυτή τη χώρα να σέρνεται επί τόσα χρόνια αυτό το αναπάντητο ερώτημα.

Εντάξει, καταλαβαίνω, ήταν εν τη ρύμη του λόγου, και δεν πιστεύω να επιμένει ο κ. Λοβέρδος στις «δήθεν υποκλοπές». Όπως παρεδέχθη ο κ. Μητσοτάκης, σκάνδαλο υποκλοπών υπάρχει, τους υπαίτιους δεν έχουμε βρει ακόμα. Βέβαια το ξέρουμε ποιος είναι, ένα ονοματεπώνυμο είναι, Κυριάκος Μητσοτάκης είναι, κύριε Λοβέρδο, ό,τι και αν προσπαθείτε να πείτε.

Για να μην κάνω κατάχρηση του χρόνου, αυτό που ενδιαφέρει είναι να αλλάξετε αντίληψη και για την πολιτική συνεννόηση και για την κοινοβουλευτική πρακτική, όπου δεν μπορεί να είναι ένας συνεχής μονόλογος αυταρέσκειας και αυτοαναφορικότητας στα επιτεύγματα της Κυβέρνησης και το αποτύπωμα στην πραγματική ζωή των ανθρώπων αλλά και της δημοκρατίας και της κοινωνίας να είναι ακριβώς το αντίθετο.

Μάθετε να ακούτε. Πλησιάζει το 2027. Όποιες μικρόνοες ή μικροκομματικές μεθοδεύσεις ή σχεδιασμοί γίνονται, κοντός ψαλμός αλληλούια, θα κριθούν το 2027. Δεν θα αποφύγετε την κρίση των πολιτών, τους οποίους δυστυχώς προσβάλλετε και υποτιμάτε τη νοημοσύνη τους με πολιτικές πρακτικές που ακολουθείτε μονότονα, δογματικά, εμμονικά τα τελευταία έξι χρόνια.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Γιαννούλη. Θα δώσω τώρα τον λόγο στον κ. Καραθανασόπουλο και θα κλείσουμε με την κ. Ευθυμίου τον κύκλο των Κοινοβουλευτικών Εκπροσώπων.

Παρακαλώ, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Συζητάμε βεβαίως την τροποποίηση της σύμβασης για την προστασία την αυτοματοποιημένη της επεξεργασίας δεδομένων προσωπικού χαρακτήρα.

Ποια προστασία δεδομένων προσωπικού χαρακτήρα, όταν Νέα Δημοκρατία, ΠΑΣΟΚ και ΣΥΡΙΖΑ έχουν ψηφίσει το σύνολο των ευρωπαϊκών οδηγιών που σχετίζονται με τα προσωπικά δεδομένα, και για τη συλλογή τους, και τη διατήρησή τους, και την ανταλλαγή τους, αλλά και την αξιοποίηση αυτών των προσωπικών δεδομένων από επιχειρηματικούς ομίλους; Για ποια προσωπικά δεδομένα μιλάμε;

Άρα, λοιπόν, είναι de facto το ζήτημα το οποίο υπάρχει, ότι διαμορφώνεται ένα αντιδραστικό πλαίσιο, στο οποίο δεν μπορεί να υπάρχει καμμία προστασία και εγγύηση των δεδομένων προσωπικού χαρακτήρα.

Δεύτερον, ακόμη και αυτή η ίδια η συζήτηση για τις υποκλοπές έχει έναν χαρακτήρα υποκριτικό, όχι γιατί δεν γίνονται, αλλά αντίθετα, γιατί όλοι σας, Νέα Δημοκρατία, ΠΑΣΟΚ και ΣΥΡΙΖΑ, ενιαίος ΣΥΡΙΖΑ, με τις όποιες παραλλαγές του, έχετε διαμορφώσει ένα αντιδραστικό πλαίσιο, ψηφίζοντας και ενσωματώνοντας στο Ελληνικό Δίκαιο τις ευρωπαϊκές οδηγίες, οι οποίες επιτρέπουν την προληπτική παρακολούθηση μέσω των υποκλοπών, χωρίς όρια, χωρίς περιορισμούς, χωρίς καμμία απολύτως εξαίρεση. Ουδείς εξαιρείται από τις υποκλοπές και τις παρακολουθήσεις.

Είναι ή δεν είναι υποκριτικό να λέτε για τα διάφορα λογισμικά συστήματα, όταν στην Ευρωπαϊκή Ένωση κυκλοφορούν ελεύθερα αυτά τα συστήματα παρακολούθησης; Και μάλιστα η Ευρωπαϊκή Ένωση είναι η μεγαλύτερη παραγωγός και εξαγωγέας τέτοιων λογισμικών συστημάτων. Όταν γίνονται συνέδρια για να προωθηθούν και να διαφημιστούν αυτά τα συστήματα, αυτά τα λογισμικά παρακολούθησης, πέφτετε από τα σύννεφα για τις παρακολουθήσεις;

Γιατί, μόνο στην Ελλάδα γίνονται; Αξιωματούχοι και επίτροποι της Ευρωπαϊκής Ένωσης δεν παρακολουθούνταν; Ο ίδιος ο Πρόεδρος της Γαλλικής Δημοκρατίας δεν παρακολουθούνταν από τέτοια συστήματα; Ή και στην Ελλάδα δεν γίνονται παρακολουθήσεις και τα προηγούμενα χρόνια δεν γίνονταν; Η Αμερικανική Υπηρεσία Πληροφοριών παρακολουθούσε την Ελληνική Κυβέρνηση προηγούμενα, μια πρώην ελληνική κυβέρνηση.

Πού είναι όλα αυτά; Δεν είναι μέσα στο πλαίσιο αυτής της αντίδρασης και της δομής του συστήματος αυτού; Και οι ανεξάρτητες αρχές τι είναι; Δεν αποτελούν μέρος συνολικά αυτού του συστήματος των πολιτικών παρακολουθήσεων, με χαρακτηριστική την περίπτωση της ίδιας της ΑΔΑΕ, η οποία είναι επιφορτισμένη με την προστασία του απορρήτου των επικοινωνιών;

Ποια στάση κράτησε η συγκεκριμένη ανεξάρτητη αρχή για τις υποκλοπές, για τις επισυνδέσεις, που γίνονταν στην έδρα της Κεντρικής Επιτροπής του ΚΚΕ από τα μέσα της δεκαετίας του 2010 μέχρι και πριν από λίγο χρονικό διάστημα, επί κυβέρνησης ΣΥΡΙΖΑ και επί κυβέρνησης Νέας Δημοκρατίας; Άλλα λόγια να αγαπιόμαστε, για τη συγκεκριμένη περίπτωση, υποκριτικό ενδιαφέρον.

Και από αυτή την άποψη, στις σημερινές συνθήκες τι συγκαλύπτεται επιπλέον; Το πάρτι που κάνουν οι μυστικές υπηρεσίες σήμερα στην Ελλάδα, σε συνθήκες όξυνσης των ιμπεριαλιστικών ανταγωνισμών και των πολέμων.

Νομίζετε ότι οι μυστικές υπηρεσίες των ξένων χωρών στη χώρα μας είναι οι άγγελοι εδώ και δεν ασχολούνται με τέτοιου είδους δραστηριότητες, πολυπληθέστατες μάλιστα;

Από αυτή την άποψη, εμείς το λέμε καθαρά, ότι η αντιλαϊκή επίθεση που έχει δρομολογηθεί απέναντι στις ανάγκες και στα δικαιώματα του λαού μας, πάει χέρι -χέρι με την πολιτική καταστολής, αλλά και με ένα συνολικότερο αντιδημοκρατικό νομικό πλαίσιο, το οποίο στρέφεται απέναντι στον «εχθρό λαό» που έχει συνδιαμορφωθεί στη χώρα μας. Έτσι, λοιπόν, η προστασία των δικαιωμάτων συνδέεται άμεσα με την πάλη για την συνολική αντίθεση και ανατροπή μιας πολιτικής που υπηρετεί τα συμφέροντα των μονοπωλίων, την πολιτική της Ευρωπαϊκής Ένωσης και της άρχουσας τάξης.

Οι λαοί δεν πρέπει να ψάχνουν για προστάτες ούτε να προσπαθούν να διαλέξουν στρατόπεδα, είτε ιμπεριαλιστικά είτε προσώπων, με τον Τραμπ ή με τον Μασκ και με τον Μασκ ή με άλλους. Δηλαδή με ποιους; Με κάποιους δισεκατομμυριούχους, λες και αυτοί οι δισεκατομμυριούχοι δεν ενδιαφέρονται για τις μπίζνες και τα κέρδη τους, αλλά ενδιαφέρονται για τις ανάγκες των λαών και του ελληνικού λαού; Αυτοί θα προστατεύσουν τις ανάγκες του λαού μας; Ίσα-ίσα που με την πολιτική τους θυσιάζουν τις ανάγκες και τα δικαιώματα των λαών όπου γης. Γιατί όσοι πρόεδροι κι αν αλλάξουν στα ιμπεριαλιστικά κέντρα, ο χαρακτήρας του ιμπεριαλισμού δεν αλλάζει και δεν πρόκειται να αλλάξει. Και μάλιστα ο κίνδυνος γενίκευσης των συγκρούσεων και των πολέμων είναι μπροστά μας. Γι’ αυτό ακριβώς το λέω και χρειάζεται άμεσα αντιμετώπιση: Με την πάλη του λαού να απεμπλακεί η χώρα μας από αυτούς τους ιμπεριαλιστικούς σχεδιασμούς και όχι να διαλέξουμε ιμπεριαλιστές και ιμπεριαλιστικά στρατόπεδα.

Αυτή η συζήτηση βεβαίως είναι βολική για την Κυβέρνηση της Νέας Δημοκρατίας, όπως επίσης βολική είναι και η προεδρολογία, η οποία αναπτύσσεται, μια συζήτηση για τον επόμενο Πρόεδρο της Δημοκρατίας, η οποία επιδιώκει να αποτελέσει τον καταλύτη των διεργασιών στο αστικό πολιτικό σύστημα για την ισχυροποίησή του, για να μπορέσει να επιβάλει ακόμη πιο αποφασιστικά την αντιλαϊκή πολιτική, αλλά και την ισχυροποίηση της ικανότητας ενσωμάτωσης και χειραγώγησης της λαϊκής δυσαρέσκειας.

Άλλωστε, ο θεσμός του Προέδρου, ανεξαρτήτως προσώπου, είναι ένας αστικός θεσμός, ο οποίος επικυρώνει το σύνολο των αντιλαϊκών πολιτικών. Και μάλιστα επικεντρώνοντας σε τέτοια ζητήματα τη συζήτηση, αφήνετε στο απυρόβλητο τα σημερινά προβλήματα που αντιμετωπίζει ο ελληνικός λαός καθημερινά, όπως είναι το πρόβλημα των τελευταίων ημερών με την κατάσταση που υπάρχει στο λεκανοπέδιο της Αττικής με τα ελλιπέστατα συστήματα αντιπλημμυρικής προστασίας όπου με απλή βροχή έχουν νεκρώσει τα πάντα, έχουν παραλύσει τα πάντα και με ατέλειωτες ώρες στους δρόμους ο κόσμος είναι εγκλωβισμένος από αυτή την κίνηση. Όμως και τα συνολικότερα ζητήματα της ακρίβειας, της κατάστασης στα νοσοκομεία και στην υγεία, μένουν στο απυρόβλητο.

Όμως, σήμερα υπάρχει ο άλλος πόλος απέναντι στην πολιτική που ευθύνεται γι’ αυτήν την κατάσταση που βιώνει ο λαός και αυτός ο άλλος πόλος είναι η οργανωμένη λαϊκή πάλη της εργατικής τάξης και των υπόλοιπων λαϊκών στρωμάτων, αυτή η λαϊκή αντιπολίτευση που δυσκολεύει, βάζει εμπόδια και τρομοκρατεί την κυβερνητική πολιτική ενάντια στους μισθούς και τις συντάξεις πείνας, για την υγιεινή και την ασφάλεια στους χώρους δουλειάς, για την προστασία των λαϊκών εισοδημάτων από τη φοροεπιδρομή και την ακρίβεια ενάντια στην περαιτέρω εμπορευματοποίηση της υγείας, της παιδείας, της διαχείρισης των απορριμμάτων και των υδάτινων πόρων, ενάντια στις ιμπεριαλιστικές επιδρομές και στον πόλεμο.

Το ΚΚΕ βρίσκεται στην πρώτη γραμμή για να ισχυροποιηθεί με ακόμη μεγαλύτερη αποφασιστικότητα το ρεύμα αμφισβήτησης της κυρίαρχης πολιτικής για μια συνολικότερη ρήξη και ανατροπή, μη καλλιεργώντας αυταπάτες στον κόσμο για εύκολες λύσεις εντός των πλαισίων του συστήματος.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Καραθανασόπουλο.

Τον λόγο έχει η κ. Άννα Ευθυμίου, Κοινοβουλευτική Εκπρόσωπος από τη Νέα Δημοκρατία.

**ΑΝΝΑ ΕΥΘΥΜΙΟΥ:** Ευχαριστώ, κύριε Πρόεδρε.

Να ευχηθώ και εγώ με τη σειρά μου χρόνια πολλά, καλή και ευλογημένη χρονιά και εδώ στο Κοινοβούλιο και γενικότερα στους συμπολίτες μας.

Κύριε Μάντζο, δεν θα σηκώσω το γάντι για το θέμα των υποκλοπών. Πρώτον, γιατί ακόμα υπάρχει στη δικαιοσύνη -ένα είναι αυτό- και νομίζω ότι πρέπει να το σεβόμαστε. Δεύτερον, γιατί έχει απαντηθεί αρμοδίως από τα κυβερνητικά χείλη. Όμως, θα ήθελα να σας θυμίσω σε όλο αυτό που είπατε, ότι δεν λάβατε υπ’ όψιν το πόρισμα του Αρείου Πάγου να τεθούν στο αρχείο οι καταγγελίες για την υπόθεση των υποκλοπών που σχετίζονται με την ΕΥΠ και οποιαδήποτε άλλη κρατική υπηρεσία. Αυτό, ως προς το θέμα που μου θέσατε.

Θα ήθελα, όμως, με τη σειρά μου να σχολιάσω τη δήλωση του Προέδρου σας, του κ. Ανδρουλάκη, χθες κατά τη συνέντευξή του σε ραδιόφωνο, που είπε ότι σε ό,τι αφορά το ΠΑΣΟΚ και τη δική σας κυβερνητική προοπτική, τα ενδεχόμενα είναι τα εξής: είτε αυτοδύναμη κυβέρνηση του ΠΑΣΟΚ, είτε μια κυβέρνηση με κορμό το ΠΑΣΟΚ και τα κόμματα της κεντροαριστεράς.

Προφανώς, όμως, με αυτή τη δήλωση δεν αντιλαμβάνεστε ότι δίνετε ένα τόσο θολό μήνυμα στους πολίτες, σε ό,τι αφορά τις προγραμματικές σας θέσεις και τη μέχρι τώρα στάση σας να συγκυβερνήσετε με κόμματα που μέχρι τώρα διαφωνούσατε. Θολώνετε τόσο πολύ το μήνυμα που στην ουσία, αυτό που κάνετε, είναι από τη μία να ναρκοθετείτε τη σταθερότητα ως κόμμα εξουσίας -κάτι δηλαδή που δεν μπορείτε να το εγγυηθείτε- και από την άλλη φυσικά στην ουσία να επιβραβεύετε εμάς που λέμε ότι η Νέα Δημοκρατία είναι ο μοναδικός πόλος σταθερότητας αυτή τη στιγμή, ως κυβερνητικό κόμμα και ως κόμμα εξουσίας. Αυτό κάνατε, σε περίπτωση που δεν το καταλάβατε.

Τώρα, σε ό,τι αφορά τις θέσεις του κ. Βελόπουλου, κατ’ αρχάς για την ορκωμοσία του Τραμπ που έθεσε το θέμα της εκπροσώπησης από την ελληνική Κυβέρνηση, να πούμε το εξής: Καμία κυβέρνηση δεν έχει προσκληθεί επισήμως. Πάγια τακτική της ελληνικής Κυβέρνησης είναι ότι θα εκπροσωπηθεί από τον Πρέσβη μας στην Ουάσιγκτον. Όμως, όλα αυτά τα είπε μέσα σε έναν αμετροεπή πολιτικό καιροσκοπισμό και για ακόμα μια φορά σε ένα κρεσέντο λαϊκισμού. Δεν ξέρω για ποιο λόγο. Για να έχει την εύνοια του Τραμπ; Για να μπορέσει να περιχαρακώσει τον δικό του εκλογικό χώρο; Διότι έχει αγωνία και άγχος; Δεν ξέρω.

Όμως αυτά που είπε ο κ. Βελόπουλος, παίρνοντας δηλώσεις του κ. Ζούκερμπεργκ, είναι απόλυτα επικίνδυνα. Το λέω αυτό, γιατί στην ουσία παραγνωρίζει τι υπάρχει ως συζήτηση στο παγκόσμιο γίγνεσθαι. Αυτό, λοιπόν, που τίθεται ως συζήτηση και στους θεσμούς είναι ότι πρέπει προφανώς να βρεθεί η χρυσή τομή ανάμεσα στην ελευθερία της έκφρασης και οι ασφαλιστικές δικλείδες κόντρα στην παραπληροφόρηση και στη λάθος πληροφόρηση. Μάλιστα, επειδή είμαι μέλος της Εθνικής Αντιπροσωπείας του Συμβουλίου της Ευρώπης, όπως και ο κ. Μάντζος -και εκεί φοράμε την εθνική φανέλα- τώρα, στη Σύνοδο που έχει τέλη Ιανουαρίου, ψηφίζεται έκθεση, ακριβώς για να μπορέσουμε να βρούμε αυτή την τομή.

Είναι ένα ζήτημα που απασχολεί όλη την παγκόσμια κοινότητα. Μάλιστα σε αυτό θα αναφερθώ και με στοιχεία που προκύπτουν από την έρευνα του World Economic Forum για τα παγκόσμια ρίσκα -που είναι πολύ μεγάλη έρευνα- και λέει ότι το νούμερο ένα θέμα που υπάρχει είναι η παραπληροφόρηση και η λάθος πληροφόρηση. Είναι ο νούμερο ένα κίνδυνος, ο οποίος δημιουργεί προβλήματα και για τη συγκέντρωση της τεχνολογικής εξουσίας, δημιουργεί ανασφάλεια στον κυβερνοχώρο, δημιουργεί ρωγμές στην κοινωνική συνοχή.

Σε περίπτωση που δεν κατάλαβε ο κ. Βελόπουλος τι είπε, είπε ακριβώς όλα αυτά. Άρα, ενισχύει ζητήματα, τα οποία είναι πάρα πολύ επικίνδυνα. Αυτές, λοιπόν, είναι οι θέσεις του κ. Βελόπουλου.

Επειδή με αφορμή το νομοσχέδιο αυτό δεχθήκαμε κάποιες επικρίσεις, δεν άκουσα κανέναν μέσα στην Αίθουσα να λέει ότι είναι πάρα πολύ σημαντικό που πλέον έχει επιλεγεί από την Κομισιόν η Ελλάδα ως χώρα, για να γίνει το πρώτο εργοστάσιο τεχνητής νοημοσύνης.

Είναι πάρα πολύ ουσιαστικό αυτό, γιατί μας φέρνει ένα βήμα μπροστά. Θα είμαστε μπροστά σε σχέση με άλλες χώρες, που θα έχουν ψηφιακό κενό.

Ως προς το νομοσχέδιο, κυρίες και κύριοι συνάδελφοι, είναι ένα σημαντικό νομοσχέδιο, γιατί δεν αποτελεί μια τυπική συμμόρφωση της χώρας μας με τις διεθνείς υποχρεώσεις, αλλά εντάσσεται στη γενικότερη στρατηγική μας για την ενίσχυση του κράτους δικαίου, της διαφάνειας και της ασφάλειας δικαίου. Προφανώς, επειδή είναι ραγδαίες οι τεχνολογικές εξελίξεις και η παγκοσμιοποίηση, έχει καταστεί αναγκαίος ο εκσυγχρονισμός της Σύμβασης του Συμβουλίου της Ευρώπης με την ψήφιση του τροποποιητικού αυτού πρωτοκόλλου, το οποίο εισάγει σημαντικές βελτιώσεις στο πεδίο προστασίας των προσωπικών δεδομένων, πρώτον, με τη διεύρυνση των κατηγοριών των ευαίσθητων δεδομένων, δεύτερον, με την ενίσχυση της διαφάνειας στις διαδικασίες επεξεργασίας και τη θέσπιση κανόνων για την προστασία από αυτοματοποιημένες αποφάσεις και τρίτον, γιατί ενισχύει τις εξουσίες και την ανεξαρτησία των εποπτικών αρχών, όπως η Αρχή Προστασίας Προσωπικού Χαρακτήρα, η οποία διαδραματίζει ένα κομβικό ρόλο στη διαδικασία αυτή και είναι απαραίτητη για την αποτελεσματική διασφάλιση των δικαιωμάτων των πολιτών. Τελειώνοντας, λοιπόν, υπερψηφίζουμε το νομοσχέδιο αυτό.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Ευθυμίου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τέσσερις συνοδοί εκπαιδευτικοί από το Γυμνάσιο Βελεστίνου Μαγνησίας.

Η Βουλή σάς καλωσορίζει και σας ευχόμαστε καλή χρονιά.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, θα ολοκληρώσουμε τη συζήτηση της κύρωσης με την ομιλία του Υφυπουργού Δικαιοσύνης κ. Ιωάννη Μπούγα.

Παρακαλώ, κύριε Υφυπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Σας ευχαριστώ, κύριε Πρόεδρε.

Κυρίες και κύριοι συνάδελφοι, εύχομαι και από το Βήμα της Ολομέλειας της Εθνικής Αντιπροσωπείας χρόνια πολλά, καλή και παραγωγική νομοθετικά χρονιά.

Επειδή θεωρώ το σχέδιο νόμου το οποίο συζητάμε σήμερα στην Ολομέλεια του Σώματος πολύ σημαντικό, θα επικεντρωθώ στην ανάπτυξη και στην απάντηση όσων σημείων τέθηκαν από τους συναδέλφους της Αντιπολίτευσης και αφορούν στο νομοσχέδιο ή γενικότερα το Υπουργείο Δικαιοσύνης, κάνοντας όμως μόνο δύο παρατηρήσεις σε όσα ελέχθησαν τόσο από τον Αρχηγό της Ελληνικής Λύσης όσο και από άλλους συναδέλφους.

Αφορούν, πρώτον, στο ζήτημα της πρότασης του προσώπου για την Προεδρία της Δημοκρατίας. Κυρίες και κύριοι συνάδελφοι, ο Πρωθυπουργός, η Κυβέρνηση και συνολικά η Νέα Δημοκρατία στάθηκαν και στέκονται με απόλυτη θεσμική προσήλωση στο ζήτημα που αφορά στην πρόταση του προσώπου για το ύπατο πολιτειακό αξίωμα και με απόλυτο σεβασμό στο πρόσωπο της Προέδρου της Δημοκρατίας. Υπενθυμίζω ότι ο ίδιος ο Πρωθυπουργός είχε περιγράψει αρκετό καιρό πριν τη διαδικασία που θα ακολουθηθεί και το χρονοδιάγραμμα τηρείται πλήρως.

Το δεύτερο ζήτημα, το οποίο θα ήθελα να αναφέρω και να απαντήσω -το είπε και η Κοινοβουλευτική μας Εκπρόσωπος-, είναι η πρόσκληση της χώρας μας για την ορκωμοσία του Προέδρου Τραμπ. Στην τελετή, στην εκδήλωση, κυρίες και κύριοι συνάδελφοι, είναι γνωστό ότι δεν έχουν κληθεί αρχηγοί κρατών ή μέλη κυβερνήσεων επισήμως από την Ουάσιγκτον. Οι κυβερνήσεις εκπροσωπούνται από τους πρεσβευτές τους, οι οποίοι υπηρετούν στις Ηνωμένες Πολιτείες Αμερικής. Η Ελλάς θα εκπροσωπηθεί στην εκδήλωση αυτή, όπως παγίως συμβαίνει, από τον πρεσβευτή μας στην Ουάσιγκτον.

Σε ό,τι αφορά το σχέδιο νόμου, ολοκληρώνεται πράγματι σε λίγη ώρα στην Εθνική Αντιπροσωπεία η συζήτηση για την κύρωση του από 10 Οκτωβρίου 2018 τροποποιητικού πρωτόκολλου της Σύμβασης του Συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα.

Σε ό,τι αφορά το σχέδιο νόμου, το οποίο συζητούμε σήμερα, πρόκειται για τη σύμβαση 108, η οποία κυρώθηκε στη χώρα μας με τον ν. 2068/1992 και αποτέλεσε την πρώτη διεθνή νομικά δεσμευτική πράξη που αφορά στην προστασία των δεδομένων. Οι ραγδαίες εξελίξεις, όμως, της σύγχρονης τεχνολογίας και η μέσω αυτής διαρκώς αυξανόμενη χρήση και ανάπτυξη των νέων τεχνολογιών επηρεάζουν αναμφισβήτητα την εξέλιξη της κοινωνίας και κρίνεται αναγκαία η διασφάλιση ενός υψηλού επιπέδου προστασίας των προσωπικών δεδομένων όχι μόνο σε εθνικό αλλά σε παγκόσμιο επίπεδο. Προς τον σκοπό, λοιπόν, αυτόν κρίθηκε αναγκαίος ο εκσυγχρονισμός της σύμβασης.

Υπήρξε κριτική για την ελληνική Κυβέρνηση και ειδικότερα για το Υπουργείο Δικαιοσύνης, το οποίο είναι το επισπεύδον Υπουργείο, για καθυστέρηση στο να φέρουμε τη σύμβαση αυτή προς κύρωση στην Εθνική Αντιπροσωπεία. Κυρίες και κύριοι συνάδελφοι, η κριτική αυτή θα είχε νόημα εάν η καθυστέρηση οδηγούσε σε μείωση της προστασίας των δεδομένων προσωπικού χαρακτήρα. Όμως, τέτοιο ζήτημα δεν τίθεται.

Δεν τίθεται τέτοιο ζήτημα, διότι αν ανατρέξετε στο άρθρο 37 του συζητούμενου σχεδίου νόμου θα διαπιστώσετε ότι το πρωτόκολλο τίθεται σε ισχύ την πρώτη ημέρα του μήνα που ακολουθεί την παρέλευση τριμήνου από την ημερομηνία κατά την οποία τα συμβαλλόμενα μέρη της σύμβασης θα έχουν εκφράσει τη συναίνεσή τους να δεσμευτούν από το πρωτόκολλο, σύμφωνα με τις διατάξεις 36, άλλως, μετά από πενταετία και υπό την προϋπόθεση ότι θα έχει κυρωθεί από τριάντα οκτώ κράτη-μέλη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, θα χρειαστώ χρόνο για να αναπτύξω ορισμένα ζητήματα.

Μέχρι σήμερα η κύρωση του πρωτοκόλλου έχει γίνει από τριάντα ένα κράτη-μέλη. Κατά συνέπεια δεν έχει εκκίνηση η εφαρμογή των διατάξεων του πρωτοκόλλου και όπως προείπα, η καθυστέρηση δεν έχει καμία απολύτως δυσμενή επιρροή στην προστασία των δικαιωμάτων, τα οποία θέλει να προστατεύσει η σύμβαση.

Θα ήθελα να αναφερθώ, επειδή νομίζω ότι είναι σημαντικό, στην ευρύτερη κατοχύρωση των δικαιωμάτων προσωπικού χαρακτήρα αλλά και των θεμελιωδών ανθρωπίνων δικαιωμάτων που κατοχυρώνονται στο πλαίσιο του ενωσιακού δικαίου.

Ξεκινάμε από το άρθρο 16 της Συνθήκης της Λισαβόνας, συνθήκης για τη λειτουργία της Ευρωπαϊκής Ένωσης, το άρθρο 8 του Χάρτη των Θεμελιωδών Δικαιωμάτων καθώς και το άρθρο 8 της Ευρωπαϊκής Σύμβασης Δικαιωμάτων του Ανθρώπου. Η προστασία, λοιπόν, των προσωπικών δεδομένων στο άρθρο 8 της ΕΣΔΑ εμφαίνεται ως ιδιαίτερη πτυχή του κατοχυρωμένου δικαιώματος στην ιδιωτική ζωή, χωρίς βεβαίως να κατοχυρώνεται ρητά στη σύμβαση. Ο χάρτης είναι το κείμενο το οποίο αναβάθμισε πλήρως το επίπεδο της προστασίας, ώστε το εν λόγω δικαίωμα να χαρακτηρίζεται ως θεμελιώδες δικαίωμα, βάσει του ενωσιακού δικαίου.

Θα ήθελα, επίσης, να σταθώ -όπως προανέφερα- και στη Συνθήκη της Λισαβόνας, διότι αποτελεί ορόσημο στην ανάπτυξη του δικαίου για την προστασία των προσωπικών δεδομένων όχι μόνο επειδή αναβάθμισε τον χάρτη προσδίδοντάς του νομικό κύρος και δεσμευτικό χαρακτήρα, αλλά επειδή προέβλεψε και το δικαίωμα στην προστασία των δεδομένων προσωπικού χαρακτήρα στο ίδιο το κείμενό της, της Συνθήκης της Λισαβόνας. Το άρθρο 16 της συνθήκης αποτελεί και παρέχει νομική βάση για μια σύγχρονη, συνολική προσέγγιση της προστασίας προσωπικών δεδομένων, η οποία καλύπτει όλα τα θέματα αρμοδιότητας της Ευρωπαϊκής Ένωσης, συμπεριλαμβανομένης της αστυνομικής και της δικαστικής συνεργασίας σε ποινικές υποθέσεις. Διαπιστώνουμε, λοιπόν, ότι υπάρχει μία πλήρης προστασία, η οποία εκτείνεται σε όλο το φάσμα της δικαιοδοσίας της Ευρωπαϊκής Ένωσης.

Ταυτόχρονα, αποτέλεσε -υπενθυμίζω- και τη νομική βάση για την έγκριση της συνολικής μεταρρύθμισης των κανόνων περί προστασίας των προσωπικών δεδομένων, δηλαδή του Γενικού Κανονισμού Προστασίας Δεδομένων.

Στο πλαίσιο των οικονομικών και κοινωνικών προκλήσεων της ψηφιακής εποχής ο Γενικός Κανονισμός Προστασίας Δεδομένων κυρίως εκσυγχρόνισε τη νομοθεσία της Ευρωπαϊκής Ένωσης, θέτοντας τα θεμέλια για μια ανθρωποκεντρική προσέγγιση στη χρήση της τεχνολογίας και της επεξεργασίας των δεδομένων στην Ευρωπαϊκή Ένωση. Ο κανονισμός, όπως ενσωματώθηκε στην ελληνική έννομη τάξη με τον ν.4624/2019, ενίσχυσε τα δικαιώματα των φυσικών προσώπων, ενώ συγχρόνως επανακαθόρισε το πλαίσιο των υποχρεώσεων των υπευθύνων επεξεργασίας των προσωπικών δεδομένων.

Η Σύμβαση 108 έχει, λοιπόν, τη δυνατότητα να αποτελέσει οικουμενικό, θα λέγαμε, τρόπο σε συνδυασμό με τον ανοικτό χαρακτήρα της για την προστασία των ευαίσθητων προσωπικών δεδομένων.

Δεδομένου ότι έχουν προσχωρήσει όλα τα κράτη-μέλη του Συμβουλίου της Ευρώπης, στα οποία περιλαμβάνονται και τρίτα κράτη, τα οποία βρίσκονται εκτός Ευρώπης, όπως είναι το Μαρόκο, ο Μαυρίκιος, το Μεξικό, η Σενεγάλη, η Τυνησία, η Ουρουγουάη, η Σύμβαση αποτελεί τη βάση για την προαγωγή της προστασίας των δεδομένων σε παγκόσμιο επίπεδο.

Αν και είναι λιγότερο λεπτομερής από τον Γενικό Κανονισμό Προστασίας Δεδομένων, βασίζεται σε κοινές αρχές και κανόνες με τους αντίστοιχους του παράγωγου ενωσιακού δικαίου. Ειδικότερα πρέπει να πούμε ότι η σύμβαση προβλέπει την εφαρμογή των Αρχών Προστασίας Δεδομένων σε κάθε επεξεργασία, την ενίσχυση των απαιτήσεων που σχετίζονται με τις αρχές της αναλογικότητας και ελαχιστοποίησης των δεδομένων, τη νομιμότητα της επεξεργασίας, καθώς και νέα δικαιώματα που παρέχονται σε άτομα στο πλαίσιο της λήψης αποφάσεων βάσει αλγορίθμου, τη διεύρυνση της κατηγορίας ευαίσθητων δεδομένων, την υποχρέωση κοινοποίησης παραβιάσεων των δεδομένων, καθώς και την επίτευξη μεγαλύτερης διαφάνειας ως προς την επεξεργασία τους, την ενίσχυση της ευθύνης των υπευθύνων για την επεξεργασία των προσωπικών δεδομένων, τη θέσπιση σαφούς καθεστώτος για διασυνοριακές ροές δεδομένων, την ενίσχυση των εξουσιών και της ανεξαρτησίας των αρχών προστασίας δεδομένων, καθώς και των νομικών βάσεων που απαιτούνται για τη διεθνή συνεργασία και κατόπιν αυτών προσφέρει ένα ενιαίο πλαίσιο για την προστασία των προσωπικών δεδομένων, τόσο εντός των ορίων όσο και εκτός των ορίων της Ευρωπαϊκής Ένωσης. Μάλιστα, ήδη με το προοίμιο δίνεται έμφαση στην αναγνώριση της προστασίας των δεδομένων προσωπικού χαρακτήρα των φυσικών προσώπων ως αυτοτελούς δικαιώματος το οποίο διακρίνεται από το δικαίωμα σεβασμού της ιδιωτικής ζωής.

Αντίστοιχη βέβαια διάταξη εντοπίζεται και στο Σύνταγμά μας. Το δικαίωμα προστασίας των προσωπικών δεδομένων κατοχυρώνεται, υπενθυμίζω, στο άρθρο 9α παράλληλα με την προστασία της ιδιωτικής ζωής που κατοχυρώνεται στο άρθρο 9 του ισχύοντος Συντάγματος. Με αυτόν τον τρόπο αναδεικνύεται η ιδιαίτερη και αυτοτελής αξία της προστασίας των προσωπικών δεδομένων.

Η νομοθεσία, κυρίες και κύριοι συνάδελφοι -θα απαντήσω με αυτά που θα πω και σε μια κριτική η οποία διατυπώθηκε από αρκετούς συναδέλφους της Αντιπολίτευσης- παρακολουθεί και αντιμετωπίζει με τις αναγκαίες προσαρμογές τα κοινωνικά φαινόμενα. Ασφαλώς και έχουμε νέες τεχνολογίες. Ασφαλώς και έχουμε την τεχνητή νοημοσύνη.

Όμως πρέπει να ξέρετε ότι όλα αυτά, όλες αυτές οι σύγχρονες προκλήσεις και τα προβλήματα που δημιουργούν οι κίνδυνοι που δημιουργούνται από την εφαρμογή τους στο σύγχρονο κόσμο, μπορούν να αντιμετωπιστούν με το θεσμικό οπλοστάσιο που διαθέτει η χώρα μας και η Ευρωπαϊκή Ένωση και με βάση τη σύμβαση και με βάση το πρωτόκολλο το οποίο σήμερα καλούμεθα να κυρώσουμε, με βάση επίσης τις διατάξεις του ελληνικού Συντάγματος, του Γενικού Κανονισμού, αλλά βεβαίως και του εθνικού δικαίου.

Πώς μπορεί να γίνει αυτό; Με την κατάλληλη προσαρμογή και βεβαίως με την τελολογική ερμηνεία των σχετικών διατάξεων. Δεν χρειάζεται, για να μπορούμε αποτελεσματικά να αντιμετωπίζουμε τις σύγχρονες προκλήσεις, να προσαρμόζουμε τη νομοθεσία μας καθημερινά. Αρκούν οι διατάξεις οι υφιστάμενες, σταδιακά προσαρμοζόμενες, εφόσον υπάρχει αναλογική εφαρμογή τους και τελολογική ερμηνεία, έτσι ώστε να μπορέσουμε να προστατεύσουμε τους πολίτες με επάρκεια και αποτελεσματικά.

Σύμφωνα με τη σύμβαση, η προστασία των δεδομένων των υποκειμένων υφίσταται έναντι κάθε είδους επεξεργασίας και όχι μόνο της αυτοματοποιημένης όπως αρχικώς προβλεπόταν. Συνεπώς η σύμβαση εφαρμόζεται σε κάθε επεξεργασία δεδομένων, η οποία εκτελείται τόσο από τον ιδιωτικό όσο και από τον δημόσιο τομέα, συμπεριλαμβανομένης της επεξεργασίας δεδομένων από τις δικαστικές αρχές και τις αρχές επιβολής του νόμου. Η συλλογή και επεξεργασία των προσωπικών δεδομένων είναι σύννομη κατόπιν της συναίνεσης του υποκειμένου των δεδομένων ή εάν υπάρχει νομική βάση που καθορίζεται στο νόμο.

Σε κάθε περίπτωση πρέπει να τελεί σε σχέση αναλογικότητας προς το επιδιωκόμενο νόμιμο σκοπό με στάθμιση των δικαιωμάτων και των ελευθεριών του υποκειμένου των δεδομένων ή τρίτων ή με βάση την υπηρέτηση του δημοσίου συμφέροντος. Η επεξεργασία των ευαίσθητων δεδομένων, όπως και των γενετικών φυλετικών βιομετρικών δεδομένων, που ταυτοποιούν αναμφισβήτητα το υποκείμενο των δεδομένων, καθώς και των δεδομένων που αφορούν ποινικά αδικήματα, κατ’ αρχήν απαγορεύεται. Μόνο όταν προβλέπονται κατάλληλες εγγυήσεις που θα εφαρμόζονται μεμονωμένα ή σωρευτικά και αποτρέπουν τους κινδύνους που ενδέχεται να εμπεριέχει η επεξεργασία των ευαίσθητων δεδομένων, μπορεί αυτή να πραγματοποιηθεί.

Κυρίες και κύριοι συνάδελφοι, η επεξεργασία δεδομένων προσωπικού χαρακτήρα είναι ασφαλώς άρρηκτα συνδεδεμένη με κινδύνους κατά της ασφάλειας, λόγω της μόνιμης πιθανότητας παραβίασης της ασφάλειας που συνεπάγεται την εκ παραδρομής ή παράνομη καταστροφή, απώλεια, αλλοίωση ή μη εξουσιοδοτημένη πρόσβαση των δεδομένων προσωπικού χαρακτήρα που υποβάλλονται σε επεξεργασία. Προς τον σκοπό αυτόν κατοχυρώνονται δικαιώματα προστασίας του υποκειμένου των δεδομένων. Ταυτόχρονα, προβλέπεται η υποχρέωση του υπεύθυνου επεξεργασίας να λαμβάνει κατάλληλα τεχνικά και οργανωτικά μέτρα ασφάλειας, προκειμένου να αποφευχθούν και να αντιμετωπιστούν κίνδυνοι όπως η καταστροφή, η απώλεια και η μη εξουσιοδοτημένη πρόσβαση. Οι περιορισμοί των δικαιωμάτων που κατοχυρώνονται στη σύμβαση μπορούν να τεθούν μόνο όταν διακυβεύεται υπέρτερο συμφέρον, όπως η εθνική ασφάλεια και η εθνική άμυνα.

Και για να μην επαναλάβουμε τις συζητήσεις οι οποίες έχουν γίνει κατ’ επανάληψη στο εθνικό μας Κοινοβούλιο για το πώς οριοθετείται η εθνική ασφάλεια και η εθνική άμυνα, παραπέμπω στα πρακτικά των συζητήσεων αυτών. Όσοι έχουμε μιλήσει -και προσωπικά ο ομιλών- έχουμε προσδιορίσει εννοιολογικά τους όρους εθνική ασφάλεια και εθνική άμυνα και νομίζω ότι δεν το έχουμε κάνει μόνο με έναν τρόπο πολιτικό, κοινοβουλευτικό, αλλά οι ορισμοί αυτοί και της εθνικής ασφάλειας και της εθνικής άμυνας εμπεριέχονται και σε αποφάσεις της νομολογίας του Δικαστηρίου Ανθρωπίνων Δικαιωμάτων.

Κατ’ αυτόν τον τρόπο λοιπόν τα φυσικά πρόσωπα έχουν τον έλεγχο των προσωπικών τους δεδομένων, ενώ ταυτόχρονα ενισχύεται η ασφάλεια δικαίου. Παράλληλα, είναι αναγκαία η σύσταση και λειτουργία ανεξάρτητης αρχής για τη διασφάλιση της προστασίας των δεδομένων προσωπικού χαρακτήρα. Τόσο στο δίκαιο της Ευρωπαϊκής Ένωσης όσο και στο δίκαιο του Συμβουλίου της Ευρώπης η ύπαρξη ανεξάρτητων εποπτικών αρχών θεωρείται απαραίτητη για την αποτελεσματική προστασία των δικαιωμάτων και των ελευθεριών των φυσικών προσώπων σε σχέση με την προστασία των δεδομένων προσωπικού χαρακτήρα

Στη χώρα μας είναι γνωστό ότι ως αρμόδια εποπτική αρχή για τη διασφάλιση της συμμόρφωσης με τις παρούσες διατάξεις του νομοσχεδίου ορίζεται η Αρχή Προστασίας Προσωπικών Δεδομένων. Η ανεξαρτησία της εποπτικής αρχής και των μελών της, καθώς και του προσωπικού της από άμεσες ή έμμεσες επιρροές είναι θεμελιώδους σημασίας, προκειμένου να διασφαλίζεται πλήρης αντικειμενικότητα όταν λαμβάνονται αποφάσεις σε θέματα προστασίας των δεδομένων.

Ως εκ τούτου ο θεσμικός ρόλος της συνταγματικά κατοχυρωμένης ανεξάρτητης αρχής ως πυλώνα του κράτους δικαίου στη χώρα μας είναι καταλυτικός στην αποτελεσματική ρύθμιση αυτού του ευαίσθητου πεδίου, διότι παρέχει τις απαραίτητες εγγυήσεις για την επιτέλεση του έργου τους.

Πριν ολοκληρώσω θα ήθελα να αναφερθώ στις ενστάσεις που αποτελούν και την αιτιολογία να μην υπερψηφίσουν τη σύμβαση τόσο το κόμμα των Σπαρτιατών όσο και το κόμμα της Νίκης. Είπαν οι συνάδελφοι ότι παρέχεται μειωμένο πεδίο προστασίας, διότι το πρωτόκολλο αφορά μόνο την αυτοματοποιημένη επεξεργασία προσωπικών δεδομένων, ενώ η σύμβαση αναφέρεται σε κάτι ευρύτερο που έχει να κάνει και με την μη αυτοματοποιημένη επεξεργασία προσωπικών δεδομένων.

Μάλιστα, στην επιτροπή κάλεσα τον ειδικό αγορητή της Νίκης να διαβάσει το άρθρο 3, έτσι ώστε να μην υπάρχει καμία απολύτως αμφισβήτηση ότι παρέχεται πλήρης και απόλυτη προστασία. Ο συνάδελφος αντί να διαβάσει το άρθρο 3, είπε και μάλιστα από το Βήμα της Βουλής ότι είπα ψέματα.

Πρώτον, κύριε συνάδελφε, προσωπικά έχω πολλά χρόνια στο Κοινοβούλιο. Δεν έχω πει σε οποιοδήποτε συνάδελφό μου ότι έχει πει ψέματα. Αυτό όμως αφορά εσάς και τον τρόπο με τον οποίο αγορεύετε ή συμπεριφέρεστε στο Κοινοβούλιο.

Όμως το άρθρο 3, αν το διαβάσετε και το διαβάσετε προσεκτικά, θα διαπιστώσετε ότι θεωρεί το παρόν πρωτόκολλο ένα ενιαίο σύνολο με τη σύμβαση την οποία ακολουθεί και συμπληρώνει. Και αναφέρεται ρητώς ότι με το άρθρο 3 του πρωτοκόλλου αναδιατυπώνονται στο άρθρο 2 της σύμβασης οι ορισμοί των εννοιών της επεξεργασίας δεδομένων και της μη αυτοματοποιημένης επεξεργασίας και ορίζονται οι έννοιες του υπεύθυνου της επεξεργασίας, του αποδέκτη, του εκτελούντος την επεξεργασία ούτως ώστε να ευθυγραμμίζονται πλήρως με τους αντίστοιχους ορισμούς.

**ΣΠΥΡΙΔΩΝ ΤΣΙΡΩΝΗΣ:** Εξαιρείται…

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Δεν εξαιρείται τίποτα.

Όμως για να σας το αποδείξω αυτό, παρόλο που είναι απολύτως σαφές και οφείλατε, πριν ξεκινήσετε να μοιράζετε χαρακτηρισμούς, να το έχετε με προσοχή αναγνώσει, σας παραπέμπω και στη σελίδα 11 της Έκθεσης της Επιστημονικής Υπηρεσίας της Βουλής, όπου εκεί αναφέρεται με απόλυτη σαφήνεια ο συμπληρωματικός χαρακτήρας των διατάξεων του Πρωτοκόλλου με τη Σύμβαση του Γενικού Κανονισμού για την Προστασία των Προσωπικών Δεδομένων.

Όταν διαβάζουμε νομικά κείμενα, θα πρέπει να έχουμε υπ’ όψιν μας ότι όλα αυτά θεσπίζουν ένα πλέγμα προστασίας των δικαιωμάτων τα οποία έχουν κληθεί, είναι προορισμένα να διαφυλάξουν και να υπηρετήσουν, έτσι ώστε να μην τα ερμηνεύουμε αποσπασματικά. Γι’ αυτό και είπα πριν ότι δεν χρειάζεται η συνεχής προσαρμογή της νομοθεσίας για να αντιμετωπίσουμε τις προκλήσεις, ούτε μπορεί να γίνει έτσι, ιδιαίτερα σε ενωσιακό επίπεδο, δηλαδή να προσαρμόζουμε συνεχώς τη νομοθεσία. Οφείλουμε να είμαστε ευέλικτοι και με βάση την αρχή της αναλογικότητας και την τελολογική ερμηνεία του δικαίου να αντιμετωπίζουμε τις προκλήσεις και τους κινδύνους από την εισαγωγή των νέων τεχνολογιών και ιδιαίτερα της τεχνητής νοημοσύνης.

Είπε, επίσης, -και σε αυτό θα ήθελα να απαντήσω, είναι η τελευταία παρατήρησή μου, κύριε Πρόεδρε, πριν ολοκληρώσω την ομιλία μου- η Πρόεδρος της Πλεύσης Ελευθερίας κ. Κωνσταντοπούλου ότι γίνεται μία «εικονική -τάχα- συζήτηση» εντός της Αίθουσας, διότι δεν έχουμε τη βούληση να αντιμετωπίσουμε τα ζητήματα τα οποία ανέφερε, όπως οι υποκλοπές, η διαρροή προσωπικών δεδομένων κ.ο.κ.. Μα, κυρίες και κύριοι συνάδελφοι, ακριβώς αυτή η συζήτηση γίνεται επειδή έχουμε βούληση και θέλουμε να αντιμετωπίσουμε αυτά τα ζητήματα. Θέλουμε να τα αντιμετωπίσουμε θεσμικά. Θέλουμε να ενσωματώσουμε όλες τις διεθνείς συνθήκες που το κάνουν με τρόπο αποτελεσματικό και αποτελούν, όπως προείπα, οικουμενικά πρότυπα για την προστασία των θεμελιωδών ατομικών δικαιωμάτων.

Επίσης, θέλουμε να αντιμετωπίσουμε αυτά τα ζητήματα με επάρκεια και αποτελεσματικότητα, δίνοντας τη δυνατότητα στις ανεξάρτητες αρχές και στους οργανισμούς που έχουν και ένα διεθνές κύρος, επειδή προβλέπονται ακριβώς στις διεθνείς συνθήκες, στις διεθνείς συμβάσεις και λειτουργούν ανεξάρτητα από την εκτελεστική ή τη νομοθετική ή και τη δικαστική εξουσία στον εθνικό χώρο. Η απόδειξη αυτού που ισχυρίζομαι είναι όσα εσείς είπατε. Οι δυσάρεστες καταστάσεις τις οποίες βιώσαμε στο πρόσφατο παρελθόν αντιμετωπίζονται από τους ελληνικούς θεσμούς και μάλιστα σε ένα επάλληλο επίπεδο αντιμετώπισης και από την ελληνική δικαιοσύνη και από τις ανεξάρτητες αρχές και από τους διοικητικούς φορείς.

Επομένως, νομίζω ότι δεν μπορεί να διαμαρτυρόμαστε, όταν λειτουργεί η ελληνική πολιτεία με τις αρχές και τα όργανα τα οποία έχουν θεσμοθετηθεί, προκειμένου να επιλαμβάνονται και να αντιμετωπίζουν και να επιβάλλουν και τις κυρώσεις οι οποίες προβλέπονται σε τέτοιες καταστάσεις και στους υπευθύνους που παραβιάζουν τα προσωπικά δεδομένα, διότι πρέπει να είναι απολύτως σαφές ότι όποιος παραβιάζει τα προσωπικά δεδομένα και όποιος παραβιάζει την ελληνική ή την ενσωματωθείσα στη χώρα μας ευρωπαϊκή νομοθεσία υπόκειται σε κυρώσεις.

Ολοκληρώνοντας, κυρίες και κύριοι συνάδελφοι, θέλω να πω ότι η συλλογή και επεξεργασία δεδομένων προσωπικού χαρακτήρα σε μια παγκοσμιοποιημένη κοινωνία συνεπάγεται αύξηση του πλήθους των διασυνοριακών ροών δεδομένων. Για τον λόγο αυτό είναι αναγκαίο να διασφαλιστεί το υψηλό επίπεδο προστασίας, το οποίο διασφαλίζεται με τον τρόπο τον οποίον περιέγραψα και δεν θέλω να επαναλάβω, διότι έχει ολοκληρωθεί η συζήτηση και έχω κάνει και κατάχρηση του χρόνου.

Με την «Κύρωση του από 10 Οκτωβρίου 2018 Τροποποιητικού Πρωτοκόλλου για την προστασία του ατόμου από την αυτοματοποιημένη Επεξεργασία Δεδομένων Προσωπικού Χαρακτήρα» εκσυγχρονίζεται η Σύμβαση 108. Ταυτόχρονα, όμως, ενισχύεται και το νομοθετικό οπλοστάσιο, η συνεκτικότητα και η αποτελεσματικότητα του ευρωπαϊκού και εθνικού νομοθετικού πλαισίου για την προστασία των πολιτών, για την ενίσχυση της ασφάλειας δικαίου.

Εφόσον, λοιπόν, όλοι θέλουμε να κάνουμε μία προσπάθεια και να προστατεύσουμε αποτελεσματικότερα τα ατομικά δικαιώματα και το δικαίωμα για την προστασία των προσωπικών δεδομένων, νομίζω ότι οφείλουμε να υπερψηφίσουμε το συζητούμενο σχέδιο νόμου.

Σας ευχαριστώ θερμά για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Κύρωση του από 10 Οκτωβρίου 2018 Τροποποιητικού Πρωτοκόλλου της Σύμβασης του Συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα».

Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, τέσσερα άρθρα, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Ιωάννης Πλακιωτάκης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Κύρωση του από 10 Οκτωβρίου 2018 Τροποποιητικού Πρωτοκόλλου της Σύμβασης του Συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο τρίτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο τέταρτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς το σχέδιο νόμου του Υπουργείου Δικαιοσύνης: «Κύρωση του από 10 Οκτωβρίου 2018 Τροποποιητικού Πρωτοκόλλου της Σύμβασης του Συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 143α)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα παρέσχε τη ζητηθείσαεξουσιοδότηση.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της από 16.12.2024 Σύμβασης συμπλήρωσης/επέκτασης του αντικειμένου της από 3.6.2019 Επιμέρους Σύμβασης Δωρεάς για το έργο V της από 6.9.2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Bουλή με τη διαδικασία του άρθρου 108 του Κανονισμού της Βουλής. Δηλαδή, μπορούν να λάβουν τον λόγο όσοι έχουν αντίρρηση επί της κυρώσεως της σύμβασης αυτής για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Μετά θα ακολουθήσει η ψηφοφορία επί της σύμβασης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει η κ. Κωνσταντίνα Καραμπατσώλη για πέντε λεπτά.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Καλησπέρα σας.

Κύριε Πρόεδρε, κύριοι Υπουργοί, κυρίες και κύριοι συνάδελφοι, είναι ταυτόχρονα μεγάλη τιμή αλλά και χαρά να βρίσκομαι ενώπιον της Εθνικής Αντιπροσωπείας ως εισηγήτρια για ένα νομοσχέδιο που αποτυπώνει με τη μεγαλύτερη δυνατή ακρίβεια τόσο το βάρος που δίνει η Κυβέρνηση της Νέας Δημοκρατίας στον τομέα της υγείας όσο και την πολύτιμη βοήθεια που προσφέρει στον ατέρμονο και δύσκολο αυτόν αγώνα το κοινωφελές Ίδρυμα «Σταύρος Νιάρχος», το οποίο ίδρυμα με δωρεές όπως η σημερινή αποδεικνύει ότι συνιστά ευεργέτη της ελληνικής κοινωνίας.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Με το νομοσχέδιο του Υπουργείου Υγείας συζητείται σήμερα και κυρώνεται η «από 16-12-2024 σύμβαση συμπλήρωσης/επέκτασης της από 3-6-2019 επιμέρους σύμβασης δωρεάς για το έργο V της από 6-9-2018 σύμβασης δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας», που κυρώθηκε με τον ν.4564/2018, καθώς κρίθηκε απαραίτητη η τροποποίησή της, προκειμένου να πραγματοποιηθεί η προμήθεια ενός νέου αεροσκάφους τύπου King Air 360C μετά του συνοδού ειδικού ιατρικού εξοπλισμού.

Έρχομαι, λοιπόν, εδώ απ’ αυτό το Βήμα να παρουσιάσω ένα νομοσχέδιο διά του οποίου αναμένεται το ελληνικό δημόσιο να αποκτήσει ένα ακόμα πολύτιμο μέσο διακομιδής ασθενών, ένα μέσο, κυρίες και κύριοι συνάδελφοι, το οποίο θα αναβαθμίσει σημαντικά τις υπηρεσίες υγείας, ακόμα και να σώσει τις ζωές των συμπολιτών μας.

Ωστόσο, για να κατανοήσουμε τη σημερινή ρύθμιση είναι αναγκαία η παράθεση του νομικού πλαισίου που τη διέπει. Ειδικότερα, η από 6-9-2018 σύμβαση δωρεάς μεταξύ του Ιδρύματος «Σταύρος Νιάρχος» και του ελληνικού δημοσίου, όπως αυτή κυρώθηκε για πρώτη φορά με τον ν.4564/2018, με τις τροποποιήσεις της ρυθμίζει το συμβατικό πλαίσιο, τους γενικούς όρους και τις προϋποθέσεις για την υλοποίηση εκ μέρους του ιδρύματος δωρεών για την ενίσχυση και αναβάθμιση των υποδομών στον τομέα της υγείας στην Ελλάδα, η οποία ονομάζεται «Πρωτοβουλία για την Υγεία».

Στο πλαίσιο, λοιπόν, της σύμβασης αυτής συνήφθησαν επιμέρους διμερείς συμβάσεις μεταξύ του Ιδρύματος «Σταύρος Νιάρχος» και του ελληνικού δημοσίου, οι οποίες κυρώθηκαν νομοθετικά.

Στην αρχική σύμβαση μεταξύ των πολλών διαφορετικών αξόνων που προβλέφθηκαν ώστε να γίνουν δωρεές συμπεριλαμβανόταν και το έργο V, αντικείμενο του οποίου ήταν αρχικά η προμήθεια νέων και η συντήρηση υφιστάμενων εναέριων μέσων για την ενίσχυση των αεροδιακομιδών του ΕΚΑΒ.

Η από 3-6-2019 σύμβαση για την εκπλήρωση του έργου V κυρώθηκε νομοθετικά με το άρθρο 1 του ν.4618/2019. Εν συνεχεία, ωστόσο, με το άρθρο 26 του ν.4638/2019 κυρώθηκε η από 5-11-2019 σύμβαση, με την οποία τροποποιήθηκε η από 6-9-2018 σύμβαση δωρεάς ως προς το αντικείμενο του έργου 5 και συγκεκριμένα το άρθρο τέταρτο της τροποποιητικής σύμβασης με το οποίο προβλέφθηκε η προμήθεια νέου εξοπλισμού αποκλειστικά και απαλείφθηκε η πρόβλεψη για συντήρηση του υφιστάμενου εξοπλισμού, καθώς κρίθηκε αποδοτικότερη για την ενίσχυση της δυναμικότητας και αποτελεσματικότητας των αεροδιακομιδών του ΕΚΑΒ. Ακολούθως με το άρθρο πρώτο του ν.4693/2020 κυρώθηκε η από 21-5-2020 τροποποίηση της από 3-6-2019 επιμέρους σύμβασης δωρεάς για το έργο V της από 6-9-2018 σύμβασης και με αντικείμενο δωρεάς την προμήθεια δύο νέων αεροσκαφών και δύο νέων ελικοπτέρων προς ενίσχυση της δυναμικότητας και αποτελεσματικότητας των αεροδιακομιδών του ΕΚΑΒ.

Τέλος, με το δεύτερο άρθρο του ν.4702/2020 προστέθηκε στο παράρτημα 2α της ως άνω από 21-5-2020 τροποποίησης της σύμβασης, το οποίο προέβλεπε τη σύμβαση υποστήριξης των εναέριων μέσων από το κοινωφελές Ίδρυμα «Σταύρος Νιάρχος» προς το Υπουργείο Υγείας ως δωρεοδόχο και τρίτο συμβαλλόμενο το ΕΚΑΒ.

Το σχέδιο νόμου και η υπό κύρωση σύμβαση που ερχόμαστε να συζητήσουμε και να ψηφίσουμε σήμερα αποτελεί άλλη μια δωρεά του Ιδρύματος «Σταύρος Νιάρχος» για την εκπλήρωση του έργου V. Όπως γνωρίζουμε όλοι μας, το ΕΚΑΒ μαστίζεται από τις διαρκώς αυξανόμενες ανάγκες για την κάλυψη των οποίων απαιτείται επαρκής εξοπλισμός.

Η ηγεσία του Υπουργείου Υγείας δίνει καθημερινό αγώνα για τη βελτίωση του Εθνικού Συστήματος Υγείας και αυτή η σύμβαση θα δώσει πολύ μεγάλη βοήθεια στο έργο της. Το αεροσκάφος αυτό προορίζεται για τη διακομιδή βαριά ασθενών προς τα νοσοκομεία, καθώς και για τη μεταφορά ιατρικού προσωπικού για την παροχή πρώτων βοηθειών σε βαριά ασθενείς.

Η ενίσχυση της δημόσιας υγείας αποτελεί κεντρικό σημείο της κυβερνητικής πολιτικής, κεντρική προγραμματική δήλωση της Νέας Δημοκρατίας. Ο στόχος είναι ένας και μόνο, να απολαμβάνει ο Έλληνας πολίτης τις καλύτερες δυνατές ιατρικές υπηρεσίες. Είναι πολύ σημαντικό, ωστόσο, να υπάρχει βοήθεια των ιδιωτών, των ευεργετών για την εκπλήρωση αυτού του στόχου.

Εν προκειμένω, πρέπει να σημειωθεί ότι η προμήθεια του ολοκαίνουργιου αεροσκάφους τύπου King Air 360C μετά του συνοδού ειδικού ιατρικού εξοπλισμού θα γίνει δίχως καμμία οικονομική επιβάρυνση του ελληνικού κράτους. Οι πόροι που θα διασωθούν θα μπορέσουν συνεπώς να διατεθούν για την κάλυψη έτερων αναγκών του ΕΣΥ.

Αυτά ήθελα να πω επί της αρχής. Ας προσχωρήσουμε, λοιπόν, στην ανάλυση των επιμέρους ρυθμίσεων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως, γιατί πέντε λεπτά προβλέπονται και μάλιστα, για τους έχοντες αντίρρηση. Κατά παραχώρηση μερικές φορές δίνεται ο λόγος, όπως έγινε. Κλείστε, όμως, τουλάχιστον, για να τηρήσουμε λίγο τον Κανονισμό.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Βεβαίως, κύριε Πρόεδρε, θα συντομεύσω.

Το νομοσχέδιο αυτό αποτελείται από δύο μόνο άρθρα.

Με το άρθρο πρώτο του σχεδίου κυρώνεται η προηγουμένως αναφερθείσα από 16-12-2024 συμπλήρωση, επέκταση του αντικειμένου της από 3-6-2019 επιμέρους σύμβασης δωρεάς. Η δε σύμβαση αποτελείται από τέσσερα άρθρα και ένα παράρτημα, το οποίο αποτελεί σχέδιο της σύμβασης προμήθειας του αεροσκάφους, το οποίο και αποτελεί ενιαίο και αναπόσπαστο σύνολο με τη σύμβαση.

Στο πρώτο άρθρο της σύμβασης αναφέρεται το αντικείμενο και ο σκοπός της. Αντικείμενο της δωρεάς είναι η προμήθεια ενός νέου αεροσκάφους τύπου King Air 360C, οι τεχνικές προδιαγραφές του οποίου έχουν εγκριθεί από την Πολεμική Αεροπορία και το ΕΚΑΒ, μετά του συνοδού ειδικού ιατρικού εξοπλισμού. Σκοπός της σύμβασης είναι η ενίσχυση της δυναμικότητας και αποτελεσματικότητας των αεροδιακομιδών του ΕΚΑΒ.

Το δεύτερο άρθρο αφορά στον προϋπολογισμό της δωρεάς του αεροσκάφους και του εξοπλισμού του. Σύμφωνα, λοιπόν, με τα οριζόμενα στο άρθρο αυτό, το κόστος προμήθειας του νέου αεροσκάφους συμπεριλαμβανομένου του εξοπλισμού του ανέρχεται στο ποσό των 10.760.470 ευρώ. Η δε δαπάνη ολοκλήρωσης θα ανέλθει στο ποσό των 36.873.550 ευρώ με απαλλαγή, φυσικά, του ποσού αυτού από τον ΦΠΑ.

Όλα τα παραπάνω ποσά θα καλυφθούν αποκλειστικά από το κοινωφελές Ίδρυμα «Σταύρος Νιάρχος».

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Αθανάσιος Μπούρας):** Κλείστε, όμως, κυρία Καραμπατσώλη. Πηγαίνετε στην τελευταία παράγραφο.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Τελειώνω, κύριε Πρόεδρε.

Κυρίες και κύριοι συνάδελφοι, αναφορικά με την τεχνική πλευρά του σημερινού νομοσχεδίου, θέλω να εστιάσω και σε κάτι ακόμα. Είναι πραγματικά πολύ σημαντική κάθε ενέργεια αναβάθμισης των υπηρεσιών υγείας της χώρας μας. Κάθε βήμα, κάθε λιθαράκι μπορεί να κάνει τη διαφορά.

Η Κυβέρνηση της Νέας Δημοκρατίας και του Κυριάκου Μητσοτάκη το γνωρίζει αυτό καλά. Στόχος της δεν είναι οι εφήμερες καλύψεις, αλλά η σωστή δόμηση του ΕΣΥ, ώστε να μείνει το έργο αυτό και για το μέλλον. Πλάι στο πλάνο ενίσχυσης των δημόσιων δομών υπάρχουν και εξαιρετικές ενέργειες, όπως οι δωρεές από το Ίδρυμα «Σταύρος Νιάρχος», στο πλαίσιο των οποίων εντάσσεται η σημερινή σύμβαση. Είμαι βέβαιη ότι καμμία κοινοβουλευτική παράταξη δεν θα τεθεί ενάντια στη ρύθμιση αυτή, η οποία εντάσσεται σε ένα ελπιδοφόρο πρόγραμμα και η οποία έχει προοπτική να μείνει η δωρεά στη δημόσια υγεία και περιουσία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε πολύ.

Να υπενθυμίσω ότι η διαδικασία είναι με το άρθρο 108 του Κανονισμού και ο κύριος Προεδρεύων στην αρχή είχε τονίσει ότι τον λόγο λαμβάνουν οι έχοντες αντίρρηση για πέντε λεπτά και μάλιστα, πάντα κατά την αντίστροφη προς την κοινοβουλευτική δύναμη σειρά.

Όμως, είχε γραφεί λίγο λάθος εδώ στο κείμενο, γι’ αυτό θα επανέλθουμε στη διαδικασία δίδοντας τον λόγο στον ειδικό αγορητή των Σπαρτιατών τον κ. Πέτρο Δημητριάδη για πέντε λεπτά.

Ορίστε, κύριε Δημητριάδη, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρία Υφυπουργέ, κυρίες και κύριοι συνάδελφοι, σήμερα συζητούμε την κύρωση μιας σύμβασης, η οποία επεκτείνει το αντικείμενο της από 3-6-2019 σύμβασης δωρεάς για το έργο Β΄ της σύμβασης δωρεάς μεταξύ του κοινωφελούς Ιδρύματος «Σταύρος Νιάρχος» και του ελληνικού δημοσίου. Βάσει της σύμβασης, η οποία σήμερα επεκτείνεται, χορηγήθηκαν πτητικά μέσα στο ελληνικό δημόσιο από το Ίδρυμα «Σταύρος Νιάρχος», το οποίο να πω ότι είναι άξιο συγχαρητηρίων γι’ αυτές τις δωρεές και ελπίζουμε και στο μέλλον και άλλα ιδρύματα να συνεχίσουν…

**ΠΡΟΕΔΡΕΥΩΝ (Αθανάσιος Μπούρας):** Να ζητήσω συγνώμη, κύριε Δημητριάδη, να εκφωνήσω ένα σχολείο διότι το παρέλειψα.

**ΠΕΤΡΟΣ ΔΗΜΗΤΡΙΑΔΗΣ:** Βεβαίως.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τρεις μαθήτριες και μαθητές και τρεις συνοδοί εκπαιδευτικοί από το 1ο Δημοτικό Σχολείο Πύλου Μεσσηνίας.

Η Βουλή σάς καλωσορίζει. Σας ευχόμαστε καλή πρόοδο και καλή χρονιά.

(Χειροκροτήματα από όλες τις πτέρυγες της Βουλής)

Ορίστε, κύριε Δημητριάδη, συνεχίστε. Μηδενίζω και ξαναβάζω τον χρόνο.

**ΠΕΤΡΟΣ ΔΗΜΗΤΡΙΑΔΗΣ:** Να ευχηθώ κι εγώ, επί τη ευκαιρία, στους μαθητές και τις μαθήτριες, καλή χρονιά και καλή πρόοδο.

Να συνεχίσω λέγοντας ότι πράγματι είναι άξιο συγχαρητηρίων το Ίδρυμα «Σταύρος Νιάρχος» γι’ αυτή τη δωρεά κι αυτές τις δωρεές που έχει κάνει στο ελληνικό δημόσιο. Χαιρόμαστε πάρα πολύ που υπάρχουν οι ιδιώτες οι οποίοι ενισχύουν το σύστημα υγείας. Δεν ξεχνούμε ότι σε πολλές δύσκολες περιόδους του ελληνικού κράτους πάρα πολλοί ευεργέτες ιδιώτες βοήθησαν το ελληνικό κράτος να ορθοποδήσει κι αυτό θέλουμε να συνεχίσει.

Βεβαίως, όπως είπα και εχθές στην επιτροπή, θα πρέπει και το ίδιο το Υπουργείο Υγείας να μη βασίζεται μόνο στους ιδιώτες, αλλά και το ίδιο να λαμβάνει κάποιες πολιτικές και πρωτοβουλίες για να υπάρχει ο απαραίτητος αριθμός και πτητικών μέσων και ιατρικού προσωπικού και φυσικά και υποδομών στην υγεία. Είναι ευπρόσδεκτες οι δωρεές, όμως θα πρέπει και το ίδιο το κράτος να μεριμνήσει ώστε να μην υπάρχουν ελλείψεις.

Τελειώνοντας θα ήθελα να πω ότι εχθές πήρα τον λόγο περισσότερο γιατί είχα κάποιες επιφυλάξεις, όχι τόσο ως έχων αντίρρηση. Είχα πει εχθές –και το εξήγησα στην επιτροπή- ότι είμαι μεταξύ του «παρών» και του «υπέρ».

Πρώτον, είχα ρωτήσει τον κ. Θεμιστοκλέους επειδή υπήρχε μια ασάφεια καθώς μιλάει μέσα το άρθρο 4 για την υποχρέωση του Υπουργείου Υγείας να εξασφαλίσει τη συντήρηση του νέου αεροσκάφους μέσω της σύμβασης υποστήριξης. Ο κ. Θεμιστοκλέους με παρέπεμψε σε μια παρόμοια σύμβαση όπου το κόστος της συντήρησης είναι 5 εκατομμύρια. Το δέχθηκα και αποσαφηνίστηκε αυτή η παρατήρηση που είχα.

Δεύτερον, είχα εκφράσει κάποια επιφύλαξη για το κόστος προμήθειας του νέου αεροσκάφους, το οποίο ανέρχεται στα 11 εκατομμύρια ευρώ.

Παρ’ όλα αυτά θα ήθελα να πω το εξής: Παρά τις επιφυλάξεις, εγώ πλέον θα υπερψηφίσω τη σύμβαση για τη δωρεά διότι θεωρώ ότι, πέραν των αντιρρήσεων που υπάρχουν, θα πρέπει να ενισχύουμε τέτοιες πρωτοβουλίες και δεν θα πρέπει αυτό το πεδίο να γίνεται πεδίο αντιπαράθεσης και αντιπολίτευσης. Ας αντιπολιτευτούμε σε άλλα ζητήματα. Παρά τις επιφυλάξεις, λοιπόν, υπερψηφίζω τη δωρεά και ελπίζω και στο μέλλον να ακολουθήσουν και άλλες.

Και φυσικά, να πω ότι ελπίζω αυτό το αεροσκάφος να βοηθήσει τους συνανθρώπους μας στις αεροδιακομιδές, να βοηθήσει τους βαριά ασθενείς ειδικά στη νησιωτική Ελλάδα και στις παραμεθόριες περιοχές, όπου, δυστυχώς, έχουμε ακόμη και σήμερα ελλείψεις σε γιατρούς, ελλείψεις σε υποδομές στην πρωτοβάθμια φροντίδα υγείας και θεωρώ πως θα πρέπει και αυτά να διορθωθούν. Εύχομαι, λοιπόν, αυτή η δωρεά να πιάσει τόπο όπως και οι προηγούμενες και να βοηθήσει τους σοβαρά πάσχοντες συνανθρώπους μας.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Δημητριάδη και για την οικονομία του χρόνου.

Τον λόγο τώρα έχει η ειδική αγορήτρια της Πλεύσης Ελευθερίας κ. Γεωργία Κεφαλά για πέντε λεπτά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ πολύ, κύριε Πρόεδρε.

Όπως είπαμε και στην επιτροπή, η οποία ήταν μόλις εχθές, στη μία και μοναδική συνεδρίαση διαβούλευσης που έγινε για ένα τόσο σημαντικό θέμα όπως αυτό της μεγάλης δωρεάς του Ιδρύματος «Σταύρος Νιάρχος», το οποίο βέβαια και ευχαριστούμε θερμά, η Πλεύση Ελευθερίας δεν συμφωνεί καθόλου με τη διαδικασία της μονής συνεδρίασης σε μια τόσο σημαντική δωρεά, χωρίς να έχει υπάρξει η ακρόαση φορέων άμεσα εμπλεκόμενων με το θέμα, όχι μόνο σε επίπεδο διοίκησης –όπως μας ενημέρωσε και ο κ. Θεμιστοκλέους- του ΕΚΑΒ, της Πολεμικής Αεροπορίας και των αρμόδιων Υπουργείων, αλλά και σε επίπεδο εργαζομένων, συλλόγων, υπηρεσιών, που γνωρίζουν καλύτερα από όλους τις ανάγκες και τα κενά στις λειτουργίες υποδομών εξοπλισμού, αλλά και ανθρώπινου δυναμικού που είναι απαραίτητα για τη διάκριση των πραγματικών αναγκών, αλλά και απαραίτητα για τη σωστή λειτουργία τους.

Η σύμβαση δεν είναι διεθνής, έτσι ώστε να περιορίζεται σε μία συνεδρίαση, αλλά είναι ιδιωτική. Όπως είπαμε και πριν, οι συμβαλλόμενοι είναι το κράτος, το ΕΚΑΒ και το Ίδρυμα «Σταύρος Νιάρχος». Έτσι θα μπορούσαμε με μια προσεκτικότερη ματιά, εκτός από το Υπουργείο Οικονομικών που υπογράφει αυτή τη σύμβαση, το Υπουργείο Άμυνας, το Υπουργείο Υγείας και το Υπουργείο Υποδομών που συνυπογράφουν, να ενταχθεί και το Υπουργείο Κλιματικής Κρίσης και Πολιτικής Προστασίας –γιατί όχι;- ακόμα και το Υπουργείο Προστασίας του Πολίτη, να μπορέσουμε επιτέλους να βάλουμε κάτω όλες τις ανάγκες για τα πτητικά μέσα και όχι άλλα να παίρνει η Πυροσβεστική, άλλα η Αστυνομία, άλλα η Πολεμική Αεροπορία, άλλα το ΕΚΑΒ και άλλα η Πολιτική Προστασία.

Τα αποτελέσματα αυτού είναι η γνωστή σε όλους μας παθογένεια και πολυτυπία των ελικοπτέρων συνολικά, αλλά και η τεράστια αδυναμία συντήρησης. Γιατί πτητικά μέσα έχουμε, το θέμα είναι ότι δεν λειτουργούν. Και τώρα παίρνουμε άλλο ένα, χωρίς να λύσουμε τις προϋπάρχουσες παθογένειες.

Διακόσια εκατομμύρια το συνολικό ποσό της δωρεάς για την υγεία από το ίδρυμα και δεν υπάρχει κανένα πραγματικό ολιστικό σχέδιο για την αξιοποίησή τους. Πρόκειται για έναν μόνιμο αυτοσχεδιασμό, που καλύπτει άμεσα ανάγκες, χωρίς κανέναν ολιστικό σχεδιασμό.

Η επισκευή των ήδη υπαρχόντων αεροσκαφών απορρίπτεται και προχωράμε στην αγορά ενός νέου, του King Air 360C, μαζί με τον ιατρικό εξοπλισμό του, άλλο ένα σκάφος με πολιτικό νηολόγιο που θα λειτουργεί σε ασαφές πλαίσιο, αφού τη συντήρηση την αναλαμβάνει το Υπουργείο Υγείας και η Πολεμική Αεροπορία βέβαια και το ίδιο έχει συμβεί επανειλημμένα και σε ελικόπτερα Super Puma με πολιτικό νηολόγιο, όπου καλούνται ιδιωτικές εταιρείες να ενισχύσουν τις κρατικές υπηρεσίες.

Και το γνωρίζουμε όλοι καλά πως οι κανόνες διαφάνειας και καλής πρακτικής στις διαδικασίες επισκευής και συντήρησης είναι ανύπαρκτοι. Και εχθές δεν ρώτησα τον κ. Θεμιστοκλέους πόσο στοιχίζει η συντήρηση –που μας απάντησε ότι στοιχίζει 5 εκατομμύρια ευρώ-, αλλά εάν υπάρχουν σαφείς διαδικασίες για πτητικά μέσα με πολιτικό νηολόγιο και εάν υπάρχει διαφάνεια, ακριβής αναφορά και λογοδοσία στις διαδικασίες αυτές. Ξέρετε πολύ καλά πως δεν υπάρχει.

Εφόσον υπάρχει, λοιπόν, αυτή η σημαντική προσφορά που υπάγεται με τον ένα ή άλλο τρόπο, είτε μας αρέσει είτε όχι, στη στρατηγική φιλανθρωπία, στην οποία ελπίζουμε και στηριζόμαστε πολλές χώρες –συμπεριλαμβανομένης και της Ελλάδας-, ας την αξιοποιήσουμε σωστά, ώστε οι πολίτες να δουν επιτέλους διαφάνεια και αποτελεσματικότητα.

Πάνω από 200 εκατομμύρια είναι η συνολική προσφορά και βέβαια, δεν αφορά ούτε τον Εθνικό Μηχανισμό Εναέριας Διάσωσης και Πρωτογενούς Διακομιδής «Θεοφάνης Ερμής Θεοχαρόπουλος», τον πτητικό μηχανισμό δηλαδή, που έχει σχεδιαστεί για την αποτελεσματική αεροδιακομιδή, ούτε το ΕΚΑΒ που είναι εγκαταλελειμμένο σε πειραματικές μεθόδους λειτουργίας, πότε με πυροσβέστες οδηγούς, πότε με σπουδαστές, πότε με στρατιωτικούς, πότε με δημοτικούς υπάλληλους, πράγματα τα οποία επαναλαμβάνουμε. Και φυσικά, δεν μιλάμε για το ανθρώπινο δυναμικό, αλλά για τις υποδομές. Θα μπορούσαν, όμως, να βρεθούν λύσεις ακόμα και στα ασθενοφόρα.

Και θα φέρετε, λοιπόν, το καινούργιο νομοσχέδιο για τα Κέντρα Τραύματος, για γρήγορη και σωστή αντιμετώπιση, αλλά το πώς θα φτάνει ο ασθενής στο νοσοκομείο δεν μπορούμε να το βρούμε ακόμη, ασθενοφόρα, γαϊδούρια, συνεργαζόμενα πλοιάρια, χρήματα που κατασπαταλούνται σε τεράστια ποσά, αν υπάρχουν εύκαιρα όλα αυτά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Στη συνέχεια, αεροπλάνο ή ελικόπτερο, αν υπάρχει εύκαιρο, όπως είπαμε, ξανά ασθενοφόρο και αν δεν υπάρχει κίνηση, μπορεί και να τον προλάβουμε τον ασθενή. Αυτή είναι η συνθήκη.

Μας είπατε ότι έρχονται τρία ελικόπτερα στη νησιωτική μας περιοχή και τρία στην ηπειρωτική, περιμένουμε με αγωνία να τα δούμε.

Ζητάμε τη δημιουργία Ανεξάρτητης Αρχής Επιτροπής Ελέγχου για την αξιολόγηση της υλοποίησης και των αποτελεσμάτων της δωρεάς με δημοσίευση ετήσιων εκθέσεων, καθώς επίσης και τη συνεννόηση των Σωμάτων Ασφαλείας, των Ενόπλων Δυνάμεων, του ΕΚΑΒ, της Πυροσβεστικής και των εθελοντών μέσω ενός ενιαίου συντονιστικού μηχανισμού, ώστε να λειτουργούν αυτόνομα μεν, αλλά όχι αποσπασματικά.

Ευχαριστούμε πάρα πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Κεφαλά για την ακρίβεια στον χρόνο.

Και καλώ τώρα τον ειδικό αγορητή της Κοινοβουλευτικής Ομάδας της Νίκης, τον κ. Νικόλαο Παπαδόπουλο.

Ορίστε, κύριε Παπαδόπουλε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ, κύριε Πρόεδρε.

Καλή χρονιά σε όλους τους συναδέλφους!

Οπωσδήποτε και εμείς στη Νίκη χαιρόμαστε για αυτή τη δωρεά και το «παρών» που θα πούμε είναι ακριβώς για να ενθαρρύνουμε και άλλους να κάνουν τέτοιες δωρεές, γιατί πράγματι αυτούς τους μήνες που είμαι εδώ στο ελληνικό Κοινοβούλιο είδα ότι αυτό το ίδρυμα έχει δώσει πάρα πολλά χρήματα για τον ελληνικό λαό. Εχθές άκουσα ότι ένα δισεκατομμύριο πλησιάζουν οι δωρεές τους. Και ερωτώ: Άλλοι πλούσιοι δεν υπάρχουν στον τόπο μας; Άλλοι πλούσιοι δεν υπάρχουν να σκέφτονται αντίστοιχα για τον εμπερίστατο και απεγνωσμένο ελληνικό λαό των μνημονίων, τον καθημαγμένο λαό;

Να μην ξεχνούμε, αγαπητοί μου και οι πλούσιοι και οι φτωχοί, ότι όλοι οι άνθρωποι θέλουμε να μας αγαπούν. Θέλουμε όλοι να είμαστε χαρούμενοι, όλοι θέλουμε –και οι πολιτικοί- να μη λέμε ψέματα, όλοι το θέλουμε αυτό και οι πολίτες και οι πολιτικοί. Η διαφορά μας ξέρετε ποια είναι; Όταν πονάει ο πλούσιος, σκουπίζει το δάκρυ του με μεταξωτό μαντηλάκι, ο άλλος με ένα φτωχό μαντήλι, χαρτομάντιλο, ή όταν έρθει η εξόδιος ακολουθία -που είχαμε πρόσφατα- τον φτωχό τον βάζουν σε ένα κυτίο του ενός –να μην πω φέρετρο από νοβοπάν- ενώ τον άλλον τον βάζουν σε αφρικανικό μαόνι. Αυτή είναι η διαφορά.

Ας γίνουμε, όμως, αγαπητοί μου και πολίτες και πολιτικοί, να ενδιαφερθούμε για τον τόπο μας, για τους πολίτες μας. Και επειδή είναι η πρώτη ομιλία και είναι γιορτινή η περίοδος, θα πω ότι ο Λέων Τολστόι έλεγε «όποιος πονάει καταλαβαίνουμε ότι ζει, αλλά όποιος πονάει για τον διπλανό του καταλαβαίνουμε ότι είναι άνθρωπος».

Και έτσι, ειδικά το Υπουργείο Υγείας -ειδικά οι πολιτικοί- πρέπει να μετανοήσει ενώπιον του ελληνικού λαού -το είπα εχθές στην επιτροπή- και να επιστρέψει στην εργασία τους τους επτακόσιους ανθρώπους, τους δεδιωγμένους επικουρικούς που λόγω του «εμβολίου της ευθανασίας» που αρνήθηκαν δεν τους προσλαμβάνει πίσω και είναι άνθρωποι εμπερίστατοι.

Ενώ έχουν απίστευτη εμπειρία και μπορούν να βοηθήσουν απίστευτα το σύστημα, εσείς δεσμευτήκατε, κύριε Υπουργέ, το καλοκαίρι ότι θα τους πάρετε ενώπιον του ελληνικού λαού και δεν το πράξατε. Τι πράγματα είναι αυτά; Τι ψευτιές είναι αυτές που κάθεστε και λέτε στον κόσμο; Δεν έχω προσωπικά μαζί σας, αλλά εμμένετε σε τέτοια αφηγήματα ψεύτικα που ακόμα και από την Αμερική ο Ζούκεμπεργκ το είπε, ότι εσείς εμμένετε στην πτώση σας δηλαδή. Δεν έχω, όπως σας είπα, προσωπικά μαζί σας. Ό,τι κάνω και ό,τι λέω το κάνω όσον καιρό θα είμαι εδώ στη Βουλή, γιατί αγαπώ αυτόν τον ελληνικό λαό, αυτόν τον λαό από τον οποίο προέρχομαι.

Δεν το κάνατε μόνο εσείς, το έκαναν και συνάδελφοί μου γιατροί. Υπήρχαν συνάδελφοί μου που δεν δέχονταν ανθρώπους να τους εξετάσουν γιατί δεν είχαν κάνει εμβόλιο, ή δεν τους έβαζαν μέσα στις κλινικές. Το έκαναν και πανεπιστημιακοί, το έκαναν και ένστολοι και εκπαιδευτικοί, το έκαναν ακόμα οι ιερείς και οι αρχιερείς. Ακούσαμε αρχιερέα να λέει «από εδώ το εμβόλιο και από εδώ ο τάφος». Τι λες, παπά μου, πράγματα που δεν τα ξέρεις; Ή άλλος παρομοίασε το εμβόλιο με τον Χριστό, είπε ότι όποιος δεν κάνει εμβόλιο δεν είναι χριστιανός, αρχιερέας και αυτός. Και άλλος έφτασε στο έσχατο σημείο να απολύσει υπαλλήλους του, φτωχούς ανθρώπους, για το εμβόλιο το οποίο αποδεικνύεται μια φόλα για τον λαό.

Θα μου πείτε, κρίνεις εσύ όλους τους άλλους; Μη γένοιτο, αλλά τον ιερό πατέρα, κύριε Υπουργέ, τον Ιωάννη τον Χρυσόστομο -που κάθε Κυριακή τη θεία του λειτουργία επιτελούμε, αυτός αγιάζει κάθε Κυριακή, είναι ένας μέγιστος πατήρ- τον βγάλατε από τα σχολεία με την κατάργηση της γιορτής των Τριών Ιεραρχών, αλλά και όχι μόνο αυτό, έδιωξε και έναν καθηγητή ο κ. Πιερρακάκης, επειδή επικαλέστηκε τους λόγους του περί ομοφυλοφιλίας. Εκδιώκονται άγιοι της Εκκλησίας μας στις ημέρες της Νέας Δημοκρατίας. Και ό,τι γίνεται δημόσια κρίνεται και δημόσια.

Εχθές αναφέρθηκα εκτενώς και είπα ότι επικροτούμε τη δωρεά. Ποιος δεν θέλει εναέρια μέσα με ένα τέτοιο ανάγλυφο που έχει η χώρα μας; Όμως, ακούστηκαν για τα κόστη συντήρησης, για τα κόστη των μεταφορών απίστευτα πράγματα και δυστυχώς, εμείς στη Νίκη θα ψηφίσουμε «παρών» για να επικροτήσουμε την αγορά, γιατί εσάς δεν σας εμπιστευόμαστε όχι για τον χειρισμό αεροπλάνων, αλλά ούτε και για συμβατικών ποδηλάτων.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Παπαδόπουλο για την ακρίβεια στον χρόνο.

Τον λόγο έχει η ειδική αγορήτρια της Νέας Αριστεράς, η κ. Θεοπίστη Πέρκα.

Ορίστε, κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Αγαπητοί συνάδελφοι, συναδέλφισσες, είναι κοινή διαπίστωση ότι οι αυξανόμενες υγειονομικές ανάγκες, σε συνδυασμό με τις υποστελεχωμένες υπηρεσίες, κυρίως, στις απομακρυσμένες περιοχές, καθιστούν επιτακτική την ανάγκη άμεσης και γρήγορης διακομιδής βαριά ασθενών, αλλά και παροχής επείγουσας προνοσοκομειακής και ιατρικής φροντίδας. Ως εκ τούτου, η ενίσχυση του ΕΚΑΒ με πτητικά μέσα είναι περισσότερο από αναγκαία για την παροχή ταχύτερων και αποτελεσματικότερων υπηρεσιών υγείας.

Κατά συνέπεια, χαιρετίζουμε τη δωρεά του Ιδρύματος «Σταύρος Νιάρχος» για την προμήθεια αεροσκάφους, με σκοπό την ενίσχυση και την αναβάθμιση του Εθνικού Συστήματος Υγείας.

Και αφού όλοι σε αυτή την Αίθουσα αντιλαμβανόμαστε τη σπουδαιότητα της επείγουσας προνοσοκομειακής παρέμβασης και από τη στιγμή που το Υπουργείο Υγείας εξαίρει την ιδιωτική πρωτοβουλία για την ενίσχυση του ΕΚΑΒ, πιστεύω ότι στο ίδιο μήκος κύματος θα έπρεπε να αποτελεί κοινή διαπίστωση ότι το ΕΚΑΒ χρειάζεται ενίσχυση και σε ανθρώπινο δυναμικό γιατί δυστυχώς, όπως συμβαίνει και με όλες τις δημόσιες υπηρεσίες υγείας, έχει αφεθεί υποστελεχωμένο και απαξιωμένο.

Να θυμίσουμε ότι προεκλογικά το 2023 ο Πρωθυπουργός μίλησε για δέκα χιλιάδες προσλήψεις στην υγεία, από τις οποίες οι χίλιες ήταν για το ΕΚΑΒ, στη ΔΕΘ μειώθηκαν σε οκτακόσιες, αναγνωρίζοντας, προφανώς, τα σοβαρά προβλήματα στη στελέχωσή του, καθώς όλοι θυμόμαστε τα περιστατικά στην Κω, στη Χαλκιδική, στην Παλλήνη που είχαν συγκλονίσει τότε το πανελλήνιο.

Ως μεταβατική λύση των τραγικών ελλείψεων η Κυβέρνηση προχώρησε σε πράξη νομοθετικού περιεχομένου, σύμφωνα με την οποία στα πληρώματα του ΕΚΑΒ θα αξιοποιείται προσωπικό από την Πυροσβεστική, την τοπική αυτοδιοίκηση, τις Ένοπλες Δυνάμεις, καθώς και το υγειονομικό προσωπικό από τα κέντρα υγείας.

Στις αντιρρήσεις που δικαιολογημένα είχαν εκφραστεί ο Υπουργός Υγείας τότε, ο κ. Χρυσοχοΐδης, επιβεβαίωνε ότι η ρύθμιση θα ήταν μικρής διάρκειας και η Κυβέρνηση θα προχωρούσε σε άμεσες προσλήψεις.

Βεβαίως, οι διαβεβαιώσεις αυτές έπεσαν στο κενό, αφού η πράξη νομοθετικού περιεχομένου παίρνει συνεχώς παρατάσεις. Αρχικά θα έληγε 31-12-2023, πήρε μία παράταση εννέα μηνών μέχρι 30-9-2024 και πρόσφατα πήρε και δεύτερη παράταση μέχρι 31-3-2025. Άραγε, θα υπάρξει και τρίτη;

Ενάμιση χρόνο, λοιπόν, μετά τις δεσμεύσεις του Πρωθυπουργού δεν έχει προσληφθεί ούτε ένας μόνιμος διασώστης ΕΚΑΒ, ενώ τα κενά αυξάνονται ήδη με τις συνταξιοδοτήσεις του 2023 και του 2024. Σύμφωνα με στοιχεία, οι αποχωρήσεις μόνιμου προσωπικού την πενταετία 2019-2023 έχουν ήδη ξεπεράσει τις πεντακόσιες και αυξάνονται με γεωμετρική πρόοδο.

Επίσης, οι διακόσιες σαράντα πέντε θέσεις που έχουν προκηρυχθεί με την προκήρυξη 5Κ/2023 είναι ακόμη στη συλλογή δικαιολογητικών με ορίζοντα ολοκλήρωσης τους πρώτους μήνες του 2025. Θα το δούμε.

Κύριε Υπουργέ, αγνοείτε ότι ο απαραίτητος μοχλός για την παροχή ποιοτικών, ταχύτερων και αποτελεσματικότερων υπηρεσιών υγείας σε όλους τους πολίτες είναι ο ανθρώπινος παράγοντας. Ως εκ τούτου, απαιτείται σοβαρή και γενναία στελέχωση και χρηματοδότηση των υπηρεσιών του ΕΚΑΒ.

Όσον αφορά στα γενικότερα θέματα που αφορούν στις δημόσιες υπηρεσίες υγείας, το νέο έτος δεν μπήκε και πολύ καλά. Με το «καλημέρα» κινδυνέψαμε να χάσουμε τέσσερις ανθρώπους, οι οποίοι βέβαια έχουν τραυματιστεί από πτώση ανελκυστήρα στον «Ερυθρό Σταυρό». Είναι ανεπίτρεπτες καταστάσεις που δεν επιδέχονται δικαιολογιών. Το χειρότερο είναι ότι πρόκειται για το πιο πρόσφατο περιστατικό άλλων αντίστοιχων στον «Ευαγγελισμό», στην Πάτρα και στη Λάρισα, ενώ έρχονται να προστεθούν καταγγελίες για πτώση σοβάδων, για πλημμυρισμένες πτέρυγες και πόσα άλλα περιστατικά. Και όλα αυτά δείχνουν την πλήρη εγκατάλειψη των δημόσιων δομών υγείας.

Και βέβαια, συνεχίζεται το γαϊτανάκι των νοσοκομείων που καταρρέουν κυρίως στην περιφέρεια. Θα αναφερθώ στο Γενικό Νοσοκομείο Άρτας που βρίσκεται σε συνθήκες λειτουργικής κατάρρευσης, ενώ τα ίδια συμβαίνουν και στο Γενικό Νοσοκομείο Αγίου Νικολάου, όπου δεν λειτουργεί η καρδιολογική κλινική, στο Νοσοκομείο Νίκαιας που είναι χωρίς μαστογράφο, αλλά και στο Νοσοκομείο Κατερίνης, όπου οι ασθενείς πάνε με δικά τους μέσα για να ζεσταθούν. Τέλος, θα αναφέρω και το Νοσοκομείο Φλώρινας που έχει τον πιο σύγχρονο ψηφιακό μαστογράφο, αλλά δεν υπάρχει ειδικός ακτινολόγος να τον διαχειριστεί, άρα δεν γίνονται μαστογραφίες, για να μην πούμε για τους «ιπτάμενους καρδιολόγους».

Τώρα σε ό,τι αφορά στις δηλώσεις για ελάττωση έως και μηδενισμό του χρόνου αναμονής μέχρι το Πάσχα στα τμήματα επειγόντων περιστατικών, αυτές τις δηλώσεις διαψεύδει η επιστολή διακοσίων πενήντα οκτώ γιατρών του Γενικού Νοσοκομείου Λαϊκό, με την οποία καταγγέλλεται πως η λειτουργία του νοσοκομείου με βάση το νέο μοντέλο εφημέρευσης υπό τις παρούσες συνθήκες και με το υπάρχον προσωπικό είναι επισφαλής τόσο για τους εργαζόμενους όσο και για τους ασθενείς.

Επιπρόσθετα, οι πρώτες μέρες του 2025 έφεραν και αυξήσεις σε αρκετά μη συνταγογραφούμενα φάρμακα σε περίοδο παρατεταμένης ακρίβειας και φτωχοποίησης μεγάλης μερίδας του ελληνικού λαού. Δεν έχετε καταφέρει, δηλαδή, να συγκρατήσετε τις τιμές ενός βασικού κοινωνικού αγαθού.

Την ίδια ώρα, το υγειονομικό προσωπικό και οι γιατροί παλεύουν να κρατήσουν όρθιο το ΕΣΥ σε αντίξοες συνθήκες. Δυστυχώς, δεν τους αντιμετωπίζετε με τον σεβασμό που τους αξίζει, όπως άλλωστε και τους ασθενείς που μέσω ηλεκτρονικής πλατφόρμας ψάχνουν να βρουν ελεύθερο ραντεβού σε οποιονδήποτε γιατρό και όχι στον γιατρό τους. Αντί να προχωρήσετε σε νέες συμβάσεις, καθώς οι τελευταίες έγιναν το 2014, μετατρέπετε τους ασφαλισμένους σε κυνηγούς ανύπαρκτων ραντεβού.

Τελειώνοντας, θέλω να αναφέρω το πόρισμα στο πλαίσιο του δεύτερου σκέλους ανακοινώσεων για το λεγόμενο «ευρωπαϊκό εξάμηνο», όπου η επιτροπή αναφέρει ότι η Ελλάδα αντιμετωπίζει σημαντικές προκλήσεις στον τομέα της κοινωνικής προστασίας και της κοινωνικής ένταξης με τους περισσότερους δείκτες να υποδεικνύουν μια κρίσιμη κατάσταση. Διαπιστώνει πρόβλημα σε εννέα πεδία και η δυσμενής θέση της χώρας μας αποδίδεται από την Κομισιόν σε ορισμένες επιδεινώσεις ή στην παρατεταμένη σταθερότητα σε επίπεδα που εξακολουθούν να απέχουν πολύ από τον μέσο όρο της Ευρωπαϊκής Ένωσης στον κοινωνικό τομέα, μεταξύ των οποίων και οι ανεκπλήρωτες ανάγκες για ιατρική περίθαλψη.

Είναι αδιαμφισβήτητο ότι έχετε αποτύχει σε έναν από τους πιο κρίσιμους τομείς, αυτόν της υγείας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Πέρκα.

Τον λόγο έχει τώρα η ειδική αγορήτρια της Ελληνικής Λύσης κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το Ίδρυμα «Σταύρος Νιάρχος» στο πλαίσιο των συμπεφωνημένων με το ελληνικό δημόσιο ενισχύει το Εθνικό Κέντρο Άμεσης Βοήθειας, ΕΚΑΒ, με δωρεές προς ενίσχυση μεταξύ άλλων του στόλου των χερσαίων και εναέριων μέσων. Με την παρούσα σύμβαση αποκτάται ένα επιπλέον αεροσκάφος στα ήδη τέσσερα τύπου Beechcraft King Air 360ER. Έχει ήδη προηγηθεί η προμήθεια εκατόν σαράντα τριών ασθενοφόρων το έτος 2017 με τη χορηγία του Ιδρύματος «Σταύρος Νιάρχος».

Ωστόσο, ως προς το άρθρο της υπό κύρωση σύμβασης, ο προβληματισμός μας έγκειται στο κατά πόσο η Κυβέρνηση θα θελήσει να αξιοποιήσει στο έπακρο τις δυνατότητες που παρέχονται με αυτά τα μέσα και κατά πόσο θα τα διατηρεί 100% αξιόμαχα. Αντιλαμβάνεται ο καθένας ότι η ενδεχόμενη εμφάνιση βλάβης, λόγω ανεπαρκούς μηχανικού ελέγχου είτε ελέγχου σε υλικοτεχνικές υποδομές και εξοπλισμό, όπως είναι οι αναπνευστήρες, οι συσκευές παρακολούθησης ζωτικών σημείων, τα φορεία και οι απινιδωτές, είτε ενδεχόμενης υποστελέχωσης των ομάδων εργασίας, η οποία συνίσταται σε άκρως εξειδικευμένο προσωπικό, όπως γιατροί και νοσηλευτές με εμπειρία στις επείγουσες ιατρικές καταστάσεις, τραυματιοφορείς ακόμα και εκτάκτων περιστάσεων και σε δυσπρόσιτες περιοχές, θα σημάνει απώλεια ζωής. Δεν υπάρχει, λοιπόν, κανένα περιθώριο εκ μέρους της Κυβέρνησης για οποιαδήποτε αμέλεια ή επιπολαιότητα.

Στο άρθρο 1 σκοπός και αντικείμενο είναι η αεροδιακομιδή που είναι ζωτικής σημασίας σε επείγουσες καταστάσεις, όπως επί παραδείγματι σε τραυματισμούς από σοβαρά ατυχήματα, σε καρδιολογικά περιστατικά, σε περιστατικά εγκεφαλικών επεισοδίων, στα οποία χρειάζεται άμεση και εξειδικευμένη αντιμετώπιση.

Επίσης, εφαρμόζεται η μεταφορά οργάνων για μεταμόσχευση με αεροσκάφη ή ελικόπτερα, καθώς επίσης και σε επείγουσες καταστάσεις, όπως είναι η μεταφορά νεογνών σε εξειδικευμένα νοσοκομεία, η μεταφορά οργάνων για μεταμοσχεύσεις και μεταφορά ασθενών από απομακρυσμένες περιοχές ειδικά από τα νησιά μας. Υφίσταται συνεργασία, λοιπόν, του αρμόδιου ΕΚΑΒ και της Πολεμικής Αεροπορίας, ακόμα και του Πολεμικού Ναυτικού. Στατιστικά διεξάγονται πάνω από δύο χιλιάδες αεροδιακομιδές ετησίως με κύριες περιοχές τις Κυκλάδες, τα Δωδεκάνησα και τα μικρότερα νησιά του Αιγαίου.

Το έτος 2023 η Πολεμική Αεροπορία πραγματοποίησε χίλιες διακόσιες σαράντα εννέα αποστολές αεροδιακομιδών διακομίζοντας χίλιους επτακόσιους εξήντα ασθενείς. Το 2022 πραγματοποιήθηκαν χίλιες ογδόντα τρεις αεροδιακομιδές για χίλιους τετρακόσιους δεκατρείς ασθενείς. Το ερώτημα που τίθεται εν προκειμένω είναι σε ποια νοσοκομεία διοχετεύτηκαν τα περιστατικά αυτά. Είναι σαφές ότι η υποστελέχωση και η υπολειτουργία των περιφερειακών νοσοκομείων δεν επιτρέπει την αντιμετώπιση των περιστατικών αυτών. Έτσι, αυτά τα περιστατικά προφανώς και διοχετεύονται στην Αθήνα ή τη Θεσσαλονίκη.

Ως προς το άρθρο 2 και χωρίς να παραγνωρίζουμε τη σπουδαία σημασία της δωρεάς του Ιδρύματος «Σταύρος Νιάρχος», το ιδιαίτερα αυξημένο ετήσιο κόστος των διακομιδών ανέρχεται σε 11 εκατομμύρια ευρώ ετησίως, τα οποία δαπανώνται μόνο για τα πτητικά μέσα. Άρα, εάν υπήρχε αξιόλογη λειτουργία των πολύπαθων νοσοκομείων Κρήτης, Ρόδου, Κω, Ερμούπολης και Νάξου, μιας και η πλειονότητα των διακομιδών διεξάγεται από τα νησιά του νοτίου Αιγαίου, πόσα από τα περιστατικά τα οποία διακομίστηκαν στην Αθήνα ή τη Θεσσαλονίκη -διότι δεν θεωρούμε ότι θα μπορούσε να ανταπεξέλθει άλλο νοσοκομείο σε κάλυψη τέτοιων εκτάκτων αναγκών- θα μπορούσαν να αντιμετωπιστούν τοπικά και όχι κεντρικά;

Βέβαια, μιλώντας για τοπικό χαρακτήρα, ας λάβουμε υπ’ όψιν μας ότι τα Δωδεκάνησα και οι Κυκλάδες, σε αντίθεση με όλους τους άλλους νομούς της Ελλάδας, παρουσίασαν αύξηση μόνιμου πληθυσμού. Μάλιστα, σε κάποια νησιά, όπως είναι η Κως, υπήρξαν διψήφια ποσοστά. Μιλάμε για τον νόμιμο και όχι για τον εποχικό πληθυσμό ούτε, πολύ περισσότερο, για τους τουρίστες από την Ελλάδα ή από άλλες χώρες.

Αν, λοιπόν, επί παραδείγματι το Νοσοκομείο Ρόδου, ενός νησιού το οποίο έχει εκατόν είκοσι πέντε χιλιάδες μόνιμους κατοίκους τον χειμώνα -αριθμός ο οποίος το καθιστά το τρίτο πολυπληθέστερο ελληνικό νησί- λειτουργούσε αποτελεσματικά και αξιοπρεπώς και όχι με το 50% του δυναμικού του σε γιατρούς και νοσηλευτές και μόνο με τρεις τραυματιοφορείς, θα μπορούσε να αποτελέσει προορισμό διακομιδών. Αν σκεφτούμε και τον αστρονομικό αριθμό των τριών εκατομμυρίων τουριστών ετησίως που φιλοξενούνται στη Ρόδο, εκτός από τον εποχικό πληθυσμό εργαζομένων, ας αναλογιστούμε την ωφέλεια και την εξοικονόμηση πόρων που θα είχαμε λόγω της απομείωσης του αριθμού των αεροδιακομιδών, μιας και πολλά περιστατικά θα μπορούσαν να εξυπηρετηθούν τοπικώς και χωρίς αεροδιακομιδή.

Αν, λοιπόν, υποτεθεί ότι τα νοσοκομεία της Ρόδου και της Κω -των δύο προπύργιων του τουρισμού- με εκατοντάδες χιλιάδες τουριστών, οι οποίοι βρίσκονται ταυτόχρονα στο νησί και εξυπηρετούνται από δύο παθολόγους, τότε καταλαβαίνουμε για άλλη μια φορά την παντελή έλλειψη προγραμματισμού της Κυβέρνησης, η οποία στην ουσία συνιστά παντελή έλλειψη ενδιαφέροντος για τη δημόσια υγεία.

Εχθές ζητήσαμε από την Κυβέρνηση να μας γνωστοποιήσει την οικονομοτεχνική μελέτη για τα κόστη μισθοδοσίας του προσωπικού το οποίο υπολείπεται από τα περιφερειακά νοσοκομεία σε σύγκριση με το κόστος των αεροδιακομιδών. Φυσικά, το ερώτημά μας δεν απαντήθηκε. Αντίθετα, η Κυβέρνηση εγκαταλείπει αστελέχωτα τα δημόσια νοσοκομεία, ιδίως της περιφέρειας και μάλιστα, των παραμεθόριων περιοχών, για λόγους περικοπής δαπανών.

Τέλος, ως προς το άρθρο 4, από τα αναφερόμενα στην έκθεση του Γενικού Λογιστηρίου του Κράτους προκύπτει ότι προκαλούνται επί του κρατικού προϋπολογισμού και του προϋπολογισμού του ΕΚΑΒ, πρώτον, δαπάνη από τη συντήρηση του νέου αεροσκάφους και του εξοπλισμού του, δημιουργία κατάλληλων συνθηκών για την παραλαβή και θέση σε λειτουργία του νέου αεροσκάφους, παροχή επαρκούς χρηματοδότησης για τη διαχείριση και λειτουργία του νέου αεροσκάφους, καθώς και τη λήψη μέτρων φύλαξης και ασφάλειας αυτού, εξασφάλισης διαρκούς εύρυθμης και πλήρους λειτουργίας με άρτια εκπαιδευμένο και επαρκές προσωπικό. Προκαλείται, δεύτερον, ενδεχόμενη δαπάνη από την κάλυψη του κόστους αντικατάστασης του νέου αεροσκάφους σε περίπτωση ολικής ή μερικής καταστροφής ή απώλειας από οποιαδήποτε αιτία, πλην ανωτέρας βίας.

Κύριε Υπουργέ, οφείλετε να μας παράσχετε –και επιμένουμε σ’ αυτό- σαφείς και επαρκείς διευκρινίσεις, κάτι το οποίο δεν πράξατε παρ’ ότι σας το ζητήσαμε, αφ’ ενός για το πόσες ακριβώς είναι οι δαπάνες που προβλέπονται από το παρόν νομοσχέδιο, καθώς επίσης και ποιο είναι το κόστος επάνδρωσης και στελέχωσης των περιφερειακών νοσοκομείων με μόνιμο προσωπικό, ούτως ώστε αυτά να λειτουργούν αποτελεσματικά και να απομειώσουν την ανάγκη διακομιδών, για να περιορίσουμε σε όντως ειδικά περιστατικά και όχι λόγω κακής λειτουργίας των τοπικών νοσοκομείων.

Τότε θα δείξετε έμπρακτα το υποτιθέμενο ενδιαφέρον σας για τη βελτίωση του δημόσιου συστήματος υγείας, με συνολικό ενδιαφέρον στα καθημερινά και όχι μόνο στα έκτακτα.

Σας ευχαριστώ και καλή χρονιά σε όλους.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας και Αντιπρόεδρος της Βουλής κ. Γιώργος Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Όπως τοποθετηθήκαμε και στην επιτροπή, η ψήφος μας στη συγκεκριμένη σύμβαση εκφράζει την κριτική για τις ευθύνες της Κυβέρνησης, η οποία με την πολιτική της υπέρ της πλουτοκρατίας περικόπτει δημόσιες παροχές στην υγεία, αυξάνει την ανταποδοτικότητα και τις πληρωμές στις υπηρεσίες υγείας, στα φάρμακα, στις εξετάσεις κ.λπ. και, φυσικά, συμβάλλει ώστε το δικαίωμα των ασθενών σε απαραίτητες δημόσιες μονάδες υγείας να παρουσιάζεται ως προσφορά από αυτούς που καταδικάζουν τον λαό στην εξαθλίωση.

Δεύτερο κριτήριο για την ψήφο στο συγκεκριμένο σχέδιο νόμου είναι η κριτική μας στο γεγονός ότι με τους όρους της σύμβασης το ίδρυμα αποκτά με έμμεσο τρόπο δικαίωμα ελέγχου και παρέμβασης στους τομείς που αφορούν τη δωρεά. Και δεν μιλάμε στενά μόνο γι’ αυτή, αλλά για το σύνολο της δωρεάς που πραγματοποιήθηκε. Η αρχική σύμβαση ήταν το 2018 με κυβέρνηση τότε του όλου ΣΥΡΙΖΑ και στη συνέχεια την επέκτεινε και την τροποποίησε η Κυβέρνηση της Νέας Δημοκρατίας. Βεβαίως, και οι δύο κυβερνήσεις -και όχι μόνο, αλλά και άλλα κόμματα- εκθειάζανε το φιλανθρωπικό έργο του ιδρύματος.

Βέβαια, η σύμβαση η αρχική προβλέπει ότι όλα όσα φτιαχτούν θα παραδοθούν στην πλήρη ιδιοκτησία του δημοσίου για τη λειτουργία τους με την ανάλογη χρηματοδότηση, στελέχωση, συντήρηση και πάει λέγοντας.

Δημιουργούν, όμως, κάποια ερωτηματικά -και το έχουμε καταθέσει επανειλημμένως και στην επιτροπή χθες, αλλά απάντηση δεν πήραμε- τουλάχιστον όσα προβλέπονται στα σημεία 15 και 17 της αρχικής σύμβασης -το τονίζω- όπου το ίδρυμα αποκτά ισοβίως το δικαίωμα ελέγχου όλων των βασικών πλευρών της λειτουργίας του με πρόβλεψη ποινών, ακόμα και με επιστροφή των ποσών που διέθεσε.

Έτσι, για παράδειγμα, πρώτον, οι αεροδιακομιδές θα πραγματοποιούνται σε συνεργασία με το Υπουργείο Μεταφορών και Εθνικής Άμυνας και οι όροι θα γνωστοποιούνται και θα εγκρίνονται από το ίδρυμα. Από πού κι ως πού προβλέπεται αυτή η δικαιοδοσία του ιδρύματος;

Δεύτερον, η εκπαίδευση του προσωπικού, η τεχνική υποστήριξη και η λειτουργία θα υπόκεινται στο κριτήριο των λεγόμενων «βέλτιστων πρακτικών» που αποτελεί προφανώς την εξευγενισμένη ορολογία των κανόνων της επιχειρηματικότητας.

Τρίτον, οι όροι πραγματοποίησης των αεροδιακομιδών που θα συμφωνηθούν μεταξύ των δύο Υπουργείων πριν την παράδοση της δωρεάς, όπως και η τυχόν τροποποίησή τους, θα πρέπει να είναι σε γνώση -λέει- του ιδρύματος. Ποιος είναι ο λόγος γι’ αυτή την ενημέρωση ή, αν θέλετε, και την έγκριση;

Και τέταρτον, είναι κατανοητή η επιδίωξη να διασφαλίζεται η σωστή λειτουργία των έργων και για τον σκοπό για τον οποίον διατέθηκαν τα χρήματα της δωρεάς. Όμως, τι θα γίνει στην περίπτωση -καθόλου απίθανη με την εμπειρία εξάλλου που υπάρχει- που το δημόσιο για οποιονδήποτε λόγο δεν χρηματοδοτεί ή δεν στελεχώνει επαρκώς τη συγκεκριμένη επιμέρους σύμβαση, δηλαδή για το αεροπλάνο, αλλά και για τα νοσοκομεία και όλα αυτά τα οποία προβλέπονταν στην αρχική σύμβαση; Διότι ακριβώς αυτό το γεγονός μπορεί, σύμφωνα με τη σύμβαση, να αποτελέσει αφορμή ή για επιστροφή των χρημάτων της δωρεάς στους διάφορους τομείς ή, αν το δημόσιο δεν έχει τη δυνατότητα να το επιστρέψει, να βρεθεί λύση με την παραχώρηση στους ιδιώτες, εφόσον είναι ή μπορεί να γίνει ο τομέας ο συγκεκριμένος -ή όλοι, αν θέλετε- κερδοφόρος, όπως για παράδειγμα οι αεροδιακομιδές, μιας και αυτό απασχολεί τη σημερινή συζήτηση στο συγκεκριμένο νομοσχέδιο.

Τα παραπάνω, λοιπόν, αποτελούν ένα επιπλέον στοιχείο που επιβεβαιώνει τη θέση μας ότι η ανάπτυξη των δημόσιων μονάδων υγείας, όλες οι δράσεις που αφορούν την κάλυψη των αναγκών του λαού μας σε δημόσιες υπηρεσίες υγείας -ουσιαστικά, το ΕΚΑΒ, διακομιδές, κ.λπ.- πρέπει να είναι πλήρης και αποκλειστική ευθύνη του κράτους, χωρίς καμμία εμπλοκή, άμεση ή έμμεση, του ιδιωτικού επιχειρηματικού τομέα.

Γι’ αυτό και σε αυτή την κατεύθυνση, με βάση τα ανωτέρω, όπως είπαμε βέβαια και στην επιτροπή, κύριε Πρόεδρε, εμείς θα ψηφίσουμε ΠΑΡΩΝ στη συγκεκριμένη σύμβαση.

Δώστε μου μόνο ένα λεπτό, κύριε Πρόεδρε, να πω κάτι.

Με αφορμή και τη σημερινή συζήτηση, αλλά και από αυτό το Βήμα, θα θέλαμε να καταδικάσουμε και να καταγγείλουμε την απαράδεκτη απόφαση του Ευρωπαϊκού Κοινοβουλίου να μη δώσει άδεια για τη διεξαγωγή στους χώρους του Ευρωκοινοβουλίου στις Βρυξέλλες της έκθεσης: «Η Κούβα και οι Διεθνείς Ιατρικές Μπριγάδες "Χένρι Ρηβ": Παράδειγμα διεθνιστικής αλληλεγγύης». Είναι προκλητικός ο ισχυρισμός της Ευρωπαϊκής Ένωσης που χαρακτηρίζει το περιεχόμενο της έκθεσης προσβλητικό, εμπρηστικό και ότι αντίκειται, λέει, στις ιδρυτικές αξίες της Ένωσης ή μπορεί να προκαλέσει αντιδράσεις. Αυτή είναι η αιτιολογία με την οποία απαγόρευσαν να διεξαχθεί η έκθεση στο Ευρωκοινοβούλιο. Βέβαια, η ευρωκοινοβουλευτική ομάδα του κόμματος βρήκε άλλο χώρο, όπου ξεκίνησε ήδη από χθες η λειτουργία της έκθεσης.

Αλήθεια, όμως, θα θέλαμε να θέσουμε το ερώτημα από ποιους, άραγε, θεωρείται αυτή η έκθεση εμπρηστική. Από ποιον; Από την Ευρωπαϊκή Ένωση και το Κοινοβούλιό της που ψηφίζουν σωρηδόν τα πολεμικά τελεσίγραφα και τους πολεμικούς εξοπλισμούς στο ιμπεριαλιστικό μακελειό ΝΑΤΟ-Ρωσίας στην Ουκρανία, που στηρίζουν τη γενοκτονία του παλαιστινιακού λαού από το κράτος- κατακτητή Ισραήλ και που ξεπλένουν και συνεργάζονται με τους τζιχαντιστές στη Συρία ως εγγυητές της δημοκρατικής μετάβασης.

Η Ευρωπαϊκή Ένωση και το Ευρωπαϊκό Κοινοβούλιο, δηλαδή, θεωρούν προσβλητική για τις αξίες τους μια έκθεση όπως αυτή που εξυμνεί το αγαθό της δημόσιας δωρεάν υγείας, της ανιδιοτελούς στήριξης και αλληλεγγύης σώζοντας ζωές, αφού η Ευρωπαϊκή Ένωση των μονοπωλίων προωθεί το εμπόριο της υγείας και τα μεγαλοσυμφέροντα των ομίλων, τις αξίες «ο θάνατός σου, τα κέρδη μου». Εξάλλου, οι Κουβανοί το απέδειξαν περίτρανα την περίοδο της πανδημίας -και το ξέρετε πολύ καλά- και με συγκεκριμένο παράδειγμα στην Ιταλία, με τη συνεισφορά τους σε υγειονομικό προσωπικό -και όχι μόνο- στην πολύπαθη από την πανδημία Ιταλία, που κατά τα άλλα είναι τρίτη οικονομία στην Ευρωπαϊκή Ένωση.

Σας ευχαριστώ, κύριε Πρόεδρε, για την ανοχή.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Λαμπρούλη.

Τον λόγο τώρα έχει η ειδική αγορήτρια του ΣΥΡΙΖΑ - Προοδευτική Συμμαχία κ. Αικατερίνη Νοτοπούλου.

Ορίστε, κυρία Νοτοπούλου, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, εύχομαι να έχουμε καλή χρονιά. Για να έχουμε καλή χρονιά, όμως, κι εμείς και οι συμπολίτες μας σε όλη τη χώρα, απαραίτητη προϋπόθεση είναι να κάνουμε ό,τι μπορούμε για να διαφυλάξουμε το στοιχειώδες, δηλαδή την πρόσβασή τους στο αγαθό της δημόσιας υγείας, στην αξιοπρεπή περίθαλψη, στην πρόσβαση σε φάρμακα, σε γιατρούς, όποτε τα χρειάζονται.

Αυτή, λοιπόν, η σύμβαση -η επέκταση της σύμβασης δωρεάς με το Ίδρυμα «Σταύρος Νιάρχος»- είναι στην κατεύθυνση αυτή, γι’ αυτό και είμαστε θετικοί. Είμαστε σύμφωνοι και θετικοί, διότι είναι μία πρόταση, είναι μία προσφορά που είναι επ’ ωφελεία του δημοσίου συμφέροντος και των πολιτών και δεν είναι απλά μία φιλανθρωπική δράση την οποία εσείς μπορείτε να εκμεταλλευτείτε επικοινωνιακά. Μην κάνετε αυτό το λάθος, κύριε Γεωργιάδη, μην επιχειρήσετε να ιδιοποιηθείτε και αυτήν την ιδιωτική πρωτοβουλία. Θέλω να σας θυμίσω πως ήταν η κυβέρνηση του ΣΥΡΙΖΑ, το 2018, που ψηφίσαμε αυτή τη συνεργασία με το Ίδρυμα «Σταύρος Νιάρχος», το οποίο είχε δεχθεί τότε, σε εκείνη την δύσκολη χρονική συγκυρία, να ενισχύσει, να αναβαθμίσει το ΕΣΥ με δωρεές, οι οποίες το 2018 κοστολογούνταν μεταξύ 200 και 250 εκατομμυρίων.

Η προμήθεια, λοιπόν, ενός νέου αεροσκάφους, μετά του συνοδού ιατρικού εξοπλισμού, από τη δωρεά του Ιδρύματος «Σταύρος Νιάρχος», είναι μια θετική εξέλιξη. Έρχεται, όμως, απέξω, αφού η Κυβέρνηση και στο κρίσιμο και ζωτικό ζήτημα των αεροδιακομιδή ασθενών από τα νησιά μας και τις δυσπρόσιτες περιοχές παίρνει βαθμό κάτω από τη βάση.

Από την άλλη πλευρά, θέλω να σας θυμίσω, κύριε Υπουργέ, πως το ελληνικό κράτος πέραν της θεμελιώδους αρχής, να πράττει, δηλαδή, κάθε τι το δυνατό για την απρόσκοπτη πρόσβαση των πολιτών, των κατοίκων της χώρας, στο δημόσιο αγαθό της υγείας, οφείλει παράλληλα να διατηρεί και τις υποχρεώσεις του στις συμφωνίες που συνάπτει, χωρίς να επιβαρύνει τους πολίτες.

Όσο και να προσπερνάτε λοιπόν εσείς το γεγονός ότι από τον Ιούλιο του 2019 κυβερνάτε και διαλύετε το ΕΣΥ, οι πολίτες γνωρίζουν ότι τις περισσότερες φορές έχετε ασκήσει μία πολιτική που εκ θεμελίων του ΕΣΥ, από άκρη σε άκρη της χώρας, πολλές φορές ακόμα και σε τέτοιες θετικές συμβάσεις, λοξοδρομείτε. Ανά τακτά χρονικά διαστήματα, σε όλα αυτά τα χρόνια, έχετε επιδείξει αρνητική στάση απέναντι σε αυτή τη σύμβαση: Αναβολές, αναθεωρήσεις, κωλυσιεργίες. Έφτασε το Ίδρυμα «Σταύρος Νιάρχος», στις αρχές του 2023, να εκφραστεί δημοσίως και να δηλώσει απερίφραστα την ανησυχία του για την αναβολή, ακόμη και την ακύρωση, τόσων πολύ σπουδαίων συμφωνημένων.

Στο σημείο αυτό θα ήθελα να υπενθυμίσω πως με την κυβέρνηση του Αλέξη Τσίπρα υπήρχε συμφωνία και για τρία νοσοκομεία, ακόμη. Ένα από αυτά το παιδιατρικό στην πόλη μας, στην Θεσσαλονίκη, που ακόμα δεν έχει γίνει! Είχαμε την υπόσχεσή σας ότι θα το παραλάβει η πόλη και η βόρεια Ελλάδα αρχές του 2025. Δεν έχετε απαντήσει ακόμη στο αίτημα των δήμων για την οδική σύνδεση, ούτε και στο αίτημα για ξενώνες φιλοξενίας των οικογενειών των παιδιών που θα περιθάλπονται σε αυτό το νοσοκομείο.

Επανέρχομαι, λοιπόν, στο υπό συζήτηση σχέδιο νόμου και λέω πως, ανεξαρτήτως κομματικής τοποθέτησης, αναγνωρίζουμε πως τέτοιες συμφωνίες είναι επωφελείς και ευπρόσδεκτες για το σύνολο της κοινωνίας.

Δεν έχετε, όμως, κανένα δικαίωμα να αρκείστε μόνο σε αυτές. Ζητήσαμε, κατ’ αρχάς, έκθεση σκοπιμότητας, πόσο και πώς θα επιβαρύνεται το ελληνικό δημόσιο με το κόστος συντήρησης. Σας ζητήσαμε να μη γίνει ό,τι έγινε με το ελικόπτερο στη Σύρο, που το έψαχναν ενάμιση μήνα οι κάτοικοι της Σύρου και οι εργαζόμενοι και σας εφιστούμε την προσοχή: Πρέπει να λύσετε, επιτέλους, το θέμα με τις σχολές του ΕΚΑΒ και το θέμα με την πλήρωση των ασθενοφόρων. Μια αγορά εξοπλισμού από μόνη της δεν λύνει το ζήτημα, χωρίς στελέχωση!

Λέτε στην αιτιολογική σας, κύριε Υπουργέ, ότι αυξάνονται γεωμετρικά οι ανάγκες αεροδιακομιδών. Γιατί; Αναρωτηθήκατε; Έχετε συνειδητοποιήσει την τραγική κατάσταση, στην οποία έχει περιέλθει το ΕΣΥ, χάρη στις πολιτικές διάλυσης που έχετε επιλέξει;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θέλω να σας ρωτήσω, τι απαντάτε στη μάνα και τον πατέρα πού πηγαίνουν το παιδί τους στο εφημερεύον και πρέπει να περιμένουν οκτώ ώρες για να εξεταστεί!

Τέτοιου είδους περιστατικά γνωρίζετε ότι θα μπορούσαν να είχαν αποφευχθεί, εάν στηρίζατε την πρωτοβάθμια φροντίδα υγείας. Εσείς έχετε κατακλύσει ανερυθρίαστα τον Τύπο σήμερα, με το νέο σχέδιο δράσης για το πώς θα στηρίξετε την πρωτοβάθμια φροντίδα υγείας και θα μειώσετε τις ουρές αναμονής. Με ποιες; Με τις ΤΟΜΥ τις οποίες οδηγείτε σε κλείσιμο και δεν δημιουργείτε τις τριακόσιες ογδόντα που είχαμε προβλέψει; Και είδατε ότι ο Παύλος ο Πολάκης θα μπορούσε να σας τα πει και ο ίδιος! Εσείς, που δεν φροντίζετε να στελεχώσετε τα νοσοκομεία με προσωπικό;

Το ξηλώνετε, όπως σας είπα, από άκρη σε άκρη. Αυτές τις ημέρες οι ειδήσεις των ημερών είναι οι εξής:

Το πολύπαθο Γενικό Νοσοκομείο του Αγίου Νικολάου, στο Λασίθι, κατεβάζει ρολά στην καρδιολογική -και όχι μόνο- επειδή δεν υπάρχει προσωπικό.

Στην Κω, οι συμπολίτες μας καταγγέλλουν πως οι ασθενείς μεταφέρονται με ιδιωτικά μέσα, καθώς οι βάρδιες των πληρωμάτων δεν καλύπτουν δεύτερο ασθενοφόρο. Δεν έχουν ούτε έναν παθολόγο. Θα τους κατηγορήσετε για μιζέρια;

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε. Είναι σοβαρό.

Στην Κατερίνη το νοσοκομείο δεν είχε θέρμανση. Περιόρισε την θέρμανση, μέσα στις γιορτές και το καταχείμωνο.

Στη Θεσσαλονίκη η κατάσταση είναι τραγική. Εχθές, ο Χρήστος Γιαννούλης πήρε την πρωτοβουλία και κατέθεσε ερώτηση, διότι είκοσι δύο χιλιάδες ασθενείς περιμένουν -σύμφωνα με πρόσφατη καταγγελία της ΠΟΕΔΗΝ- για χειρουργεία. Από τις 15 Δεκεμβρίου σταμάτησαν τα απογευματινά χειρουργεία στο Ιπποκράτειο της Θεσσαλονίκης, επειδή δεν υπάρχουν αναισθησιολόγοι.

Στον Ερυθρό Σταυρό καταρρέει το ασανσέρ. Έτσι καταρρέει και το Εθνικό Σύστημα Υγείας. Όσο και να κρυφτείτε, για τη διάλυση της δημόσιας υγείας, έχετε την αποκλειστική ευθύνη εσείς και ο Κυριάκος Μητσοτάκης! Ούτε μπορείτε να κρυφτείτε πίσω από άγονους διαγωνισμούς, ούτε από δήθεν άρνηση των γιατρών, τους οποίους καταδικάζετε σε εξόντωση και σε μισθούς πείνας. Η πραγματικότητα σας βαραίνει!

Εμείς λέμε ΝΑΙ στην κύρωση της σύμβασης αυτής, με επιφύλαξη φυσικά, διότι μέχρι τώρα έχει φανεί ο τρόπος που κυβερνάτε, ότι είναι εις βάρος του δημοσίου συμφέροντος, αλλά ταυτόχρονα λέμε με όλες μας τις δυνάμεις ένα βροντερό «όχι» στις πολιτικές που διαλύουν το Εθνικό Σύστημα Υγείας και συμπαραστεκόμαστε στους υγειονομικούς που αγωνίζονται.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Νοτοπούλου.

Τον λόγο τώρα έχει ο εισηγητής του ΠΑΣΟΚ - Κινήματος Αλλαγής, ο κ. Ιωάννης Τσίμαρης.

Ορίστε, κύριε Τσίμαρη, έχετε τον λόγο.

**ΙΩΑΝΝΗΣ ΤΣΙΜΑΡΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατ’ αρχάς να ευχηθώ καλή χρονιά με υγεία και να έχουμε φώτιση, να είμαστε παραγωγικοί και ουσιαστικοί, για τον τόπο και τους συμπολίτες μας.

Δεν μπορώ κι εγώ παρά να επικροτήσω το κοινωφελές έργο του Ιδρύματος «Σταύρος Νιάρχος» που μέσα από το πρόγραμμα «Διεθνής Πρωτοβουλία για την Υγεία» που υλοποιεί αφήνει ισχυρό αποτύπωμα βελτίωσης του κοινωνικού συστήματος στη χώρα μας.

Η νέα δωρεά συνεχίζει την πολύχρονη υποστήριξη στο ΕΚΑΒ με ηλεκτροτεχνικό εξοπλισμό, μετά την προμήθεια των εκατόν σαράντα τριών ασθενοφόρων το 2017. Τα πέντε εναέρια μέσα -μόλις παραδοθεί και το νέο αεροσκάφος, του οποίου τη σύμβαση καλούμαστε σήμερα να επικυρώσουμε- θα περιλαμβάνουν δύο πλήρως ιατρικά εξοπλισμένα ελικόπτερα και δύο αεροσκάφη και ένα επιπλέον -το σημερινό, δηλαδή, τρία- διασφαλίζοντας ταχεία και ασφαλή αεροδιακομιδή ασθενών και τραυματιών από απομακρυσμένες ανά την Ελλάδα περιοχές προς τα κεντρικά σημεία της χώρας, ώστε να λάβουν την απαραίτητη και άμεση περίθαλψη.

Η ανάγκη αυτή, λόγω της υποστελέχωσης των περιφερειακών νοσοκομείων, βαίνει γεωμετρικώς αυξανόμενη και δείχνει ακριβώς το έντονο υγειονομικό πρόβλημα στο οποίο βρίσκεται αυτή τη στιγμή η περιφέρεια, κυρίως στα νησιά του Αιγαίου.

Η υποστελέχωση όλου του ΕΣΥ φαίνεται και στην επιδείνωση ή τη στασιμότητα όλων των δεικτών υγείας, όπως αναδεικνύουν οι εκθέσεις των διεθνών οργανισμών. Άρα, υπάρχει ένα πολύ-πολύ σοβαρό πρόβλημα, παρά τα όσα εσείς διατείνεστε ότι βελτιώνετε.

Είναι σημαντικές και καλοδεχούμενες οι δωρεές από ιδιωτικούς φορείς, γιατί συμπληρώνουν τις ελλείψεις και τα κενά που η ίδια η πολιτεία αδυνατεί να καλύψει στην υγεία. Ωστόσο, φαίνεται ότι ενώ πρέπει να λειτουργούν συμπληρωματικά, εσείς έχετε αναπαυθεί και δεν έχετε διαμορφώσει το κατάλληλο πλαίσιο για την επαρκή κάλυψη όλων των υγειονομικών αναγκών του πληθυσμού.

Αυτό που θα θέλαμε να ξέρουμε είναι αν έχετε κάνει κάποια αναλογιστική μελέτη για να δείτε αν το κόστος και το είδος των διακομιδών θα μπορούσε να μειωθεί ή να τροποποιηθεί με προσλήψεις στα κατά τόπους νοσοκομεία για την ενίσχυσή τους. Υπάρχει τέτοια μελέτη; Για να ξέρουμε κι εμείς τι είδους περιστατικά διακομίζονται. Θα ήταν αυτό απαραίτητο, αν τα μεγάλα νοσοκομεία είχαν στελέχωση και μιλάμε για τα μεγάλα νοσοκομεία, κυρίως του νοτίου Αιγαίου;

Εμείς θέλουμε τη συντήρηση να την κάνει η ΕΑΒ και ο Στρατός και όχι να γίνει «outsourcing» των συγκεκριμένων πτητικών μέσων. Επίσης, αυτό που θέλουμε είναι να δηλώσουμε από αυτό το Βήμα τη στήριξή μας στο ΕΚΑΒ.

Το ΕΚΑΒ αποτελεί έναν πυλώνα για την παροχή νοσοκομειακής επείγουσας ιατρικής φροντίδας, που είναι επιφορτισμένο να καλύψει το επείγον της νοσοκομειακής διασύνδεσης και αυτό είναι το ζητούμενο, δηλαδή, η πλήρης ανάπτυξη του φορέα, για να στηρίξουμε το Εθνικό Σύστημα Υγείας.

Ταυτόχρονα, όμως, με τον εκσυγχρονισμό των μέσων που διαθέτει -ασθενοφόρα, πτητικά μέσα- θα πρέπει να αναδιοργανώσουμε το ΕΚΑΒ.

Ας ξεκινήσουμε από τη σύσταση και επικαιροποίηση του οργανογράμματος, που λιμνάζει πάνω από μια δεκαετία, ώστε να διευκολυνθούν οι διοικητικές διαδικασίες. Δεν νοείται σύγχρονος φορέας δημόσιας διοίκησης χωρίς οργανισμό. Και φυσικά χρειάζονται προσλήψεις μόνιμου προσωπικού.

Για να καταφέρουμε να αντιμετωπίσουμε τις σύγχρονες υγειονομικές προκλήσεις, θα πρέπει να καταρτίσουμε ένα πλήρες σχέδιο ανάπτυξης των δυνάμεών μας. Οι δυνάμεις αυτές θα πρέπει να είναι κατανεμημένες με βάση τις ανάγκες. Θα ήθελα να ενημερωθούμε ποιος είναι ο σχεδιασμός του Υπουργείου.

Επίσης, θα ήταν καλό, κύριε Υπουργέ, να κάνουμε μια ειδική συνεδρίαση στην Επιτροπή Κοινωνικών Υποθέσεων για το ΕΚΑΒ, δηλαδή ποιος είναι ο σχεδιασμός χωρικής κατανομής των κέντρων του ΕΚΑΒ, με ποια κριτήρια, ποιες μελέτες έχει γίνει αυτή η κατανομή και αν επικαιροποιείται, σε τι ποσοστό βρίσκεται αυτή η κάλυψη, πώς είναι αναπτυγμένες αυτές οι διαθέσιμες ανάγκες, τα πληρώματα των ασθενοφόρων του ΕΚΑΒ σε τι ποσοστό βρίσκονται και κυρίως με τι προσωπικό, μόνιμους ή συμβασιούχους. Τα ΕΚΑΒ θα λειτουργήσουν περισσότερα τμήματα ανά την Ελλάδα, ώστε να αποκτήσουμε πλήρως καταρτισμένο προσωπικό και να ανατρέψουμε αυτή την κατάσταση;

Και μια ερώτηση: Τι γίνεται με το πρόγραμμα διάσωσης «Ερμής Θεοχαρόπουλος», ποια θα είναι η διασύνδεση, ποια είναι η υλοποίησή του στην πορεία του χρόνου και πώς θα συνδεθεί λειτουργικά με το ΕΚΑΒ;

Η ευθύνη της πολιτείας να λειτουργεί τα μέσα που διαθέτει σε πλήρη ανάπτυξη, με ασφάλεια και το κατάλληλο προσωπικό, αποτελεί επί της ουσίας και την «αποζημίωση», ότι οι δωρεές αποδίδουν τα μέγιστα για τον σκοπό για τον οποίο υλοποιήθηκαν. Οι δωρεές αποσκοπούν στη διασφάλιση της πρόσβασης σε ποιοτικές υπηρεσίες υγείας για όλους τους πολίτες ανεξάρτητα από γεωγραφικούς ή άλλους περιορισμούς. Εμείς ως πολιτεία έχουμε χρέος να το τηρήσουμε αυτό με χρηστή διαχείριση.

Εμείς θα ψηφίσουμε υπέρ της σύμβασης.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Τσίμαρη.

Ολοκληρώσαμε τον πρώτο κύκλο των τοποθετήσεων των εισηγητών και ειδικών αγορητών. Πριν πάμε στον δεύτερο κύκλο των ομιλιών των Κοινοβουλευτικών Εκπροσώπων ή των Προέδρων των Κοινοβουλευτικών Ομάδων, να κάνω μια ανακοίνωση προς το Σώμα:

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος» σαράντα τρεις μαθήτριες και μαθητές και τρεις συνοδοί εκπαιδευτικοί από το 1ο Γυμνάσιο Τρίπολης.

Η Βουλή σάς καλωσορίζει και σας ευχόμαστε καλή πρόοδο και καλή χρονιά.

(Χειροκροτήματα από όλες τις πτέρυγες της Βουλής)

Τον λόγο τώρα έχει ζητήσει και έχει ο Πρόεδρος της Κοινοβουλευτικής Ομάδας Νίκη, ο κ. Δημήτριος Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ πολύ, κύριε Πρόεδρε.

Να καλωσορίσω και εγώ τους μαθητές από την Τρίπολη και να τους ευχηθώ από καρδιάς καλή χρονιά και καλή πρόοδο στα μαθήματά τους.

Κυρίες και κύριοι Υπουργοί, κυρίες και κύριοι συνάδελφοι, καλή χρονιά! Ευχόμαστε μέσα από την καρδιά μας να είναι καλή αυτή η χρονιά, γιατί το 2025 μάς υποδέχεται στην αυγή του με όλες τις παθογένειες και τις αμαρτίες που ταλαιπωρούν τον δημόσιο βίο την τελευταία πενταετία, κατά πολύ οξυμένες μάλιστα.

Η πρώτη μεγάλη αμαρτία είναι η διαφθορά, η ροπή ευάριθμων, πολυάριθμων -δεν ξέρω- ανώτατων αξιωματικών της Ελληνικής Αστυνομίας σε έκνομες δραστηριότητες, από διακίνηση ναρκωτικών έως προστασία, το κοινώς λεγόμενο «μπραβιλίκι». Όπως αποδεικνύεται, έχει προσλάβει χαρακτήρα γενικευμένης ίωσης, με συνέπεια οι πολίτες να διερωτώνται ποιος θα μας φυλάξει από τους φύλακες.

Δυστυχώς πλέον δεν μπορούμε να μιλάμε, όσο και αν το θέλουμε, για μεμονωμένα περιστατικά. Και δεν μιλώ για την πλειονότητα των αστυνομικών που με θυσιαστικό ζήλο και με αυταπάρνηση επιτελούν το έργο τους με πενιχρούς μισθούς και πολλές φορές καταφεύγουν σε δεύτερη εργασία σε άλλες δουλειές για να τα βγάλουν πέρα, μιλώ για πολύ υψηλότερα. Σχεδόν όλη η κορυφή των Σωμάτων Ασφαλείας μας είναι άρρωστη και γι’ αυτό υπάρχουν, τουλάχιστον, πολιτικές ευθύνες. Δεν είναι δυνατόν να γνωρίζετε «με το νι και με το σίγμα» μέσω των τηλεφωνικών παρακολουθήσεων τι συμβαίνει στην καρδιά του κρατικού μηχανισμού και να μην γνωρίζετε αυτά τα φαινόμενα. Τα γνωρίζετε και στην καλύτερη περίπτωση για εσάς τα ανέχεστε.

Η απογοήτευση για την κατάσταση που επικρατεί στην καρδιά του κράτους επιτείνεται από το μεγάλο κύμα φυγής που παρατηρείται το τελευταίο διάστημα και στο Στράτευμα. Κάποτε ήταν τίτλος τιμής -και σήμερα βέβαια είναι- το να είσαι αξιωματικός του Ελληνικού Στρατού. Τώρα -εδώ θέλω να καταλήξω- λιγοστεύουν οι νέοι που ονειρεύονται να σταδιοδρομήσουν στις τάξεις των Ενόπλων Δυνάμεων. Οι παραγωγικές σχολές σε λίγο καιρό δεν θα βρίσκουν υποψηφίους. Τα εγκληματικά μνημόνιά σας εκεί μας οδήγησαν. Πώς να ανταποκριθούν τα στελέχη, να προγραμματίσουν τη ζωή τους με τους άθλιους μισθούς, όταν αντιμετωπίζουν τόσες δυσχέρειες με τις μεταθέσεις και όλα τα συναφή;

Είναι ζήτημα εθνικής επιβίωσης να στηρίξετε τις Ένοπλες Δυνάμεις. Δεν ζούμε δυστυχώς δίπλα στο Λουξεμβούργο και στο Βέλγιο. Μας περιτριγυρίζουν εχθροί και επιβουλείς. Οι Ένοπλες Δυνάμεις μας και οργανωτικά δεν είναι στην καλύτερη κατάσταση και για να διορθωθεί αυτό πρέπει να πάψουμε να το κρύβουμε. Το φρόνημα των αξιωματικών και των στρατιωτικών μας είναι πάντοτε υψηλό και ακμαίο, αλλά απαιτείται μέριμνα για τα σύνορα συνολικότερα διότι έτσι, συνοψίζοντας όλα τα παραπάνω γεγονότα, αποδεικνύεται ότι η χώρα αντιμετωπίζει πρόβλημα εσωτερικής ασφάλειας λόγω της βαθιάς διαφθοράς -ανέφερα πού, στην Αστυνομία-, αλλά και εξωτερικής ασφάλειας.

Περιττό να επισημάνουμε σε αυτό το πλαίσιο τη δημογραφική κατάρρευσή μας κυρίως στις βόρειες περιοχές της πατρίδας μας. Θα διαβάσατε και εσείς με έκπληξη και με τρόμο θα έλεγα -ενδεικτικώς μιλώ- για τριακόσιες ενενήντα οκτώ γεννήσεις στη Ροδόπη το έτος 2024 έναντι χιλίων πεντακοσίων σαράντα πέντε θανάτων. Το ίδιο συμβαίνει περίπου και σε όμορους νομούς. Υπερτριπλάσιοι οι θάνατοι από τις γεννήσεις.

Μάλλον, αγαπητοί μου, δεν καταλαβαίνετε τη δημογραφική μας τραγωδία. Αυτή τη στιγμή που μιλάμε όλα τα Υπουργεία θα έπρεπε να αφήσουν κάτω τα μολύβια τους -μεταφορικώς το λέω- και να ασχοληθούν με τη «σιωπηρή άλωση», όπως προσφυώς ονομάστηκε η δημογραφική μας κατάρρευση. «Ώρα ήδη ημάς εξ ύπνου εγερθήναι». Επιτέλους ξυπνήστε, αφυπνιστείτε! Όλο το έθνος να ξεσηκωθεί και να πολεμήσει μήπως αναχαιτιστεί η επικείμενη δημογραφική εθνική τραγωδία. Άδεια σχολεία σημαίνει άδεια στρατόπεδα εδώ στην Ελλάδα, ενώ απέναντι κοχλάζει νεανικό αίμα το οποίο φανατίζει ένας «Μπενίτο» νεοοθωμανιστής με «γαλάζιες πατρίδες» και με συνθήματα του τύπου «θα έρθουμε ένα βράδυ».

Ξαναδώστε για αρχή την τιμητική ισόβια σύνταξη στην άγνωστη Ελληνίδα πολύτεκνη μάνα που την κόψατε -ήταν τίτλος τιμής, δεν ήταν χρήματα- και να ξαναγίνει επιτέλους και η παιδεία μας εθνική. Αυτά συνδέονται. Ξαναλέω το σύνθημα: Παιδιά και παιδεία, δημογραφική ανάπτυξη και εθνική παιδεία. Ας το καταλάβουμε ότι η τελευταία γραμμή άμυνας που απομένει σε εμάς τους Έλληνες είναι η παιδεία, να τελειώνει το σημερινό παιδομάζωμα. Περί παιδομαζώματος πρόκειται.

Η παιδεία -το ξέρετε- είναι η μοναδική ελπίδα για εθνική αναγέννηση και επιβίωση. Δεν προασπίζουν την εθνική μας ανεξαρτησία και την εδαφική μας ακεραιότητα μόνο οι πανάξιες Ένοπλες Δυνάμεις, τις προασπίζει ο λαός, όχι ο φιλοπόλεμος, αλλά ο ετοιμοπόλεμος, ο ψυχικά και πνευματικά αρματωμένος, ο νηφάλιος πολίτης, ο φωτισμένος πολίτης, ο ελεύθερος που, αν χρειαστεί, γίνεται και οπλίτης.

Η δεύτερη μεγάλη παθογένεια με την οποία υποδεχόμαστε το 2025 είναι η έξαρση των κοινωνικών ανισοτήτων. Η Κυβέρνηση αφήνει τους συμμάχους της στην αγορά να κερδοσκοπούν ασυστόλως εις βάρος των Ελλήνων πολιτών και όταν τα πράγματα φτάνουν στο μη παρέκει, παρεμβαίνει υποκριτικώς για να τους επιστρέψει ένα ελάχιστο τίμημα που είναι ψίχουλα σίγουρα σε σύγκριση με την κλοπή του εισοδήματός τους.

Το έργο το είδαμε επανειλημμένως το 2024 με τις προμήθειες των τραπεζών, με τις τιμές των καυσίμων, με τις τιμές των σουπερμάρκετ, ελάχιστα μειώθηκαν όλες αυτές. Το ζούμε και τώρα στην αρχή του νέου έτους με τα ασφάλιστρα ζωής που εκτοξεύονται σε τιμές ρεκόρ. Είστε η Κυβέρνηση της μεγάλης κονόμας, ακριβέστερα η Κυβέρνηση που επιτρέπει τη μεγάλη κονόμα των λίγων, αδιαφορώντας για το μέλλον των πολλών.

Δεν σας κρύβουμε ότι ανησυχούμε πάρα πολύ πού πάμε επιτέλους. Χωρίς εθνική ενότητα, χωρίς εσωτερική ασφάλεια, με τη διαφθορά να διαβρώνει, να σαπίζει την κοινωνία μας και χωρίς την ελάχιστη κοινωνική συνοχή, είμαστε ο ιδανικός στόχος, το τέλειο θύμα. Προσευχόμαστε αληθινά μέσα από την καρδιά μας να τα αποφύγουμε και να τα προσπεράσουμε όλα αυτά, αλλά φοβόμαστε ότι θα δικαιωθούμε, όπως δικαιωθήκαμε πανηγυρικά και σε άλλα.

Νομίζετε πως ξεχνάμε τις προσβολές σας ότι μας λέγατε θρησκόληπτους και ψεκασμένους μέσα στην πανδημία και τώρα δεν βγάζετε λέξη -ειπώθηκε και από τον Βουλευτή μας, τον κ. Παπαδόπουλο- για τα όσα αποκαλύπτει ο Ζούκερμπεργκ του Facebook ότι είχε εντολή να λογοκρίνει με αυστηρότητα όσα κατήγγειλαν οι πολίτες για τα εμβόλια; Δεν βγάζετε λέξη γι’ αυτό. Θα μας ζητήσετε τώρα συγγνώμη για όλα αυτά;

Νομίζετε επίσης ότι ξεχνάμε πως μας αποκαλούσατε υποτιμητικώς ντεμέκ πατριώτες; Του κ. Μητσοτάκη η φράση. Το πατριώτες -το είπα και τότε- το κρατάμε, το ντεμέκ -τα ωραία ελληνικά που μας μιλάει- σας το επιστρέφουμε, το δήθεν. Είστε όντως δήθεν τάχα μου και πατριώτες. Οι πολίτες θυμούνται άριστα τις ύβρεις σας και τις διώξεις σας την περίοδο της πανδημίας.

Τώρα που ο Ερντογάν -για να επανέλθω για το πατριώτες και το ντεμέκ- κάνει ασκήσεις για τη «γαλάζια πατρίδα» και ο Φιντάν με μάτια που γυαλίζουν μας ζητάει τη Θράκη μας, έχετε κάτι να μας απολογηθείτε για την ασύλληπτη αφέλειά σας; Αλήθεια, γιατί μένει αναπάντητη η πρόκληση Φιντάν για τη Θράκη; Ο σιωπών δοκεί συναινείν, του Μεγάλου Βασιλείου. Η σιωπή είναι συνενοχή. Στην περίπτωσή σας βεβαίως είναι ολόκληρο δόγμα, είστε οπαδοί του κατευνασμού, του καταστροφικού κατευνασμού. Η καταστροφική τακτική που ακολούθησαν κάποιοι πριν από τον Β΄ Παγκόσμιο Πόλεμο και καταλήξαμε εκεί που καταλήξαμε.

Για να μην χρησιμοποιήσω άλλη λέξη όπως η ευήθεια. Πραγματικά θα περιμέναμε να ακούσουμε μια κουβέντα από εσάς. Το ότι σπανίως μας απαντάτε δεν σημαίνει ότι δεν εκτίθεστε. Ρεζίλι γίνεστε. Τρέχετε, σπεύδετε ευκαίρως ακαίρως σε τραπέζια διαπραγματεύσεων με τους Τούρκους και σε αυτό το τραπέζι υπάρχει μόνον Ελλάδα, μόνον ελληνική κυριαρχία, μόνον ελληνικά κυριαρχικά δικαιώματα, μόνο ελληνικό έδαφος και μόνο ελληνική θάλασσα τα οποία οι τάχα συνομιλητές σας απαιτούν να διαμοιραστούν.

Κάνατε και έκτακτες κρίσεις. Υποτίθεται ότι αυτό το ανελέητο θέρισμα αξιωματικών εξυπηρετεί στο ακέραιο τις αμυντικές μας ανάγκες, όπως τις «εξυπηρετεί» -εντός εισαγωγικών η λέξη- και το ξερίζωμα των στρατοπέδων μας σε ολόκληρη την επικράτεια. Γύριζα στα βόρεια σύνορά μας σε πόλεις ακριτικές και το πρώτο παράπονο που έθεταν οι θεσμικοί και όχι μόνο, οι απλοί κάτοικοι των περιοχών αυτών ήταν το φευγιό, να το πω έτσι, των στρατοπέδων που πρόσφεραν, εκτός από την οικονομική, θα έλεγα, ζωή που τόνωναν, και κύρος και αίσθημα ασφάλειας στους ακρίτες της πατρίδας μας.

Όπως εξυπηρετούν βέβαια τις αμυντικές δαπάνες και οι μαζικές παραιτήσεις -αυτό είναι φοβερό- από το ελληνικό Πολεμικό Ναυτικό. Διαβάσαμε μέσα στο 2024 για τριακόσιες περίπου παραιτήσεις αξιωματικών του Πολεμικού Ναυτικού, δηλαδή δύο πληρώματα Μπελαρά, θα έλεγα, από τις κορβέτες παραιτήθηκαν μέσα σε ένα έτος. Τα πράγματα είναι τραγικά. Δεν απαντάτε όμως σε τίποτε, γιατί μόνο η έπαρση και η αλαζονεία είναι το όπλο σας.

Αν λοιπόν χρειάζεται κάτι το έθνος για το 2025, αυτό είναι εθνική, πολιτική και κοινωνική σύνταξη και ανασύνταξη. Και κίνδυνοι υπάρχουν, αλλά και ευκαιρίες. Μόνο που οι τελευταίες, οι ευκαιρίες, δίδονται στους τολμηρούς και όχι στους αδούλωτους, όχι στους δεδομένους και στους προσκυνημένους.

Η τρίτη, για να κλείσω, μεγάλη παθογένεια, με την οποία υποδεχόμαστε το νέο έτος, το 2025, είναι η έλλειψη εθνικής ενότητας. Με θλίψη παρακολουθούμε στη Νίκη το λαϊκό σήριαλ της προεδρολογίας και τα μεγάλα διλήμματα δήθεν που πρέπει να επιλύσει ο Πρωθυπουργός: αν ο Πρόεδρος θα είναι άνδρας ή γυναίκα, πολιτικό πρόσωπο ή τεχνοκράτης, κεντροδεξιός, κεντροαριστερός, κεντρώος, άκρα δεξιά, Αριστερά. Ψάχνετε εναγωνίως.

Η απάντηση της Νίκης σε αυτό είναι ξεκάθαρη. Ο Πρόεδρος της Δημοκρατίας πρέπει να είναι βαθιά Έλληνας, να βάζει την Ελλάδα πάνω από τους ποικιλώνυμους προστάτες. Η πρότασή μας είναι χειροπιαστή απόδειξη του τι εννοούμε. Προτείνουμε εμείς ως Νίκη, ως πατριωτικό δημοκρατικό και λαϊκό κίνημα, για Πρόεδρο της Δημοκρατίας τον Κώστα Κυριακού.

Ο Κώστας Κυριακού γεννήθηκε το 1955 στο χωριό Δερβιτσιάνη της Βορείου Ηπείρου και είναι γόνος πολύτεκνης οικογένειας. Ένα ελάχιστο βιογραφικό, για να καταλάβετε τι σημαίνει πατριώτης Πρόεδρος της Ελληνικής Δημοκρατίας. Το 1974, μικρός ακόμη, συνελήφθη την ώρα του μαθήματος και καταδικάστηκε και έμεινε εννιά χρόνια σε φυλακή του Χότζα. Τα υπέφερε όλα στο σκληρότερο μάλιστα στρατόπεδο του στυγνού και τυραννικού εκείνου καθεστώτος, το Σπατς. Τον Ιούλιο του 1990 δραπέτευσε στη μάνα πατρίδα. Το 1992 εκλέχτηκε δημογέροντας στο χωριό του στη Βόρεια Ήπειρο. Στις 28-10-1992 κρατήθηκε στο αστυνομικό τμήμα γιατί ως δημογέροντας πρόεδρος του χωριού δεν δέχτηκε να κατεβάσει τις ελληνικές σημαίες την ημέρα της 28ης Οκτωβρίου. Το 1994 συλλαμβάνεται πάλι από την αλβανική ασφάλεια και ύστερα από πρωτοφανή βασανιστήρια, οδηγήθηκε στη «δίκη των πέντε» όπου και καταδικάστηκε πάλι σε οκτώ χρόνια φυλακή μόνο και μόνο γιατί ήταν Έλληνας και χριστιανός Ορθόδοξος. Το 2006 του απονέμεται από το ελληνικό Υπουργείο Εξωτερικών μετάλλιο για την προσφορά του στο έθνος. Είναι κάτοχος πτυχίου Νομικής Σχολής του Πανεπιστημίου Αθηνών και μέχρι σήμερα μέλος του δικηγορικού συλλόγου. Έχει συγγράψει περί τα δέκα βιβλία που αναφέρονται στις άθλιες συνθήκες ζωής στην Αλβανία του Χότζα.

Θα έχετε διαβάσει, κύριε Υπουργέ, ίσως το «Ελεύθερος φυλακισμένος». Ξέρω ότι το έχετε διαβάσει. Σε αυτά τα βιβλία αποτυπώνεται με απτές μαρτυρίες και καταγράφεται η πικρή αλήθεια που βίωσαν στο πετσί τους οι Έλληνες της Βορείου Ηπείρου.

Κυρίες και κύριοι συνάδελφοι, αναζητείτε υπερκομματική λύση, αλλά δεν θα βρείτε, γιατί μέσα στα κόμματα τσαλαβουτάτε για Πρόεδρο της Δημοκρατίας.

Άραγε τι είδους υπερκομματική και συναινετική λύση επιθυμούμε; Θέλουμε κάποιον που να συμβαδίζει με όλες τις επιθυμίες, ακόμη και με τις επιθυμίες ανθρώπων με μυαλά τυράννων και τσέπες κερδοσκόπων; Θέλουμε κάποιον που να μπορεί χωρίς πρόβλημα συνείδησης να συζητά απώλεια εθνικής κυριαρχίας ή να υπογράφει μαχαιριές στην πλάτη του ελληνικού λαού ή να διασκεδάζει γιορτάζοντας τον εξευτελισμό της παραδοσιακής οικογένειας;

Εμείς στη Νίκη θέλουμε πρόεδρο της Ελληνικής Δημοκρατίας και όχι «τρόφιμο ενός οικουμενικού πανδοχείου», που λέει κι ο ποιητής, να νιώθει υπηρέτης των αναγκεμένων, να έχει ρωμαίικη σεμνότητα και αρχοντιά, να έχει καρδιά να αντισταθεί αν χρειαστεί και να λέει «όχι» στις προσβολές κατά του Ελληνισμού και «όχι» στον ακρωτηριασμό της πατρίδας, να είναι ταπεινός και όχι να ταπεινώνει τους πολίτες.

Τέτοιο βιογραφικό σάς διάβασα για άνθρωπο σοφό, και από γράμματα και από τη ζωή, άνθρωπο απλό και ταπεινό, γνήσιο φίλο της ελευθερίας, που έβαλε τα δίκια του γένους μας και της ανθρωπιάς πάνω από τη ζωή του, ξανά και ξανά, από παιδί ως τα σήμερα. Ο Κώστας Κυριακού πλήρωσε την πίστη του στη διακήρυξη της ελληνικής ταυτότητας με εννιά χρόνια, τα καλύτερα της ζωής του, φυλακή στα κάτεργα του Χότζα. Είναι Έλληνας με απόδειξη και όχι στη θεωρία. Στο πρόσωπό του συναντούμε τις αγέραστες αξίες του Ελληνισμού, τις αγέραστες αξίες της ρωμιοσύνης.

Ας τολμήσετε να ξεκολλήσετε μια φορά και να κάνετε κάτι διαφορετικό και να αναδείξετε στην Προεδρία της Δημοκρατίας κάποιον που θυσιάστηκε και για Ελλάδα και για δημοκρατία. Και αν θέλετε, κλείνοντας, όπως θρυλείται, να μπείτε στον πειρασμό να επιλέξετε Πρόεδρο πολιτικό τέκνο του Σημίτη, θα το πληρώσετε ακριβά.

Η Νίκη είναι εδώ, μια μεγάλη ανοιχτή αγκαλιά για τους πληγωμένους, απογοητευμένους και μετανοημένους οπαδούς της Νέας Δημοκρατίας.

Ευχαριστώ πολύ.

(Χειροκροτήματα από την πτέρυγα της Νίκης)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ζήτησε και έχει τον λόγο ο Υπουργός Υγείας κ. Γεωργιάδης.

Ορίστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αν και συνολικά θα απαντήσω στην κυρίως ομιλία μου, επειδή δεν θέλω ποτέ να αφήνω ασχολίαστα τα πράγματα που λέγονται στην Αίθουσα αυτή για την Κυβέρνηση, θα πω μόνο στον κύριο Πρόεδρο της Νίκης, με σεβασμό, δύο πράγματα. Πιστεύω ότι συμμεριζόμαστε πραγματικά και αυθεντικά και οι δύο την αγάπη για την πατρίδα. Γι’ αυτό και δεν μου αρέσει να χωρίζω εύκολα τους ανθρώπους σε πατριώτες και μη, γιατί δεν μου αρέσει να αμφισβητώ τον πατριωτισμό κανενός.

Σας λέω ότι δεν έχει υπάρξει κανένας Πρόεδρος της Ελληνικής Δημοκρατίας ποτέ που να μην είναι βαθύτατα Έλλην και να μην πληροί όλα τα χαρακτηριστικά που είπατε προηγουμένως. Όλοι όσοι έχουν τιμήσει το αξίωμα αυτό μέχρι σήμερα, το έχουν κάνει με αίσθημα πατριωτισμού και πλήρους ευθύνης στο πολίτευμα.

Δεύτερον, κύριε Πρόεδρε μού προκάλεσε μεγάλη θλίψη η ομιλία σας, ειδικά από εσάς, για τον εξής λόγο. Ένας αληθής γνώστης της ελληνικής ιστορίας δεν μπορεί να μην αντιλαμβάνεται πόσο ελληνική αξία είναι η έννοια του χορηγού, του εθνικού ευεργέτη.

Η έννοια της χορηγίας, για όσους δεν το ξέρουν -καμιά φορά αριστεροί εκνευρίζονται που δεχόμαστε χορηγίες από τους ιδιώτες, θα το πω μετά στην ομιλία μου και για διάφορους αλλά και για την κ. Νοτοπούλου- ακόμα και η λέξη «χορηγός» είναι αρχαία λέξη. Ήταν εκείνος ο πλούσιος Αθηναίος που έδινε τα χρήματα για τα έξοδα του χορού στα Μεγάλα ή εν άστει Διονύσια, ώστε να μπορούν όλοι οι Αθηναίοι πολίτες να απολαμβάνουν ισότιμα το μεγάλο αυτό γεγονός των θεατρικών αγώνων, και επειδή τα έξοδα του χορού ήταν μεγάλα ονομάστηκε «χορηγός».

Αλλά ιδιαίτερα το νεότερο ελληνικό κράτος είναι δημιούργημα εθνικών ευεργετών. Σχεδόν ό,τι σπουδαίο βλέπουμε γύρω μας σε αυτή την πόλη έχει από πίσω του έναν μεγάλο ευεργέτη.

Μιλήσατε δεκαπέντε λεπτά. Είπατε τις απόψεις σας για τον Πρόεδρο της Δημοκρατίας, για τα εμβόλια, για διάφορα άλλα θέματα. Δεν είπατε απολύτως τίποτα για το Ίδρυμα «Σταύρος Νιάρχος» και τον Πρόεδρό του Ανδρέα Δρακόπουλο, για τον οποίο είμαστε σήμερα εδώ και ο οποίος με την πρωτοβουλία του για την υγεία έχει αναδειχθεί, διά του Ιδρύματος «Σταύρος Νιάρχος», ο μεγαλύτερος ευεργέτης του νεοτέρου ελληνικού κράτους με χορηγίες στο Εθνικό Σύστημα Υγείας που σήμερα πλέον ξεπερνούν το 1 δισεκατομμύριο ευρώ.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Το είπαμε αυτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν μιλάω για εσάς, κύριε Παπαδόπουλε, για εσάς θα απαντήσω στην ομιλία μου. Μιλάω για τον κύριο Πρόεδρο, που έχουμε μια απευθείας συνομιλία και αντιλαμβάνεται πολύ καλά τι λέω.

Δεν μπορεί ένας πατριώτης να μιλάει δεκαπέντε λεπτά και να μην αντιλαμβάνεται ότι χρωστάει να πει ένα καθαρό «ευχαριστώ» στο Ίδρυμα «Σταύρος Νιάρχος» και στον κ. Ανδρέα Δρακόπουλο. Γιατί αν εσείς, που είστε πράγματι πατριώτης, δεν αισθάνεστε την ανάγκη να πείτε αυτό και έχετε έρθει εδώ και μιλάτε δεκαπέντε λεπτά μόνο για να κάνετε αντιπολίτευση στον Μητσοτάκη, τότε κάτι δεν πάει καθόλου καλά σε αυτό που λέμε «πατριωτικό χώρο».

Όσον αφορά δε για τους «Ελεύθερους Φυλακισμένους», ένα βιβλίο το οποίο διάβασα στα παιδικά μου σχεδόν χρόνια, συγκλονιστικό βιβλίο, τότε πρωτογνώρισα στη ζωή μου και τον Φρέντη Μπελέρη ξέρετε. Γι’ αυτό και είπα στις εκλογές που πέρασαν, στις Ευρωεκλογές, ότι κάθε Έλληνας πατριώτης έπρεπε να ψηφίσει τον Φρέντη Μπελέρη, λόγω τέτοιων βιβλίων.

Δυστυχώς βρεθήκαμε σε αντίπαλα στρατόπεδα, εμείς και ο Μπελέρης, εσείς και ο Μπελέρης στις πρόσφατες εκλογές. Άρα αφήστε το βιβλίο για τη Βόρειο Ήπειρο γιατί δεν θα σας πάει καλά.

Και κλείνω, κύριε Πρόεδρε, μόνο επί προσωπικού. Καλά, τα θέματα «Turkaegean» μόνο στο Twitter μού τα θέτετε; Δεκαπέντε λεπτά με βλέπετε εδώ, με έχετε προσωπικά συκοφαντήσει και μία κουβέντα να την πείτε εδώ για να μπορώ να σας απαντήσω, δεν είχατε να πείτε; Εγώ σας είχα, κύριε Πρόεδρε, για περισσότερο γενναίο. Μου κάνει εντύπωση. Δεν σας είχα να κρύβεστε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κύριε Πρόεδρε, θα ήθελα για δυο λεπτά τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Πρόεδρε, δεν προβλέπεται, αλλά θα σας δώσω δύο λεπτά μόνο, γιατί η διαδικασία είναι διαφορετική.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Τώρα, επειδή μίλησε για γενναιότητα ο κύριος Υπουργός, θα του θυμίσω ότι, επειδή μάλλον από παλαιότερα γνωριζόμαστε, από τότε που μπήκα μέσα στη σχολική αίθουσα κάνω τον σταυρό μου και με γενναιότητα διδάσκω «γράμματα, σπουδάματα και του Θεού τα πράματα», και όχι το παιδομάζωμα. Αυτό είναι η πραγματική γενναιότητα μες στην ελληνική κοινωνία.

Εσείς, όταν χρειάστηκε να φανείτε γενναίος -και μιλώ για το νομοσχέδιο το οποίο έκρινε όλη την πορεία σας- τι κάνατε, κύριε Γεωργιάδη, κύριε Υπουργέ; Ψηφίσατε ένα μεγάλο «ναι». «Προς γαρ το τελευταίον εκβάν, έκαστον των πριν υπαρξάντων κρίνεται». Αρχαία ξέρετε, καταλάβατε πολύ καλά τι έγινε. Όταν θα φύγετε από την πολιτική, ο κόσμος δεν θα σας θυμάται για όποια καλά έχετε κάνει. Δεν ξέρω, δεν ήμουνα μέσα στη Βουλή. Θα σας θυμάται γι’ αυτή την ψήφο που ρίξατε κατά της ελληνικής παραδοσιακής οικογένειας, σβήνοντας όλα τα υπόλοιπα. Κάνω λάθος;

Και, δεύτερον, μιλήσατε για πατριώτες. Μας έλεγε «ντεμέκ» ο κ. Μητσοτάκης. Δεύτερον, ναι, αμφισβητούμε πολλές φορές, με όλο τον σεβασμό στον θεσμό, και τη φιλοπατρία που πρέπει να επιδεικνύουν κάποιοι πρόεδροι της δημοκρατίας. Γιατί πέρασε η προδοσία των Πρεσπών; Έπρεπε ένας πρόεδρος δημοκρατίας να τη σταματήσει. Αυτή είναι η πραγματική γενναιότητα. Έρχεται η στιγμή που πρέπει να πούμε το μεγάλο «ναι» ή το μεγάλο «όχι». Και εσείς είστε Νενέκοι.

Ευχαριστώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, θα είμαι πολύ σύντομος.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, δύο λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πρώτα απ’ όλα ελπίζω ότι δεν έχει τελειώσει ακόμα η πολιτική μου σταδιοδρομία για να κρίνετε το τέλος αυτής. Θα το αποφασίσει ο ελληνικός λαός πότε θα τελειώσει και τότε όλοι θα κριθούμε.

Θεωρώ όμως εξαιρετικά υποκριτικό ότι από όλη την κοινοβουλευτική μου διαδρομή δεκαοκτώ ετών και την υπουργική μου θητεία τώρα σχεδόν έντεκα χρόνια από την πρώτη φορά που έγινα Υπουργός το μόνο το οποίο έχει μείνει είναι αυτό το νομοσχέδιο. Το έχετε υπεραξιολογήσει. Εγώ το έχω σε τελείως διαφορετική θέση στη δική μου συνείδηση.

Πάμε όμως στο μείζον. Πάλι δεν είπατε για το «Turkaegean». Και ξέρετε γιατί δεν λέτε; Γιατί αφού κι εσείς προσωπικά και οι ψηφοφόροι σας και οι υποστηρικτές σας με υβρίζατε επί σειρά ετών γι’ αυτό, προχθές δε στο Twitter, είχατε την ελλιπή πληροφόρηση να μου γράψετε «Το έκανες αυτό στην Αμερική, αλλά δεν έκανες τίποτα στην Ευρώπη» και μετά από τέσσερις ώρες ήρθε η νίκη στην Ευρώπη, η πραγματική νίκη, όχι η ντεμέκ νίκη, για να χρησιμοποιήσω μια έκφραση Μητσοτάκη. Και επειδή στην πραγματική νίκη η ντεμέκ νίκη υποχωρεί, γι’ αυτό δεν είπατε ούτε στη δευτερολογία σας ένα «συγγνώμη» για όσα μου λέγατε για το «Turkaegean», κύριε Πρόεδρε.

Άρα, αν θέλετε να μιλήσουμε για γενναιότητα και πώς θα μας κρίνει ο καθένας στην ιστορία, ας μείνουμε στα μείζονα, σε αυτά που πράγματι αφορούν τον ελληνικό λαό και κρίνουν τη συμπεριφορά ενός εκάστου εξ ημών. Τέλος.

Σας τιμώ ως δάσκαλο και γενικά μου αρέσουν αυτά που διδάσκετε. Δεν έχω καμμία αντίρρηση σε αυτά τα οποία λέτε. Είμαι σφοδρός σύμμαχος της παραδοσιακής συγκρότησης της ελληνικής κοινωνίας. Σφοδρός! Σφοδρός σύμμαχος της παραδοσιακής συγκρότησης της ελληνικής κοινωνίας! Δεν περιμένω από εσάς να μου το διδάξετε, κύριε Πρόεδρε.

Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με συγχωρείτε, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Θέλετε τον λόγο, κυρία Κωνσταντοπούλου;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μας πείτε λίγο ποιοι κοινοβουλευτικοί έχουν δηλώσει, να έχουμε εικόνα;

**ΠΡΟΕΔΡΕΥΩΝ (Αθανάσιος Μπούρας):** Προς το παρόν μου ζήτησε τον λόγο ο κ. Κόντης. Βλέπω ότι θέλει να μιλήσει και ο κ. Ηλιόπουλος και μάλλον, απ’ ό,τι υπολογίζω, θα τοποθετηθούν όλοι οι Κοινοβουλευτικοί Εκπρόσωποι.

Κατ’ αρχάς, θα πάρει τον λόγο ο κ. Κόντης. Στη συνέχεια τον λόγο ζήτησε και θα έχει ο κ. Ηλιόπουλος. Από την Ελληνική Λύση δεν ξέρω ακόμη, αλλά βλέπω τα γυαλιά του κ. Χήτα να είναι εδώ που σημαίνει ότι θα επιστρέψει και πάει λέγοντας.

Ορίστε, κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε. Κατ’ αρχάς να ευχηθώ καλή χρονιά, γιατί τώρα βρισκόμαστε πρώτη φορά.

Κύριε Υπουργέ, κύριοι Υφυπουργοί, κυρίες και κύριοι συνάδελφοι, να αναφερθώ στη Σύμβαση αυτή της παραχώρησης του Ιδρύματος Νιάρχου.

Κατ’ αρχάς, το αεροπλάνο, το Beechcraft 360c πέρασε από πολλές διακυμάνσεις μέχρι να γίνει η τελική του μορφή. Ήταν να είναι δύο μικρότερα αεροπλάνα, τελικά έγινε ένα. Εμένα μου κάνει πάντα εντύπωση, κύριε Υπουργέ, γιατί ειδικά οι χορηγίες του Ιδρύματος Νιάρχου περνάνε από τόσο μεγάλα στάδια. Το είδαμε και στον «Ευαγγελισμό» κάποτε με τις ΜΕΘ, το είδαμε και σε άλλες περιπτώσεις, το είδαμε και με το παιδιατρικό νοσοκομείο στο Φίλυρο.

Εγώ έχω την τύχη να είμαι φίλος παιδικός του Ανδρέα Δρακόπουλου, τον οποίο αναφέρατε και θεωρώ ότι είναι ένας άνθρωπος που σκέφτεται πατριωτικά. Μάλιστα πρόσφατα του είχα ζητήσει να κάνουμε μια ακαδημία ποδοσφαίρου για άπορα παιδιά και αμέσως μου είπε «ναι», χωρίς κανένα δισταγμό και χωρίς να υπολογίσουμε και το κόστος.

Θέλω να πω όμως ότι έχει ξεχωρίσει και είναι πάνω από 2 δισεκατομμύρια οι χορηγίες που έχει κάνει το ίδρυμα, δεν είναι 1 δισεκατομμύριο, γιατί ακριβώς τις αποφασίζει ο ίδιος ο Ανδρέας. Τα ιδρύματα τα κινούν άνθρωποι. Αν ήταν κάποιος άλλος άνθρωπος εκεί, ίσως να μη σκεφτόταν με τον ίδιο τρόπο, όπως είναι το Ίδρυμα «Ωνάση» το οποίο προσανατολίζει αλλού τις χορηγίες του και τις προσανατολίζει περισσότερο στη woke ατζέντα.

Το Ίδρυμα «Νιάρχου», λοιπόν, κάνει κάποιες χορηγίες στον βαθύ κοινωνικό ιστό που είναι ευπρόσδεκτες, αλλά η διαφορά μας είναι ότι είναι ναι μεν ευπρόσδεκτες -και πραγματικά η Ελλάδα χτίστηκε από τους μεγάλους χορηγούς, τον Ζάππα, τον Αβέρωφ, είναι πάρα πολλοί- αλλά πρέπει το κράτος, κύριε Υπουργέ, να είναι πρωτοστάτης. Δηλαδή νομίζω ότι τέτοιο αεροπλάνο για ΕΚΑΒ είναι η πρώτη φορά που η Ελλάδα αποκτά. Θα έπρεπε η Ελλάδα να έχει ένα και να έρθει και ο Δρακόπουλος, ο κάθε Δρακόπουλος, να συμπληρώσει.

Αυτή είναι η άποψή μας. Σίγουρα είναι δύσκολο. Νομίζω έχει 10 με 12 εκατομμύρια αυτό το αεροσκάφος. Σίγουρα όμως και εμείς είμαστε υπέρ της κάθε μορφής χορηγίας του κάθε Έλληνα. Υπάρχουν Έλληνες του εξωτερικού οι οποίοι κάνουν χορηγίες, οι οποίες είναι άγνωστες στον κόσμο. Δεν ξεχνάμε τον Έλληνα που τιμήθηκε μετά θάνατον, ο οποίος δώρισε όλη την περιουσία του στο Ελληνικό Ναυτικό, τον Έλληνα εφοπλιστή -μου διαφεύγει το όνομά του αυτή τη στιγμή- που στα βαθιά γεράματα χάρισε όλη την περιουσία του. Και πάρα πολλοί άλλοι Έλληνες έχουν χαρίσει και ζουν πραγματικά για την Ελλάδα. Πιστεύω ότι αυτό είναι κάτι για το οποίο πρέπει να υπερηφανευόμαστε. Διότι τα ιδρύματα γι’ αυτόν τον λόγο γίνονται. Και μπορεί να είναι ο Νιάρχος και να ξενίζει το όνομα, μπορεί να είναι ο Ωνάσης και να θεωρούν κάποιοι ότι έβγαλαν δισεκατομμύρια και εκατομμύρια. Όμως, πραγματικά σκέφτηκαν κάποιοι από αυτούς την Ελλάδα και χαίρομαι που υπάρχουν κάποιοι διαχειριστές που σκέφτονται την Ελλάδα.

Είμαστε, λοιπόν, υπέρ της κάθε μορφής χορηγίας. Αν θυμάστε και στις προηγούμενες χορηγίες είπαμε με χαρά «ναι». Δεν θα κάνουμε κουβέντα που θα την πάμε στα πολιτικά δεδομένα και στις αντιδράσεις ή τις αντιθέσεις μας τις πολιτικές, αλλά θεωρούμε ότι πρέπει να είναι ένα έναυσμα για την κάθε κυβέρνηση να βλέπει και να παίρνει παράδειγμα από αυτές τις χορηγίες και να λέει ότι «και εγώ θα μπω στην ευγενή αυτή άμιλλα να κάνω περισσότερα από ό,τι κάνω για τον κόσμο».

Όταν έρχεται η συγχωρεμένη Μαριάννα Βαρδινογιάννη και κάνει την «Ελπίδα» που είναι ένα πρότυπο νοσοκομείο, να κάνει και το ελληνικό κράτος ένα νοσοκομείο τέτοιο και όχι να τρέξουμε να ενώσουμε κάποια ρημαγμένα νοσοκομεία μας δίπλα σε αυτό, όπως έγινε με το «Αγία Σοφία». Πρέπει να αναβαθμίσουμε και τα δικά μας νοσοκομεία, τα κρατικά.

Αυτή είναι και η έννοια της δωρεάς και αυτός είναι ο λόγος που τις κάνουν -και όχι μόνο για να βοηθήσουν- αυτοί οι οποίοι μπορούν να τις κάνουν. Θα μπορούσαν να χρησιμοποιούν τα χρήματα αυτά και κάπου αλλού. Δεν το κάνουν για να αποφύγουν τη φορολόγηση, ούτε για να τους λιβανίζει κάποιος και αυτό αρχίζει από τους μεγάλους παλιούς ευεργέτες και φθάνει μέχρι σήμερα. Ο κόσμος τους θυμάται, τους χαιρετίζει σαν μεγάλους Έλληνες και πιστεύω ότι πρέπει να είναι ένα παράδειγμα για όλους μας αυτό.

Εμείς κάνουμε δεκτή αυτή τη σύμβαση και πιστεύουμε ότι πρέπει να ακολουθήσουν και άλλες σαν αυτή, ακόμα και σε πολλαπλάσιες εισφορές και αναδοχές.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Κόντη.

Τον λόγο τώρα έχει ο Κοινοβουλευτικός Εκπρόσωπος της Νέας Αριστεράς κ. Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, για τη σύμβαση τα είπε η εισηγήτριά μας.

Επιτρέψτε μου να ξεκινήσω και να αναφερθώ στο ζήτημα που έγινε με την κατάρρευση του ασανσέρ στον Ερυθρό Σταυρό. Νομίζω ότι εδώ πρέπει να δοθούν κάποιες συγκεκριμένες απαντήσεις από την Κυβέρνηση. Ήταν ένα περιστατικό, στο οποίο ευτυχώς, δεν είχαμε κάποια πιο τραγική εξέλιξη. Όχι ότι αυτό που έγινε από μόνο του δεν είναι πάρα πολύ σοβαρό, αλλά κατανοούμε όλοι ότι τα πράγματα θα μπορούσαν να έχουν πάει και πολύ χειρότερα.

Είδαμε τις ανακοινώσεις που λένε ότι η τελευταία συντήρηση είχε γίνει στις 19 Δεκεμβρίου. Τώρα, η Κυβέρνηση πρέπει να κάνει κάτι πάρα πολύ απλό. Πρέπει να δοθούν στη δημοσιότητα -έχει κατατεθεί κοινοβουλευτική ερώτηση και από τη Νέα Αριστερά για αυτό- τα δελτία συντήρησης.

Από αυτό θα προκύψουν οι εξής δύο εναλλακτικές επιλογές: Η εταιρεία έλεγε ότι όλα ήταν καλώς καμωμένα. Η συγκεκριμένη εταιρεία δεν είναι η πρώτη φορά που εμπλέκεται με τέτοιο περιστατικό. Στο περιστατικό στη Θεσσαλονίκη, το ασανσέρ που έπεσε στο πανεπιστήμιο είναι της ίδιας εταιρείας. Άρα είτε η εταιρεία πρέπει πρώτα να πληρώσει πρόστιμο και να αποκλειστεί από κάθε δημόσιο διαγωνισμό και από κάθε παρουσία σε δημόσιο οργανισμό -δεν έχουμε δει να κάνετε κάτι για αυτό- είτε στα δελτία συντήρησης είχαν καταγραφεί φθορές, τις οποίες η διοίκηση δεν έλαβε υπ’ όψιν της. Στη συγκεκριμένη περίπτωση, στο δεύτερο ενδεχόμενο, καταλαβαίνετε ότι οι ευθύνες της διοίκησης είναι εγκληματικές.

Αντί, λοιπόν, να προσπαθήσετε με έναν τρόπο να κατανοήσουμε τι έγινε στο συγκεκριμένο περιστατικό, ποιο είναι το άγχος σας; Ποιο ήταν το κυβερνητικό άγχος; Να γίνει ΕΔΕ σε γιατρό που βγήκε και έκανε καταγγελίες για την κατάσταση στον «Ερυθρό Σταυρό». Σοβαρά τώρα; Αυτή η ΕΔΕ πρέπει να παρθεί πίσω. Δεν είναι η πρώτη φορά που βάζετε τις διοικήσεις σας να κυνηγάνε με όρους αυταρχισμού και με όρους καταστολής γιατρούς που μιλάνε για τα κενά στο σύστημα υγείας. Από όλο αυτό το σκηνικό, στο οποίο θα μπορούσαμε να είχαμε θρηνήσει συμπολίτες μας, εσείς βρήκατε να κάνετε ΕΔΕ σε γιατρό που μίλησε για τα προβλήματα στο νοσοκομείο; Με αυτόν τον τρόπο υπερασπίζεστε το δημόσιο σύστημα υγείας;

Θεωρείτε ότι θα επιβάλετε σιωπή; Δεν θα τα καταφέρετε. Δεν θα καταφέρετε να επιβάλετε σιωπή. Δεν έχουν καταφέρει αυταρχικά καθεστώτα να επιβάλουν σιωπή. Για τα κενά και τα προβλήματα που υπάρχουν, θα μιλάνε και οι γιατροί και ο κόσμος. Δεν είστε βασιλιάδες και είναι καλό να το αποδεχτείτε αυτό. Δεν είστε βασιλιάδες! Άρα έχετε ευθύνη να απαντάτε. Δεν μπορείτε να απαντάτε με καταστολή σε όποιον ασκεί κριτική.

Έρχομαι τώρα στο δεύτερο ζήτημα -γιατί είναι μια καλή αφορμή ότι έχουμε εδώ την ηγεσία του Υπουργείου Υγείας-, στην ιστορία με το Ταμείο Ανάκαμψης. Η εικόνα του Ταμείου Ανάκαμψης βαίνει διαρκώς επί τα χείρω. Η διαδικασία κατάθεσης αιτημάτων για εκταμίευση των δόσεων, παρουσιάζει καθυστερήσεις που διαρκώς μεγαλώνουν.

Το δεύτερο αίτημα πληρωμής κατατέθηκε με τρεις μήνες καθυστέρηση, το τρίτο με τεσσερισήμισι μήνες καθυστέρηση, το τέταρτο με δέκα μήνες καθυστέρηση, όσον αφορά το δανειακό σκέλος και δώδεκα μήνες καθυστέρηση, όσον αφορά το σκέλος των επιχορηγήσεων και το πέμπτο με έναν χρόνο καθυστέρηση.

Εκκρεμούν ακόμη άλλα τέσσερα αιτήματα πληρωμής που αντιστοιχούν στο υπόλοιπο 50% των συνολικών πόρων. Και για να μην μπερδευόμαστε με αυτό το 50%, αν το ποσοστό εκταμίευσης των πόρων είναι λίγο πάνω από το 50%, ο πραγματικός ρυθμός υλοποίησης είναι κάτω από το 25%. Καταθέτω σχετικό διάγραμμα, το οποίο δείχνει ότι είμαστε στις τρεις χειρότερες χώρες μαζί με Κροατία και Βουλγαρία.

(Στο σημείο αυτό ο Βουλευτής κ. Αθανάσιος (Νάσος) Ηλιόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε τώρα και στα του Υπουργείου Υγείας, καθώς το Ελεγκτικό Συνέδριο έχει εκφράσει επιφυλάξεις για την εκπλήρωση του έργου που έχετε πει για τις ανακαινίσεις και εκσυγχρονισμό των νοσοκομείων σε ολόκληρη τη χώρα. Συγκεκριμένα, η έκθεση του Ελεγκτικού Συνεδρίου διαπιστώνει ότι για το έργο δεν περιλαμβάνεται στο οικείο τεχνικό δελτίο αναλυτικό χρονοδιάγραμμα με ορισμό των ενδιάμεσων σταδίων, δεν έχει κατοχυρωθεί δελτίο προόδου και ενεργειών ωρίμασης. Για να το κάνουμε ακόμα πιο συγκεκριμένο, έχετε και γραπτή ερώτηση από τις 23 Οκτωβρίου για ένα μόνο παράδειγμα, για το Κέντρο Υγείας της Αίγινας, που ρωτούσε το πολύ απλό «Ποιο είναι το χρονοδιάγραμμα ολοκλήρωσης;». Δεν έχετε απαντήσει.

Ποιος σας δίνει το δικαίωμα να μην απαντάτε στον κοινοβουλευτικό έλεγχο; Ποιος σας δίνει, κυρία Αγαπηδάκη, το δικαίωμα να μην απαντάτε στον κοινοβουλευτικό έλεγχο; Δεν μπορείτε να απαντήσετε για ένα απλό κέντρο υγείας ποιο είναι το χρονοδιάγραμμα ολοκλήρωσης, ένα κέντρο υγείας που το έχετε κάνει γιαπί. Και δεν είναι το μόνο. Σας ζητήσαμε και τη σύμβαση με τον εργολάβο. Ούτε αυτό το δώσατε. Είναι η μόνη ερώτηση που δεν έχει απαντήσει; Όχι. Έχετε ερώτηση από τις 22 Νοεμβρίου για τους συμβασιούχους του ΕΟΠΥΥ, το πολύ απλό, αν στις προκηρύξεις που θα βγουν αυτοί οι άνθρωποι θα έχουν μοριοδότηση με βάση την εμπειρία τους. Ούτε σε αυτή έχετε απαντήσει, γιατί αισθάνεστε ότι ο κοινοβουλευτικός έλεγχος για εσάς είναι πάρεργο και δεν χρειάζεται να απαντάτε. Έστω με μία γραπτή ερώτηση πείτε «Δεν έχουμε χρονοδιάγραμμα. Είμαστε «yolo» στο Υπουργείο Υγείας, δεν μας απασχολούν τα χρονοδιαγράμματα ούτε μας απασχολούν οι εκθέσεις του Ταμείου Ανάκαμψης».

Κλείνω με μία φράση. Το γεγονός και μόνο ότι τον τελευταίο χρόνο διακυβέρνησής σας οι ακάλυπτες υγειονομικές ανάγκες διαρκώς αυξάνονται, τις πήρατε στο 8 και είναι πάνω από το 13 με μέσο όρο στην Ευρώπη στο 3,8, σε μία περίοδο που είχαμε πανδημία, που είχατε τη μεγαλύτερη δημοσιονομική ελευθερία που έχει ελληνική κυβέρνηση από την ένταξη της χώρας στην ΟΝΕ, το γεγονός και μόνο ότι έχετε καταφέρει να αυξηθούν οι ακάλυπτες υγειονομικές ανάγκες, δηλαδή μιλάμε για υγειονομική φτώχεια, δείχνει ποια ήταν, είναι και θα παραμείνει η ουσία της πολιτικής σας.

(Χειροκροτήματα από την πτέρυγα της Νέας Αριστεράς)

**ΠΡΟΕΡΕΥΩΝ (Αθανάσιος Μπούρας):** Ευχαριστούμε τον κ. Ηλιόπουλο για τη συνέπεια στον χρόνο.

Από ό,τι βλέπω, τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Χρήστος Γιαννούλης.

Ορίστε, κύριε Γιαννούλη έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επειδή επί της ουσίας η συνάδελφος Κατερίνα Νοτοπούλου ήταν ακριβής και σε ό,τι αφορά τη σύμβαση για το αεροσκάφος αλλά και για την εικόνα της υγείας, καταλαβαίνω και δεν ανησυχώ για το γεγονός ότι είναι εντυπωσιακό σε μια τέτοια νομοθετική πρωτοβουλία, όπως η σημερινή, να βρίσκεται εδώ το σύνολο της πολιτικής ηγεσίας του Υπουργείου Υγείας. Καταλαβαίνω ότι κάτι τρέχει. Υποψιάζομαι το τι τρέχει, αλλά προφανώς δεν θέλω να ακολουθήσω ή να πέσω στην παγίδα όπου πρέπει να δοθούν οι απαντήσεις που θέλει ο Υπουργός Υγείας και όχι οι απαντήσεις που πρέπει.

Σε αυτή την Αίθουσα, μόλις μπήκε και ο Πρόεδρος της Βουλής, ο κ. Τασούλας και του εύχομαι ίσως αύριο, μεθαύριο να είναι με κάποια άλλη ιδιότητα παριστάμενος…

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Με την ίδια θα είμαι και αύριο.

**ΧΡΗΣΤΟΣ ΓΙΑΝΝΟΥΛΗΣ:** Μεθαύριο;

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Και μεθαύριο.

**ΧΡΗΣΤΟΣ ΓΙΑΝΝΟΥΛΗΣ:** Εντάξει.

Να δοθούν, λοιπόν, οι απαντήσεις που πρέπει και όχι οι απαντήσεις που θέλετε.

Κατ’ αρχάς, κύριε Γεωργιάδη, ακόμα και αν λείπετε από την Αίθουσα, βλέποντάς σας να απαντάτε στον Πρόεδρο της Νίκης, μου δώσατε την εντύπωση ότι μετανιώσατε για τη θετική ψήφο σας στο ζήτημα των ομόφυλων ζευγαριών. Αποφασίστε ποια αυτιά θέλετε να χαϊδεύετε. Γιατί δεν μπορεί εσείς να θεωρείτε ότι αυτό ήταν μια βουλευτική σας παράκαμψη στον υπόλοιπο ενάρετο με τις ιδέες σας κοινοβουλευτικό βίο, αλλά το κάνατε και δεν θεωρείτε ότι είναι κάτι σημαντικό, για να χαϊδέψετε προφανώς τα αυτιά του συγκεκριμένου χώρου. Πάντως, ξέρω ότι ήταν ένα νομοθέτημα το οποίο στηρίχθηκε από τον Πρωθυπουργό που έχετε επικεφαλής στην Κυβέρνησή σας, στην Κυβέρνηση της χώρας, και η ψήφος δεν έχει αιτιολόγηση, είναι ναι ή όχι, ούτε διαβαθμίζεται και αξιολογείται. Ένα αυτό.

Όπως προκαλούσατε απαντήσεις για το θέμα του «Turkaegean», εγώ θέλω να μου απαντήσετε πώς σχολιάζετε το γεγονός ότι πριν λίγες μέρες σε αυτή την Αίθουσα ο Υπουργός Ανάπτυξης κ. Θεοδωρικάκος σε ερώτηση της κ. Αποστολάκη του ΠΑΣΟΚ για το θέμα της αύξησης των ασφαλίστρων με το ειδικό ποσοστό που εσείς νομοθετήσατε, μάλλον δεν τον βρίσκει και πολύ σύμφωνο και θα το αντιμετωπίσει με νέα νομοθετική πρωτοβουλία, τροποποιώντας τον νόμο που εσείς υπερασπιστήκατε με την πολιτική κατηγορία ότι στην ουσία επρόκειτο για μια απόλυτη υιοθέτηση των θέσεων του ΙΟΒΕ και της Ένωσης των Ασφαλιστικών Εταιρειών. Είναι και αυτά τα ζητήματα που θέλουν απαντήσεις. Δεν είναι μόνο οι ερωτήσεις που εσείς θέλετε να τεθούν από την πλευρά της Νίκης, για να ικανοποιήσετε ίσως και κάποια πολιτική ματαιοδοξία σας.

Δεν ξέρω, λοιπόν, αν μετανιώσατε για την ψήφο στο νομοσχέδιο των ομόφυλων ζευγαριών. Καλό θα είναι το διευκρινίσετε.

Πάντως, σίγουρα εμείς μετανιώνουμε, γιατί βλέπουμε μπροστά μας να εξελίσσεται η εξής διαδικασία. Από τη μία να κατηγορείτε την Αντιπολίτευση ότι γκριζάρει και μαυρίζει τα πάντα που συμβαίνουν για τα ζητήματα της υγείας και από την άλλη το Υπουργείο Υγείας να ωραιοποιεί, να εξιδανικεύει ότι σχεδόν τα περισσότερα ζητήματα έχουν δρομολογηθεί σε ένα άμεσο μέλλον, το οποίο όμως δεν διέπεται από τον χρονικό ορίζοντα των έξι ετών που ήδη κυβερνάτε.

Δεν μπορώ να καταλάβω γιατί ακόμη, ενώ τέθηκε σχεδόν από την αρχή της θητείας σας το ζήτημα των ελλείψεων σε γιατρούς, ένα εθνικό σχέδιο για την κάλυψη κενών θέσεων στα νοσοκομεία από ειδικότητες παθολόγου και αναισθησιολόγου, δεν ήρθατε ποτέ σε μία διασύνδεση με τα δημόσια ελληνικά πανεπιστήμια -δεν σας καλαρέσει και πάρα πολύ- για να υπάρξει μία κατεύθυνση προς αυτές τις ειδικότητες. Έξι χρόνια! Έξι χρόνια μία καινοτόμο με προοπτική και προβολή στον χρόνο πρωτοβουλία δεν έχουμε δει.

Βλέπουμε συνεχώς επικοινωνιακές παράτες και έρχονται οι αριθμοί, οι εργαζόμενοι, οι συνδικαλιστές, που θεωρείτε συμμορία της μιζέριας, να εντοπίσουν κενά και παραλείψεις και σε ζητήματα, όπως έθεσε και ο κ. Ηλιόπουλος με τους ανελκυστήρες σε Αθήνα και Θεσσαλονίκη. Σήμερα σας άκουσα να λέτε ότι τελικά την ευθύνη την έχει ο συντηρητής, στον οποίο άσκησε η εισαγγελία δίωξη. Από όλο αυτό δηλαδή το γαϊτανάκι, πήγε ο κ. Θεμιστοκλέους -αν δεν κάνω λάθος- στον Ερυθρό Σταυρό, υπήρξαν παρεμβάσεις από την ηγεσία του Υπουργείου Υγείας, καταλήγουμε ότι η δίωξη που ασκεί η δικαιοσύνη είναι κατά του συντηρητή του συγκεκριμένου ανελκυστήρα. Με συγχωρείτε, αλλά αυτά πάσχουν και ως ρητορεία και ως πολιτική αντίληψη και πρακτική.

Κλείνω λέγοντας ότι στην πολιτική καλό είναι να έχουμε τη μεγαθυμία να θυμόμαστε και να λέμε πού και πού και καμμιά κουβέντα για όσα έχουν πράξει και οι προηγούμενες κυβερνήσεις. Εκεί φαίνεται και η γενναιότητα και το μέγεθος της πολιτικής σοβαρότητας που μπορεί να έχει ο καθένας.

Θέλω να σας θυμίσω ότι το Ίδρυμα «Σταύρος Νιάρχος» ήταν αυτό που αποδέχθηκε πρόταση του Υπουργού Υγείας και του Αναπληρωτή Υπουργού Υγείας της κυβέρνησης ΣΥΡΙΖΑ, αν δεν κάνω λάθος το 2018 και τότε μπήκαν τα θεμέλια αυτού για το οποίο εσείς απαντάτε με χρηστομάθειες, περί ιδεολογικών εμμονών απέναντι στις χορηγίες, απέναντι σε αυτά τα ιδρύματα.

Λυπάμαι, αλλά κάνετε λάθος και όχι μόνο λάθος. Είναι πολύ λίγο πολιτικά να μην αναγνωρίζεις μια ιστορική αλήθεια που, έστω στο πλαίσιο αυτής της πολιτικής, της αισθητικής, της κουλτούρας του κοινοβουλευτικού διαλόγου, έχει τη σημασία της.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Γιαννούλη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και τρεις συνοδοί εκπαιδευτικοί από το 1ο Γυμνάσιο Τρίπολης (δεύτερο τμήμα).

Η Βουλή σάς καλωσορίζει.

Σας ευχόμαστε καλή πρόοδο και καλή χρονιά!

(Χειροκροτήματα από όλες τις πτέρυγες της Βουλής)

Για να προσδιορίσουμε τα επόμενα βήματα, βλέπω δύο Κοινοβουλευτικούς Εκπροσώπους που θα πάρουν τον λόγο, τον κ. Μάντζο και τον κ. Κατσαφάδο και αμέσως μετά τους Κοινοβουλευτικούς Εκπροσώπους θα μιλήσει η Πρόεδρος της Πλεύσης Ελευθερίας κ. Κωνσταντοπούλου και τη διαδικασία θα κλείσει ο Υπουργός Υγείας.

Κύριε Μάντζο, καλείστε στο Βήμα. Έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, εισάγεται σήμερα η τροποποίηση της σύμβασης δωρεάς του Ιδρύματος «Σταύρος Νιάρχος» προς το Υπουργείο Υγείας με σκοπό τη βελτίωση του συστήματος υγείας, έναν σκοπό ο οποίος, όπως έχει ομολογηθεί ήδη από πολλές και πολλούς συναδέλφους από όλες πτέρυγες της Βουλής -ή σχεδόν όλες τις πτέρυγες της Βουλής-, παραμένει εκκρεμής και μακρινός δυστυχώς, όπως περιέγραψε και ο εισηγητής μας Γιάννης Τσίμαρης.

Η επιλογή αυτή είναι μία επιλογή προφανώς ορθή και αναγκαία να υπάρχει συνδρομή στην υλοποίηση δημόσιων πολιτικών στον χώρο της υγείας. Όμως δυστυχώς αυτές οι ανάγκες τις οποίες καλύπτουν οι δωρεές και αυτές οι πρωτοβουλίες γίνονται ολοένα και μεγαλύτερες, διότι είναι ακόμα μεγαλύτερη η αδυναμία του κεντρικού κράτους να καλύψει τα κενά, τα προβλήματα και τελικά τις κοινωνικές αναγκαιότητες για παροχή υψηλού επιπέδου υπηρεσιών υγείας στην πατρίδα μας.

Είναι μια στρατηγική επιλογή η οποία πάει πολλά χρόνια πίσω, ακόμα και στα χρόνια που η αείμνηστη Πρόεδρός μας Φώφη Γεννηματά, από τη θέση της πολιτικής ευθύνης στο Υπουργείο Υγείας τότε, είχε συνεργαστεί ώστε το Ίδρυμα «Σταύρος Νιάρχος» να χρηματοδοτήσει δομές και στο Νοσοκομείο Παίδων «Αγλαΐα Κυριακού» εδώ, στην Αθήνα.

Είναι μια συζήτηση η οποία επαναλαμβάνεται κάθε φορά που έχουμε τέτοιου είδους πρωτοβουλίες και μας φέρνει ως αφορμή πια, όλους μας, όχι μόνο την Κυβέρνηση, αλλά όλους μας ως πολιτεία στην τρέχουσα κατάσταση στο χώρο της υγείας και μας καλεί να την αναλύσουμε και να την εκτιμήσουμε με θάρρος και πολιτική ωριμότητα, όχι με όρους τηλεμάρκετινγκ, διότι πολύ συχνά βλέπουμε από την Κυβέρνηση και από το Υπουργείο Υγείας να κομπάζει για επιτεύγματα που δήθεν πραγματοποιεί και τα οποία δυστυχώς δεν φαίνεται να τα αντιλαμβάνονται με την ίδια ένταση και την ίδια ευχαρίστηση οι πολίτες, οι μέσοι πολίτες, οι μέσοι χρήστες των υπηρεσιών υγείας, αυτοί οι οποίοι τελικά είναι οι μόνοι που μας αξιολογούν, αξιολογούν πράξεις, πεπραγμένα, παραλείψεις και τελικά την αποδοτικότητα των δημόσιων πολιτικών.

Η περιπτωσιολογία που συνθέτει το μωσαϊκό της ανεπάρκειας είναι πραγματικά πολύ μεγάλη, είναι πλούσια. Δυστυχώς εμπλουτίζεται διαρκώς και σε πλήθος αλλά και σε είδος. Η πτώση ανελκυστήρα στο Νοσοκομείο «Ερυθρός Σταυρός», ένα από τα πιο πολυπληθή και με τη μεγαλύτερη κίνηση νοσοκομειακά ιδρύματα της πρωτεύουσας και της πατρίδας ολόκληρης, με κίνδυνο ζωής ανθρώπων, είναι κάτι το οποίο πραγματικά μας προκαλεί πολύ μεγάλη ανησυχία γιατί ένα Ταμείο Ανάκαμψης και Ανθεκτικότητας, το οποίο μας έλεγαν από την Κυβέρνηση ότι έχει κατευθυνθεί στην κτηριακή αναβάθμιση του ΕΣΥ, δεν φαίνεται να είναι αρκετό ούτε καν για την προσήκουσα συντήρηση ενός ανελκυστήρα, επαναλαμβάνω σε ένα από τα πιο κεντρικά νοσοκομεία της χώρας.

Το ΕΣΥ σηκώνει τα χέρια. Συστηματικά ιατρικές πράξεις μεταφέρονται από το δημόσιο σύστημα υγείας στον ιδιωτικό τομέα. Διενεργούνται σε ιδιωτικά ιατρικά κέντρα και αυτό σημαίνει ότι αλλάζει ο ίδιος ο χαρακτήρας του συστήματος. Από ένα σύστημα παροχής δωρεάν ποιοτικής και καθολικής υπηρεσίας υγείας γίνεται απλώς ένα παραπεμπτικό μέσο για τον ιδιωτικό τομέα.

Και ποιον ωφελεί άραγε αυτή η κατάσταση; Ωφελεί τους ίδιους τους ασθενείς, τους ασφαλισμένους της κοινωνικής ασφάλισης; Ωφελεί τους πολίτες που αναγκάζονται να πηγαίνουν στα ιδιωτικά κέντρα, γιατί υπάρχουν πολύ μεγάλες αναμονές στα νοσοκομεία και όταν πάνε στα ιδιωτικά κέντρα να τους περιμένει και μια νέα δυσάρεστη έκπληξη για τα ποσά που πρέπει να καταβάλουν ως συμμετοχή; Και τότε αναρωτιούνται όλοι γιατί πληρώνουν ιατροφαρμακευτικές εισφορές.

Και έτσι οδηγούμαστε δυστυχώς, κυρίες και συνάδελφοι, στην εμπέδωση μιας κατάστασης ασύμβατης τόσο με το ευρωπαϊκό κοινωνικό κεκτημένο, όσο και με το Σύνταγμά μας, το οποίο ήδη από το άρθρο 5, αλλά και από το άρθρο 21, αναγνωρίζει την υγεία τόσο ως ατομικό όσο και ως κοινωνικό δικαίωμα.

Και έρχομαι, κύριε Πρόεδρε, στο δεύτερο μέρος και καταλήγω. Αυτή η κατάσταση στο δημόσιο σύστημα υγείας, η οποία από μόνη της συνιστά παθογένεια, συνδέεται άμεσα και με μία ακόμα παθογένεια παρεμφερή, που είναι οι εξελίξεις στον χώρο και στο πεδίο της ιδιωτικής ασφάλισης, που επιτείνουν την αίσθηση ανασφάλειας στη ζωή των πολιτών, αλλά και το κόστος ζωής.

Στη χώρα που είναι ήδη δεύτερη στις ιδιωτικές δαπάνες υγείας σε όλη την Ευρωπαϊκή Ένωση, στη χώρα που παίζει ντέρμπι κορυφής με τη Βουλγαρία κάθε μέρα για το ποια έχει τη χαμηλότερη αγοραστική δύναμη των πολιτών της, στην Ελλάδα, τα ασφάλιστρα υγείας και νοσηλείας, τα μακροχρόνια ή και ισόβια συμβόλαια ασφάλισης, εμφανίζουν δραματικές αυξήσεις τα τελευταία χρόνια. Ένας φαύλος κύκλος ολιγοπωλίων καταπνίγει τον πολίτη και μάλιστα πού; Στο θεμελιώδες ατομικό και κοινωνικό δικαίωμα, στο κοινωνικό αγαθό της υγείας.

Το ζήτημα αυτό ανέδειξε ο Πρόεδρος του ΠΑΣΟΚ Νίκος Ανδρουλάκης στις 23 Δεκέμβρη. Τότε ήταν που θυμήθηκε η Κυβέρνηση, μέσα στις γιορτές, ο Κυβερνητικός Εκπρόσωπος να μας πει ότι και αυτό το ελέγχουν και αυτό το γνωρίζουν και εδώ και μήνες σχεδιάζουν, όπως έκαναν με τις τράπεζες, σας θυμίζω, κύριοι συνάδελφοι της Αντιπολίτευσης. Τότε θυμήθηκε η Κυβέρνηση το ζήτημα και θυμήθηκε τις λύσεις που ήδη επεξεργάζεται.

Σε ερώτηση της τομεάρχου μας, της κ. Μιλένας Αποστολάκη, πριν από λίγες μόλις ημέρες, ο Υπουργός Ανάπτυξης ο σημερινός, ο κ. Θεοδωρικάκος ομολόγησε τόσο τις απαράδεκτες αυξήσεις στα ασφάλιστρα όσο και την αποτυχία του ενιαίου δείκτη υγείας που η ίδια η Κυβέρνηση υιοθέτησε στην προηγούμενη θητεία της, πριν από τέσσερα χρόνια με τον ν.4738/2020, με επίσπευση του κ. Γεωργιάδη, που εξειδίκευσε η ίδια Κυβέρνηση λίγο καιρό μετά, με το π.δ.13/2022. Τι κι αν η Επιστημονική Υπηρεσία της Βουλής ήδη από τότε έλεγε ότι ακριβώς αυτή η παρέμβαση μπορεί να οδηγήσει σε στέρηση περιουσίας η οποία δεν φαίνεται να συνάδει με το άρθρο 17 του Συντάγματος και το πρώτο πρόσθετο πρωτόκολλο της ΕΣΔΑ; Τι κι αν υπήρχουν στέρεες αμφιβολίες και αμφισβητήσεις και ανησυχίες της Επιστημονικής Υπηρεσίας, ήδη από τότε, για τη δυνατότητα μονομερούς τροποποίησης και μονομερούς αναπροσαρμογής ουσιωδών όρων της ασφαλιστικής σύμβασης, όπως είναι τα ασφάλιστρα χωρίς σοβαρό λόγο προβλεπόμενο στη σύμβαση; Τα έλεγε η Επιστημονική Υπηρεσία της Βουλής, όχι μόνο η Αντιπολίτευση.

Και πράγματι έρχεται και «κάνει ταμείο» αυτή η παθογένεια σήμερα. Και τι συνειδητοποιούμε; Ότι με ευθύνη της Κυβέρνησης της Νέας Δημοκρατίας άλλαξε ένα πάγιο προστατευτικό για τους καταναλωτές καθεστώς, που ίσχυε από το 1994 και εισήχθη ένας δείκτης ο οποίος κατ’ ουσίαν επέτρεψε τις υπέρμετρες αυξήσεις στα ασφάλιστρα των μακροχρόνιων συμβολαίων και εξανάγκασε τους καταναλωτές να μεταφέρονται σε ετήσια ανανεώσιμα συμβόλαια με εξίσου δυσμενείς όρους και ακόμη μεγαλύτερη ανασφάλεια.

Ειρωνεία της τύχης ότι ο παριστάμενος σήμερα Υπουργός Υγείας κ. Γεωργιάδης ήταν εκείνος ο οποίος στις 19 Οκτωβρίου του 2020 στη Βουλή διαφήμιζε τον δείκτη ως αποδοτικό μέτρο που θα περιόριζε δήθεν τις ασφαλιστικές εταιρείες. Και σήμερα η Κυβέρνησή του, η Κυβέρνησή σας επαναξιολογεί, λέει ότι πρέπει να επαναξιολογήσει, ακριβώς αυτό το τόσο σωστό μέτρο. Τις πταίει τελικά; Ποιος είχε δίκιο; Ο τότε Υπουργός Αναπτύξεως, ο οποίος διαφήμιζε τον ενιαίο δείκτη υγείας ως επιτυχημένο ή ο σημερινός Υπουργός Ανάπτυξης που μας λέει ότι αυτό απέτυχε και πρέπει να επαναξιολογηθεί;

Πρέπει να λογοδοτήσει η Κυβέρνηση. Πρέπει να λογοδοτήσει, όχι γιατί το λέει το ΠΑΣΟΚ, αυτό είναι το ελάχιστο. Διότι αυτή είναι μια υπόθεση που αφορά σε ένα εκατομμύριο και πλέον συμπολίτες μας που είδαν αυξήσεις πάνω από 14% μόνο για το 2024 και σχεδόν 50% τα τελευταία χρόνια.

Κύριε Πρόεδρε, κλείνω με το εξής. Επειδή εμείς δεν είμαστε μια Αντιπολίτευση που αρκούμαστε στα λόγια, όπως αποδείξαμε και στο στεγαστικό ζήτημα και στο ζήτημα των τραπεζών πρόσφατα, καταθέσαμε σήμερα πριν από λίγα λεπτά και τροπολογία στο επόμενο σχέδιο νόμου του Υπουργείου Τουρισμού για την κατάργηση του δείκτη του 2020, την εισαγωγή νέου δείκτη αποζημιώσεων ασφαλίσεων υγείας, ο οποίος θα εξετάζεται και θα εξάγεται από την Ελληνική Στατιστική Αρχή. Θα διορθώνει άμεσα η τροπολογία μας τα αυξημένα ασφάλιστρα υγείας για τα έτη 2024 και 2025.

Έτσι κάνουμε αντιπολίτευση. Έτσι έχουμε επιλέξει να πορευόμαστε, με τον δύσκολο, ανηφορικό δρόμο της ευθύνης, της δίκαιης, αυστηρής, μαχητικής, αξιόπιστης, αλλά αποδοτικής αντιπολίτευσης. Θα φέρνουμε στο φως τις αδικίες που εσείς προκαλείτε, η Κυβέρνηση της Νέας Δημοκρατίας, με τις επιλογές σας. Θα καταδεικνύουμε το κόστος αυτών των επιλογών για την κοινωνία. Θα καταδεικνύουμε την ανοχή σας στα ολιγοπώλια και στις ασύδοτες πρακτικές μιας ανέλεγκτης και ανεξέλεγκτης αγοράς και θα προτείνουμε έναν άλλο δρόμο, αυτόν της κοινωνικής δικαιοσύνης.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μάντζο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, για ένα λεπτό μπορώ να απαντήσω;

**ΠΡΟΕΔΡΕΥΩΝ (Αθανάσιος Μπούρας):** Για ένα λεπτό, ορίστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Επειδή διαβάζω όλες αυτές τις μέρες όλα αυτά που λέγονται για τη σχετική νομοθετική πρωτοβουλία που είχα το 2020 ως Υπουργός Ανάπτυξης και Επενδύσεων και τις δηλώσεις του κ. Ανδρουλάκη χθες, θα μου επιτρέψετε να πω μερικά πράγματα μήπως συνεννοηθούμε σαν κανονικοί άνθρωποι.

Πρώτον, ο ΙΟΒΕ είναι ένας απολύτως αξιόπιστος οργανισμός. Είναι το ίδιο αξιόπιστος με την ΕΛΣΤΑΤ. Ακριβώς το ίδιο. Δεν υπάρχει ούτε ένας σοβαρός άνθρωπος στην Ελλάδα που να αμφισβητεί την αξιοπιστία του ΙΟΒΕ.

**ΔΗΜΗΤΡΙΟΣ ΜΑΝΤΖΟΣ:** Δεν είναι ανεξάρτητη αρχή.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν είπα ότι είναι ανεξάρτητη αρχή. Είπα ότι είναι αξιόπιστος οργανισμός.

**ΔΗΜΗΤΡΙΟΣ ΜΑΝΤΖΟΣ:** Δεν μπορείτε να τα συγκρίνετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όποιος αμφισβητεί την αξιοπιστία του ΙΟΒΕ, πραγματικά σας μιλάω, δεν θέλω να του βάλω ταμπέλα, γιατί θα ήταν πολύ βαριά αυτή! Αυτά που διαβάζω, ότι είναι όργανο των βιομηχάνων, των ασφαλιστικών εταιρειών ο ΙΟΒΕ -όχι από εσάς, από αριστερότερες μεριές- είναι κωμικά. Δεν υπάρχει σοβαρός άνθρωπος στην Ελλάδα, σοβαρός επιχειρηματίας που να μην λαμβάνει εξαιρετικά σοβαρά υπ’ όψιν τις μετρήσεις του ΙΟΒΕ.

**ΧΡΗΣΤΟΣ ΓΙΑΝΝΟΥΛΗΣ:** Ο κ. Θεοδωρικάκος…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα έρθω και στον κ. Θεοδωρικάκο, μην ανησυχείτε.

Δεύτερον, δεν μας φταίει κανένας ΙΟΒΕ για το τι μετράει ένας δείκτης. Τότε πήραμε μία πολιτική απόφαση να δώσουμε στον ΙΟΒΕ να μετρήσει ένα συγκεκριμένο πράγμα: το κόστος των ισοβίων ασφαλίστρων. Για ποιον λόγο το κάναμε αυτό; Εγώ είμαι υπέρ της ελεύθερης αγοράς. Δεν μου αρέσουν καθόλου οι δείκτες. Μου αρέσει να λειτουργεί ο ανταγωνισμός.

Στην προκειμένη περίπτωση, επειδή από το 2016 όλες οι ασφαλιστικές εταιρείες είχαν καταργήσει πλέον να πουλάνε ισόβια συμβόλαια και αυτό είχε ξεκινήσει από πιο πριν, από το 2016 που πουλήθηκε το τελευταίο, δεν υπήρχε πλέον στα ισόβια συμβόλαια αγορά, δεν υπήρχε δηλαδή ανταγωνισμός. Και επειδή πάρα πολλοί συμπολίτες μας ήταν στα δικαστήρια με τις ασφαλιστικές εταιρείες για το ποια είναι η λογική αύξηση που πρέπει να πληρώνουν κάθε χρόνο, γιατί τα περισσότερα ισόβια συμβόλαια είχαν μονομερώς εκχωρήσει το δικαίωμα στις ασφαλιστικές εταιρείες να βάζουν όση αύξηση θέλουν και τα δικαστήρια έλεγαν «πρέπει να τεκμηριώσει η ασφαλιστική εταιρεία γιατί βάζει αυτή την αύξηση και όχι κάποια άλλη», επειδή ακριβώς δεν υπήρχε αγορά, φτάσαμε να νομοθετήσουμε τον δείκτη του ΙΟΒΕ.

Τότε είχαμε ζητήσει από την ΕΛΣΤΑΤ να κάνει αυτή τη δουλειά και τότε η ΕΛΣΤΑΤ είχε αρνηθεί. Χαίρομαι που τώρα πέτυχε ο κ. Θεοδωρικάκος -απαντώ- και έχει πει στη ΕΛΣΤΑΤ να κάνει τη μέτρηση η ΕΛΣΤΑΤ. Φανταστικό. Μια χαρά.

**ΔΗΜΗΤΡΙΟΣ ΜΑΝΤΖΟΣ:** Τώρα θέλει η ΕΛΣΤΑΤ;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν ξέρω τι θέλει. Εγώ δεν έχω δει αυτή τη διαπραγμάτευση. Απ’ ό,τι μαθαίνω, θέλει. Δεν την ξέρω εγώ τώρα τη διαπραγμάτευση.

**ΔΗΜΗΤΡΙΟΣ ΜΑΝΤΖΟΣ:** Γιατί δεν ήθελε τότε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν ξέρω γιατί.

Τώρα, αν η ΕΛΣΤΑΤ έχει αποφασίσει να αναλάβει αυτή τη δουλειά, πολύ καλώς να την αναλάβει.

**ΧΡΗΣΤΟΣ ΓΙΑΝΝΟΥΛΗΣ:** Είπε ότι θα αναλάβει νομοθετική πρωτοβουλία ο ίδιος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Γι’ αυτό να ρωτήσετε τον κ. Θεοδωρικάκο. Εγώ μιλάω τώρα για το 2020. Δεν μιλάω για τον παρόντα χρόνο.

Τότε, λοιπόν, -επαναλαμβάνω- καταλήξαμε στον δείκτη του ΙΟΒΕ ως έναν αντικειμενικό δείκτη για να αντιμετωπίσουμε ένα πραγματικό πρόβλημα για ένα συγκεκριμένο τμήμα των ασφαλιστηρίων συμβολαίων, αυτά που ήταν ισόβια. Προφανώς οι αυξήσεις που έχει βγάλει ο δείκτης τα δύο τελευταία χρόνια είναι υπερβολικά μεγάλες. Καμμία αντίρρηση. Άρα αυτό δημιουργεί ένα ζήτημα που πρέπει η Κυβέρνηση να το αντιμετωπίσει. Αυτά που είπε ο κ. Θεοδωρικάκος στη Βουλή την Παρασκευή είναι προς την κατεύθυνση να το αντιμετωπίσει. Το πώς θα συγκεκριμενοποιηθεί αυτή η πολιτική, θα το δούμε τις επόμενες μέρες από τις πρωτοβουλίες που θα λάβουν οι αρμόδιοι Υπουργοί.

Ξαναλέω, όμως, ότι και ο ΙΟΒΕ είναι αξιόπιστος και ο δείκτης που βάλαμε να μετράει είναι συγκεκριμένος. Όποιος αξιόπιστος και να μετρήσει, τον ίδιο αριθμό θα βγάλει, αν μετρήσει το συγκεκριμένο. Είναι άλλο πράγμα που είπαμε στην ΕΛΣΤΑΤ να μετρήσει, παραδείγματος χάριν, συνολικά την αύξηση των υπηρεσιών υγείας -άλλος δείκτης αυτός- και άλλο να πούμε να μετρήσει ειδικά την αύξηση του κόστους στα κλειστά συμβόλαια. Είναι άλλος δείκτης αυτός. Δεν θέλω τώρα να υπεισέλθω στο τι θεωρώ εγώ σωστό, γιατί δεν έχει καμμία σημασία. Όλες οι αποφάσεις μας θα έχουν συν και πλην.

Τώρα, εάν μου λέτε ότι το ΠΑΣΟΚ κάνει κανένα μεγάλο κατόρθωμα καταφερόμενο κατά των ασφαλιστικών εταιρειών και δείχνει τον δύσκολο δρόμο που είπατε, αυτά είναι αστειότητες.

**ΔΗΜΗΤΡΙΟΣ ΜΑΝΤΖΟΣ:** Την Κυβέρνηση κατηγορούμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πιο εύκολος λαϊκισμός από το να κατηγορείς τις τράπεζες και τις ασφαλιστικές εταιρείες δεν υπάρχει.

**ΔΗΜΗΤΡΙΟΣ ΜΑΝΤΖΟΣ:** Την Κυβέρνηση!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα, κανέναν «ηρωισμό» δεν κάνετε. Άκουσα τι είπατε στην κατακλείδα της ομιλίας σας. Κανέναν «ηρωισμό» δεν κάνετε, γιατί όποιος εισηγείται, παραδείγματος χάριν, διοικητικού τύπου μέτρα στην ασφαλιστική αγορά, πλαφόν για παράδειγμα, καμμία αντίρρηση, ό,τι θέλετε κάνετε. Πλαφόν, όμως, στην ασφαλιστική αγορά σημαίνει αποτίμηση του κόστους του πλαφόν στην κεφαλαιακή επάρκεια των ασφαλιστικών εταιρειών. Όπως ξέρετε, οι ασφαλιστικές εταιρείες εποπτεύονται από την Τράπεζα της Ελλάδος και από διεθνείς επόπτες που πρέπει να ορίζουν ότι έχουν την αναγκαία κεφαλαιακή επάρκεια. Άρα, κάθε τέτοιος δείκτης αποτιμάται σε κάποιες εκατοντάδες εκατομμύρια ευρώ για την κεφαλαιακή τους επάρκεια. Δεν ξέρω ποιο κόμμα θέλει να πει κάτι τέτοιο. Το ΠΑΣΟΚ μπορεί τώρα, την εποχή του «ηρωισμού» -σε εισαγωγικά- να θέλει να πει κάτι τέτοιο, δεν ξέρω.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Υπουργέ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ξαναλέω, όμως, το εξής. Επειδή τα θέματα αυτά θέλουν μεγάλη προσοχή και δεν χωρούν πολύ μεγάλο λαϊκισμό, γιατί ο λαϊκισμός εδώ, κύριε Μάντζε, κοστίζει και εσείς στο ΠΑΣΟΚ κατά το παρελθόν ξέρατε τι θα πει να πληρώνεις τις συνέπειες του λαϊκισμού, ας αφήσουμε τον κ. Θεοδωρικάκο, που είναι πολύ άξιος, να κάνει τη δουλειά του και να βρει τη λύση, όπως την προανήγγειλε, χωρίς να γίνει ζημιά σε μια ευαίσθητη αγορά.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Να καλέσω τώρα στο Βήμα τον Κοινοβουλευτικό Εκπρόσωπο της Νέας Δημοκρατίας, τον κ. Κατσαφάδο.

Αμέσως μετά, όπως ήδη προείπα, τον λόγο θα πάρει η κ. Κωνσταντοπούλου, η Πρόεδρος της Πλεύσης Ελευθερίας, και τη διαδικασία θα κλείσει με την ομιλία του ο Υπουργός Υγείας, ο κ. Γεωργιάδης.

Ορίστε, κύριε Κατσαφάδο, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ πολύ, κύριε Πρόεδρε.

Επιτρέψτε μου και εμένα, ξεκινώντας την τοποθέτησή μου, να ευχηθώ χρόνια πολλά και καλή χρονιά σε όλους τους συναδέλφους και να ευχηθώ το 2025 να είναι μια παραγωγική κοινοβουλευτική χρονιά και για την πατρίδα μας, αλλά και για όλη την κοινωνία.

Κυρίες και κύριοι συνάδελφοι, η σημερινή κύρωση επέκτασης της σύμβασης που συζητάμε χαίρομαι γιατί βρίσκει σύμφωνες σχεδόν όλες τις πτέρυγες του Κοινοβουλίου. Δεν θα μπορούσε να ήταν και διαφορετικό, γιατί έχουμε ένα ίδρυμα, το Ίδρυμα «Σταύρος Νιάρχος», το οποίο, ξεκινώντας μια πάρα πολύ μεγάλη προσπάθεια, μπροστά σε όλο το μεγάλο του φιλανθρωπικό και κοινωνικό έργο, το 2017 έκανε μία συμφωνία με την τότε κυβέρνηση του ΣΥΡΙΖΑ, μία συμφωνία για να μπορέσει να στηρίξει και να υποστηρίξει το Εθνικό Σύστημα Υγείας με έναν προϋπολογισμό ο οποίος ξεπερνά τα 250 εκατομμύρια ευρώ. Σήμερα ερχόμαστε να προεκτείνουμε αυτήν τη συμφωνία, αυτήν τη σύμβαση, δίνοντας τη δυνατότητα το ΕΚΑΒ να αποκτήσει ένα ακόμα αεροπλάνο, το οποίο θα βοηθήσει στις αεροδιακομιδές.

Ξέρετε, είναι πάρα πολύ σημαντικό να προσπαθήσουμε να ενισχύσουμε το αίσθημα αλληλεγγύης, ασφάλειας, ισότητας και ισονομίας μεταξύ όλων των συμπολιτών μας, όπου κι αν βρίσκονται, σε όποιο σημείο της γεωγραφικής έκτασης της πατρίδας μας. Γνωρίζουμε πάρα πολύ καλά ότι η ελληνική επικράτεια έχει την ιδιαιτερότητα της νησιωτικότητας, όπως έχει και πάρα πολλές ορεινές και δυσπρόσιτες περιοχές. Άρα, το συγκεκριμένο αεροπλάνο είναι ένα ακόμα όπλο στη φαρέτρα του ΕΚΑΒ και του Εθνικού Συστήματος Υγείας, για να μπορέσει με ταχύτητα και ασφάλεια να γίνεται η αεροδιακομιδή ανθρώπων, αλλά και νεογνών, γιατί θα έχει τη δυνατότητα για θερμοκοιτίδα, που χρήζουν μιας άμεσης ιατρικής αντιμετώπισης σε μία μεγαλύτερη και πιο σύγχρονη μονάδα υγείας στο κέντρο.

Όμως, άκουσα τον κ. Γιαννούλη, ο οποίος είπε ότι είμαστε μικρόψυχοι και αυτό έγινε το 2017.

**ΧΡΗΣΤΟΣ ΓΙΑΝΝΟΥΛΗΣ:** Είπα ότι δεν είστε μεγάθυμοι.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Δεν είμαστε μεγαλόψυχοι.

**ΧΡΗΣΤΟΣ ΓΙΑΝΝΟΥΛΗΣ:** Γιατί όχι; Το 2018 έγινε.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Όχι, κύριε συνάδελφε. Εμείς, αν θυμάστε -και αυτή είναι η μεγάλη μας διαφορά- το 2017 όταν ξεκινήσατε αυτή τη συζήτηση και όταν ήρθε αυτή η συμφωνία προς κύρωση στη Βουλή η στάση της Νέας Δημοκρατίας ήταν ξεκάθαρη και ήταν ένα μεγάλο «ΝΑΙ» και την υποστηρίξαμε χωρίς αστερίσκους, χωρίς υπονοούμενα και χωρίς τίποτα άλλο, γιατί εμείς πιστεύουμε στη συνεργασία του ιδιωτικού με τον δημόσιο τομέα, γιατί εμείς πιστεύουμε και έχουμε ανάγκη τις χορηγίες και τις ευεργεσίες, γιατί αυτή εδώ η χώρα στήθηκε και δημιουργήθηκε σε ένα μεγάλο βαθμό από τους μεγάλους ευεργέτες -όπως είπαν και οι προλαλήσαντες- όπως ήταν ο Ζάππας, όπως ήταν ο Αβέρωφ, όπως ήταν πάρα πολλοί άλλοι.

Ανοίγω μια παρένθεση εδώ, γιατί ένας συνάδελφος ξέχασε το όνομα του Ιάκωβου Τσούνη. Αυτός είναι ο εφοπλιστής ο οποίος δώρισε όλη του την περιουσία στις Ένοπλες Δυνάμεις της χώρας. Είπε ότι δεν θυμόταν πώς λεγόταν. Ιάκωβος Τσούνης λεγόταν ο ενενηνταεπτάχρονος εφοπλιστής, ο οποίος –επαναλαμβάνω- δώρισε όλη του την περιουσία στις Ένοπλες Δυνάμεις της χώρας. Υπάρχουν φυσικά και πάρα πολλοί άλλοι.

Βέβαια, η στάση του ΣΥΡΙΖΑ όταν έφερε αυτή την κύρωση της συμφωνίας ήταν όταν ήρθε στον δρόμο του ρεαλισμού και της πραγματικότητας. Έπρεπε να ασκήσει διοίκηση, έπρεπε να κυβερνήσει τη χώρα για να μη δαιμονοποιούμε όλες αυτές τις συμβάσεις και όλες αυτές τις παραχωρήσεις, όλες αυτές τις ευεργετικές διατάξεις και όλες αυτές τις χορηγίες τις οποίες έκαναν διάφοροι για να μπορέσουν να στηρίξουν το ελληνικό δημόσιο και την ελληνική κοινωνία.

 Εμείς δεν χρειάζεται να κυβερνήσουμε και γι’ αυτό αναγνωρίζουμε όλη αυτή την προσπάθεια και γι’ αυτό ακόμα και όταν ήμασταν στα έδρανα της Αξιωματικής Αντιπολίτευσης, δεν είχαμε ενδοιασμό για το αν πρέπει να ψηφίσουμε ή όχι τη συγκεκριμένη Συμφωνία. Εσείς είχατε κατά το παρελθόν ενδοιασμούς και ακόμη και σήμερα βάζετε αστερίσκους.

Όμως, ήταν σίγουρο ότι η κουβέντα θα περιστραφεί γύρω από την κατάσταση του Εθνικού Συστήματος Υγείας. Τα είπαμε, τα ξαναείπαμε, θα τα ξαναπούμε. Αυτή εδώ η Κυβέρνηση έχει αυξήσει τον προϋπολογισμό γύρω από το Εθνικό Σύστημα Υγείας άνω του 70%. Αυτή εδώ η Κυβέρνηση έχει εκπονήσει και γίνεται το μεγαλύτερο πρόγραμμα ανακαίνισης και εξωραϊσμού των νοσοκομείων και των Κέντρων Υγείας. Τα Κέντρα Υγείας είχαν να ανακαινιστούν από τις αρχές της δεκαετίας του 1990.

Με αυτήν εδώ την Κυβέρνηση όπως αποδείχτηκε, κυρίες και κύριοι συνάδελφοι, μετά την επίκαιρη ερώτηση την οποία είχε καταθέσει ο ΣΥΡΙΖΑ γύρω από τα θέματα υγείας και όπως παραδέχτηκε ο συνάδελφος Βουλευτής του ΣΥΡΙΖΑ, ο κ. Παναγιωτόπουλος, το σύνολο των υγειονομικών οι οποίοι βρίσκονται στο Εθνικό Σύστημα Υγείας -μόνιμοι και επικουρικοί- είναι περισσότερο από ότι ήταν το 2019.

 Εσείς θέλετε να διαχωρίζετε και να θεωρείτε ότι οι επικουρικοί γιατροί, οι επικουρικοί νοσηλευτές, οι οποίοι προσφέρουν τις υπηρεσίες τους στο Εθνικό Σύστημα Υγείας δεν είναι εργαζόμενοι και δεν προσφέρουν τίποτα. Αυτή είναι η πραγματικότητα.

 Επίσης, μεγάλη πραγματικότητα είναι ότι αυτή εδώ η Κυβέρνηση είναι που έχει θεσμοθετήσει και λειτουργεί το μεγαλύτερο πρόγραμμα διαγνωστικών εξετάσεων στη χώρα, μια πρωτοβουλία και κάτι το οποίο βοηθάει υγειονομικά το σύνολο της ελληνικής κοινωνίας.

Τα έχουμε κάνει όλα τέλεια; Λύσαμε όλα τα προβλήματα; Προφανώς και όχι. Ή μήπως τα προβλήματα γύρω από το Εθνικό Σύστημα Υγείας δημιουργήθηκαν το 2019 και όλα ήταν καλώς καμωμένα μέχρι τότε;

 (Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εδώ είμαστε, λοιπόν, για να συνεχίσουμε αυτή τη μεγάλη προσπάθεια την οποία κάνουμε και που έχουμε υποχρέωση απέναντι στον κάθε Έλληνα και την κάθε Ελληνίδα.

Επιτρέψτε μου ένα δευτερόλεπτο, κύριε Πρόεδρε.

Πάμε, λοιπόν, και στο ασανσέρ. Δεν μπορώ να καταλάβω. Πραγματικά ήταν ένα πολύ άσχημο περιστατικό. Ευτυχώς δεν θρηνήσαμε κάποια ανθρώπινη ζωή. Όμως, τι παραπάνω περιμένετε να κάνει αυτή η Κυβέρνηση και αυτό το κράτος όταν έχει γίνει συντήρηση στο συγκεκριμένο ασανσέρ πριν από λίγες ημέρες και όταν έχει ασκηθεί ποινική δίωξη απέναντι στον συντηρητή; Σε ποιον πρέπει να ασκηθεί ποινική δίωξη; Δεν το κατάλαβα.

Επειδή άκουσα και τον Κοινοβουλευτικό Εκπρόσωπο της Νέας Αριστεράς να ζητάει προφανώς το κεφάλι του διοικητή του νοσοκομείου, το κεφάλι του Υπουργού, όλης της πολιτικής ηγεσίας του Υπουργείου, επί ΣΥΡΙΖΑ θυμίστε μου πόσα ασανσέρ είχαν χαλάσει, είχε διακοπεί η λειτουργία τους όταν ήταν Κυβέρνηση ο ΣΥΡΙΖΑ.

**ΧΡΗΣΤΟΣ ΓΙΑΝΝΟΥΛΗΣ:** Πόσα;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Τρία. Τουλάχιστον τρία. Τι έγινε τότε; Και ο Υπουργός στην ομιλία του θα τοποθετηθεί. Τουλάχιστον τρία.

Τι λαϊκισμός και τι ανευθυνότητα είναι αυτή, επιτέλους; Τι παραπάνω ζητάτε από έναν Υπουργό, από έναν διοικητή νοσοκομείου όταν έχει γίνει συντήρηση στο ασανσέρ, όταν η αρμόδια εταιρεία έχει υπογράψει και έχει πει ότι είναι ικανό για να μπορεί να χρησιμοποιείται και γίνεται αυτή η βλάβη; Τι παραπάνω πρέπει να γίνει; Γιατί τέτοιος λαϊκισμός; Γιατί θεωρείτε ότι μπορούμε τόσο εύκολα να παραπληροφορούμε, να παραπλανούμε και να δημιουργούμε ψευδείς εντυπώσεις στην ελληνική κοινωνία;

Κυρίες και κύριοι συνάδελφοι, εμείς έχουμε μια υποχρέωση, έχουμε μια αποστολή να συνεχίσουμε να πηγαίνουμε μπροστά τη χώρα στον δρόμο των μεταρρυθμίσεων και της ανάπτυξης. Η συγκεκριμένη σύμβαση την οποία συζητάμε με το να μπορέσει το ΕΚΑΒ να εξοπλιστεί με ένα ακόμη αεροπλάνο και κάτω από τη συνδρομή του Ιδρύματος «Σταύρου Νιάρχου», ένα ίδρυμα το οποίο έχει προσφέρει πάρα πολλά και είμαστε σίγουροι ότι θα συνεχίσει να προσφέρει πάρα πολλά στη χώρα, είναι προς αυτή την κατεύθυνση.

Σας καλούμε, λοιπόν, να συνεχίσετε και να συμπορευτείτε σε αυτό τον δρόμο, γιατί αυτός ο δρόμος είναι ωφέλιμος πρώτα και κύρια για την ελληνική κοινωνία, πρώτα και κύρια για την πατρίδα μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Αθανάσιος Μπούρας):** Κύριε Γιαννούλη, κάτι κατάλαβα ότι διαφωνείτε. Θα έχετε τον λόγο μόνο, όμως, για ένα λεπτό έτσι για να μην πάρουμε άσχημο δρόμο από την αρχή του χρόνου.

**ΧΡΗΣΤΟΣ ΓΙΑΝΝΟΥΛΗΣ:** Είμαι υπερασπιστής της πολιτικής λογικής Γεωργιάδη σε αυτή την Αίθουσα να λέμε την αλήθεια.

Κύριε Κατσαφάδο, για να μην εκτίθεστε, εδώ είναι ο κ. Γεωργιάδης. Μπορείτε να τον συμβουλευτείτε, να ενημερωθείτε για μια σειρά γεγονότων που σας εκθέτουν και επιβεβαιώνουν την έλλειψη μεγαθυμίας που επεσήμανα.

Η αλήθεια είναι η εξής: Το 2018 το Ίδρυμα «Σταύρος Νιάρχος» υιοθέτησε πρόταση της κυβέρνησης ΣΥΡΙΖΑ. Πριν από δύο χρόνια θα έπρεπε να ξέρετε εσείς που είστε υπερασπιστής των χορηγιών και της κοινωνικής ευαισθησίας ότι μια ομάδα εργολάβων οδήγησε το Ίδρυμα να σηκώσει τα χέρια και παραλίγο να διακοπεί -διεκόπη για ένα διάστημα- η διαδικασία, η εξέλιξη του νοσοκομείου.

Άρα, μην ανοίγετε ζητήματα που δεν σας συμφέρει με κομματική μονομέρεια και με ανορθόδοξο τρόπο. Είναι προτιμότερο να έρχεστε ενημερωμένος και όχι να είστε υπερασπιστής ενός Υπουργού και όχι του κυβερνητικού έργου. Πολύ απλά η αλήθεια σώζει.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Παρακαλώ, κύριε Πρόεδρε, τον λόγο θα ήθελα.

**ΠΡΟΕΔΡΕΥΩΝ (Αθανάσιος Μπούρας):** Ένα λεπτό μόνο. Μην ανοίξετε διάλογο. Εγώ φταίω που άνοιξα, βέβαια.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Δεν μπορώ να καταλάβω σε τι οφείλεται η παρέμβαση του κ. Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Να σας το εξηγήσω στα ελληνικά;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Εγώ αυτό το οποίο είπα είναι ότι η μεγαλοψυχία μας φάνηκε εν τοις πράγμασι όταν ψηφίσαμε επί Κυβερνήσεως ΣΥΡΙΖΑ χωρίς αστερίσκους τη συγκεκριμένη κύρωση, τη συγκεκριμένη συμφωνία με το Ίδρυμα «Σταύρος Νιάρχος», που μας ενημέρωσε ο κ. Γιαννούλης ότι ήταν πρόταση της τότε Κυβέρνησης ότι πήγε και ζήτησε τη βοήθεια.

**ΧΡΗΣΤΟΣ ΓΙΑΝΝΟΥΛΗΣ:** Ο κ. Δρακόπουλος τα είπε. Εγώ φταίω;

Ενημερώστε, κύριε Υπουργέ, τον συνάδελφο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Μα, δεν διαφωνεί κανένας. Με συγχωρείτε.

**ΠΡΟΕΔΡΕΥΩΝ (Αθανάσιος Μπούρας):** Θεωρείται λήξαν το θέμα. Έγινε αντιληπτή και η θέση και η αντίθεση και στο τέλος δεν υπάρχει κανένα πρόβλημα.

Τον λόγο τώρα έχει η Πρόεδρος της Πλεύσης Ελευθερίας, η κ. Κωνσταντοπούλου, και αμέσως μετά τη διαδικασία θα ολοκληρώσει με την ομιλία του ο Υπουργός Υγείας, ο κ. Άδωνις Γεωργιάδης.

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε. Καλή χρονιά και σε εσάς γιατί νομίζω πρώτη φορά προεδρεύετε στις συνεδριάσεις.

**ΠΡΟΕΔΡΕΥΩΝ (Αθανάσιος Μπούρας):** Ναι, έχετε δίκιο. Καλή χρονιά με υγεία πάνω από όλα και να είμαστε όλες και όλοι καλά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με υγεία πάνω από όλα.

Και επιτρέψτε μου να πω, επειδή εμείς ξέρετε ανοίξαμε τη Βουλή την Παρασκευή με την επίκαιρη ερώτηση για τη γενοκτονία στην Παλαιστίνη και την επίκαιρη ερώτηση για τον δέκατο τρίτο και τον δέκατο τέταρτο μισθό, την κρατήσαμε ανοιχτή τη Βουλή και τη Δευτέρα με την επίκαιρη ερώτηση –χθες, δηλαδή- για τα εργατικά ατυχήματα και δυστυχήματα, που θα σας στείλω, κύριε Γεωργιάδη, τα Πρακτικά, γιατί μια αντίστοιχη ερώτηση σας είχα κάνει στην προηγούμενη θητεία σας ως Υπουργού Εργασίας και τότε μου είχατε απαντήσει ότι δεν γνωρίζατε τα συγκεκριμένα στοιχεία των θανάτων σε εργατικά ατυχήματα και δυστυχήματα.

Ενημέρωσα εχθές τον κ. Καραγκούνη, Υφυπουργό πλέον Εργασίας, για τα νέα στοιχεία εκτίναξης των εργατικών ατυχημάτων και δυστυχημάτων και των προβλημάτων στη διαφύλαξη των συνθηκών υγείας και ασφάλειας των εργαζομένων, ένα ζήτημα που πρέπει να συζητήσουμε –και σας αφορά και με τη σημερινή σας ιδιότητα του Υπουργού Υγείας- εδώ στη Βουλή με πολύ μεγάλη διαφάνεια, με πολύ μεγάλη ειλικρίνεια και να αναληφθούν εκείνες οι πρωτοβουλίες που δεν έχουν ακόμη αναληφθεί, ώστε να αναβαθμιστεί επιτέλους η πολιτική για την προστασία των εργαζομένων στον χώρο εργασίας τους και στην εκπλήρωση των καθηκόντων και των υποχρεώσεών τους στο πλαίσιο της παροχής της εργασίας τους.

Επειδή λοιπόν εμείς είμαστε εδώ καθημερινά και νομίζω έχουμε δώσει το παράδειγμα και το υπόδειγμα που κάποια στιγμή –πώς να γίνει;- ή θα μας μιμηθείτε ή θα αντικατασταθείτε γιατί πια και ο κόσμος διεκδικεί μια Βουλή με τους Βουλευτές παρόντες και παρούσες και όχι μία Βουλή άδεια, έρημη, να αντιλαλεί η φωνή του Υπουργού ή του μοναδικού Βουλευτή από πλευράς κυβερνητικής πλειοψηφίας, για όλους αυτούς τους λόγους και επειδή έχει ανοίξει και στον δημόσιο διάλογο και εδώ στην Ολομέλεια της Βουλής η συζήτηση η θεσμική για τον Πρόεδρο ή την Πρόεδρο της Δημοκρατίας –τοποθετήθηκα δημόσια και τοποθετήθηκα και στη συνεδρίαση που έγινε νωρίτερα στο πλαίσιο της συζήτησης του νομοσχεδίου του Υπουργείου Δικαιοσύνης-, αισθάνομαι την ανάγκη –επειδή πολλά, πολλά ακούγονται και εξυπνάδες και ανοησίες και οι νέες ιδέες- να προσκαλέσω πραγματικά όλους να μιλήσουμε για το τι πραγματικά προσδοκούμε και πώς πιστεύουμε ότι πρέπει να είναι τα πρόσωπα τα οποία καλούνται να εκπληρώσουν τόσο υψηλή θεσμική ευθύνη.

Και προσωπικά και η Πλεύση Ελευθερίας κατ’ επανάληψη έχει μιλήσει για τη σημασία του υποδείγματος, για τη σημασία του παραδείγματος και για τα χαρακτηριστικά που πρέπει να έχει το πρόσωπο που επιλέγεται για την Προεδρία της Δημοκρατίας και που εκλέγεται από τη Βουλή στο όνομα του ελληνικού λαού, όπως και συνολικότερα τα πρόσωπα, τα οποία καλούνται να ανταποκριθούν σε υψηλή θεσμική και δημοκρατική ευθύνη.

Υπάρχουν προϋποθέσεις και εγγυήσεις και χαρακτηριστικά που πρέπει να αναζητούμε, που η κοινωνία αναζητεί ως υποδείγματα και είναι αυτά τα υποδείγματα τα οποία επιβραβεύει η ιστορία. Αντί της ονοματολογίας, λοιπόν, είναι πολύ σημαντικό να μιλά κανείς επί της ουσίας για τις αρχές και τις αξίες, για τα χαρακτηριστικά, τις ιδιότητες, τις ποιότητες και τις ικανότητες.

Κι εμείς έχουμε μιλήσει ξεκάθαρα και για τις εγγυήσεις ακεραιότητας που πρέπει να υπάρχουν στο πρόσωπο του Προέδρου ή της Προέδρου της Δημοκρατίας, εγγυήσεις αδιάβλητης και αδιάβρωτης πορείας και δράσης, ακέραιης συνείδησης. Προϋπόθεση η ακεραιότητα, προϋπόθεση η ανθεκτικότητα σε πιέσεις ή σε διαφόρων ειδών πειρασμούς, σε κάθε είδους δέλεαρ, αλλά βέβαια προϋπόθεση και η ανιδιοτέλεια και η ανάγκη και η βούληση της προσφοράς.

Έτσι λοιπόν καθώς ακούω διάφορα να λέγονται, αισθάνομαι την ανάγκη να αναφερθώ σε έναν πρώην πρόεδρο κράτους, έναν άνθρωπο που το παράδειγμά του νομίζω ότι ακτινοβολεί σε παγκόσμιο επίπεδο, με κύριο χαρακτηριστικό την κοινωνική προσφορά και την ανιδιοτέλεια. Αναφέρομαι στον πρώην πρόεδρο της Ουρουγουάης, τον πιο φτωχό πρόεδρο του κόσμου, τον πρόεδρο που κυκλοφορούσε με το σαραβαλάκι του. Δώρισε, παραχώρησε τον μισθό του σε ένα πρόγραμμα κοινωνικής στέγασης και παρέμενε πεισματικά, πάντα από τη θέση του προέδρου, κομμάτι της κοινωνίας, κομμάτι του λαού, χωρίς ποτέ να χαρίσει στον εαυτό του προνόμια και χωρίς ποτέ να νομίσει ότι είναι κάτι διαφορετικό από τους πολίτες.

Και σήμερα που αποχαιρετά τον λαό του ενημερώνοντας για την κατάσταση της υγείας του, στα ογδόντα εννέα του χρόνια, λέει λόγια συγκινητικά που για εμένα αξίζει να ακουστούν εδώ μέσα στη Βουλή, την ώρα που επιθυμεί να ταφεί –όταν έρθει η ώρα- στην αυλή του σπιτιού του, κάτω από μία γιγάντια σεκόγια, δίπλα στη σκυλίτσα του τη Μανουέλα. Λέει, λοιπόν: «Η ζωή είναι μια όμορφη περιπέτεια και ένα θαύμα. Είμαστε πολύ επικεντρωμένοι στον πλούτο και όχι στην ευτυχία. Είναι εύκολο να σέβεσαι εκείνους που σκέφτονται όπως εσύ, πρέπει όμως να μάθεις ότι το θεμέλιο της δημοκρατίας είναι ο σεβασμός σε εκείνους που σκέφτονται διαφορετικά».

Εμείς τέτοια παραδείγματα και υποδείγματα θεωρούμε ότι πρέπει να έχει κανείς στο μυαλό του, όταν μιλά για την εκπλήρωση θεσμικής, πολιτειακής υποχρέωσης και πάντως εμείς τέτοια παραδείγματα έχουμε στο μυαλό μας, στον αντίποδα των μελανών αντιπαραδειγμάτων, που και σήμερα σοβούν στο διεθνές στερέωμα, με αλγεινότερο ίσως αυτό του καταζητούμενου πια από το Διεθνές Ποινικό Δικαστήριο Πρωθυπουργού του Ισραήλ Μπέντζαμιν Νετανιάχου, καταζητούμενου, φυγόδικου, για τον οποίο βλέπουμε ότι εξασφαλίζονται και κάποια ειδικά προνόμια ασυλίας και ατιμωρησίας, εκείνα τα προνόμια που η ανθρωπότητα στο τέλος του Β΄ Παγκοσμίου Πολέμου είπε ότι δεν πρέπει ποτέ ξανά να παραχωρηθούν σε αρχηγούς κρατών και εκπροσώπους κυβερνήσεων.

Λέγοντας λοιπόν αυτά και επειδή κομμάτι εμβληματικό του έργου του Χοσέ Μουχίκα, του «Ελ Πέπε», ήταν η στήριξη της κοινωνικής στέγασης, η στήριξη δηλαδή αυτού που στην Ελλάδα σήμερα αμφισβητείται, το δικαίωμα στην πρώτη κατοικία ως θεμελιώδες και αναφαίρετο ανθρώπινο δικαίωμα, ένα δικαίωμα το οποίο παραβιάζεται καθημερινά με τη διαδικασία των ηλεκτρονικών πλειστηριασμών, των πλειστηριασμών πρώτης κατοικίας, των πλειστηριασμών και των εξώσεων μάλιστα, κύριε Υπουργέ, σε βάρος ευάλωτων και ασθενών ανθρώπων, ακόμη και ανθρώπων που υποστηρίζεται η ζωή τους με μηχανικούς τρόπους και με υποβοήθηση, την ώρα λοιπόν που στην Ελλάδα αυτά αμφισβητούνται κι εσείς εδώ ήρθατε να επικαλεστείτε ως κάποιον νέο ειδήμονα το ΙΟΒΕ –το ΙΟΒΕ, του οποίου προέδρευε ο κ. Στουρνάρας-, ελπίζω –ελπίζω!- να μην ακούσουμε καμμία τέτοια φαεινή ιδέα για την Προεδρία της Δημοκρατίας. Ελπίζουμε να μην ακούσουμε τον κ. Στουρνάρα, ο οποίος ούτε για την υπόθεση Siemens δεν δέχθηκε να εξεταστεί ως μάρτυρας, διαλύθηκε η Βουλή για να μην εξεταστεί ως μάρτυρας –ελπίζω, λέω.

Οι δηλώσεις πάντως του κ. Στουρνάρα και του ΙΟΒΕ ήταν ακριβώς για την αμφισβήτηση αυτού του δικαιώματος, του δικαιώματος στην πρώτη κατοικία και στη στέγη. Έχει –λέει- υψηλό ποσοστό ιδιοκατοίκησης η Ελλάδα σαν να είναι κάτι αρνητικό -εσείς που είστε και κατά δήλωσή σας υποστηρικτές της οικογένειας- ότι η ελληνική οικογένεια και οι Έλληνες παραδοσιακά έδωσαν τον μόχθο τους, τον ιδρώτα του προσώπου τους, το αίμα τους πολλές φορές για να εξασφαλίσουν ένα κεραμίδι για την οικογένειά τους και για τα παιδιά τους. Από το ΙΟΒΕ και από αντίστοιχες τέτοιες εκπροσωπήσεις, αντίστοιχες τέτοιες οργανώσεις αμφισβητείται και χρωματίζεται σαν κάτι αρνητικό.

Άρα, πρέπει, να ξέρουμε με ποια πλευρά είμαστε και εμείς σίγουρα δεν είμαστε με την πλευρά εκείνων που αμφισβητούν το δικαίωμα στη στέγη ως θεμελιώδες ανθρώπινο δικαίωμα και με την πλευρά εκείνων που έβαλαν σκοπό τους -και αυτό υλοποιήθηκε σε όλη την περίοδο των μνημονίων- να μειώσουν το ποσοστό ιδιοκατοίκησης, να αφαιρέσουν δηλαδή από τους πολίτες το κεραμίδι πάνω από το κεφάλι τους.

Κύριε Υπουργέ, σας είπα πολλά –έτσι- πιο γενικά και τώρα θα αναφερθώ στις αναφορές σας σε σχέση με το νομοσχέδιο αυτό και σε σχέση με τη χορηγία, γιατί κάνατε και μία αναφορά στην αρχαιότητα, απευθυνόμενος σε Πρόεδρο άλλης Κοινοβουλευτικής Ομάδας, στη σημασία των χορηγών, στη σημασία της χορηγίας. Και ήθελα, λοιπόν, να σας υπενθυμίσω ότι η «χορηγία» γράφεται με όμικρον, ήτα, γιώτα. Αφορά τον πολιτισμό, σωστά το είπατε. Δεν αφορά την υγεία, δεν γράφεται με ύψιλον και έψιλον γιώτα, γιατί εσείς έχετε μπερδέψει τη χορηγία που ήταν πράγματι ένας πολύ σημαντικός θεσμός για την ενθάρρυνση της τέχνης και του πολιτισμού που τον καταργήσατε, βεβαίως. Και θα ήταν σημαντικό να μιλήσουμε για αυτό.

Εμείς υποστηρίζουμε πάρα πολύ κάποιες διαδικασίες που προάγουν την τέχνη. Έτσι δεν είναι, κυρία Κεφαλά;

Εσείς το μπερδέψατε, μου φαίνεται, ενώ είστε ορθογράφος και μιλάτε για τη χορηγία σαν να είναι δεύτερο συνθετικό η υγεία.

Η υγεία, κύριε Υπουργέ, είναι θεμελιώδης λειτουργία του κράτους και η διασφάλισή της είναι θεμελιώδης υποχρέωση της πολιτείας για να ανταποκρίνεται σε ένα θεμελιώδες δικαίωμα των ανθρώπων, των πολιτών. Αυτό το οποίο έχετε, δυστυχώς, καταφέρει -και με εντυπωσιάζει που είστε τόσο ψύχραιμοι και καλοδιάθετοι- είναι το δημόσιο σύστημα υγείας να μην μπορεί να ανταποκριθεί στις απαιτήσεις της παροχής υγείας στους πολίτες και στην κοινωνία και την ίδια ώρα οι πολίτες της χώρας αυτής σε πολύ σοβαρό ποσοστό, μεγαλύτερο του 11%, στο 11,6%, να μην μπορούν να καλύψουν βασικές ανάγκες ιατροφαρμακευτικής περίθαλψης. Είναι από έκθεση του ΟΟΣΑ που πιστεύω ότι δεν θα τον αμφισβητήσετε. Το επέλεξα ειδικά για να μην έχουμε αντιπαράθεση σε σχέση με τα αντικειμενικά στοιχεία. Τα έχει πει και ο Κοινοβουλευτικός μας Εκπρόσωπος, ο κ. Καζαμίας, αρκετές φορές επ’ ευκαιρία συζητήσεων για το ζήτημα αυτό.

Είναι, λοιπόν, φοβερό το γεγονός ότι την ώρα που δεν υπάρχουν ούτε επαρκή και αξιόμαχα ασθενοφόρα ούτε επαρκείς δυνάμεις για να οδηγήσουν τα ασθενοφόρα, ακόμα και σήμερα οι νομοθετικές προβλέψεις που έχετε φέρει ως επείγουσες, προσωρινές και ούτω καθεξής είναι να οδηγούν τα ασθενοφόρα του ΕΚΑΒ στρατιωτικοί, πυροσβέστες, δημοτικοί υπάλληλοι και σπουδαστές των ΙΕΚ-ΕΚΑΒ, μία πλήρης δηλαδή αποτυχία και μία κραυγαλέα προχειρότητα για αυτά τα οποία έχουν να κάνουν με την άμεση παροχή βοήθειας στους ασθενείς.

Θα έπρεπε, λοιπόν, να συζητάμε πώς με ενίσχυση του προϋπολογισμού στον τομέα της υγείας θα αποκατασταθεί η δημόσια υγεία η οποία νοσεί περισσότερο και από τους ασθενείς, πώς θα στελεχωθούν τα νοσοκομεία και τα κέντρα υγείας, πώς θα εξοπλιστούν. Σας το λέω από τη θέση της Αρχηγού ενός κόμματος που όταν ήταν έξω από τη Βουλή και ξέσπασε η πανδημία και πήραμε την πρώτη κρατική χρηματοδότηση, μία μικρή χρηματοδότηση λιγότερο από 80.000 ευρώ το 2020, πήραμε την απόφαση να παραχωρήσουμε το 25%, το 1/4 αυτής της χρηματοδότησης, για δωρεές στο Εθνικό Σύστημα Υγείας, για να δώσουμε το παράδειγμα. Και με το 1/4 αυτού του ποσού δωρίσαμε τρεις κλίνες ΜΕΘ-ΜΑΦ στην «Παμμακάριστο», δύο κλιβάνους στο Κέντρο Υγείας Καλυβίων, έναν καρδιογράφο υπερσύγχρονο που μας είπαν ότι υπήρχε ανάγκη και ένα λουτρό υπερήχων. Στο Μητροπολιτικό Κοινωνικό Ιατρείο Ελληνικού κάναμε δωρεά σε φάρμακα. Δωρίσαμε, επίσης, χρήματα στο Ταμείο Αλληλοβοήθειας του Σωματείου Ελλήνων Ηθοποιών και δωρίσαμε και έναν απινιδωτή στο χωριό εκεί των Σερρών, στον Εμμανουήλ Παππά, σε μία πρωτοβουλία πολιτών, της οποίας ηγείτο ο σημερινός Πρόεδρος της κοινότητας, για τη διάσωση των ασθενών.

Άρα, δεν σας μιλάμε θεωρητικά, σας μιλάμε πρακτικά και πασχίζουμε να δώσουμε το παράδειγμα που, δυστυχώς, εσείς δεν θέλετε να μιμηθείτε από θέση εξουσίας. Όταν είδα την αποτίμηση της αύξησης των κλινών ΜΕΘ-ΜΑΦ στην περίοδο της πανδημίας και είδα ότι αυξήθηκαν περίπου κατά εξακόσιες, υπολογίζοντας ότι εμείς με αυτή τη μικρή συμβολή μας με βάση τις δυνάμεις μας είχαμε δωρίσει τρεις και βλέποντας και πόσες ακόμη είχαν δωρηθεί από τον ιδιωτικό τομέα, απόρησα. Το κράτος, δηλαδή, τίποτε δεν έκανε; Η Κυβέρνηση τίποτε δεν διέθεσε; Είναι η αντίληψή σας ότι τη δημόσια υγεία πρέπει να την υποστηρίζει η ιδιωτική πρωτοβουλία και να επαφίεται η κάλυψη των πολιτών στην ευαρέσκεια και στην καλή προαίρεση του ιδιώτη;

Εμάς η αντίληψή μας είναι εντελώς αντίθετη και πιστεύουμε βαθιά ότι η ποιότητα της δημοκρατίας και του κράτους δικαίου στη χώρα και η ουσιαστική απόδοση σεβασμού στον πολίτη κρίνεται από την ιεράρχηση αυτών των αρχών και αξιών.

Για τις αεροδιακομιδές έχει δώσει μάχη ήδη πριν την είσοδό μας και την εκλογή της στη Βουλή η Τζώρτζια Κεφαλά μέσα από την αλγεινή πραγματικά και τραυματική εμπειρία ότι έχασε τον βαφτισιμιό της, ένα νεότατο πλάσμα, γιατί άργησε η αεροδιακομιδή μετά από τραυματισμό του στο βουνό, τον Ερμή Θεοχαρόπουλο. Έχει δώσει μάχη εδώ στη Βουλή για το πρόγραμμα που, δυστυχώς, ενώ νομοθετήθηκε, έμεινε και αυτό λειψό και νομίζω ότι τοποθετήθηκε με συναίσθημα και με ουσία για το τι πραγματικά σημαίνει οργάνωση αεροδιακομιδών.

Και ξέρετε, εγώ έχω παρακολουθήσει από κοντά την τραγωδία των θυμάτων του Ματιού και την τραγωδία της απώλειας αυτού του κοριτσιού, της Εβίτας, που και αυτή ξεψύχησε περιμένοντας ένα ελικόπτερο, ενός κοριτσιού που πήδηξε στο κενό από τον γκρεμό για να σωθεί από τη φωτιά. Έχοντας, λοιπόν, στον νου μου αυτά τα παιδιά και τόσους ανθρώπους και τόσους ασθενείς και το παιδί που διακομίστηκε από τα Δωδεκάνησα, από το Καστελόριζο απέναντι στην Τουρκία πριν από ενάμιση χρόνο για να νοσηλευθεί, για να του παρασχεθούν οι δέουσες φροντίδες υγείας, δεν μπορώ να δεχθώ, κύριε Υπουργέ, ότι το σύστημα υγείας μπορεί να βασίζεται στις δωρεές κανενός κοινωφελούς ιδρύματος. Ευπρόσδεκτες μεν οι δωρεές, καθόλου όμως ευπρόσδεκτο το να μετακυλίει η κυβερνητική πολιτική την εγγύηση της κάλυψης από πλευράς υγείας των πολιτών στην ιδιωτική προαίρεση.

Αυτή τη στιγμή δεν αναζητούνται ευεργέτες. Αναζητούνται υπεύθυνοι πολιτικοί, άνδρες και γυναίκες, υπεύθυνοι κυβερνώντες και κυβερνώσες και μια υπεύθυνη Βουλή που δεν συζητά αυτά τα θέματα επί τη ευκαιρία, παρεμπιπτόντως. Δεν θέλω να σχολιάσω τις υπογραφές στην τροποποίηση της σύμβασης που βλέπω ότι υπογράφηκε στις 16 Δεκεμβρίου του 2024, την επομένη της ψήφισης του προϋπολογισμού. Δεν υπολόγιζαν να την υπογράψει ο κ. Χατζηδάκης, μάλλον θα την υπέγραφε ο κ. Παπαθανάσης. Δεν ξέρω, τσακώθηκαν και έσβησαν τον κ. Παπαθανάση και έβαλαν τον κ. Χατζηδάκη; Πάντως, αυτός ο διαγκωνισμός ποιος θα υπογράψει και αυτές οι χειρόγραφες μουτζούρες κάθε φορά, είτε μιλάμε για τη σύμβαση-δώρο στην «AEGEAN» είτε μιλάμε γι’ αυτή τη σύμβαση, δεν περιποιούν τιμή σε κανέναν.

Η Πλεύση Ελευθερίας συνεχίζει και θα συνεχίσει να υπερασπίζεται το δικαίωμα όλων στην υγεία και να μιλά πρώτα απ’ όλα για την υποχρέωση της πολιτείας να παράσχει επαρκή κάλυψη σε κάθε ασθενή και ιδίως στους πιο ευάλωτους και πρώτα απ’ όλα στα παιδιά. Τεράστιο το θέμα και των νοσοκομείων παίδων στη χώρα. Και εκεί η ιδιωτική πρωτοβουλία είναι εκείνη που σας επιτρέπει να έρχεστε κάθε φορά και να λέτε ότι τώρα θα σώσουμε την κατάσταση. Όμως, αυτή δεν είναι σε καμμία περίπτωση η αποστολή μιας κυβέρνησης που εκπληρώνει τη συνταγματική επιταγή για την εγγύηση δωρεάν υπηρεσιών υγείας για όλους τους πολίτες.

Η Πλεύση Ελευθερίας, λοιπόν, είναι εδώ για να σας θυμίζει και τα ιστορικά, και τα θεσμικά, και τα ορθογραφικά, και τα ουσιαστικά. Είναι εδώ για να σας λέει ότι έχετε πολύ ακόμη δρόμο να κάνετε, για να μιλήσουμε για στοιχειώδεις υπηρεσίες υγείας.

Και βεβαίως, θα ήθελα να σας θυμίσω, κύριε Υπουργέ, ότι σας έχουμε από καιρού ζητήσει και προτείνει μία ευρύτατη ακρόαση φορέων –εξάλλου, το κάνουμε και σε κάθε πεδίο- που παρέχουν υπηρεσίες ή που εμπλέκονται στον τομέα της υγείας. Είναι κάτι που το αποφύγατε με αυτή τη σύμβαση, γιατί τη φέρατε σαν διεθνή σύμβαση. Δεν είναι διεθνής σύμβαση. Μολονότι έχει την έδρα της στις Βερμούδες η εταιρεία, το Ίδρυμα «Σταύρος Νιάρχος», δεν είναι διεθνής σύμβαση. Δεν είναι σύμβαση μεταξύ δύο κρατών που έχει την υπερνομοθετική ισχύ του άρθρου 28 του Συντάγματος και συζητιέται χωρίς ακρόαση φορέων. Αποφύγατε και εσείς και το Υπουργείο Δικαιοσύνης την ακρόαση φορέων. Εμείς είμαστε εδώ για να συνεχίσουμε να υπενθυμίζουμε την ανάγκη ακρόασης των υγειονομικών, των νοσηλευτών, των ιατρών, των ανθρώπων οι οποίοι αποτελούν τον κύκλο και τους κρίκους της αλυσίδας στην παροχή υγείας.

Και θυμίζω και σε εσάς ότι η Πλεύση Ελευθερίας έχει καταθέσει πρόταση νόμου από τον Δεκέμβρη του 2023 για την επαναφορά του δέκατου τρίτου και δέκατου τέταρτου μισθού στον δημόσιο τομέα. Αφορά όλους τους εργαζόμενους στον τομέα σας, όλους τους εργαζόμενους στον τομέα της υγείας, όλους τους ανθρώπους που αποδεκατισμένοι, εξουθενωμένοι με τριαντάωρα, με σαρανταοκτάωρα, με πενιχρούς μισθούς και περίσσευμα ψυχής παρέχουν υπηρεσίες υγείας.

Αυτή η επαναφορά έχει κοστολογηθεί από το Γενικό Λογιστήριο του Κράτους στα 2,1 δισεκατομμύρια ευρώ. Προκύπτει από τον προϋπολογισμό και τον απολογισμό του 2024 ότι σας περίσσευαν τουλάχιστον 8 δισεκατομμύρια ευρώ. Είναι αυτά τα οποία επιλέξατε, χωρίς να σας τα ζητάει κανείς και χωρίς να είναι ληξιπρόθεσμα, να προπληρώσετε στους δανειστές για το φερόμενο χρέος. Και οφείλετε να εξηγήσετε γιατί αντί να δώσετε 8 δισεκατομμύρια ευρώ για προπληρωμή, δεν δώσατε 2,1 δισεκατομμύρια ευρώ για την επαναφορά του δέκατου τρίτου και δέκατου τέταρτου μισθού και πότε θα το κάνετε. Διότι εμείς δεν θα σταματήσουμε να το φέρνουμε στο επίκεντρο. Όταν το καταθέσαμε πέρυσι, ίσως σας φάνηκε ότι ήμασταν μόνοι μας. Τώρα πια είναι επίσημο κεντρικό αίτημα όλων των οργανώσεων και των συνδικάτων που εκπροσωπούν εργαζόμενους στο δημόσιο. Είναι αίτημα επίσημο θεσμικών φορέων και αποτελεί αντικείμενο και δικαστικής εκκρεμότητας πια με προσφυγή στη δικαιοσύνη.

Θα κάνετε αυτό το οποίο επιβάλλει το καθήκον και το Σύνταγμα; Θα αποκαταστήσετε αυτά τα εργασιακά κεκτημένα που αφαιρέθηκαν, υποτίθεται, προσωρινά και το προσωρινό έγινε μονιμότερο του μονίμου; Θα το κάνετε οικειοθελώς, για να περισώσετε έστω το κύρος της Κυβέρνησης ή θα περιμένετε να σας υποχρεώσει η δικαιοσύνη και θα εξαντλήσετε ενδεχομένως και τα ένδικα μέσα για να παρελκύσετε τη διαδικασία; Αυτά είναι ερωτήματα όχι για να μου τα απαντήσετε τώρα, κύριε Γεωργιάδη, γιατί σας βλέπω ότι ίσως έχετε ζοριστεί απ’ όλα όσα έθεσα. Δεν είναι όλα, λοιπόν, για να μου τα απαντήσετε τώρα, αλλά για να τα σκεφθείτε.

Κύριε Θεμιστοκλέους, τι του λέτε; Να μην τα απαντήσει ή να τα απαντήσει;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ό,τι και να μου πει, θα τα απαντήσω ένα προς ένα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πολύ ωραία! Θαυμάσια! Οπότε, θα είμαστε εδώ για να σας ακούσουμε και ελπίζω η απάντησή σας σε σχέση με τον δέκατο τρίτο και δέκατο τέταρτο μισθό να είναι αυτή που πρέπει, ότι δηλαδή θα μας ενημερώσετε για το πότε θα επαναφέρετε τα δικαιώματα αυτά. Διότι εγώ σας ενημερώνω προκαταβολικά ότι φυσικά και δεν είναι η τελευταία φορά που σας ρωτάμε ούτε η τελευταία φορά που θα θέσουμε το θέμα αυτό. Όπως μου αρέσει να λέω και στα νέα παιδιά που έχουμε ζωντανή σχέση και αμεσότητα, ακόμη δεν έχουμε καν ξεκινήσει. Οπότε, προσδεθείτε, εμείς είμαστε εδώ. Καλή χρονιά, υγεία για όλους, αντοχές, αλλά κυρίως ειλικρίνεια και σεβασμό στον πολίτη, στην κοινωνία και στη δημοκρατία.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Κωνσταντοπούλου.

Τον λόγο έχει τώρα, προκειμένου να ολοκληρώσουμε την πολύωρη διαδικασία, ο Υπουργός Υγείας κ. Άδωνις Γεωργιάδης.

Κύριε Υπουργέ, έχετε με άνεση τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πάρα πολύ.

Κατ’ αρχάς, εύχομαι σε όλο το Σώμα καλή χρονιά με υγεία. Είναι η πρώτη φορά που απευθύνομαι στο Σώμα κατά το 2025.

Έχω σημειώσει ό,τι είπατε για να τα απαντήσω όσο προλάβω. Όμως, πριν πω οτιδήποτε άλλο, θέλω να ξεκινήσω λέγοντας ένα πραγματικό, ειλικρινές και εκ βαθέων «Ευχαριστώ» στον κ. Ανδρέα Δρακόπουλο.

Θα συμφωνήσω, κύριε Κόντη, ότι πρέπει να λέμε και τα ονοματεπώνυμα των ανθρώπων που κάνουν τις δράσεις. Θέλω να εξηγήσω και το γιατί. Ήταν περίπου πριν από τέσσερις μήνες όταν είχα συνάντηση στο Μέγαρο Μαξίμου με τον κ. Δρακόπουλο. Τότε, με τον Μάριο Θεμιστοκλέους είχαμε καταλήξει ότι χρειαζόμαστε οπωσδήποτε και ένα τρίτο αεροσκάφος Beechcraft King Air.

Εδώ θα κάνω μία παρένθεση και θα σας πω ότι ο κ. Δρακόπουλος και το Ίδρυμα «Σταύρος Νιάρχος» μας είχαν ήδη δωρίσει τα προηγούμενα χρόνια δύο τέτοια αεροσκάφη. Όμως, είχαμε διαπιστώσει ότι ήταν τόσο μεγάλη η ανάγκη των αεροδιακομιδών με αυτά τα ιπτάμενα ασθενοφόρα, που η χρήση τους ήταν τόσο εντατική που συνήθως μόνο ένα είχαμε σε χρήση, γιατί το δεύτερο πήγαινε για την προγραμματισμένη του συντήρηση. Έτσι μέναμε με ένα αεροσκάφος σε χρήση και όχι με δύο, καθόσον το δεύτερο ήταν στην περιοδική συντήρηση που πρέπει να κάνουν τα αεροσκάφη για να είναι σε ασφάλεια πτήσης.

Τότε είχαμε εξετάσει την πιθανότητα να αγοράσουμε ένα τρίτο αεροσκάφος. Είχαμε υπολογίσει τους χρόνους βάσει του δημοσίου λογιστικού που θα μπορούσαμε να αγοράσουμε αυτό το αεροσκάφος. Δεν προλαβαίναμε. Η εταιρεία η οποία είχε ήδη τότε ένα διαθέσιμο και μας είχε ενημερώσει ότι η επόμενη παράδοση θα γινόταν μετά από πάρα πολλά χρόνια, δεν ενδιαφερόταν να περιμένει τα περίπου δύο χρόνια που θα χρειαζόταν το ελληνικό κράτος να ξοδέψει με τους κανόνες του δημοσίου λογιστικού και τους δημόσιους διεθνείς διαγωνισμούς για να μπορέσουμε τελικά να παραλάβουμε αυτό το αεροσκάφος.

Τότε, λοιπόν, συνάντησα τον κ. Δρακόπουλο -όπως σας είπα- και του εξέθεσα το πρόβλημα. Του έδειξα τα στοιχεία για το πόσο πραγματικά η δωρεά του Ιδρύματος «Σταύρος Νιάρχος» με αυτά τα αεροσκάφη είχε πιάσει τόπο και έσωζε κάθε μέρα πάρα πολλές ζωές και τον παρακάλεσα να εξετάσει το ενδεχόμενο να μας αγοράσει εκείνος αυτό το τρίτο διαθέσιμο αεροσκάφος, ώστε να προλάβουμε την τουριστική περίοδο του 2025-2026. Μου υπεσχέθη ότι θα το εξετάσει και χαιρετηθήκαμε.

Δεν πέρασαν –στον λόγο της τιμής μου- περισσότερες από δεκαπέντε ημέρες, όταν βρισκόμουν στο γραφείο μου και μου τηλεφώνησε ο κ. Δρακόπουλος από τη Νέα Υόρκη να με ενημερώσει ότι αγόρασε το αεροσκάφος και ότι ξεκινάει τη διαδικασία της δωρεάς για να το παραδώσει στο Εθνικό Σύστημα Υγείας.

Νομίζω ότι όποιος έχει στοιχειώδη ενσυναίσθηση και ευαισθησία, αντιλαμβάνεται το μεγαλείο ψυχής του ανθρώπου αυτού που μέσα σε δεκαπέντε μέρες μας είχε λύσει ένα πρόβλημα που για εμάς θα ήταν ένα πρόβλημα άνω των δύο ετών, αν καταφέρναμε να πείσουμε την εταιρεία να κρατήσει το αεροσκάφος προς διάθεση του ελληνικού κράτους και του Εθνικού Συστήματος Υγείας.

Έτσι προχωρήσαμε με πολύ μεγάλη ταχύτητα στην υπογραφή της σύμβασης και την αποδοχή της δωρεάς και φτάσαμε σήμερα εδώ. Ήδη, η ειδική ομάδα του ΕΚΑΒ έχει φύγει στο εξωτερικό και εκπαιδεύεται στη χρήση του νέου αεροσκάφους. Το αεροσκάφος αυτό είναι η βελτιωμένη έκδοση του ίδιου τύπου και έχει μια σημαντική διαφορά που για εμάς κάνει τη διαφορά. Φαίνεται ασήμαντη, αλλά θα σας την εξηγήσω και θα καταλάβετε ότι είναι πολύ σημαντική. Τα άλλα δύο παλαιότερα αεροσκάφη δεν έχουν τουαλέτα. Αυτό έχει τουαλέτα μέσα στο αεροσκάφος. Τι σημαίνει αυτό; Σημαίνει ότι μπορεί να κάνει πιο μακρινά ταξίδια. Είναι ένα αεροσκάφος που μπορούμε να το στέλνουμε στο εξωτερικό και να παραλαμβάνουμε και από το εξωτερικό ασθενείς που θέλουμε είτε να μεταφέρουμε από την Ελλάδα σε κάποιο κέντρο υγείας του εξωτερικού, είτε από το εξωτερικό να τους φέρουμε πίσω στην Ελλάδα. Τα προηγούμενα, λόγω της ελλείψεως τουαλέτας, δεν μπορούσαν να έχουν πολύ μεγάλη διάρκεια πτήσης, γιατί αντιλαμβάνεστε ότι αυτό δημιουργούσε προβλήματα.

Έτσι, λοιπόν, θα έχουμε από φέτος στην τουριστική περίοδο και το τρίτο αεροσκάφος, άρα θα έχουμε πάντα δύο σε χρήση στον αέρα, άρα θα μπορούμε να σώσουμε πάρα πολλές ζωές.

Ναι, πρέπει, λοιπόν, να πούμε ένα μεγάλο γενναίο «ευχαριστώ» πρώτα στον ίδιο τον κ. Ανδρέα Δρακόπουλο που αυτός έκανε δεκτό το αίτημα -σ’ αυτόν το είπα, δεν το είπα γενικά σε κάποιον- και συνολικά στο κοινωφελές Ίδρυμα «Σταύρος Νιάρχος», το οποίο, όπως είπα και πριν, αποτελεί σίγουρα τον πρωταθλητή των δωρεών αυτήν την στιγμή στο Εθνικό Σύστημα Υγείας με πολύ μεγάλη διαφορά. όχι μόνο, βέβαια, αλλά εγώ θα μιλήσω για το Εθνικό Σύστημα Υγείας. Κάνει και δωρεές σε πάρα πολλά άλλα πράγματα.

Υπενθυμίζω, απλώς και μόνο για να θυμηθούμε, ότι έχουμε αυτήν την στιγμή τη διαδικασία που χτίζονται τα τρία μεγάλα νοσοκομεία, το ένα στη Θεσσαλονίκη το παιδιατρικό, το άλλο στην Κομοτηνή και το τρίτο στην Σπάρτη που θα τα παραλάβουμε μέσα στο 2027. Προχθές, με τον κ. Θεμιστοκλέους και τον κ. Βαρτζόπουλο κάναμε τα εγκαίνια του Κέντρου Ψυχικής Υγείας Παίδων και Εφήβων, για παράδειγμα, στο Νοσοκομείο «Αγία Σοφία» και ων ουκ έστιν αριθμός δωρεών μέσα από την πρωτοβουλία για την υγεία που έχει το Ίδρυμα «Σταύρος Νιάρχος» όπου πραγματικά κάθε μέρα σώζουν χιλιάδες ανθρώπινες ζωές.

Είπε η κ. Κωνσταντοπούλου και διάφοροι άλλοι από την Αριστερά για τους ευεργέτες και για τις ευθύνες του κράτους. Πρέπει να τα καταλάβουμε και να τα ξεχωρίσουμε λίγο στο μυαλό μας. Είναι άλλο πράγμα οι αυτονόητες ευθύνες του κράτους και η αυτονόητη υποχρέωση του κράτους να παράσχει το μεγαλύτερο που μπορεί και άλλο πράγμα είναι η παρουσία και οι ευεργεσίες ανθρώπων που έχουν την οικονομική δυνατότητα να πράξουν κατά τον τρόπο που προανέφερα, όπως για παράδειγμα το Ίδρυμα «Σταύρος Νιάρχος». Η Ελλάδα έχει την πολύ μεγάλη τύχη να έχει σπουδαίους εθνικούς ευεργέτες, ειδικά στο Εθνικό Σύστημα Υγείας. Θα ήταν τρομερά μεγάλη μου παράλειψη, για παράδειγμα, να μην αναφέρω την οικογένεια του Θανάση και της Μαρίνας Μαρτίνου οι οποίοι έχουν κάνει απίστευτες δωρεές στο Εθνικό Σύστημα Υγείας και τα αδέλφια του, τον Ντίνο και τον Αλέξανδρο, δηλαδή συνολικά όλη την οικογένεια Μαρτίνου ή να μην αναφερόμουν στον αείμνηστο Γιάννη Αγγελικούση ή να μην αναφερόμουν στο ίδρυμα του Νικόλαου Πατέρα ή να μην αναφερόμουν στον Βαγγέλη Μαρινάκη ή να μην αναφερόμουν στην οικογένεια Αλαφούζου ή να μην αναφερόμουν συνολικά στην Ελληνική Ένωση Εφοπλιστών, στον Γιώργο Προκοπίου, στον κ. Διαμαντίδη και σε πάρα πολλούς άλλους, κυρίως από τον χώρο του εφοπλισμού που κάνουν ασταμάτητες δωρεές και ευεργεσίες στο Εθνικό Σύστημα Υγείας.

Είναι αυτός λόγος, κυρία Κωνσταντοπούλου, για να θεωρήσουμε ότι επειδή το κράτος μας δέχεται αυτούς τους ευεργέτες και αυτές τις δωρεές σημαίνει ότι το κράτος μας είναι σε κάποιου είδους πτώση και κακώς δέχεται τις δωρεές; Μα, τι λογική είναι αυτή;

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Για τα νοσοκομεία που καταρρέουν που σας ανέφερα πείτε μας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα έρθω και σε σας.

Τα πλουσιότερα κράτη της γης, η Ελβετία, οι Ηνωμένες Πολιτείες της Αμερικής, οι βόρειες σκανδιναβικές χώρες, αν πάτε στα νοσοκομεία τους, θα δείτε ότι έχουν άπειρες ιδιωτικές δωρεές και βλέπεις διαρκώς τις επισημάνσεις των σχετικών ιδιωτικών χορηγιών. Μα, πιστεύετε ότι υπάρχει κάποιο κράτος στον κόσμο που μπορεί μόνο του να καλύψει το 100% των αναγκών στην υγεία που στην πραγματικότητα είναι άπειρες; Αντί να πούμε ένα «μπράβο» σε όλους αυτούς τους ανθρώπους, καθόμαστε και βάζουμε αστερίσκους στη δωρεά και λέμε αν μας αρέσει που το ίδρυμα έχει έδρα στις Βερμούδες, που το είπατε και με ύφος του γνωστού εισαγγελικού σας ρόλου; Είναι βέβαιο ότι φαντασιωνόσασταν ότι θα γινόσασταν εισαγγελέας κάποτε. Κακώς δεν γίνατε. Ή μάλλον καλώς γι’ αυτούς που θα κλείνατε φυλακή αδίκως.

Άρα, λοιπόν, επανέρχομαι και λέω το εξής: Αντί να πείτε με μεγαλοψυχία «Ευχαριστούμε, κύριε Δρακόπουλε και αποδεχόμαστε τη δωρεά», αρχίζετε πάλι όλα αυτά τα μεμψίμοιρα, τα οποία θυμίζουν και την πραγματικότητα για το ποιοι είστε.

Η κ. Νοτοπούλου είναι συμπαθεστάτη και νεωτάτη και δεν έχει τη δική μου εμπειρία, την κοινοβουλευτική εννοώ. Εγώ ήμουν εδώ όταν συζητήσαμε στη Βουλή αυτή επί Κυβερνήσεως Καραμανλή τη δωρεά του Ιδρύματος Σταύρος Νιάρχος για το Ίδρυμα Σταύρος Νιάρχος που πηγαίνουμε και κάνουμε τις εκδηλώσεις κάτω στη Λεωφόρο Συγγρού. Υπάρχει ένας Έλληνας που δεν είναι περήφανος γι’ αυτό το κτήριο, για το Κέντρο Πολιτισμού Σταύρος Νιάρχος; Υπάρχει ένας που δεν είναι περήφανος; Ε, ο τότε ΣΥΡΙΖΑ το καταψήφισε. Ήμουν μέσα στη Βουλή που ο ΣΥΡΙΖΑ εξηγούσε γιατί δεν πρέπει να γίνει δεκτή η δωρεά του Ιδρύματος «Σταύρος Νιάρχος» για το Κέντρο Πολιτισμού «Σταύρος Νιάρχος». Το ότι μετά όταν γίνατε κυβέρνηση βάλατε μυαλό και καταλάβατε…

**ΧΡΗΣΤΟΣ ΓΙΑΝΝΟΥΛΗΣ:** Είπατε το 2018;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν λέω για το 2018, λέω για το 2008. Είπα για την κυβέρνηση Καραμανλή.

Το ότι μετά το 2018, αφότου είχατε γίνει κυβέρνηση, παρότι ήσασταν αριστεροί -ό,τι σημαίνει αυτό, μια περιδιάβαση στο λεξικό Liddell & Scott για την αρχαία ελληνική γλώσσα θα σας εξηγήσει τι σημαίνουν πραγματικά στην ελληνική γλώσσα οι λέξεις «αριστερός» και «δεξιός» για όσους δεν το γνωρίζετε…

(Θόρυβος στην Αίθουσα)

Εσείς θα πείτε ότι ο όρος είναι από τη Γαλλική Επανάσταση, όπως κάθονταν οι διάφοροι επαναστάτες στη Γαλλική Εθνοσυνέλευση. Εγώ θα πάω στην αρχαία ελληνική γλώσσα που λέει ακριβώς τι είναι. Ας μην το αναλύσω τώρα και χάσουμε χρόνο.

Επί της ουσίας, λοιπόν, όσο ήσασταν απλοί, ανόθευτοι και άδολοι αριστεροί υβρίζατε το Ίδρυμα «Σταύρος Νιάρχος» και καταψηφίζατε τη δωρεά του, όταν πήρατε την κυβέρνηση καταλάβατε ότι είναι χρήσιμο το Ίδρυμα «Σταύρος Νιάρχος» και αποδεχθήκατε πράγματι τη δωρεά του. Και τώρα που ξαναγίνατε Αντιπολίτευση, ξαναθυμηθήκατε τα προηγούμενα αντανακλαστικά σας και αρχίσατε τους αστερίσκους. Όταν θα είστε Αντιπολίτευση για καμμιά δεκαριά χρόνια ακόμα, θα ξαναπάτε ανάποδα στο Ίδρυμα «Σταύρος Νιάρχος» και θα ξαναπάτε στις νεανικές σας συνήθειες. Δεν έχετε σταθερή γραμμή, γιατί αν είχατε σταθερή γραμμή, δεν θα ήσασταν σ’ αυτό το κόμμα.

Άρα, το ίδρυμα είναι σπουδαίο και οι χορηγίες του είναι σπουδαίες. Δεν σηκώνει κανένας «αστερίσκος» εδώ. Λέμε μόνο «ευχαριστώ» σε αυτούς τους ανθρώπους, που ξοδεύουν τα χρήματά τους, χωρίς να έχουν καμμία υποχρέωση, για να σώζονται ζωές στην Ελλάδα και τους χειροκροτούμε γι’ αυτό και τους ευχαριστούμε. Τελεία! Είτε έχουν έδρα στις Μπαχάμες, είτε στις Βερμούδες, είτε στην Αφρική, είτε στην Κίνα, είτε οπουδήποτε αλλού θέλουν! Δεν θα μας ρωτήσουν κιόλας!

Όλη αυτή η μεγάλη συζήτηση, όμως, για τις δωρεές και τις ευεργεσίες και τις εξυπνάδες περί του πώς γράφεται η «χορηγία» κ.λπ., θέτει συγκεκριμένα σημαντικά πολιτικά ερωτήματα.

Ερώτημα πρώτο: Είπε η κ. Νοτοπούλου: «οι πολιτικές διάλυσης του ΕΣΥ που εφαρμόζετε έχουν αυξήσει τις ανάγκες για τις αεροδιακομιδές». Κυρία Νοτοπούλου, ακούστε. Για να μπορούμε να κάνουμε σοβαρό κοινοβουλευτικό διάλογο, πρέπει να ανταλλάσσουμε σοβαρά επιχειρήματα. Προφανώς, αντιλαμβάνεστε ότι οι ανάγκες υπηρεσιών υγείας στη χώρα μας αυξάνονται για πολλούς και διαφορετικούς λόγους.

Λόγος πρώτος: Γερνάμε. Αγγλικά το λένε aging. Μεγαλώνει ο μέσος όρος ηλικίας του πληθυσμού μας, δυστυχώς -έχει δίκιο ο κ. Νατσιός για το δημογραφικό πρόβλημα, θα έρθω μετά σ’ αυτό- κι επειδή γερνάμε, ασθενούμε περισσότερο, γιατί όπως έλεγαν οι Αρχαίοι Έλληνες «γήρας γαρ ουκ έρχεται μόνο». Άρα, αφού ασθενούμε περισσότερο, έχουμε μεγαλύτερη ανάγκη υπηρεσιών υγείας.

Λόγος δεύτερος, γιατί αυξάνονται, κατά γεωμετρικό βαθμό και ρυθμό, οι νέες προσφερόμενες θεραπείες και αυτές οι νέες προσφερόμενες θεραπείες δεν παραδίδονται σε όλα τα νοσοκομεία της χώρας, αλλά μόνο στα μεγάλα νοσοκομεία. Θεραπείες και ασθένειες του παρελθόντος, που δεν μπορούσαν να θεραπευτούν, σήμερα μπορούν να θεραπευτούν. Άνθρωποι, που κατά το παρελθόν δεν θα μεταφέροντο, σήμερα πρέπει να μεταφερθούν.

Λόγος τρίτος, αυξάνεται ο τουρισμός μας. Το καλοκαίρι έχουμε πολύ περισσότερα εκατομμύρια επισκεπτών στη χώρα άρα, στατιστικά περισσότερους ανθρώπους, που θα χρειαστούν σοβαρές υπηρεσίες υγείας.

Όλοι αυτοί οι λόγοι αθροιστικά ανεβάζουν τον αριθμό των αεροδιακομιδών. Είναι πάρα πολύ χρήσιμο ότι αυτήν την περίοδο που συμβαίνει αυτό -ιδιαίτερα το 2025, χάρη στην ευεργεσία του κ. Δρακόπουλου, άρα χάρη και στο Ταμείο Ανάκαμψης και Ανθεκτικότητας και στο Πρόγραμμα «Υγιείς»- θα έχουμε ήδη από το 2025 και ακόμα περισσότερο το 2026, τον μεγαλύτερο εναέριο στόλο που είχαμε ποτέ στην διάθεσή μας. Ξέρετε ότι από τον Μάιο θα έχουμε λογικά και τα ελικόπτερα. Μετά θα πάρουμε κι άλλα ελικόπτερα, προς το τέλος του χρόνου και γενικά ενισχύεται, πάρα πολύ, ο στόλος των αεροδιακομιδών. Δεν είναι, λοιπόν, οι «πολιτικές διάλυσης του ΕΣΥ», αλλά πολύ συγκεκριμένοι λόγοι.

Επειδή μιλάμε, όμως, για τις πολιτικές διάλυσης του ΕΣΥ και όλα αυτά που λέτε, θέλω να αναφερθώ στο θέμα του ασανσέρ. Κυρίως, γιατί θέλω να δείξω τι θα πει «λαϊκισμός» και γιατί πρέπει ο ελληνικός λαός πάντα να είναι πάρα πολύ προσεκτικός, για να μην παρασύρεται ποτέ από τους λαϊκιστές.

Πριν από λίγες ημέρες, έγινε το γνωστό ατύχημα, ευτυχώς, και όχι δυστύχημα στον Ερυθρό Σταυρό. Τι έγινε, λοιπόν, εκεί πέρα; Ένας ανελκυστήρας έπεσε κι εμείς το μάθαμε ξαφνικά και ψάχναμε να δούμε τι συμβαίνει. Τι είχε συμβεί; Όπως διαπίστωσε η έρευνα και η εισαγγελική και η δική μας έρευνα, η διοικητική, δεν είχε καμμία ευθύνη η διοίκηση του νοσοκομείου. Αυτό δεν συζητείται. Δεν υπάρχει ένας που να κατηγορεί πραγματικά τη διοίκηση του νοσοκομείου. Απολύτως, κανένας.

Γιατί δεν είχε ευθύνη; Για τους εξής απλούς λόγους. Διότι όταν ζήτησε η Πυροσβεστική και η εισαγγελία από τη διοίκηση του νοσοκομείου τα προβλεπόμενα εκ του νόμου πιστοποιητικά, παρεσχέθηκαν όλα. Ποια πιστοποιητικά, δηλαδή; Της καλής συντήρησης από την εταιρεία «OTIS», τη μεγαλύτερη εταιρεία του κόσμου, της πρόσφατης συντήρησης -είκοσι πέντε ημέρες πριν το ατύχημα- της δεύτερης εταιρείας που ήλεγχε την πρώτη εταιρεία πιστοποιημένη από τον ΕΣΥΔ ότι πράγματι η συντήρηση έγινε -και αυτό υπήρχε- και ασφαλιστήριο συμβόλαιο για περίπτωση ζημιάς. Όλα αυτά υπήρχαν και ήταν όλα ενεργά, όπως προβλέπει ο νόμος.

Όχι μόνον αυτό, αλλά επικουρικά σε όλα αυτά, η διοίκηση με δική της πρωτοβουλία, προ εξαμήνου είχε αλλάξει και το μοτέρ του ανελκυστήρα. Δηλαδή, είχε τελείως καινούργιο μοτέρ! Δεν υπήρχε τίποτα διοικητικά που θα μπορούσε να κάνει η διοίκηση του Νοσοκομείου «Ερυθρός Σταυρός» και δεν είχε γίνει. Γι’ αυτό και η εισαγγελία, όπως ξέρετε, εξέδωσε ένταλμα συλλήψεως στον συντηρητή και όχι στη διοίκηση, γιατί η διοίκηση είχε κάνει όλα όσα προέβλεπε ο νόμος.

Παρά ταύτα, οι φίλοι μου από το ΠΑΣΟΚ, τι είπαν; Επαναλαμβάνω, ότι έχω βρεθεί σε δύο Κυβερνήσεις, μαζί στην κυβέρνηση Παπαδήμου και στην κυβέρνηση Σαμαρά - Βενιζέλου και είχα ψηφίσει, όπως ξέρετε, και το πρώτο μνημόνιο κι έχω δει τις συνέπειες του λαϊκισμού στη Βουλή και στη χώρα και θλίβομαι!

Διαβάζω την ανακοίνωση του ΠΑΣΟΚ γι’ αυτό το ατύχημα που σας είπα, με τα πιστοποιητικά που προανέφερα. ΠΑΣΟΚ: «Κραυγαλέα απόδειξη ότι τα κονδύλια για την υγεία δεν καλύπτουν τις πραγματικές ανάγκες». Η ανακοίνωση του ΠΑΣΟΚ για το ατύχημα με το ασανσέρ στον «Ερυθρό Σταυρό». Δηλαδή, κατά το ΠΑΣΟΚ το ότι έπεσε το ασανσέρ, το οποίο -επαναλαμβάνω- είχε όλες τις προβλεπόμενες συντηρήσεις που προβλέπει ο νόμος, ήτο η απόδειξη ότι δεν δίνουμε αρκετά κονδύλια για την υγεία. Ναι;

Στις 4-3-2003 ποιος ήταν στην Κυβέρνηση ξέρετε; Ο αείμνηστος πλέον Κώστας Σημίτης, του οποίου και σωστά προχθές όλο το ΠΑΣΟΚ πένθησε τον θάνατό του και για τον οποίο είπε ο Αρχηγός σας -και σωστά είπε και καλώς είπε- τους διθυράμβους στην κηδεία του. Υπουργός Υγείας Παύλος Παπαδόπουλος. Έπεσε με οκτώ άτομα το ασανσέρ στο Νοσοκομείο «Μεταξά». Θα σας το καταθέσω.

Δηλαδή, κύριε συνάδελφε του ΠΑΣΟΚ, επειδή έπεσε ένα ασανσέρ κατά την περίοδο Σημίτη, πάει να πει ότι ο Σημίτης έδινε λιγότερα κονδύλια από αυτά που ήταν αναγκαία για την υγεία; Έτσι θα κάνετε αντιπολίτευση; Αυτή είναι η αντιπολίτευση που θα κάνετε; Λογικά θα είναι αυτή, γιατί ταιριάζει με του ΣΥΡΙΖΑ και ταιριάζει με αυτά που είπε ο Αρχηγός σας χθες, ότι εάν δεν έχετε αυτοδυναμία το 2027, δύο λύσεις θα υπάρχουν: Είτε κυβέρνηση Νέας Δημοκρατία με τα δεξιότερα κόμματα ή του ΠΑΣΟΚ με τα αριστερότερα. Νίκος Ανδρουλάκης, χθες. Δηλαδή, για να το καταλάβει ο ελληνικός λαός, αυτό που είπε ο κ. Ανδρουλάκης χθες ήταν ότι εάν δεν υπάρχει αυτοδυναμία, θα κάνετε κυβέρνηση με τον κ. Γιαννούλη εδώ, με την κ. Κωνσταντοπούλου παραδίπλα, με τον κ. Λαμπρούλη. Θα προσπαθήσετε. Ο κ. Λαμπρούλης δεν πιστεύω να έρθει, για τους άλλους δεν ξέρω.

Άρα, λοιπόν, να ξέρει ο κόσμος ποια είναι επιλογή που λέτε: Ή ΠΑΣΟΚ με Πλεύση Ελευθερίας και ΣΥΡΙΖΑ ή Νέα Δημοκρατία με τους άλλους δεξιούς. Αυτή είναι η πρόταση Ανδρουλάκη για την ελληνική κοινωνία. Λογικό, αφού τα βλέπει έτσι ο Ανδρουλάκης, να κάνει την ίδια αντιπολίτευση με τον ΣΥΡΙΖΑ.

Πάμε τώρα στον ΣΥΡΙΖΑ. Για το ίδιο γεγονός εξεδόθη ανακοίνωση του ΣΥΡΙΖΑ για «Ερυθρό Σταυρό». «Η εγκατάλειψη του ΕΣΥ είναι έργο της Νέας Δημοκρατίας. Ευθύνες στην Κυβέρνηση και τον Υπουργό Υγείας προσωπικά» -αλίμονο, μη με αφήσει απ’ έξω!- «για την απαξίωση του ΕΣΥ», επιρρίπτει ο ΣΥΡΙΖΑ μετά το περιστατικό με το ασανσέρ που έπεσε κ.λπ..

Δεν μου λέτε, κύριε Γιαννούλη, στις 3-11-2017 ξέρετε ποιος ήταν κυβέρνηση; Ο Αλέξης Τσίπρας. Τέσσερις τραυματίες από πτώση ασανσέρ στο ΑΧΕΠΑ Θεσσαλονίκης, την αγαπημένη σας πόλη. Θα το καταθέσω.

Στις 18 Μαρτίου 2019 ξέρετε ποιος ήταν κυβέρνηση; Ο Αλέξης Τσίπρας. Ιπποκράτειο Αθηνών: Τραυματίστηκε γιατρός από πτώση ασανσέρ. Θα το καταθέσω και αυτό.

Αυτά τα έψαξα τώρα, όσο καθόμουν στα έδρανα. Τα καταθέτω στα Πρακτικά.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΧΡΗΣΤΟΣ ΓΙΑΝΝΟΥΛΗΣ:** Παραλείψατε κάτι, ένα βασικό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν παρέλειψα τίποτα.

Θέλετε πραγματικά να πούμε ότι η πτώση του ασανσέρ δείχνει την εγκατάλειψη του ΕΣΥ και να σας πάρει κάποιος στα σοβαρά; Γιατί, ναι, εάν είχε πέσει το ασανσέρ και η διοίκηση δεν είχε κάνει όσα προανέφερα, δεν είχε κάνει τις συντηρήσεις, δεν είχε προσλάβει την καλύτερη εταιρεία, δεν είχε πάρει τα πιστοποιητικά, δεν είχαν γίνει οι έλεγχοι, δεν είχαν γίνει όλα αυτά, θα σας έλεγα ότι έχετε δίκιο. Εδώ, με όλα αυτά βρήκατε την ευκαιρία -γι’ αυτό σας λέω συμμορία της μιζέριας-, χωρίς να περιμένετε να δείτε τι έγινε με το ατύχημα, χωρίς να βγει το πόρισμα, σε πρώτο χρόνο, σε χρόνο Twitter -X, έτσι όπως το λένε τώρα- και βγήκατε και οι δύο μαζί -τα συνεταιράκια της εξουσίας του μέλλοντος, κατά Ανδρουλάκη, η συγκυβέρνηση που θέλετε να φτιάξετε- να πείτε πανομοιότυπη δήλωση για το ίδιο θέμα, απλώς για να αποδείξετε στον ελληνικό λαό το πραγματικό επίπεδο της Αντιπολίτευσης προς την Κυβέρνηση Μητσοτάκη.

**ΧΡΗΣΤΟΣ ΓΙΑΝΝΟΥΛΗΣ:** Ένα ξεχάσατε! Ξεχάσατε ένα βασικό.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πάω λίγο στα πιο σοβαρά. Δημογραφικό ζήτημα. Το έθεσε ο κύριος Πρόεδρος της Νίκης και δεν θέλω καθόλου να το αποφύγω. Είναι το δημογραφικό ζήτημα ένα μεγάλο πρόβλημα σήμερα για την Ελλάδα; Τεράστιο. Το έχει αναγνωρίσει η Κυβέρνηση; Προφανώς. Πώς; Με το ειδικό Υπουργείο που ιδρύθηκε για την οικογενειακή πολιτική με Υπουργό την κ. Ζαχαράκη. Τα προγράμματα «Στέγη 1» και «Στέγη 2», η αλλαγή του τρόπου επιδομάτων που προσπαθούμε να σχεδιάσουμε για τις οικογένειες και πολλά άλλα μέτρα έχουν ως στόχο την αντιμετώπιση του δημογραφικού προβλήματος. Η Κυβέρνηση και το αναγνωρίζει και το αποδέχεται και το αντιλαμβάνεται και προσπαθεί να βρει λύσεις, επαναλαμβάνω, σε ένα θέμα, αγαπητοί κύριοι της Νίκης, που δεν είναι καθόλου εύκολο να λυθεί. Γιατί, εάν ήταν εύκολο, κύριε Παπαδόπουλε…

**ΝΙΚΟΛΑΟΣ ΠΑΠΑΔΟΠΟΥΛΟΣ:** Εδώ ψηφίσατε τον νόμο των ΛΟΑΤΚΙ…

(Θόρυβος στην Αίθουσα)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ναι, ο νόμος των ΛΟΑΤΚΙ είναι που έχει φέρει την υπογεννητικότητα στην Ελλάδα, έχετε απόλυτο δίκιο! Γι’ αυτό δεν μπορεί κανείς να σας πάρει στα σοβαρά. Εάν πιστεύετε ότι ο λόγος που πέφτει ο δημογραφικός δείκτης στην Ελλάδα είναι ο νόμος για τους ΛΟΑΤΚΙ, προφανώς, δεν μπορούμε να συνεννοηθούμε ανθρώπινα. Βρείτε κανέναν καλικάντζαρο να σας αναλύσει καλύτερα το δημογραφικό ζήτημα, που περιμένετε κάθε Χριστούγεννα...

**ΝΙΚΟΛΑΟΣ ΠΑΠΑΔΟΠΟΥΛΟΣ:** (Δεν ακούστηκε).

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Παπαδόπουλε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Λέω, λοιπόν: Είναι σήμερα το δημογραφικό πρόβλημα το νούμερο ένα πρόβλημα σε όλον τον δυτικό κόσμο του πλανήτη;

Υπάρχει έστω μία δυτική χώρα που να έχει καλύτερο δημογραφικό δείκτη σήμερα απ’ ό,τι πριν από μερικά χρόνια και που να μην είναι η κάθε χώρα στη χειρότερη κατάσταση που ήταν ποτέ στην ιστορία της;

Ξέρετε ότι σήμερα η ιαπωνική κυβέρνηση ανακοίνωσε ότι για να αντιμετωπίσει την έλλειψη εργατικών χεριών λόγω της γήρανσης του πληθυσμού θα εισαγάγει, λέει, περισσότερο τα ρομπότ; Η Ιαπωνία ξέρετε ότι είναι η χώρα με τον χειρότερο δημογραφικό δείκτη στον κόσμο και τον πιο γηρασμένο πληθυσμό; Τι νομίζατε, ότι αυτό είναι ένα πρόβλημα που υπάρχει στην Ελλάδα; Ο Μητσοτάκης ευθύνεται γι’ αυτό το πρόβλημα και ότι έχετε εσείς ένα εύκολο ζήτημα και ένα εύκολο κουμπί να πατήσετε για να γεννιούνται παιδιά; Αυτό πιστεύετε στη Νίκη; Αυτό πιστεύετε;

**ΚΟΜΝΗΝΟΣ ΔΕΛΒΕΡΟΥΔΗΣ:** Εθνική στρατηγική.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εθνική στρατηγική έχει κάνει, αγαπητέ κύριε συνάδελφε, με τα μεγαλύτερα οικονομικά κίνητρα που έχει σκεφτεί ποτέ άνθρωπος ο Όρμπαν στην Ουγγαρία. Έχει χειρότερο δημογραφικό δείκτη από εμάς. Δεν μπορεί ούτε με αυτόν τον τρόπο να τους κάνει να κάνουν παιδιά. Το ξέρετε; Το έχετε παρατηρήσει; Με διπλάσιους μισθούς. Δεν μπορούν να κάνουν παιδιά. Ξέρετε γιατί; Γιατί το δημογραφικό είναι πολύ πιο βαθύ ζήτημα για τον δυτικό κόσμο. Αυτό αποδεικνύεται. Και δεν έχει εύκολες λύσεις και δεν σηκώνει λαϊκισμό. Ούτε εσείς μπορείτε να το λύσετε έτσι εύκολα ούτε κανένας. Μακάρι να λυνόταν.

Σήμερα στο διεθνή τύπο μιλάνε για τη δημογραφική κατάρρευση του δυτικού κόσμου. Στην πραγματικότητα, για να είμαστε δίκαιοι, δεν είναι μόνο ο δυτικός κόσμος. Η μόνη ήπειρος που έχει δημογραφική άνοδο σήμερα είναι Αφρική. Ακόμα και η μεγάλη Κίνα, αν το γνωρίζετε, έχει χειρότερο δημογραφικό δείκτη από την Ελλάδα. Η πρόβλεψη του ΟΗΕ για την Κίνα το 2100 είναι ότι θα έχει τον μισό πληθυσμό από αυτόν που έχει σήμερα. Και βρήκε ο κ. Νατσιός και η Νίκη τον τρόπο για να κάνουν όλοι οι άνθρωποι παιδιά έτσι εύκολα!

Και καταλαβαίνουμε, λοιπόν, το πρόβλημα και επειδή καταλαβαίνουμε πόσο σοβαρό είναι, δεν υποσχόμαστε εύκολες λύσεις γιατί εύκολες λύσεις δεν υπάρχουν. Αυτή είναι η πραγματικότητα. Και βεβαίως όταν ακούω για τα «εγκληματικά μνημόνια» μένω έκπληκτος.

Και πάω λίγο στο τελευταίο στο οποίο θέλω να αναφερθώ για να κλείσω, στην αγαπημένη μου κυρία Πρόεδρο της Πλεύσης Ελευθερίας. Πρώτα απ’ όλα στα εύκολα, για να πάω μετά και στο πιο δύσκολο φροντιστήριο. Το πρώτο θα το καταλάβετε ακόμα και εσείς. Το δεύτερο είναι λίγο πιο σύνθετο. Θα κουραστείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θα το καταλάβουμε, λέτε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):**  Όχι, δεν θα το καταλάβετε. Είναι λίγο πιο δύσκολο.

Ακούστε, λοιπόν. Επιστροφή των δώρων στο δημόσιο. Είπατε ότι «κοστίζει 2,1 δισεκατομμύρια και είχατε πέρσι 8 και προτιμήσατε να τα δώσετε στο φερόμενο χρέος» είπατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στους δανειστές είπα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Στους δανειστές. Ό,τι θέλετε. Καμμία αντίρρηση.

Πρώτον, η επιστροφή των δώρων δεν είναι άπαξ κόστος. Δεν είναι 2,1 φέτος. Είναι 2,1 φέτος, 2,1 του χρόνου, 2,1 του παραχρόνου και ούτω καθεξής. Άρα δεν φτάνει να έχεις μία χρονιά πρωτογενές πλεόνασμα και να έχεις πάει καλά, αλλά πρέπει να έχεις βρει διαρθρωτικά μέτρα που θα σου εξασφαλίσουν αυτό το πρωτογενές πλεόνασμα διαρκώς στον χρόνο. Άρα η σύγκριση του πλεονάσματος ενός έτους με μία διαρκή δαπάνη λογιστικά είναι λάθος και αν ήσασταν σε τάξη δημοτικού θα κοβόσασταν. Δεν ισχύει αυτό.

Δεύτερον, γιατί πληρώσαμε τους δανειστές; Πληρώσαμε τους δανειστές μας για να γλιτώσουμε χρήματα από τον ελληνικό λαό. Για ποιον λόγο; Διότι όταν πληρώνεις γρηγορότερα δάνεια που έχουν υψηλότερο επιτόκιο και αντικαθιστάς αυτό το χρέος με δάνεια που έχουν χαμηλότερο επιτόκιο, τελικά δεν ξοδεύεις χρήματα -ακούστε ένα περίεργο με τα μαθηματικά-, κερδίζεις χρήματα, γιατί από εκεί που θα πλήρωνες τους υψηλότερους τόκους, τώρα πληρώνεις λιγότερους τόκους. Δύσκολο να το καταλάβετε αυτό στην Πλεύση Ελευθερίας. Αυτό το καταλαβαίνω. Με τα οικονομικά δεν έχετε μεγάλη σχέση προφανώς για να λέτε αυτά που λέτε. Έτσι όμως είναι τα μαθηματικά. Άρα η απόφαση της Κυβέρνησης να ξεπληρώσει το χρέος στους δανειστές, κυρία Κωνσταντοπούλου, γλιτώνει χρήματα από τον ελληνικό λαό και τον κάνει πλουσιότερο, γιατί αντικαθιστά τα ακριβότερα δάνεια με φθηνότερα. Και όχι μόνο αυτό, αλλά κάνει και κάτι άλλο: Μικραίνοντας το χρέος μικραίνεις γενικά το επιτόκιο δανεισμού της χώρας, κατεβάζεις τα επιτόκια δανεισμού της και κατεβάζοντας τα επιτόκια δανεισμού γλιτώνεις και ακόμα περισσότερα λεφτά. Άρα τελικά η απόφαση της Κυβέρνησης δεν ήταν ένα δώρο στους δανειστές, ήταν ένα δώρο στον ελληνικό λαό για όποιον έχει στοιχειώδη οικονομική λογική.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ήταν άλλο δώρο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πάμε τώρα και στο δύσκολο μάθημα, στο πώς λειτουργεί η τραπεζική πίστη.

Δεν σας κατηγορώ εσάς. Σε αυτό θέλω να είμαι δίκαιος μαζί σας. Εσείς τα ίδια λέγατε και πριν το 2015. Τα ίδια λέγατε και όταν γίνατε Πρόεδρος Βουλής. Το κατάλαβαν οι άλλοι ότι αυτά είναι ανοησίες και τα σπάσατε. Τα ίδια λέγατε και μετά όταν μείνατε εκτός Βουλής, τα ίδια λέτε και τώρα. Ως προς τη συνέπειά σας θέλω να το πω ότι είναι αληθής. Τα πιστεύετε. Ως προς την αξία των ιδεών σας ευτυχώς έχει κρίνει ο κόσμος.

Πάμε να το εξηγήσουμε. Εγώ, ο Άδωνις Γεωργιάδης, ήθελα να πάρω πρώτη κατοικία και δεν είχα λεφτά να αγοράσω το σπίτι που ήθελα να πάρω το 2007 πριν γίνω Βουλευτής και πήρα δάνειο. Ξέρετε τι έβαλα ενέχυρο στην τράπεζα για να πάρω το δάνειο επειδή δεν είχα περιουσία; Την κατοικία που αγόραζα. Αν δεν μπορούσα να βάλω αυτό το σπίτι ως ενέχυρο, θα μπορούσε η τράπεζα να μου δώσει δάνειο για να πάρω αυτό το σπίτι; Απάντηση: Ου, όχι. Εγώ δεν είχα την τύχη να είμαι πλούσιος όπως εσείς και έτσι εγώ θα έμενα χωρίς δικό μου σπίτι, γιατί η τράπεζα δεν θα μπορούσε να μου δώσει δάνειο, αφού δεν θα μπορούσε να ενεχυριάσει αυτήν την κατοικία που θα αγόραζα. Έτσι ακριβώς λειτουργεί η τραπεζική πίστη. Αν εμποδίζεις τον πλειστηριασμό, εμποδίζεις τα νέα δάνεια. Αν εμποδίζεις τα νέα δάνεια, εμποδίζεις τους νέους ανθρώπους να πάρουν το δικό τους σπίτι. Δεν είσαι καλός και φιλάνθρωπος, όπως νομίζετε. Είσαι δολοφόνος των νέων ανθρώπων, που τους εμποδίζεις, αν δεν έχουν τη δική σας τύχη να γεννηθούν πλούσιοι, να αγοράσουν το δικό τους σπίτι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξέρετε τι λέτε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα, λοιπόν, σταματήστε να ανεβαίνετε στο Βήμα, να χαϊδεύετε αυτούς που έχουν χρέη και που έχουν μεγάλο πόνο στη ζωή τους, γιατί το να έχεις χρέος στην Ελλάδα και να σου παίρνει η τράπεζα το σπίτι προφανώς είναι εξαιρετικά επώδυνο. Και δεν είναι αναγκαστικό ότι ήσουν μπαταχτσής. Μπορεί και να ήσουν. Το πιθανότερο, όμως, ενδεχόμενο σε μια χώρα που πέρασε χρεοκοπία είναι να μεταβληθεί πράγματι χωρίς να φταις εσύ η οικονομική σου κατάσταση και να βρέθηκες πραγματικά στον αέρα και να μην φταις καθόλου γι’ αυτό.

Και έρχεσαι, λοιπόν, εσύ, η Πρόεδρος της Πλεύσης Ελευθερίας, που ξέρεις ότι υπάρχουν άνθρωποι κατεστραμμένοι κατ’ αυτόν τον τρόπο, τους χαϊδεύεις για να πάρεις την ψήφο τους, μη λέγοντας όμως όλη την αλήθεια, ότι αν νομοθετούσε κάποια κυβέρνηση, όπως προτείνετε, στην πραγματικότητα δεν θα μπορούσε ούτε ένα νέο ζευγάρι να αγοράσει ένα σπίτι, αν δεν είχε γεννηθεί πλούσιο. Αυτό στην ουσία είναι αυτό που εισηγείστε με την οικονομική λογική.

Άρα δεν είστε εσείς φιλάνθρωπος, κυρία Πρόεδρε, και εμείς απάνθρωποι. Εμείς προσπαθούμε να βρούμε λύση σε έναν πραγματικό κόσμο με τον τρόπο που δουλεύουν πραγματικά τα λεφτά, λέγοντας στον κόσμο την αλήθεια και εσείς έχετε έρθει εδώ και πουλάτε «φύκια για μεταξωτές κορδέλες», όπως κάνατε έξω από κάτι συμβολαιογραφεία επί ΣΥΡΙΖΑ, που σας έστελναν τα ΜΑΤ. Γιατί, να μην ξεχνάμε, ότι οι ηλεκτρονικοί πλειστηριασμοί που αναφέρατε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Απέναντι ήμασταν.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Απέναντι, προφανώς. Αφού σας είπα ότι τη συνέπειά σας την αναγνωρίζω.

Όμως, θέλω να υπενθυμίσω απλώς στο Σώμα ότι οι ηλεκτρονικοί πλειστηριασμοί καθιερώθηκαν από την κυβέρνηση ΣΥΡΙΖΑ.

Και ξέρετε γιατί καθιερώθηκαν από την κυβέρνηση ΣΥΡΙΖΑ, κύριε Γιαννούλη;

**ΧΡΗΣΤΟΣ ΓΙΑΝΝΟΥΛΗΣ:** Εγώ ξέρω. Εσείς ξέρετε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Γιατί κατάλαβε και ο ΣΥΡΙΖΑ, όταν έγινε κυβέρνηση, πώς λειτουργεί η τραπεζική πίστη. Γιατί ωραία τα λέτε όταν είστε Αντιπολίτευση, ωραία τα λέγατε στα πεζοδρόμια στα νιάτα σας, αλλά όταν γίνατε κυβέρνηση, επιστρέψατε στον πραγματικό κόσμο.

Για να το πω λίγο πιο απλά και κλείνω…

**ΧΡΗΣΤΟΣ ΓΙΑΝΝΟΥΛΗΣ:** Τα δάνεια τα αποπληρώνετε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ποια δάνεια;

**ΧΡΗΣΤΟΣ ΓΙΑΝΝΟΥΛΗΣ:** Τα δάνεια που πήρατε, τα αποπληρώνετε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εγώ, φυσικά, ναι, εννοείται. Είμαι απολύτως ενήμερος από το 2007.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, όχι διάλογο, παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Τα δάνεια που πήρε η Νέα Δημοκρατία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αυτό είναι άλλο μάθημα. Εάν μου δώσει άλλα δέκα λεπτά ο κύριος Πρόεδρος, θα σας κάνω φροντιστήριο και για τα δάνεια των κομμάτων, ευχαρίστως.

**ΠΡΟΕΔΡΕΥΩΝ (Αθανάσιος Μπούρας):** Όχι διάλογο, κύριε Υπουργέ. Κλείστε, σας παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κλείνω.

Για να καταλάβει ο κόσμος τη διαφορά ανάμεσα στο να είσαι στην αντιπολίτευση και να λες ό,τι σου κατεβαίνει και να είσαι στην κυβέρνηση και να πρέπει να κυβερνήσεις με την οικονομική λογική που ισχύει στον πραγματικό κόσμο, είναι σαν τον ΣΥΡΙΖΑ, που πριν το 2015 κατέβαινε σε όλες τις πορείες όπου έκαιγαν την αμερικανική σημαία και που όταν έγινε κυβέρνηση έγιναν κολλητοί φίλοι του Πάιατ και του Τραμπ. Και καλά έκαναν και έγιναν φίλοι και του Τραμπ και του Πάιατ, αλλά από το να είναι με τους ανθρώπους που στην αμερικάνικη πρεσβεία έκαιγαν την αμερικανική σημαία μέχρι να φτάσουν στον Λευκό Οίκο και να λένε καλά λόγια για τον Τραμπ, υπάρχει μια απόσταση.

**ΧΡΗΣΤΟΣ ΓΙΑΝΝΟΥΛΗΣ:** Περσινά, ξινά σταφύλια.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ποια είναι η απόσταση; Είναι η απόσταση της θεωρίας όταν είσαι αντιπολίτευση και λες ό,τι σου κατέβει και της κυβέρνησης που πρέπει να πάρεις πραγματικές αποφάσεις στον πραγματικό κόσμο.

**ΧΡΗΣΤΟΣ ΓΙΑΝΝΟΥΛΗΣ:** Εσείς που μας κάνετε μαθήματα, τα δάνεια τα πληρώνετε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Σας είπα ότι για αυτό θέλω άλλα δέκα λεπτά.

Σας λέω, λοιπόν…

**ΠΡΟΕΔΡΕΥΩΝ (Αθανάσιος Μπούρας):** Καταλήξτε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Σας λέω, λοιπόν, ότι το ΕΣΥ ούτε διαλύεται ούτε καταρρέει.

Το ΕΣΥ το 2025 ολοκληρώνει το μεγαλύτερο έργο κτηριολογικής αναβάθμισης που είχε ποτέ στην ιστορία του, ύψους 500 εκατομμυρίων ευρώ, ολοκληρώνεται το μεγαλύτερο πρόγραμμα αγοράς ιατροτεχνολογικού εξοπλισμού στην ιστορία του, ύψους 100 εκατομμυρίων ευρώ, ολοκληρώνει χιλιάδες νέοι διορισμοί μονίμου και επικουρικού προσωπικού, ολοκληρώνει μεταρρυθμίσεις οι οποίες δουλεύουν με πολύ μεγάλη ταχύτητα. Χθες παρουσιάσαμε το σχέδιό μας για να επιταχύνουμε τις πολύωρες αναμονές στις εφημερίες.

Προχωράμε μπροστά, παρά τη γκρίνια και τη «συμμορία της μιζέριας», στην οποία με θλίψη μου λέω ότι προσχώρησε και το ΠΑΣΟΚ. Αυτή η ιδέα του κ. Ανδρουλάκη για συγκυβέρνηση με τον ΣΥΡΙΖΑ ήταν ό,τι πιο περίεργο -να μην πω άλλη λέξη- έχω ακούσει τα τελευταία χρόνια. ΠΑΣΟΚ και ΣΥΡΙΖΑ στην εξουσία! Να ξέρει ο κόσμος τι τον περιμένει, να βλέπει τι ζει η Αθήνα με τον Δούκα και να καταλάβει τι θα τον περίμενε σε μια τέτοια περίπτωση.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της από 16.12.2024 Σύμβασης συμπλήρωσης/επέκτασης του αντικειμένου της από 3.6.2019 Επιμέρους Σύμβασης Δωρεάς για το έργο V της από 6.9.2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας».

Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της από 16.12.2024 Σύμβασης συμπλήρωσης/επέκτασης του αντικειμένου της από 3.6.2019 Επιμέρους Σύμβασης Δωρεάς για το έργο V της από 6.9.2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Υγείας: «Κύρωση της από 16.12.2024 Σύμβασης συμπλήρωσης/επέκτασης του αντικειμένου της από 3.6.2019 Επιμέρους Σύμβασης Δωρεάς για το έργο V της από 6.9.2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 292α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 17.06΄ λύεται η συνεδρίαση για αύριο, ημέρα Τετάρτη 15 Ιανουαρίου 2025 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία: Συζήτηση και λήψη απόφασης, σύμφωνα με το άρθρο 6 του Π.Δ.15/2022 (κωδικοποιητική διάταξη που αντιστοιχεί στο άρθρο 7Α του ν.3023/2002), όπως τροποποιήθηκε με το άρθρο 66 του ν.5166/2024 (ΦΕΚ 206 Α΄ 18.12.2024), και το άρθρο 83Α του Κανονισμού της Βουλής, για το αν συντρέχει ή μη περίπτωση αναστολής κρατικής χρηματοδότησης και οικονομικής ενίσχυσης του κόμματος «ΣΠΑΡΤΙΑΤΕΣ», κατόπιν της υποβολής γνώμης από την Ειδική Μόνιμη Επιτροπή Κοινοβουλευτικής Δεοντολογίας, σύμφωνα με την ειδική ημερήσια διάταξη που έχει διανεμηθεί.

Καλό βράδυ, πάντα με υγεία και με χαρά.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**